Ligj

Nr. [Xxxxxx], datë [dita/muaji/viti]

PËR TREGJET E KAPITALIT

Ne mbështetje te nenit 78, pika 1, dhe nenit 83 te Kushtetutës së Republikës së Shqipërisë, me propozim të Këshillit të Ministrave.

KUVENDI I REPUBLIKËS SË SHQIPËRISË

VENDOSI:

# 

# KAPITULLI I: DISPOZITA TË PËRGJITHSHME

### Neni 1 Objekti i ligjit

Ky ligj rregullon tregjet e titujve dhe mënyrën dhe kushtet për ofrimin, blerjen dhe shitjen e titujve në Republikën e Shqipërisë dhe përcakton procedurat institucionale për rregullimin dhe mbikëqyrjen e tregjeve të instrumenteve financiare për të garantuar që këto tregje të jenë efikase dhe transparente. Kjo përfshin:

1. kushtet për themelimin, licencimin, ushtrimin e aktivitetit, mbikëqyrjen dhe prishjen e një shoqërie titujsh, operatori të tregut dhe operatori të sistemit të shlyerjes në Republikën e Shqipërisë;
2. kushtet për ofrimin e shërbimeve të investimit dhe kryerjen e veprimtarive të investimeve dhe shërbimeve ndihmëse përkatëse;
3. rregullat për tregtimin në një treg të rregulluar ose tregtimin jashtë një tregu të rregulluar;
4. kushtet për ofrimin e titujve publikut dhe pranimin e titujve në një treg të rregulluar;
5. detyrimet lidhur me dhënien e informacionit për titujt e listuar në një treg të rregulluar dhe detyrimet e subjekteve emetuese të këtyre titujve për të dhënë informacion;
6. parandalimin e pastrimit te parave, abuzimet me tregun dhe tregtimin e titujve bazuar në informacionin e privilegjuar;
7. shërbimet e depozitarit, klerimit dhe shlyerjes së instrumenteve financiare;
8. kompetencat dhe veprimtaria e Autoritetit në zbatim të këtij ligji.

### ****Neni 2 Fusha e zbatimit****

Dispozitat e këtij ligji zbatohen për të gjitha veprimtaritë e rregulluara të përcaktuara në këtë ligj dhe për të gjitha shoqëritë e titujve, subjektet juridike dhe personat fizikë që ushtrojnë ose pretendojnë se ushtrojnë veprimtari të tilla në territorin e Republikës së Shqipërisë ose nga Republika e Shqipërisë për klientët që ndodhen jashtë saj. Veprimtaritë e rregulluara janë:

1. marrja dhe transmetimi i urdhrave në lidhje me një ose më shumë instrumente financiare;
2. ekzekutimi i urdhrave për llogari të klientëve;
3. tregtimi për llogari të vet;
4. administrimi i portofolit, përfshirë administrimin e një sipërmarrjeje investimesh kolektive;
5. veprimtaria e këshillimit për investime në tituj;
6. nënshkrimin e instrumenteve financiare dhe/ose hedhjen në treg të instrumenteve financiare në bazë të angazhimit në transaksion;
7. ofrimi dhe hedhja në treg e instrumenteve financiare pa angazhim;
8. veprimtaria si bursë;
9. veprimtaria si Platformë Shumëpalëshe Tregtimi; ;
10. veprimtaria si Platformë e Organizuar Tregtimi;
11. veprimtaria si depozitar;
12. veprimtaria si shtëpi klerimi;
13. veprimtaria si sistem për shlyerjen e titujve;
14. veprimtaria si kundërpalë qendrore;
15. çdo veprimtari tjetër që lidhet me emetimin ose tregtimin e titujve ose instrumenteve të tjera financiare.

### Neni 3 Përkufizime

1. “**Praktikë e pranuar e tregut**” është një praktikë e caktuar tregu në Republikën e Shqipërisë që pranohet nga Autoriteti ose nga një autoritet kompetent i cilitdo Shteti Anëtar të BE-së, ose nga cilido vend tjetër që është anëtar i Organizatës për Bashkëpunim Ekonomik dhe Zhvillim (OECD), ose që është anëtar me të drejta të plota i Organizatës Ndërkombëtare të Komisioneve të Letrave me Vlerë (IOSCO) dhe është miratuar nga Autoriteti.
2. “**Veprimtari promocionale**” është komunikimi lidhur me një ofertë të veçantë të instrumenteve financiare që i bëhet publikut ose ftesa e përgjithshme për të investuar në tituj ose për t’u pranuar në një treg të rregulluar titujsh me synim promovimin e nënshkrimit ose blerjes së mundshme të instrumenteve financiare;
3. “**Marrëveshje**” është oferta kontraktore ose jo kontraktore e bërë nga një shoqëri titujsh gojarisht ose me shkrim, për të ofruar shërbime të rregulluara, e cila pranohet nga pala tjetër;
4. “**Veprimtari ndihmëse**” është veprimtaria që nuk është veprimtari e rregulluar, por e cila:
5. kryhet në lidhje me një veprimtari të rregulluar; ose
6. kryhet në funksion të një veprimtarie të rregulluar;
7. “**Shërbim ndihmës**” është secili prej shërbimeve të mëposhtme:
8. Ruajtja dhe administrimi i instrumenteve financiare për llogari të klientëve,
9. Dhënia e kredive ose huave një investitori për t’i dhënë mundësi të kryejë një transaksion me një ose më shumë instrumente financiare, ku shoqëria që jep kredinë ose huanë, ose një subjekt tjetër i lidhur me të, është e përfshirë në transaksion;
10. Këshillimi i ndërmarrjeve në lidhje me strukturën e kapitalit, strategjinë industriale dhe çështjet e lidhura me to, dhe këshillimi dhe ofrimi i shërbimeve lidhur me bashkimin dhe blerjen e ndërmarrjeve;
11. Shërbimet e këmbimit valutor kur këto janë të lidhura me ofrimin e shërbimeve të investimit në tituj;
12. Identifikimi i investimeve dhe kryerja e analizave financiare lidhur me to ose ofrimi i formave të tjera të rekomandimeve të përgjithshme ne lidhje me transaksionet me instrumente financiare;
13. Shërbimet e lidhura me dhënien e angazhimeve për blerjen e titujve;
14. Shërbimet dhe veprimtaritë e investimit në tituj, si edhe shërbimet ndihmëse të lidhura me instrumentet derivative kur këto janë të lidhura me ofrimin e shërbimeve të investimit në tituj ose shërbimeve të tjera ndihmëse;
15. “**Tregues reference**” është çdo normë, tregues apo vlerë e njohur nga Autoriteti që botohet ose bëhet e ditur për publikun, që përcaktohet periodikisht ose rregullisht duke përdorur një formulë ose në bazë të vlerës së një ose më shumë aktiveve ose çmimeve përbërëse, përfshirë çmime të parashikuara, norma interesi faktike ose të parashikuara ose vlera apo statistika të tjera dhe që përdoret si bazë referimi për përcaktimin e shumës së pagueshme për një instrument financiar ose për përcaktimin e vlerës së një instrumenti financiar;
16. **“Obligacion”** është titull afatmesëm ose afatgjatë borxhi, me afat maturimi më të gjatë se një vit, që detyron emetuesin t’i paguajë zotëruesit të obligacionit vlerën nominale dhe interesin, me një apo disa këste, në një datë të caktuar.
17. **“Dega”** është një vend i ushtrimit të veprimtarisë, e ndryshme nga selia qendrore, e regjistruar në përputhje me ligjin dhe që ofron shërbime dhe/ose veprimtari investimi në tituj, dhe që mund të kryejë edhe shërbime ndihmëse për të cilat është licencuar, regjistruar ose njohur shoqëria e titujve;
18. **“Programi i riblerjes”** është blerja e titujve të vet nga një shoqëri;
19. **“Kundërpalë qendrore”** (CCP) është personi juridik që vendoset në mes të palëve të kontratave të tregtuara në një ose më shumë tregje financiare, dhe është blerës për çdo shitës dhe shitës për çdo blerës;
20. **“Depozitari qendror”** është personi juridik i licencuar nga Autoriteti në zbatim të këtij ligji me qëllim ngritjen dhe operimin e një sistemi për regjistrimin qendror të instrumenteve financiare, i cili lejon ose mundëson shlyerjen e transaksioneve të instrumenteve financiare ose tregtimin e instrumenteve financiare pa pasur nevojë për shkëmbimin e certifikatave;
21. **“Platformë klerimi”** është sistemi për klerimin ose shlyerjen e transaksioneve të instrumenteve financiare;
22. **“Klerim”** referuar veprimtarisë së një shtëpi klerimi është çdo masë, proces ose mekanizëm ose shërbim i ofruar nga një person me qëllimin e përcaktimit të detyrimeve të të gjitha palëve të përfshira në një transaksion titujsh. Klerimi përfshin:
23. verifikimin e informacionit lidhur me kushtet e transaksioneve me qëllim konfirmimin e tyre;
24. kompensimin e detyrimeve të palëve në transaksion me detyrimet e personit që kryen shërbimin e klerimit;
25. llogaritjen e detyrimeve të palëve në transaksion, pavarësisht nëse në këto llogaritje përfshihen ose jo masat shumëpalëshe të netimit; ose
26. çdo shërbim tjetër që mund të parashikojë Autoriteti me akt nënligjor.
27. “**Shtëpi klerimi**” është personi juridik i licencuar në zbatim të këtij ligji, veprimtaritë ose objektivat e të cilit përfshijnë ofrimin e shërbimeve të klerimit;
28. **“Anëtar klerimi”** është personi juridik i pranuar nga shtëpia e klerimit si anëtar i përgjithshëm klerimi, anëtar i drejtpërdrejtë klerimi dhe anëtar jo-klerimi, , për të bërë klerim dhe shlyerje për llogari të tij ose për llogari të të tjerëve në përputhje me rregulloren e shtëpisë së klerimit;
29. **“Klient”** është çdo person fizik ose juridik të cilit shoqëria komisionere i ofron shërbime investimi në tituj dhe/ose shërbime mbështetëse; dhe
30. “Klient profesionist” është klienti që përmbush kriteret e mëposhtme:
31. Subjekte të cilave u kërkohet të licencohen ose të njihen për të ushtruar veprimtari në tregjet financiare:
32. bankat;
33. shoqëritë e titujve;
34. institucione të tjera financiare të licencuara apo të njohura;
35. shoqëritë e sigurimeve;
36. sipërmarrjet e investimeve kolektive dhe shoqëritë administruese të tyre, si dhe administruesit e fondeve të investimeve alternative;
37. fondet e pensionit vullnetar dhe shoqëritë administruese të këtyre fondeve;
38. tregtuesit e mallrave (commodities) si instrumente financiare dhe të derivativëve të mallrave;
39. shoqëritë lokale që ofrojnë shërbime të investimeve në tituj;
40. investitorë të tjerë institucionalë;
41. Ndërmarrje të mëdha që përmbushin të paktën dy prej tri kritereve të “ndërmarrjeve të mëdha”:
42. totali i aktivit sipas bilancit është të paktën sa barasvlera në lekë e shumës 2,6 miliardë lekë;
43. xhiro neto është të paktën sa barasvlera në lekë e shumës 5.2 miliardë lekë; ose
44. kapitalet e veta janë të paktën sa barasvlera në lekë e shumës 260 milionë lekë;

ose vlera më të ulta siç mund të përcaktohen me rregullore nga Autoriteti[[1]](#footnote-2).

1. Njësitë e qeverisjes qendrore dhe lokale, organet publike që administrojnë borxhin publik, bankat qendrore, institucionet ndërkombëtare si Banka Botërore, Fondi Monetar Ndërkombëtar, Banka Qendrore Evropiane, Banka Evropiane e Investimeve dhe organizata të tjera të ngjashme ndërkombëtare.
2. Investitorë të tjerë institucionalë veprimtaria kryesore e të cilëve është investimi në instrumente financiare, përfshirë subjektet që kryejnë aktivitetin e konvertimit të aktiveve në tituj të tregtueshëm ose transaksione të tjera financiare. Subjektet e përmendura më lart konsiderohen se janë profesionistë; dhe
3. “Klient jo-profesionist” është çdo klient që nuk është klient profesionist; dhe

c. “Klient i kualifikuar” është çdo person juridik ose fizik që kategorizohet si klient jo-profesionist por që, me kërkesë të tij, trajtohet si klient profesionist, kur përmbush të paktën dy prej kritereve të mëposhtme:

i. klienti ka kryer transaksione në madhësi të konsiderueshme në tregun përkatës me një frekuencë mesatare për tremujor prej 10 % më shumë ndaj katër tremujorëve të mëparshëm,

ii. madhësia e portofolit të instrumenteve financiare të klientit, përfshirë depozitat në para dhe instrumentat financiare tejkalon 65 milionë lekë,

iii. klienti punon ose ka punuar në sektorin financiar për të paktën një vit në një pozicion profesional, i cili kërkon njohuri të transaksioneve ose shërbimeve të parashikuara. Për kualifikimin si klient i kualifikuar, ndiqet procedura e mëposhtme;

1. Klienti duhet t’i deklarojë me shkrim shoqërisë se dëshiron të trajtohet si klient profesionist në përgjithësi ose në lidhje me një shërbim apo transaksion të caktuar ose me një lloj transaksioni ose produkti;
2. Shoqëria duhet t'i japë klientit një paralajmërim të qartë me shkrim lidhur me mbrojtjen dhe të drejtat e kompensimit të investitorit që klienti mund të humbasë si rrjedhojë e cilësimit si klient i kualifikuar;
3. Klienti duhet të deklarojë me shkrim, në një dokument të veçantë nga kontrata, se është në dijeni të pasojave të humbjes së mbrojtjes që i ofrohet klientëve jo-profesionistë;

d. Palë e pranueshme është klienti profesionist të cilit nuk i jepen këshilla. Nëse i jepen këshilla, trajtohet si klient profesionist. Këtu përfshihen:

1. shoqëritë e titujve,
2. Bankat,
3. Shoqëritë e sigurimit
4. Sipërmarrjet e investimeve kolektive në tituj të transferueshëm dhe shoqëritë e tyre administruese
5. Institucione të tjera financiare të autorizuara ose të rregulluara në zbatim të legjislacionit të Komunitetit ose të ligjit kombëtar të një shteti anëtar të Bashkimit Evropian;
6. Tregtarët e mallrave (commodities) dhe “vendasit” në bursa
7. Qeveritë kombëtare dhe autoritetet e tyre përkatëse, përfshirë organet publike që merren me borxhin publik
8. Bankat qendrore dhe institucionet ndërkombëtare.
9. “**Lidhje të ngushta**” është situata ku dy a më shumë persona fizikë ose juridikë janë të lidhur përmes:
10. Pjesëmarrjes në kapital, që nënkupton zotërimit të drejtpërdrejtë ose nëpërmjet kontrollit, mbi 20 për qind ose më shumë të të drejtave të votës apo të kapitalit të një shoqërie;
11. “kontrollit”, që nënkupton marrëdhënien ndërmjet shoqërisë mëmë dhe shoqërisë së kontrolluar, ose një marrëdhënie e ngjashme ndërmjet çdo personi fizik ose juridik dhe një shoqërie, ku çdo shoqëri e kontrolluar e një shoqërie të kontrolluar konsiderohet gjithashtu si shoqëri e kontrolluar e shoqërisë mëmë që është zotëruesja fundore e këtyre shoqërive;
12. një lidhjeje të përhershme të të dyve ose të të gjithëve me një person të njëjtë nëpërmjet një marrëdhëniejeje kontrolli;
13. personave që veprojnë sipas një marrëveshjeje, me shkrim ose me gojë, për të vepruar në bashkëpunim;
14. **“Shoqëri e kontrolluar”** është shoqëria:
15. në të cilën një person fizik ose juridik ka shumicën e të drejtave të votës; ose
16. në të cilën një person fizik ose juridik ka të drejtën të emërojë ose të shkarkojë shumicën e administratorëve, të anëtarëve të këshillit të administrimit apo të këshillit mbikëqyrës dhe është në të njëjtën kohë aksionar ose ortak i kësaj shoqërie; ose
17. në të cilën një person fizik ose juridik është aksionar ose ortak dhe i vetëm kontrollon shumicën e të drejtave të votës të aksionarëve ose ortakëve, përkatësisht, sipas një marrëveshjeje a një kontrate të lidhur me aksionarët ose ortakët e tjerë të kësaj shoqërie; ose
18. mbi të cilën një person fizik ose juridik ka fuqinë të ushtrojë, ose në fakt ushtron, ndikim dominues ose kontroll;
19. **“Rreziku i kreditit”** është opinioni lidhur me besueshmërinë e aftësisë paguese të një subjekti, një borxhi ose një detyrimi financiar, një titulli borxhi, një aksioni me përparësi ose një instrumenti tjetër financiar, ose të një emetuesi të një borxhi apo detyrimi financiar, titulli borxhi, aksioni me përparësi ose instrumenti financiar të tillë, dhe që jepet mbi bazën e një sistemi të afirmuar dhe të përcaktuar të kategorive të rrezikut;

Sa më poshtë nuk konsiderohen vlerësime të rrezikut të kreditit:

1. rekomandime;
2. të dhëna kërkimore lidhur me investime dhe forma të tjera të rekomandimeve të përgjithshme, si “bli”, “shit” ose “mbaj”, lidhur me transaksionet me instrumente financiare ose me detyrimet financiare; ose
3. opinione mbi vlerën e një instrumenti financiar ose të një detyrimi financiar.
4. **“Veprimtari të vlerësimit të rrezikut të kreditit”** janë analiza të të dhënave dhe informacioneve, si edhe vlerësimi, miratimi, dhënia dhe shqyrtimi i vlerësimeve të rrezikut të kreditit.
5. **“Agjenci e Vlerësimit të Rrezikut të Kreditit”** është personi juridik i licencuar ose i njohur si i tillë, aktiviteti i të cilit përfshin dhënien e vlerësimeve të rrezikut të kreditit në baza profesionale;
6. **“Cilësia e kreditit”** është kategorizimi i besueshmërisë së aftësisë paguese që rezulton nga përmbledhja dhe interpretimi i të dhënave duke u bazuar vetëm në një sistem apo model statistikor të paracaktuar, pa asnjë kontribut të konsiderueshëm shtesë vlerësimi analitik të kryer nga ana e një analisti vlerësues;
7. **“Derivativë të mallrave”** janë instrumentet financiare që japin të drejtën për të blerë ose shitur instrumente financiare të transferueshme ose që japin të drejtën e kompensimit në para sipas një vlere që përcaktohet duke iu referuar instrumenteve financiare të transferueshme, monedhave, normave të interesit ose *yield*-eve, mallrave bazë ose indekseve ose masave të tjera që kanë të bëjnë me një mall bazë ose një kontratë bazë;
8. **“Autoriteti Kompetent”** është çdo organ rregullator i krijuar me ligj në Republikën e Shqipërisë ose në një vend tjetër;
9. **“Kujdestari”** është ruajtja dhe administrimi i llogarive të titujve për llogari të personave juridikë dhe fizikë;
10. “**Tregtimi për llogari të vet**” është tregtimi nga një shoqëri titujsh duke përdorur kapitalin e vet çka rezulton në mbylljen e transaksioneve me një ose më shumë instrumente financiare;
11. “**Tituj të borxhit**” janë obligacione ose forma të tjera titujsh borxhi të garantuar e të transferueshëm, me përjashtim të instrumenteve financiare që janë ekuivalente me aksionet e shoqërive tregtare ose që, nëse konvertohen ose nëse ushtrohen të drejtat që rrjedhin nga to, krijojnë të drejtën e blerjes së aksioneve ose instrumenteve financiare ekuivalente me aksionet;
12. **“Procedurë mospërmbushjeje”** është procedura ose çdo veprim tjetër i kryer nga shtëpia e klerimit sipas rregullave të saj;
13. “**Rregulloret e mospërmbushjes**” janë, në lidhje me shtëpinë e klerimit, rregullat që parashikojnë fillimin e procedurës së mospërmbushjes nëse një anëtar klerimi nuk përmbush detyrimet në lidhje me ndonjë kontratë të pashlyer të tregut palë e së cilës është anëtari i klerimit;
14. **“Anëtari në** **mospërmbushje”** është anëtari i klerimit ndaj të cilit fillohet një procedurë mospërmbushjeje;
15. **“Pjesëmarrës depozitari”** është personi [juridik ose fizik] i cili ka të drejtë aksesi në sistemet e depozitarit qendror dhe pranohet si pjesëmarrës Depozitari në bazë të rregullave të Depozitarit qendror;
16. “**Dëftesa depozitari**” janë ato instrumente financiare të cilat janë të negociueshme në tregun e kapitalit dhe të cilat përfaqësojnë pronësinë e instrumenteve financiare të një emetuesi të huaj, por që mund të pranohen për tregtim në një treg të rregulluar dhe që tregtohen në mënyrë të pavarur nga instrumentet financiare të emetuesit të huaj;
17. **“Derivativët”** janë kontrata të opsioneve (*options*), marrëveshje të shkëmbimit (*sëap*), kontrata që paracaktojnë normën e interesit në të ardhmen dhe lidhen me tituj, valuta, norma interesi, mallra (*commodities*), kuotat e lejuara për çlirimin e gazeve serrë dhe indekse moti ose indekse apo instrumente të tjera;
18. **“Mjet i qëndrueshëm komunikimi”** është çdo mjet komunikimi i cili:
19. i jep mundësi klientit të ruajë informacionin që i është drejtuar atij personalisht, në mënyrë që të jetë e mundur të shihet dhe të përdoret në të ardhmen gjatë një periudhë kohore të mjaftueshme për qëllimet e informacionit; dhe
20. mundëson riprodhimin e pandryshuar të informacionit të ruajtur;
21. **“Mjete elektronike”** janë mjetet elektronike të përdorura për përpunimin (përfshirë kompresimin digjital), ruajtjen dhe transmetimin e të dhënave, duke përdorur kabllo, radio, teknologji optike ose çdo mjet tjetër elektromagnetik;.
22. “**Tituj të kapitalit**” janë aksionet dhe instrumentet e tjera financiare të transferueshme ekuivalente me aksionet e shoqërive tregtare, si dhe çdo lloj tjetër instrumenti financiar i transferueshëm i cili jep të drejtën për të blerë këto instrumente financiare si pasojë e konvertimit të tyre ose e ushtrimit të të drejtave që rrjedhin nga to, me kusht që instrumentet financiare të llojit të dytë të emetohen nga emetuesi i aksioneve bazë ose nga një subjekt që i përket grupit të emetuesit në fjalë;
23. **“Tituj jo të kapitalit”** janë të gjitha instrumentet financiare që nuk janë instrumente financiare të kapitalit;
24. **“Fond i tregtuar në bursë”** është fondi i investimeve që ndjek një indeks nga i cili të paktën një njësi ose një klasë e aksioneve tregtohet gjatë gjithë ditës në të paktën një vend tregtimi dhe me të paktën një krijues tregu i cili merr masat për të siguruar që çmimi i njësive ose aksioneve të tij në treg nuk ndryshon ndjeshëm nga vlera neto e aktiveve dhe, sipas rastit, nga vlera neto orientuese e aktiveve;
25. **“Ekzekutimi i urdhrave për llogari të klientëve”** janë veprimet e kryera me qëllimin e lidhjes së marrëveshjeve të blerjes ose shitjes të një ose më shumë instrumenteve financiare për llogari të klientëve, duke përfshirë lidhjen e marrëveshjeve për shitjen e instrumenteve financiare të emetuara nga një shoqëri titujsh ose nga një bankë në momentin e emetimit të tyre;
26. **“Instrumente financiare”** janë
27. titujt e transferueshëm;
28. instrumentet e tregut të parasë;
29. kuota të sipërmarrjeve të investimeve kolektive;
30. kontratat e opsioneve (*options*), kontratat e së ardhmes (*futures*), marrëveshjet e shkëmbimit (*swap*), kontratat që paracaktojnë normën e interesit në të ardhmen dhe çdo kontratë tjetër derivative lidhur me tituj, valuta, norma interesi ose kthimi (*yields*), kuotat e lejuara për çlirimin e gazeve serrë ose instrumente të tjera derivative, indekse financiare ose njësi financiare të cilat mund të shlyhen fizikisht ose me para;
31. kontratat e opsioneve (*options*), kontratat e së ardhmes (*futures*), marrëveshjet e shkëmbimit (*swap*), kontratat e shitjes në të ardhmen me çmim të paracaktuar (*forwards*) dhe çdo kontratë tjetër derivative në lidhje me mallra (*commodities*) që duhet të shlyhen në para ose që mund të shlyhen në para me zgjedhjen e njërës prej palëve, duke përjashtuar të rastit e zgjidhjes së kontratës për mospërmbushje ose për ndonjë arsye tjetër;
32. kontratat e opsioneve (*options*), kontratat e së ardhmes (*futures*), marrëveshjet e shkëmbimit (*swap*) dhe kontrata të tjera derivative në lidhje me mallra (*commodities*) që mund të shlyhen fizikisht me kusht që të tregtohen në një treg të rregulluar, në një platformë shumëpalëshe tregtimi, ose në një platformë të organizuar tregtimi, me përjashtim të produkteve energjetike të tregtuara me shumicë në një platformë të organizuar tregtimi të cilat duhet të shlyhen fizikisht;
33. kontratat e opsioneve (*options*), kontratat e së ardhmes (*futures*), marrëveshjet e shkëmbimit (*swap*) dhe kontrata të tjera derivative në lidhje me mallra (*commodities*) që mund të shlyhen fizikisht e që nuk janë përmendur në shkronjën “f” më sipër dhe të cilat nuk mbahen për qëllime tregtare por kanë karakteristikat e instrumenteve të tjera financiare derivative;
34. instrumente derivative për transferimin e riskut të kredisë;
35. kontratat financiare për diferencat;
36. kontratat e opsioneve (*options*), kontratat e së ardhmes (*futures*), marrëveshjet e shkëmbimit (*swap*), kontratat që paracaktojnë normën e interesit në të ardhmen dhe çdo kontratë tjetër derivative në lidhje me variablat klimatike, çmimet e transportit të mallrave ose normat e inflacionit ose statistika të tjera ekonomike zyrtare e cila duhet të shlyhet me para ose mund të shlyhet me para me zgjedhjen e njërës prej palëve, duke përjashtuar rastin e zgjidhjes së kontratës për mospërmbushje apo ngjarje tjetër, si edhe çdo kontratë tjetër derivative në lidhje me aktive, të drejta, detyrime, indekse dhe masa që nuk përmenden më sipër, e cila ka karakteristikat e instrumenteve të tjera financiare derivative, duke mbajtur parasysh, ndër të tjera, nëse tregtohen në një treg të rregulluar, platformë të organizuar tregtimi ose platformë shumëpalëshe tregtimi;
37. **“Autoritet i huaj rregullator”** është autoriteti i huaj i cili ushtron funksione rregullatore dhe mbikëqyrëse që përkojnë me funksionet e Autoritetit sipas këtij ligji jashtë Republikës së Shqipërisë;
38. **“Marrëveshje formale”** është marrëveshja ose kontrata e cila është e detyrueshme në bazë të ligjeve në fuqi;
39. **“Grup”** është shoqëria mëmë së bashku me të gjitha shoqëritë e kontrolluara prej saj;
40. **“Vendi i origjinës”** është:
41. në rastin e shoqërive të titujve:
42. nëse shoqëria e titujve është person fizik, vendi në të cilin ndodhet selia qendrore;
43. nëse shoqëria e titujve është person juridik, vendi në të cilin ndodhet selia e regjistruar;
44. nëse shoqëria e titujve, në bazë të legjislacionit të vet kombëtar, nuk ka seli të regjistruar, vendi në të cilin ndodhet selia qendrore; ose
45. në rastin e një tregu të rregulluar, vendi në të cilin është regjistruar tregu i rregulluar ose, nëse në bazë të legjislacionit të atij vendi nuk ka seli të regjistruar, vendi në të cilit ndodhet selia qendrore e tregut të rregulluar;
46. **“Vendi pritës”** është vendi që nuk është vendi i origjinës, në territorin e të cilit shoqëria e titujve ka një degë ose ofron shërbime dhe/ose veprimtari investimi, ose vendi në të cilin tregu i rregulluar ofron kushtet e duhura për të mundësuar pjesëmarrjen në tregtim nëpërmjet sistemit të tij nga anëtarë në distancë ose pjesëmarrës të vendosur në atë vend;
47. **“Informacioni që** **rekomandon ose sugjeron një strategji investimi”** është informacioni:
48. që jepet nga analisti i pavarur, shoqëria e titujve, banka, media e specializuar ose çdo person tjetër, veprimtaria tregtare kryesore e të cilit është dhënia e rekomandimeve për investime, ose personi fizik që punon për këto subjekte në bazë të një kontrate pune ose në ndonjë mënyrë tjetër, dhe në të cilin shprehet, drejtpërdrejt ose tërthorazi, një propozim i veçantë investimi në lidhje me një instrument financiar ose një emetues; ose
49. që jepet nga çdo person tjetër përveç atyre të përmendur në shkronjën “a” më sipër, ku propozohet drejtpërdrejt një vendim i veçantë investimi në lidhje me një instrument financiar;
50. **“Këshillë investimi”** është dhënia e rekomandimeve personale një klienti ekzistues ose një klienti të mundshëm, me kërkesën e tij ose me nismën e vetë shoqërisë së titujve, në lidhje me një ose më shumë transaksione që kanë të bëjnë me instrumente financiare;
51. **“Shoqëri titujsh”** është çdo person juridik profesioni ose biznesi i rregullt i të cilit është ofrimi i një ose më shumë shërbimesh investimi në tituj palëve të treta dhe/ose kryerja e një ose më shumë veprimtarish të rregulluara në formë profesionale;
52. **“Shërbime investimi”** janë shërbimet që ofrohen nga shoqëritë e titujve në kuadër të veprimtarisë së tyre tregtare. Shërbimet e investimit mund të kryhen edhe nga bankat e licencuara nga Banka e Shqipërisë për të kryer transaksione të tilla dhe të cilat kanë përfshirë në objektin e veprimtarisë së tyre kryerjen e transaksioneve të tilla, të cilat do të trajtohen si shoqëri titujsh . Këto transaksione përkufizohen si më poshtë:
53. marrja dhe transmetimi i urdhrave në lidhje me një ose më shumë instrumente financiare;
54. ekzekutimi i urdhrave për llogari të klientëve;
55. tregtimi për llogari të vet;
56. administrimi i portofolit;
57. dhënia e rekomandimeve personale;
58. nënshkrimi i instrumenteve financiare dhe/ose hedhja në treg e instrumenteve financiare në bazë të angazhimit në transaksion;
59. hedhja në treg e instrumenteve financiare pa angazhim,
60. operimi i një platforme shumëpalëshe tregtimi; dhe
61. operimi i një platforme të organizuar tregtimi;
62. **“Emetues”** është personi juridik, ose çdo subjekt tjetër juridik i rregulluar me ligj, përfshirë qeverinë ose një organizatë financiare ndërkombëtare të miratuar, i cili emeton tituj;
63. **“Person i licencuar”** është personi i cili është ose ka qenë në çdo moment person juridik ose fizik i licnecuar nga Autoriteti për të kryer një veprimtari të rregulluar;
64. **“Urdhër me kufi”** është urdhri për të blerë ose shitur një instrument financiar me një çmim kufi të përcaktuar ose me një çmim më të mirë dhe për një sasi të caktuar;
65. “**Treg likuid**” është tregu për një instrument financiar ose një klasë të instrumenteve financiare, ku ka në mënyrë të vazhdueshme blerës dhe shitës të gatshëm dhe të vullnetshëm për sasi të mjaftueshme, i cili vlerësohet në përputhje me kriteret e mëposhtme, duke marrë parasysh strukturat specifike të tregut të instrumentit financiar përkatës ose të klasës përkatëse të instrumenteve financiare:
66. shpeshtësia dhe rëndësia mesatare e transaksioneve në një game kushtesh tregu, duke pasur parasysh llojin dhe ciklin e jetës të produkteve që përfshihen në klasën e instrumentit financiar;
67. numri dhe lloji i shoqërive komisionere, përfshirë raportin e shoqërive komisionere me instrumentet e tregtuara për një produkt të caktuar; ose
68. madhësia mesatare e marzheve (*spreads*), kur ka;
69. **“Shoqëri e listuar”** është shoqëria që ka listuar titujt e sajnë cilindo segment tregu të një burse dhe përfshin:
70. çdo shoqëri që i ka instrumentet e saj financiare të listuara në një bursë të licencuar; dhe
71. çdo shoqëri tregtare që nuk është e regjistruar në Republikën e Shqipërisë por që është pranuar në listën zyrtare të një burse;
72. **“Shoqëri lokale”** është çdo shoqëri tregtare me seli në Republikën e Shqipërisë ose jashtë saj, e cila tregton për llogari të vet në tregjet e kontratave financiare të së ardhmes (*futures*), kontratave të opsioneve (*options*) ose kontratave derivative dhe në tregjet e parasë me qëllimin e vetëm të mbrojtjes së pozicioneve në tregjet e kontratave derivative (*hedging*), ose e cila tregton për llogari të anëtarëve të tjerë të këtyre tregjeve dhe e cila garantohet nga anëtarët e klerimit të këtyre tregjeve, dhe ku përgjegjësia për të siguruar përmbushjen e kontratave të lidhura nga kjo shoqëri merret përsipër nga këta anëtarë klerimi;
73. **“Organ drejtues”** është organi ose organet e shoqërisë së investimit ose operatorit të tregut i cili/të cilat janë emëruar sipas ligjit për të përcaktuar strategjinë, objektivat dhe drejtimin e përgjithshëm të subjektit, dhe i cili/të cilat mbikëqyrin dhe kontrollojnë vendimmarrjen e administratorëve dhe i cili/të cilat përfshin/jnë personat që drejtojnë efektivisht veprimtarinë tregtare të subjektit;
74. **“Kontroll administrues”** është kontrolli i ushtruar mbi një shoqëri titujsh nga organi drejtues ose nga funksionarët kryesorë;
75. “**Tarifë tregu**” është çdo marrëveshje përfshirë marrëveshjet e riblerjes dhe/ose marrëveshjet për tarifa të ndryshueshme (*floating charges*) në favor të shtëpisë së klerimit:
76. për çdo pasuri, sipas përcaktimeve të rregulloreve të shtëpisë së klerimit, të cilat mbahen ose depozitohen pranë shtëpisë së klerimit; dhe
77. me qëllim garantimin e detyrimeve që lindin drejtpërsëdrejti në lidhje me shtëpinë e klerimit për të siguruar përmbushjen e një kontrate tregu;
78. **“Kolateral tregu”** është çdo pasuri e përcaktuar në rregulloret e shtëpisë së klerimit e cila mbahet ose depozitohet pranë shtëpisë së klerimit me qëllim garantimin e detyrimeve që lindin drejtpërdrejt në lidhje me shtëpinë e klerimit dhe që siguron përmbushjen e kontratave të tregut;
79. **“Kontratë tregu”** është:
80. kontrata që është objekt i rregulloreve së shtëpisë së klerimit dhe që lidhet nga shtëpia e klerimit me anëtarin e klerimit me qëllim klerimin dhe shlyerjen e transaksioneve duke përdorur platformën e klerimit të shtëpisë së klerimit; ose
81. transaksioni që duhet të klerohet ose shlyhet duke përdorur platformën e klerimit të shtëpisë së klerimit në përputhje me rregulloret e shtëpisë së klerimit;
82. **“Institucion tregu”** është çdo subjekt që operon ose ofron një infrastrukturë tregu për tregtimin, regjistrimin ose klerimin e transaksioneve me instrumente financiare;
83. **“Krijues tregu”** është personi i cili është në mënyrë të vazhdueshme i pranishëm në tregjet financiare si person i gatshëm të tregtojë për llogari të vet me fondet e veta duke blerë dhe shitur instrumente financiare kundrejt aseteve të veta me çmime që i përcakton vetë;
84. **“Operator tregu”** është personi ose personat që administrojnë dhe/ose ushtrojnë aktivitetin e një tregu të rregulluar ose të një tregu tjetër të organizuar. Operatori i tregut mund të jetë vetë tregu i rregulluar;
85. **“Mund”:** përdorimi i fjalës “mund” tregon lejim dhe jo detyrim dhe nënkupton se Autoritetit ose një personi tjetër për të cilin përdoret i jepet mundësia për të ndërmarrë veprime të caktuara sipas gjykimit të vet, por pa pasur detyrimin për t’i ndërmarrë këto veprime. Kur përdoret kjo fjalë, mund të kryhen veprime të cilat konsiderohen si të nevojshme ose të duhura por personi nuk detyrohet të kryejë këto veprime;
86. **“Shoqëri titujsh”** përfshin çdo person të licencuar, të regjistruar ose të njohur në zbatim të këtij ligji i cili ushtron veprimtari të rregulluar;
87. **“Segment tregu”** është ajo pjesë e bursës së rregulluar e cila ka kategori të ndryshme listimi sipas madhësisë ose llojit të titullit të listuar;
88. **“Tregtim i bazuar në parimin e përputhshmërisë”** është transaksioni në të cilin ndërmjetësi vendoset midis blerësit dhe shitësit të transaksionin në mënyrë të tillë që të mos ekspozohet asnjëherë ndaj riskut të tregut gjatë ekzekutimit të transaksionit, ku të dy anët e transaksionit ekzekutohen njëkohësisht dhe ku transaksioni kryhet me një çmim që nuk i sjell ndërmjetësit asnjë fitim ose humbje, përveç një tarife ose komisioni mbi transaksionin e cila i është bërë e ditur më parë Autoritetit;
89. **“Para ose aktive të tjera”** janë paratë që merren ose mbahen, ose çdo aktiv tjetër që depozitohet tek një shoqëri titujsh gjatë ushtrimit të aktivitetit të kësaj së fundit për të cilat detyrohet t’i japë llogari klientit të saj, si dhe çdo para ose aktiv tjetër që rrjedh prej tyre;
90. **“Instrumente të tregut të parasë”** janë ato klasa të instrumenteve të cilat tregtohen normalisht në tregun e parasë, siç janë bonot e thesarit, certifikatat e depozitave dhe dëftesat tregtare, por pa përfshirë instrumentet e pagesës;
91. “**Sistem shumëpalësh**” është çdo sistem ose platformë që lejon ndërveprimin e interesave të shumëfishta të palëve të treta për shitblerjen e instrumenteve financiare;
92. **“Platformë shumëpalëshe tregtimi (MTF)”** është sistemi shumëpalësh i operuar nga një shoqëri titujsh ose një operator tregu, i cili bashkon interesat e shumëfishta të shitblerjes së instrumenteve financiare të palëve të treta, në përputhje me rregulla jo-diskrecionare, për të mundësuar lidhjen e kontratave;
93. “**Oferta e instrumenteve financiare publikut**” është komunikimi në çfarëdolloj forme dhe me çfarëdolloj mjeti me persona, të cilëve u paraqitet informacion i mjaftueshëm për kushtet e ofertës dhe për instrumentet financiare që ofrohen, në mënyrë që t’u jepet mundësi të vendosin për blerjen apo nënshkrimin e këtyre instrumenteve financiare. Ky përkufizim vlen edhe për hedhjen në treg të instrumenteve financiare nëpërmjet ndërmjetësve financiarë;
94. **“Vlefshmëria e ofertës”** është afati brenda të cilit investitorët e mundshëm mund të blejnë ose të nënshkruajnë instrumentet financiare;
95. “**Akt-ofertë**” është dokumenti, i cili nuk është prospekt siç përkufizohet në këtë ligj, dhe që është një formë ftese me të cilën i ofrohet një grupi të kufizuar ose të përcaktuar investitorësh të investojnë në titujt që emetuesi i ofron për investitorë të mundshëm;
96. **“Platforma e organizuar e tregtimit (OTF)”** është sistemi shumëpalësh, i cili nuk është treg i rregulluar apo platformë shumëpalëshe tregtimi, dhe në të cilin lejohet ndërveprimi i interesave të shumëfishtë të shitblerjes të palëve të treta lidhur me obligacione, produkte financiare të strukturuara, kuota të lejuara për çlirimin e gazeve serrë ose derivativet, në atë mënyrë që të mundësojë lidhjen e kontratave;
97. **“Shoqëri mëmë”** është shoqëria që kontrollon një ose më shumë shoqëri të kontrolluara;
98. **“Person”** është personi fizik ose personi juridik;
99. **“Administrim portofoli”** është administrimi i portofolave ​​në përputhje me mandatet e dhëna nga klientët në mënyrë diskrecionare, ku portofolat përfshijnë një ose më shumë instrumente financiare;
100. “**Ofertë private**” është ofrimi i titujve një grupi të kufizuar ose të përcaktuar investitorësh të mundshëm dhe jo publikut të gjerë;
101. **“Prospekt”** është çdo dokument i cili është një lloj ftese që i drejtohet publikut të gjerë pa kufizim për t’i ftuar këta të investojnë në titujt që emetuesi ua ofron investitorëve të mundshëm;
102. “**Ofertë publike**” është ofrimi i titujve publikut të gjerë pa kufizim;
103. **“Pjesëmarrja influencuese”** është pjesëmarrja e drejtpërdrejtë ose e tërthortë në kapitalin e një shoqëri titujshshoqëri titujsh :
104. mbi 10 për qind ose më shumë të kapitalit ose të të drejtave të votës, duke mbajtur parasysh agregimin, ose
105. që jep mundësi të ushtrohet influencë e konsiderueshme mbi administrimin e shoqërisë së titujve në të cilën mbahet kjo pjesëmarrje;
106. **“Person i njohur”** është personi juridik ose fizik i cili ka marrë licencë nga një autoritet i huaj kompetent për të ushtruar një veprimtari të rregulluar që njihet nga Autoriteti si ekuivalente me licencën që jep vetë Autoriteti;
107. “**Person i regjistruar**” është personi i cili, nën përgjegjësinë e plotë dhe pa kushte të një shoqërie të vetme të licencuar për llogari të së cilës ai vepron, promovon shërbime investimesh dhe/ose shërbime ndihmëse tek klientë ekzistues ose klientë të mundshëm, merr dhe përcjell udhëzime ose urdhra nga klientë në lidhje me shërbimet e investimeve ose instrumentet financiare, hedh në treg instrumente financiare dhe/ose u jep këshilla klientëve ekzistues ose klientëve të mundshëm në lidhje me këto instrumente financiare apo shërbime dhe i cili është i regjistruar pranë Autoritetit në përputhje me këtë ligj;
108. **“Regjistrim”** është veprimi pozitiv që kryhet kur si rezultat i shqyrtimit nga autoriteti kompetent i vendit të origjinës, informacionet e dhëna në prospekt konsiderohen të plota**,** konsistente, të kuptueshme dhe në përputhje me rregullat kombëtare dhe rregullat e vendeve të tjera;
109. **“Person i lidhur”** është:
110. bashkëshorti/bashkëshortja ose partneri/partnerja që konsiderohet të jetë ekuivalent me bashkëshortin/bashkëshorten sipas legjislacionit të brendshëm;
111. fëmija në varësi, sipas legjislacionit të brendshëm;
112. i afërmi i cili banon në të njëjtën banesë prej të paktën një viti nga data e transaksionit në fjalë; ose
113. personi juridik ose shoqëria e thjeshtë, përgjegjësitë administruese të së cilës përmbushen nga një person që përmbush përgjegjësitë administruese ose nga një person i përmendur në shkronjat “a”, “b” ose “c” të kësaj pike, i cili kontrollohet drejtpërdrejt ose tërthorazi nga ky person, i cili është themeluar në përfitim të këtij personi ose interesat ekonomike të të cilit janë në thelb ekuivalente me ato të këtij personi;
114. **“Klasifikimi i rrezikut kreditor”** është simboli vlerësues, si për shembull një shkronjë ose një simbol numerik, i cili mund të shoqërohet me shenja identifikuese shtesë, të përdorura në një vlerësim të rrezikut të kreditit për të ofruar një matje relative të riskut dhe për të dalluar karakteristikat e ndryshme të riskut të kreditit për lloje të ndryshme të subjekteve, emetuesve dhe instrumenteve financiare ose aktiveve të tjera të vlerësuara;
115. **“Perspektiva e rrezikut të** **kreditit”** është opinioni në lidhje me perspektivën e mundshme të vlerësimit të rrezikut të kreditit për një periudhë afatshkurtër, afatmesme ose të dyja;
116. **“Veprimtari e rregulluar”** është ofrimi i shërbimeve të investimit dhe veprimtaria e institucioneve të tregut, duke përfshirë ndër të tjera:
117. Marrjen dhe transmetimin e urdhrave në lidhje me një ose më shumë instrumente financiare;
118. Ekzekutimin e urdhrave në emër të klientëve;
119. Tregtimin për llogari të vet;
120. Administrimin e portofolit;
121. Veprimtarinë e këshillimit për investime;
122. Nenshkrimi i instrumenteve financiare dhe/ose hedhja në treg e instrumenteve financiare në bazë të angazhimit në transaksion;
123. Hedhjen në treg të instrumenteve financiare pa angazhim;
124. Veprimtarinë si platformë shumëpalëshe tregtimi;
125. Veprimtarinë si platformë e organizuar tregtimi;
126. Veprimtarinë si bursë;
127. Veprimtarinë si depozitar;
128. Veprimtarinë si shtëpi klerimi;
129. Veprimtarinë si sistem shlyerjeje;
130. Veprimtarinë si kundërpalë qendrore;
131. çdo veprimtari tjetër që lidhet me emetimin ose tregtimin e titujve ose instrumenteve të tjera financiare;
132. “**Informacion i rregulluar**” janë të gjitha informacionet që duhet të bëjë të ditura emetuesi ose çdo person tjetër që ka paraqitur kërkesë për pranim të instrumenteve financiare për tregtim në një treg të rregulluar pa pëlqimin e emetuesit, të cilat janë të një rëndësie thelbësore për investitorin ekzistues ose investitorin e mundshëm ose që lidhen me përdorimin e informacionit të privilegjuar për përfitime vetjake dhe manipulimin e tregut (abuzimi i tregut) ose që jepen në zbatim të akteve ligjore, nënligjore apo të organeve administrative të çdo vendi;
133. **“Treg i rregulluar”** është sistemi shumëpalësh ose tregu i organizuar i operuar dhe/ose administruar nga një operator tregu i cili bashkon ose ndihmon në bashkimin e interesave të shumëfishta të shitblerjes së instrumenteve financiare të palëve të treta në përputhje me rregulloret e tij jo-diskrecionale, i cili mundëson pranimin për tregtim të instrumenteve financiare në përputhje me rregulloret dhe/ose sistemet e tij, dhe i cili licencohet, regjistrohet ose njihet dhe rregullohet nga Autoriteti;
134. **“Palë e tretë e lidhur”** është iniciatori, organizuesi, financuesi, ofruesi i shërbimeve ose çdo i tretë që ndërvepron me një agjenci të vlerësimit të rrezikut të kreditit për llogari të subjektit të vlerësuar, përfshirë çdo person të lidhur drejtpërdrejt ose tërthorazi me subjektin e vlerësuar nëpërmjet kontrollit;
135. **“Personi përgjegjës”** është:
136. çdo person që vepron në lidhje me një shoqëri tregtare si likuidues, kujdestar, administrator i përkohshëm, administrator ose ushtron detyra të tjera të ngjashme;
137. çdo person i emëruar në bazë të një vendimi si administrator falimentimi në procedurën e falimentit të pasurisë së një personi të vdekur;
138. **“Tituj”** janë instrumente financiare të cilat emetohen për qëllime fitimprurëse nëpërmjet administrimit të të drejtave që rrjedhin nga zotërimi i tyre dhe të cilat janë të tregtueshme. “Titujt” përfshijnë pa kufizim aksionet e emetuara nga shoqëritë tregtare me ofertë publike apo me ofertë private të cilat janë të listuara, obligacionet e shoqërive tregtare dhe të qeverisjes vendore, bonot e thesarit dhe obligacionet e emetuara nga qeveritë, dëftesat tregtare, aksionet ose kuotat e fondeve të investimit, si dhe instrumente të tjera financiare, të krahasueshme me aksionet dhe obligacionet dhe që përkufizohen si të tilla në këtë ligj;
139. **“Tituj virtualë”** janë përfaqësime digjitale te vlerës që funksionojnë si një mjet shkëmbimi, si një njësi , dhe ose si një ruajtës i vlerës të emëtuara nëpërmjet teknologjisë “blockchain” , të konfirmuar nga një autoritet kompetent kombëtar dhe që përmbushin të gjitha kriteret e mëposhtme:

i. janë të transferueshëm

ii. i japin zotëruesit përfitime monetare, ose të drejta pronësie mbi projektin, ose kanë element të ndarjes së fitimit, ose kanë përfitime të përcaktuara, ose i japing të drejta vendim marrëse zotëruesit mbi projektin e emëtuesit.

1. “**Funksionarë kryesorë**” janë personat fizikë që ushtrojnë funksione drejtuese të përcaktuara me këtë ligj dhe me akte nënligjore në një shoqëri titujsh ose një operator tregu; dhe të cilët janë përgjegjës dhe japin llogari përpara organit drejtues lidhur me administrimin e përditshëm të subjektit, përfshirë zbatimin e politikave të përcaktuara nga organi drejtues në lidhje me ofrimin e shërbimeve dhe produkteve për klientët;
2. “**Shlyerja**” është veprimi i transferimit të “titujve dhe çmimeve te tyre përfundimtare” midis dy palëve. Palët në transaksione me tituj përmbushin detyrimet që rrjedhin prej tyre, përfshirë detyrimin për të dorëzuar, transferimin e çmimit ose transferimin e titullit mbi instrumentet financiare midis palëve, por kjo nuk përfshin:
3. Veprimtaritë e shërbimeve *back-office* së një pjese të transaksioneve të përmendura më sipër;
4. shërbimet e ofruara nga një person i cili sipas një marrëveshjeje me një person tjetër (klienti), mban në posedim ose kontrollon instrumentet financiare të klientit, kur këto shërbime nuk janë thelbësore për shlyerjen e transaksioneve me instrumentet financiare;
5. **“Aksionar”** është çdo person fizik ose juridik , i cili zotëron, drejtpërdrejt ose tërthorazi:
6. aksionet e një emetuesi në emër të vet dhe për llogari të vet;
7. aksionet e një emetuesi në emër të vet, por për llogari të një personi tjetër fizik ose juridik;
8. dëftesa depozitari, rast në të cilin mbajtësi i dëftesës së depozitarit duhet të konsiderohet si aksionar për aksionet bazë që përfaqëson dëftesa e depozitarit;
9. “**Borxh shtetëror**” është instrument borxhi i emetuar nga një emetues shtetëror;
10. “**Emetues shtetëror**” është cilido prej listës së mëposhtme, që emeton instrumente borxhi:
11. çdo shtet sovran, përfshirë qeverinë, një departament shtetëror, një autoritet të qeverisjes vendore ose autoritet tjetër të krijuar me ligj, emetimet e të cilave garantohen nga qeveria, ose subjekti për qëllime të veçanta i atij shteti emetimet e të cilit garantohen nga qeveria;
12. një subjekt për qëllime të veçanta i krijuar për disa shtete që është objekt i garancive solidare dhe individuale të këtyre vendeve; ose
13. një institucion financiar ndërkombëtar i themeluar nga dy ose më shumë shtete dhe i cili ka për qëllim mobilizimin e fondeve dhe sigurimin e ndihmës financiare në dobi të anëtarëve të tij të cilët kanë ose rrezikohen të kenë probleme financiare të rënda;
14. **“Listimi sovran”** është: vlerësimi i rrezikut të kreditit ku subjekti i vlerësuar është një emetues shtetëror;
15. “**Stabilizim**” është blerja ose oferta për blerjen e instrumenteve financiare, ose instrumente të lidhura ekuivalente me to, që kryhet nga një bankë ose një shoqëri titujsh në kuadër të një oferte formale të këtyre instrumenteve financiare, me qëllimin e vetëm për të ruajtur çmimin e tregut të këtyre instrumenteve financiare për një periudhë të paracaktuar, për shkak të presionit për shitje mbi këto instrumente financiare;
16. **“Huamarrës i titujve”** është personi i cili ushtron aktivitetin e huamarrjes së titujve nga një person tjetër;
17. **“Riblerje e aksioneve të veta**” është
18. zvogëlimi i kapitalit të një emetuesi
19. për të përmbushur detyrimet që rrjedhin nga instrumentet financiare të borxhit të cilat janë këmbyeshme me tituj të kapitalit;
20. për të përmbushur detyrimet që rrjedhin nga programet e opsioneve mbi aksione, ose nga shpërndarje të tjera të aksioneve, për punonjësit ose për anëtarët e organeve administrative, drejtuese ose mbikëqyrëse të emetuesit ose të një shoqërie të lidhur me të.
21. **“Bursë”** është personi juridik i licencuar dhe i rregulluar si bursë në zbatim të këtij ligji ose në zbatim të një ligji ekuivalent të huaj;
22. **“Depozitë e strukturuar”** është depozita e cila ripaguhet plotësisht në momentin e maturimit ose sipas një plani të përcaktuar ripagesash të pjesshme, dhe sipas kushteve të së cilës interesi ose një prim paguhet ose rrezikohet në bazë të një formule që përfshin faktorë të tillë si:
23. një tregues ose kombinim treguesish, duke përjashtuar depozitat me normë të ndryshueshme, kthimi i të cilave lidhet drejtpërdrejt me një indeks normash interesi, si Euribor ose Libor;
24. një instrument financiar ose kombinim instrumentesh financiare;
25. një mall (*commodity*) ose kombinim mallrash ose aktivesh të tjera të pakëmbyeshme të prekshme apo të paprekshme; ose
26. një kurs këmbimi valutor ose kombinim i kurseve të këmbimit valutor;
27. **“Produkte të strukturuara financiare”** janë ato instrumente financiare të krijuara për të konvertuar në tituj dhe për të transferuar riskun e kredisë lidhur me një grup (*pool*) aktivesh financiare dhe që i japin mbajtësit të titullit të drejtën për të arkëtuar pagesa të rregullta të cilat varen nga fluksi monetar i aktiveve bazë;
28. **“Shoqëri e kontrolluar”** është shoqëria tregtare që kontrollohet nga shoqëria mëmë, edhe kur kjo e fundit mund të jetë shoqëri e kontrolluar e një shoqërie mëmë fundore;
29. **“Internalizues sistematik”** është shoqëria e titujve e cila, në mënyrë të organizuar, të shpeshtë dhe sistematike, tregton për llogari të vet, duke përdorur fondet e veta, nëpërmjet ekzekutimit të urdhrave të klientëve jashtë një tregu të rregulluar, një platforme shumëpalëshe tregtimi ose një platforme të organizuar tregtimi pa operuar një sistem shumëpalësh.

Treguesi i shpeshtësisë dhe ai sistematik vlerësohen duke u bazuar mbi numrin e tregtimeve mbi banak të instrumenteve financiare që kryhen nga shoqëria komisionere për llogari të vet, gjatë ekzekutimit të urdhrave të klientëve.

Treguesi material vlerësohet, ose duke u bazuar mbi numrin e tregtimeve mbi banak të kryera nga shoqëria komisionere në raport me numrin total të tregtimeve të kryera nga shoqëria komisionere në lidhje me një titull të veçantë, ose duke u bazuar mbi numrin e tregtimeve mbi banak të kryera nga shoqëria komisionere shoqëria e titujvenë raport me numrin total të tregtimeve në Bashkimin Evropian në lidhje me një titull të veçantë.

Përkufizimi i internalizuesit sistematik përdoret vetëm kur kapërcehen kufijtë e paracaktuar për shpeshtësinë, sistematikën dhe materialitetin ose kur shoqëria komisionere shoqëria e titujvevendos vullnetarisht të përfshihet në regjimin e internalizuesit sistematik;

1. **“Agjent i lidhur”** është personi i pavarur juridik ose fizik i cili, nën përgjegjësinë e plotë dhe pa kushte të vetëm një shoqërie titujsh në emër të së cilës vepron, promovon shërbime investimesh dhe/ose shërbime ndihmëse tek klientë ekzistues ose klientë të mundshëm, merr dhe përcjell udhëzime ose urdhra nga klientë në lidhje me shërbimet e investimeve ose instrumentet financiare, hedh në treg instrumente financiare ose u jep këshilla klientëve ekzistues ose klientëve të mundshëm në lidhje me këto instrumente financiare ose shërbime;
2. **“Marrëveshje për transferimin e titullit të pronësisë”** është një marrëveshje, përfshirë marrëveshjet e riblerjes, në bazë të së cilës një ofrues kolaterali në treg i kalon pronësinë e plotë mbi kolateralin financiar një shtëpie klerimi me qëllim garantimin ose mbulimin e përmbushjes së detyrimeve të garantuara që lindin drejtpërdrejt në lidhje me këtë shtëpi klerimi;
3. **“Pjesëmarrës tregtimi”** është personi i cili ka të drejtë hyrjeje në sistemet e bursës dhe pranohet si pjesëmarrës tregtimi në bazë të rregulloreve të bursës;
4. “**Vend tregtimi**” është një treg i rregulluar, një platformë shumëpalëshe tregtimi ose një platformë e organizuar tregtimi;
5. “**Urdhër-transferimi**” është paketa me udhëzime që i jep institucioni përkatës i tregut sistemit të pagimit për shlyerjen me mjete monetare si edhe depozitarit qendror për transferimin e titullit të pronësisë mbi titullin nëpërmjet një shënimi në sistemin përkatës për shlyerjen e kontratës së tregut;
6. “**Tituj të transferueshëm**” janë ato klasa të titujve, me përjashtim të instrumenteve të pagesës, të cilat janë lirisht të transferueshme pa kufizime dhe të negociueshme midis dy palëve, në një treg të rregulluar ose jo;
7. **“Ditë pune”** janë ditë pune të javës, pa përfshirë të shtunat, të dielat dhe ditët e festave zyrtare.

### Neni 4 Interpretimi

1. Kur ka përplasje midis përkufizimeve të këtij ligji dhe dispozitave të akteve të tjera ligjore të Republikës së Shqipërisë, përkufizimet e këtij ligji kanë epërsi në lidhje me ofertën dhe shitblerjen e titujve dhe në lidhje me veprimtaritë e tregjeve të titujve.
2. Kur përkufizimeve të këtij ligji u bëhen ndryshime nga Direktivat dhe Rregulloret e BE-së, epërsi kanë përkufizimet e përditësuara.
3. Nëse nuk e kërkon ndryshe konteksti, kur përmendet vetëm një gjini duhet nënkuptuar se përfshin gjinitë e tjera dhe fjalët në njëjës duhen nënkuptuar se përfshijnë edhe shumësin, ashtu sikurse fjalët në shumës nënkuptojnë se përfshijnë edhe njëjësin.

### Neni 5 Parandalimi i pastrimit të parave dhe financimit të terrorizmit

Të gjithë personat që janë objekt i këtij ligji dhe Autoriteti duhet të zbatojnë kërkesat që rrjedhin nga Ligji Nr. 9917, datë 19.05.2008 ”Për parandalimin e pastrimit të parave dhe financimit të terrorizmit”, dhe aktet e tjera nënligjore në fuqi.

# KAPITULLI II: AUTORITETI

### Neni 6 Autoriteti

1. Autoriteti i Mbikëqyrjes Financiare (“Autoriteti”) është person juridik i cili ushtron funksionet që i ngarkohen nga ky ligj ose në bazë të këtij ligji.
2. Objektivat e veprimtarisë së Autoritetit janë:
3. promovimi dhe garantimi i besimit në paanësinë, efikasitetin, konkurrencën e lirë, transparencën dhe ligjshmërinë e sektorit të tregjeve të titujve dhe të çdo veprimtari e lidhur me këtë sektor;
4. mbrojtja e konsumatorëve; dhe
5. parandalimi i krimit financiar.

### ****Neni 7 Fusha e veprimtaris****ë ****të Autoritetit****

1. Fusha e veprimtarisë së Autoritetit është:
2. të hartojë, ndryshojë ose shfuqizojë aktet nënligjore të nxjerra në zbatim të këtij ligji të cilat rregullojnë veprimtarinë e çdo personi të licencuar, të regjistruar ose të njohur sipas këtij ligji;
3. të miratojë i kodet e etikës që duhen respektuar nga personat e licencuar, të regjistruar ose të njohur sipas këtij ligji;
4. t’u japë udhëzime personave të licencuar, të regjistruar ose të njohur sipas këtij ligji; dhe
5. të përcaktojë politikën dhe strategjinë e tij të përgjithshme rregullatore në lidhje me mbikëqyrjen dhe zhvillimin e tregut të titujve në Republikën e Shqipërisë.
6. Në zbatim të sa më sipër, Autoriteti mund të miratojë akte nënligjore në lidhje me:
7. nxitjen e standardeve të larta të integritetit dhe tregtimit të ndershëm gjatë ushtrimit të veprimtarive të rregulluara me këtë ligj;
8. sigurimin e transparencës në dhënien e informacioneve mbi interesat dhe faktet me rëndësi materiale në transaksionet e kryera gjatë ushtrimit të veprimtarisë së rregulluar, përfshirë informacionet për komisione e stimuj të tjerë të arkëtuar ose të arkëtueshëm nga palë të treta në lidhje me këto transaksione;
9. mbrojtjen e parave dhe aktiveve të klientëve për të cilat një person i licencuar, i regjistruar ose i njohur sipas këtij ligji është i detyruar t’i japë llogari një personi tjetër;
10. mbajtjen e llogarive dhe regjistrave të duhur nga personi i licencuar, i regjistruar ose i njohur sipas këtij ligji në formën që mund të përcaktohet nga Autoriteti dhe që garanton kontrollin e tyre nga Autoriteti;
11. aftësitë financiare që duhet të ketë personi i licencuar, i regjistruar ose i njohur sipas këtij ligji, bazuar mbi veprimtarinë e ushtruar nga personi në fjalë, të cilat përfshijnë parashikime mbi llogaritjen e aktiveve, detyrimeve dhe rrethanave të tjera që do të merren parasysh për përcaktimin e aftësisë financiare të personit;
12. përcaktimin e praktikave dhe procedurave të qeverisjes korporative për personat e licencuar, të regjistruar apo të njohur sipas këtij ligji;
13. praktikat dhe procedurat e administrimit të rrezikut;
14. përcaktimin e mënyrës sipas së cilës një person krijon një treg për një lloj të caktuar investimi;
15. përcaktimin e formës dhe përmbajtjes së reklamave lidhur me veprimtaritë e rregulluara sipas këtij ligji;
16. përcaktimin e kufizimeve që drejtuesit e agjentëve të lidhur duhet t’u vendosin veprimtarisë së këtyre të fundit;
17. përcaktimin e kërkesave mbi mënyrën dhe formën e dhënies së informacionit nga shoqëritë e listuara me qëllim sigurimin e transparencës;
18. rregullimin e praktikës së shitjes së instrumenteve financiare të pa zotëruara nga shitësi ose të rrethanave në të cilat kjo shitje mund të kryhet nga çdo person i licencuar, i regjistruar ose i njohur sipas këtij ligji;
19. zgjidhjen e mosmarrëveshjeve ose trajtimin e ankesave drejtuar çdo personi që është i licencuar, i regjistruar ose i njohur sipas këtij ligji;
20. zgjidhjen e mosmarrëveshjeve ose trajtimin e ankesave drejtuar Autoritetit;
21. përcaktimin e masave ndëshkimore dhe gjobave;
22. ose sigurimin e dëmshpërblimit të arsyeshëm për investitorët.
23. Krahas sa parashikohet në pikat 1 dhe 2 të këtij neni, Autoriteti ka kompetencën të hartojë, miratojë dhe ndryshojë aktet nënligjore, rregulloret dhe udhëzimet e parashikuara në këtë ligj, si ta çmojë të nevojshme vetë Autoriteti:   
    a) në funksion të plotësimit dhe përshtatjes së mëtejshme të këtij ligji;   
    b) në funksion të ushtrimit të rolit mbikëqyrës dhe rregullator të Autoritetit, sipas përcaktimeve të këtij ligji dhe të legjislacionit në fuqi; dhe  
    c) në funksion të zhvillimit të vazhdueshëm dhe të mëtejshëm të tregjeve që janë objekt i këtij ligji.

### Neni 8 Kompetencat e Autoritetit në lidhje me këtë ligj

1. Në funksion të përmbushjes së objektivave të tij sipas këtij ligji, Autoriteti, nëpërmjet Bordit, i jep udhëzime të përgjithshme ose të veçanta çdo personi, përfshirë, ndër të tjera, firmave të investimit, operatorëve të tregut dhe institucioneve të tregut;
2. u kërkon vlerësuesve, audituesve ose ofruesve të shërbimeve ndihmëse për shoqëritë e titujve ose institucionet, dhënien e çdo informacioni që Autoriteti mund të konsiderojë të rëndësishëm për kryerjen siç duhet të funksioneve të tij;
3. licencon ose njeh një personi juridik për të ushtruar veprimtari si institucion tregu dhe monitoron, mbikëqyr dhe rregullon sjelljen e tij për të siguruar përputhshmërinë me këtë ligj dhe çdo akt nënligjor të nxjerrë në zbatim të këtij ligji;
4. licencon ose njeh një person juridik për të ushtruar veprimtari si shoqëri titujsh dhe monitoron, mbikëqyr dhe rregullon sjelljen e tij për të siguruar përputhshmërinë me këtë ligj dhe çdo akt nënligjor të nxjerrë në zbatim të këtij ligji;
5. regjistron punonjësin ose agjentin e lidhur të një subjekti kryesor për të ushtruar veprimtari të rregulluar për llogari të një punëdhënësit ose subjekti kryesor të licencuar dhe monitoron, mbikëqyr dhe rregullon veprimtarinë e tyre për të siguruar përputhshmërinë me këtë ligj dhe çdo akt nënligjor të nxjerrë në zbatim të këtij ligji;
6. mban regjistrin e të gjithë personave të licencuar, të njohur ose të miratuar;
7. kërkon që firmat dhe institucionet e investimit të depozitojnë pranë Autoritetit pasqyrat financiare vjetore të certifikuara nga një auditues i kualifikuar, me formën dhe mënyrën e përcaktuar nga Autoriteti, si dhe informacione dhe raporte financiare të tjera periodike që mund të kërkohen nga Autoriteti;
8. i jep urdhra të veçanta çdo personi për të parandaluar shkeljen imediate të këtij ligji ose të akteve nënligjore të nxjerra në zbatim të këtij ligji;
9. rregullon listimin dhe tregtimin e instrumenteve financiare në bursë, platformë shumëpalëshe tregtimi ose platformë të organizuar tregtimi;
10. rregullon emetimin e titujve;
11. pezullon listimin e çdo instrumenti financiar, çliston instrumentet financiare të listuara ose ndalon tregtimin e çdo instrumenti financiar, ose merr hapat që i çmon të nevojshëm ose të përshtatshëm për të siguruar mbrojtjen e investitorëve ose për të siguruar një treg të drejtë dhe të rregullt të titujve ose për të siguruar integritetin e tregut të titujve;
12. heton veprimtarinë e firmës ose institucionit të investimit për t’u siguruar që kjo veprimtari ushtrohet në përputhje me dispozitat e këtij ligji;
13. publikon shkeljet e kryera nga firma ose institucioni i investimit;
14. heton çdo pretendim për shkelje të parashikimeve të këtij ligji ose të akteve nënligjore të nxjerra në zbatim të këtij ligji dhe vendos sanksionet administrative që i konsideron të nevojshme.

# KAPITULLI III: LICENCIMI I SHOQËRIVE TË TITUJVE

## Pjesa I Kërkesat e përgjithshme

### Neni 9 Personat që u lejohet të ushtrojnë veprimtaritë e rregulluara

1. Asnjë person nuk mund të ushtrojë veprimtaritë e rregulluara sipas këtij ligji në territorin e Republikës së Shqipërisë, nëse nuk është person i licencuar, i regjistruar, i njohur ose i përjashtuar në zbatim të këtij ligji. Ushtrimi i veprimtarive të rregulluara në kundërshtim me sa më sipër përbën kundërvajtje penale dhe dënohet me gjobë ose burgim sipas dipozitave të Kodit Penal.
2. Të gjithë personat e licencuar, të regjistruar ose të njohur sipas këtij ligji duhet:
3. ta kenë selinë qendrore në Republikën e Shqipërisë; ose
4. të kenë regjistruar një degë ose zyrë përfaqësimi të personit të huaj në Republikën e Shqipërisë;
5. të jenë agjentë të lidhur të një subjekti të licencuar në Republikën e Shqipërisë;
6. të jenë persona të njohur, selia e të cilit ndodhet në një vend tjetër.

### 

### Neni 10 Përjashtimet nga kërkesa për t’u pajisur me licencë

1. Banka e Shqipërisë është person i përjashtuar në lidhje me veprimtaritë e rregulluara që kryen brenda kompetencave të saj.
2. Operatori i licencuar i tregut, shtëpia e klerimit dhe depozitari qendror janë persona të përjashtuar në lidhje me veprimtaritë e rregulluara të kryera brenda funksioneve të tyre.
3. Personat e mëposhtëm përjashtohen nga kërkesat për licencim në lidhje me veprimtaritë e mëposhtme:
4. shoqëritë e sigurimit dhe risigurimit;
5. personat që u ofrojnë shërbime investimi vetëm shoqërive të tyre mëmë, shoqërive të tyre të kontrolluara ose shoqërive të tjera të grupit;
6. personat që ofrojnë shërbime investimi në mënyrë të rastësishme në rrjedhën e veprimtarisë së tyre profesionale në rastet kur kjo veprimtari rregullohet nga dispozita ligjore ose nënligjore ose nga një kod etik të cilat nuk përjashtojnë ofrimin e shërbimeve të investimit;
7. personat të cilët përveç tregtimit për llogari të vet nuk ofrojnë shërbime apo veprimtari investimi, përjashtuar rastet kur këta persona janë krijues tregu ose tregtojnë për llogari të vet jashtë një tregu të rregulluar ose një platformë shumëpalëshe tregtimi në mënyrë të organizuar, të shpeshtë dhe sistematike, nëpërmjet një sistemi të aksesueshëm nga palë të treta me qëllim lidhjen e marrëveshjeve me ta;
8. personat që ofrojnë shërbime investimi të cilat konsistojnë vetëm në administrimin e skemave me pjesëmarrje të punonjësve;
9. personat që ofrojnë shërbime investimi të cilat përfshijnë vetëm administrimin e skemave me pjesëmarrje të punonjësve dhe ofrimin e shërbimeve të investimit vetëm për shoqëritë e tyre mëmë ose për shoqëritë e tjera të grupit;
10. anëtarët e Sistemit Evropian të Bankave Qendrore dhe organet e tjera kombëtare që kryejnë funksione të ngjashme si edhe organe të tjera publike përgjegjëse për administrimin e borxhit publik ose që ndërhyjnë në administrimin e borxhit publik;
11. sipërmarrjet e investimeve kolektive dhe fondet e pensioneve dhe depozitarët dhe administruesit e këtyre sipërmarrjeve për aq sa një ligj tjetër siguron një sistem a rregullim të krahasueshëm;
12. personat që u tregtojnë për llogari të vet instrumente financiare klientëve të veprimtarisë kryesore të tyre tregtare, me kusht që kjo veprimtari të jetë ndihmëse për aktivitetin e tyre kryesor, e vlerësuar në bazë grupi, dhe me kusht që aktiviteti i tyre kryesor të mos jetë ofrimi i shërbimeve të investimit dhe kryerja e veprimtarive të investimit në kuptim të këtij ligji ose të ligjit që rregullon krijimin dhe funksionimin e institucioneve të kreditit;
13. personat që në rrjedhën e kryerjes së aktivitetit të tyre kryesor që nuk mbulohet nga dispozitat e këtij ligji, japin këshilla investimi që kanë të bëjnë me ofrimin e shërbimeve të investimit dhe kryerjen e veprimtarive të investimit, me kusht që ofrimi i këshillave të tilla të mos bëhet kundrejt shpërblimit;
14. personat që gëzojnë statusin e shoqërisë lokale e cila tregton për llogari të vet në zbatim të këtij ligji.
15. Autoriteti mund të nxjerrë akte nënligjore që parashikojnë kategori të tjera shtesë të personave të përjashtuar ose të shfuqizojë ose ndryshojë çdo përjashtim të dhënë në zbatim të këtij ligji.

### ****Neni 11 Kontratat ose marrëveshjet e lidhura nga personat e palicencuar ose të parregulluar****

1. Çdo marrëveshje, e shkruar ose verbale, e lidhur nga një person gjatë ushtrimit të veprimtarive të rregulluara pa licencë nuk mund t’i kundrejtohet palës tjetër.
2. Pala që ka lidhur një marrëveshje sipas paragrafit 1 më sipër ka të drejtë të rimarrë çdo shumë të paguar ose të transferuar sipas marrëveshjes në fjalë, si edhe të kërkojë dëmshpërblimin e dëmit të shkaktuar.

### ****Neni 12 Ndalimi i veprimtarive promocionale nga personat e pa licencuar****

1. Askush nuk mund të përhapë në asnjë lloj forme ofertë ose nxitje për të marrë pjesë në një veprimtari të rregulluar nëse
2. nuk është person i licencuar, i regjistruar ose i njohur nga Autoriteti
3. përmbajtja e komunikimit nuk miratohet në kuptim të këtij neni nga një person i licencuar, i regjistruar ose i njohur.
4. Në rastin e komunikimeve me origjinë jashtë Republikës së Shqipërisë, pika 1 zbatohet vetëm nëse oferta merret nga persona në Republikën e Shqipërisë dhe është e tillë që mund të ketë efekt në Republikën e Shqipërisë.
5. Autoriteti mund të përcaktojë me rregullore rrethanat në të cilat personi konsiderohet se vepron në kuadër të veprimtarisë së tij tregtare në kuptim të pikës 1.
6. Në kuptim të këtij neni, “pjesëmarrje në veprimtari të rregulluar” është lidhja ose oferta për të lidhur një kontratë të shkruar ose verbale në lidhje me një veprimtari të rregulluar.

### ****Neni 13 Kërkesat për përshtatshmëri dhe aftësi****

1. Asnjë person nuk mund të licencohet ose të regjistrohet a të njihet për ushtrimin e një veprimtarie të rregulluar nëse dhe për sa kohë Autoriteti nuk ka marrë dhe miratuar informacionin dhe dokumentacionin e nevojshëm për të konstatuar nëse subjekti kërkues, aksionarët e tij dhe administratorët apo funksionarët kryesorë të parashikuar në nenin 39 , kanë aftësitë e duhura dhe plotësojnë kriteret për të ushtruar veprimtarinë e rregulluar.
2. Autoriteti vlerëson nëse subjekti kërkues, aksionarët e tij dhe administratorët kanë aftësitë e duhura për të ushtruar një funksion të caktuar, dhe në veçanti nëse personi në fjalë:
3. zotëron cilësitë e nevojshme për të përmbushur detyrat dhe përgjegjësitë e pozicionit përkatës në shoqëri;
4. ka integritetin, ndershmërinë dhe përkushtimin e duhur për të përmbushur detyrat e tij;
5. zotëron kualifikimet e nevojshme dhe plotëson përvojën profesionale, në përputhje me përgjegjësitë e pozicionit përkatës;
6. është i aftë të ruajë pavarësinë, në mënyrë që interesat e shoqërisë të mos cenohen nga konfliktet e interesit që mund të krijohet gjatë ushtrimit të detyrës.
7. Autoriteti vlerëson edhe veprimtarinë tregtare ose financiare dhe sjelljen e të subjektit kërkues, aksionarëve të tij apo personave që ushtrojnë kontroll mbi të, në të shkuarën,, dhe analizon, ndër të tjera, nëse ka prova që dëshmojnë se personi nuk ka aftësitë dhe kriteret e duhura.
8. Për të përcaktuar nëse një person është i aftë dhe i përshtatshëm për të mbajtur një pozicion të caktuar merren parasysh:
9. integriteti, ndershmëria, kujdesi dhe përkushtimi për të përmbushur përgjegjësitë që lidhen me një pozicion të cakuar;
10. kompetenca dhe aftësitë e duhura profesionale për përmbushjen e përgjegjësive që lidhen me pozicionin;
11. aftësitë financiare personale.
12. Vlerësimi i aftësive të përgjithshme sipas pikës 4 kryhet duke marrë parasysh sa më poshtë, pavarësisht faktit nëse veprimtaria ose ngjarja ka ndodhur në Republikën e Shqipërisë ose në ndonjë vend tjetër.
13. Integriteti – Në vlerësimin e integritetit, Autoriteti merr parasysh nëse personi:
14. është shpallur fajtor për një krim financiar ose ekonomik ose për një krim që përfshin elementin e mashtrimit ose mospërmbushjes së një detyrimi besnikërie gjatë pesë viteve të fundit;
15. është dënuar ose ka qenë palë në një zgjidhje me mirëkuptim në një proces gjyqësor civil, veçanërisht në lidhje me investime apo veprimtari të tjera financiare, ose për shkelje në detyrë, mashtrim ose pastrim parash;
16. ka vepruar në kundërshtim me ndonjë nga kërkesat dhe standardet ligjore shqiptare ose me standardet ose kërkesat e ngjashme të autoriteteve të tjera rregullatore;
17. ai vetë ose ndonjë nga aktivitetet në të cilat ka qenë i përfshirë, është bërë objekt hetimesh, masash disiplinore, është përjashtuar ose pezulluar nga një organ rregullator ose profesional;
18. është shkarkuar nga detyra ose i është kërkuar të japë dorëheqjen dhe ka dhënë dorëheqjen, nga detyra e administratorit ose e funksionarit të lartë, si pasojë e shkeljeve në detyrë;
19. është përjashtuar nga mundësia e emërimit si anëtar i një këshilli mbikëqyrës ose këshilli administrimi ose si funksionar i lartë;
20. i është refuzuar pranimi në një shoqatë profesionale ose është përjashtuar nga anëtarësimi në një shoqatë të tillë;
21. Aftësitë profesionale- Në vlerësimin e aftësive profesionale, Autoriteti merr parasysh nëse personi:
22. përmbush kërkesat përkatëse të përgatitjes dhe aftësive profesionale të përcaktuara nga Autoriteti në lidhje me detyrën që kryen ose ka për qëllim të kryejë;
23. ka dëshmuar nëpërmjet përvojës dhe përgatitjes profesionale se është i përshtatshëm, ose do të jetë i përshtatshëm nëse miratohet, për të kryer funksionin;
24. Aftësitë financiare - Në vlerësimin e aftësive financiare, Autoriteti merr parasysh nëse personi:
25. është përfshirë ose ka bashkëpunuar në krijimin e humbjeve financiare, që kanë ndodhur për shkak të pandershmërisë, paaftësisë ose praktikës jo të mirë në ofrimin e shërbimeve financiare apo në administrimin e shoqërive të tjera;
26. ka zotëruar, në mënyrë të drejtpërdrejtë ose jo, të paktën 20 për qind të drejtave të votës apo të kapitalit të një ndërmarrjeje, apo ka qenë administrator i një ndërmarrjeje e cila është bërë objekt i procedurave të falimentimit në zbatim të Ligjit për Falimentimin;
27. është përfshirë në ndonjë praktikë tregtare, përfshirë dhe evazionin fiskal dhe pastrimin e parave, që Autoriteti e konsideron të papërshtatshme, qoftë e ligjshme ose jo, apo si ndonjë vepër, apo e cila hedh dyshime mbi mënyrën e kryerjes së shërbimeve financiare apo të veprimtarive të tjera tregtare nga ky person.
28. Kërkesat për përshtatshmëri dhe aftësi vlerësohen dhe duhet të përmbushen nga subjekti kërkues, aksionarët e tij, anëtarët e organeve drejtuese dhe nga personat që e kontrollojnë, si në momentin e marrjes së funksionit ashtu edhe gjatë gjithë priudhës që janë në detyrë.
29. Autoriteti mund të miratojë akte nënligjore për mënyrën e vlerësimit të kritereve të aftësisë dhe përshtatshmërisë, në përputhje me pozicionin dhe përgjegjësitë e çdo personi, objekt i këtij neni, duke pasur parasysh edhe standardet ndërkombëtare në fushën e letrave me vlerë.

## **Pjesa II: Licencimi, ndryshimet e licencës dhe Revokimi i licencës**

## 

### ****Neni 14 Kërkesa për licencim****

1. Çdo person juridik mund të kërkojë të licencohet për kryerjen e një ose më shumë veprimtarive të rregulluara sipas këtij ligji.
2. Subjekti që kërkon të licencohet duhet të dëshmojë se anëtarët e organeve drejtues, funksionarët e lartë dhe personat që ushtrojnë kontroll mbi të plotësojnë kriteret e aftësisë dhe të përshtatshmërisë të përcaktuara në këtë ligj.
3. Kërkesa për licencë duhet t’i paraqitet Autoritetit në formën e përcaktuar me akt nënligjor ngaAutoriteti si edhe të shoqërohet nga dokumentacioni i kërkuar dhe prova për pagesën e tarifës së kërkuar nga Autoriteti.
4. Autoriteti mund t’i kërkojë subjektit kërkues që personi juridik ose fizik sipas pikës 2 të këtij neni:
5. t’i japë Autoritetit informacione të mëtejshme në lidhje me kërkesën për licencë, sipas formës dhe mënyrës që mund të përcaktojë Autoriteti; dhe
6. të noterizojë me shpenzimet e subjektit kërkues dokumentacionin e paraqitur në mbështetje të kërkesës.
7. Kërkesa për licencim nuk konsiderohet e plotë derisa të përmbushen të gjitha kërkesat sipas këtij ligji apo akteve nënligjore të miratuara nga Autoriteti.

### Neni 15 Përjashtime të veçanta për bankat

1. Bankat të cilat janë licencuar nga Banka e Shqipërisë për të ushtruar veprimtaritë financiare të parashikuara nga nënndarjet “iii”, “v” dhe “vii” të shkronjës “dh” dhe në shkronjën “e” të pikës 2 të nenit 54 të ligjit nr.9662 datë 18.12.2006 “Për bankat në Republikën e Shqipërisë”, mund të ofrojnë shërbime investimesh në tituj vetëm pasi të jenë licencuar nga Autoriteti për të ushtruar edhe këtë veprimtari.
2. Në mbështetje të kërkesës së tyre licencim, bankat duhet të japin informacion për:
3. strukturën organizative të njësisë ose departamentit përgjegjës për kryerjen e shërbimeve të investimit në tituj, përfshirë
4. politikën e drejtimit të brendshëm të bankës dhe një përshkrim se si njësia që do të ofrojë shërbime të investimeve në tituj është e ndarë nga veprimtaritë e tjera të bankës.
5. personelin kyç të ngarkuar me ushtrimin e veprimtarive të rregulluara, përfshirë CV-të e tyre dhe dokumentet që vërtetojnë se janë të aftë dhe të përshtatshëm si edhe një deklaratë personale të personalit se informacioni që përmban Curriculum Vitae është i vërtetë
6. përshkrimin dhe përcaktimin e çdo sistemi të teknologjisë së informacionit dhe kontabiliteti në pronësi apo në përdorim, për të demonstruar se kanë dhe përdorin në mënyrë efikase burimet dhe procedurat e nevojshme për kryerjen e veprimtarisë në mënyrën e duhur;
7. përshkrimin e procedurave që do të ndiqen për të garantuar zbatimin e të gjitha kërkesave rregullatore të zbatueshme për ushtrimin e veprimtarisë së kvrkuar, për të mbrojtur interesat e investitorëve dhe integritetin e tregut, përfshirë:
8. masat për garantimin e zbatimit të kërkesave rregullatore;
9. mbajtjen e regjistrit të ankesave;
10. procedurat e raportimit tek Autoriteti sipas kërkesave rregullatore;
11. procedurat e raportimit tek klientët;
12. procedurat administrimit të riskut;
13. procedurat e parandalimit të pastrimit të parave.
14. Gjatë ushtrimit të veprimtarisë, banka e licencuar vepron në përputhje me nenet 78-102 të Kapitullit IV të dhe neneve 102-106 të Kapitullit V të Ligjit. Në të dyja rastet fjalët “shoqëria e titujve” zëvendësohen me fjalët “banka e licencuar për të ushtruar veprimtari të rregulluara”.

### Neni 16 Kërkesat në lidhje me dokumentacionin

1. Kërkesa për licencim për të ushtruar veprimtarinë e rregulluar sipas këtij ligji shoqërohet me sa më poshtë:
2. dokumente, që vërtetojnë se subjekti është shoqëri aksionare, e themeluar dhe e regjistruar në përputhje me Ligjin nr. 9901, datë 14.04.2008, “Për tregtarët dhe shoqëritë tregtare”, statuti, dokumente që provojnë se kapitali minimal i kërkuar është shlyer plotësisht, identitetin e aksionarëve dhe informacion mbi ta, si e informacion lidhur me burimin e krijimit te fondeve te paguara për kapitalin;
3. dokumente që vërtetojnë se aksionarët influencues të shoqërisë, anëtarët e këshillit mbikëqyrës dhe këshillit të administrimit, personeli kyç, funksionarët e lartë, audituesi i brendshëm dhe personat e certifikuar janë veçmas dhe bashkërisht të aftë dhe të përshtatshëm për të drejtuar dhe administruar veprimtarinë e rregulluar siç e kërkon neni 13, përfshirë:
4. diplomat, certifikatat dhe dokumentet e tjera përkatëse që vërtetojnë arritjet akademike dhe profesionale;
5. biografinë e plotë të këtyre personave, ku tregohet përvoja e tyre profesionale
6. deklaratë noteriale të personave kyç dhe funksionarëve të lartë, ku përfshihen emrat dhe kontaktet e personave që mund të konfirmojnë saktësinë e informacionit të dhënë në *curriculum vitae*;
7. një përshkrim të standardeve të drejtimit të brendshëm sipas praktikave të mira dhe standardeve që kërkon Autoriteti;
8. rolin e anëtarëve të pavarur të këshillit të administrimit dhe përshkrimi me shkrim i detyrave dhe përgjegjësive të tyre;
9. përshkrimin dhe përcaktimin e çdo sistemi të teknologjisë së informacionit dhe kontabiliteti në pronësi apo në përdorim, për të demonstruar se kanë dhe përdorin në mënyrë efikase burimet dhe procedurat e nevojshme për kryerjen e veprimtarisë në mënyrën e duhur;
10. organigramën e shoqërisë me përshkrime të funksioneve dhe përgjegjësive;
11. manualet për procedurat;
12. planin e biznesit për një minimum prej tre vjetësh, ku jepet një përshkrim i veprimtarisë tregtare që subjekti ka për qëllim të kryejë, mënyra e përmbushjes së kërkesave për mjaftueshmërinë e kapitalit dhe perspektivat e zhvillimit të veprimtarisë. Plani i biznesit përmban përshkrime të hollësishme për:
13. mënyrën e organizimit të shoqërisë, përfshirë informacionin për vëllimin e parashikuar të fondeve që shoqëria administruese ose administruesi synon të tregtojë;
14. planin e marketingut të shoqërisë dhe klientët e synuar;
15. planin operacional të shoqërisë, përfshirë dhe mënyrën e raportimit të shoqërisë si brendapërbrenda tek drejtuesit e saj, ashtu dhe së jashtmi tek Autoriteti;
16. planin financiar, përfshirë dhe përshkrimin se si do të mbulohen kostot e fillimit të veprimtarisë dhe se si do të respektohen kërkesat për mjaftueshmërinë e kapitalit;
17. mënyrat e identifikimit të rasteve të konfliktit të interesit dhe mënyrat si mund të eliminohen ose mbahen në kontroll dhe bëhen të ditura; dhe politikat për tregtimin ose kryerjen e transaksioneve me palët e lidhura në përputhje me rregulloren për transaksionet me palë të lidhura;
18. përshkrimin e procedurave që do të zbatohen për të garantuar zbatimin e të gjitha kërkesave rregullatore, në mënyrë që të mbrohen interesat e investitorëve dhe integriteti i tregut, përfshirë:
19. masat për garantimin e zbatimit të kërkesave rregullatorë përfshirë emërimin e një nëpunësi përgjegjës për përputhshmërinë;
20. përdorimin e listës së kritereve të brendshme të kontrollit për përputhshmërinë;
21. zinxhirin e raportimit për përputhshmërinë;
22. përmbajtjen e raportit të përputhshmërisë që i paraqitet këshillit të administrimit;
23. mbajtjen e regjistrit të ankesave;
24. program për trajnimin e vazhdueshëm për të gjithë personelin për të përmbushur standardet për aftësitë profesionale siç parashikohen në këtë ligj dhe në aktet nënligjore të nxjerra në zbatim të tij, në mënyrë që i gjithë personeli të jetë i kualifikuar për të menaxhuar dhe administruar llojet e fondeve që synohet të administrohen;
25. informacion mbi sistemet e kontabilitetit dhe të kontrollit, të cilat duhet të jenë të përshtatshme për llojin e fondeve që administrohen dhe informacion mbi procedurat operacionale t cilat duhet të jenë në përputhje me rregulloren për vlerësimin e llojeve të ndryshme të aktiveve në përputhje me dispozitat e rregullores mbi vlerësimin;
26. informacion mbi procedurat që u japin mundësi të jenë përputhje me kërkesat e raportimit tek Autoriteti që:
27. ilustrojnë se është kuptuar shpeshtësia dhe përmbajtja e raporteve;
28. tregojnë se si do të mblidhen dhe përpilohen informacionet kryesore;
29. përcaktojnë personin/organin që do të ketë përgjegjësinë përfundimtare për raportimin;
30. japin informacion mbi mënyrën se si do të transmetohet raporti (në letër ose elektronikisht);
31. informacion mbi procedurat e raportimit te investitorët;
32. japin informacion të hollësishëm mbi procesin e administrimit të riskut;
33. përcaktojnë procedurat për përputhshmërinë me legjislacionin për parandalimin e pastrimit të parave;
34. Autoriteti miraton paketën e dokumenteve të standardizuara me qëllim që të sigurohet plotësia e çdo kërkese të depozituar.

### ****Neni 17 Kërkesat financiare minimale****

1. Personi juridik nuk mund të ushtrojë veprimtarinë për të cilën është licencuar sipas këtij ligji, pa pëlqimin me shkrim të Autoritetit nëse nuk përmbush kërkesat financiare minimale që mund të përcaktohen me akte nënligjore të miratuara nga Autoriteti ose që mund të parashikohen në rregullat e bursës.

### ****Neni 18 Kushtet për dhënien e licencës****

1. Kur miraton një licencë ose regjistrim, Autoriteti mund:
2. të përcaktojë dhe përshkruajë veprimtarinë ose veprimtaritë e rregulluara tepër të cilat jepet licenca ose kryhet regjistrimi;
3. të vendosë kushte ose kufizime që i mendon të përshtatshme Autoriteti.
4. Çdo person juridik i cili licencohet, njihet ose regjistrohet sipas këtij ligji ose çdo person fizik i regjistruar në zbatim të këtij ligji, është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me detyrimet e përcaktuara në këtë ligj dhe në çdo akt nënligjor të miratuar nga Autoriteti.
5. Çdo person juridik ose person i regjistruar i cili shkel ndonjë prej kushteve ose kufizimeve të vendosura në një licencë ose regjistrim mund të jetë objekt i ndërhyrjes që e mendon të përshtatshme Autoriteti sipas kompetencave të tij në zbatim të këtij ligji, siç parashikohet në nenin 30.

### Neni 19 Procedurat e vendimmarrjes së njëkohshme lidhur me dhënien e licencës

1. Në momentin e dhënies së licencës një firme investimi, Autoriteti mund të marrë njëkohësisht vendim edhe për kërkesat e mëposhtme:
2. kërkesën për licencim të depozituar nga shoqëria e titujve;
3. kërkesën e depozituar nga zotëruesit e pjesëmarrjes influencuese, për miratim të blerjes së pjesëmarrjes influencuese në firmën e investimit;
4. kërkesën për dhënien e miratimit për emërimin e një anëtari të këshillit të administrimit ose për një funksionar të lartë të firmës së investimit.

### ****Neni 20 Refuzimi i licencës****

Autoriteti nuk refuzon kërkesën për licencim të firmës së investimit:

1. nëse subjekti kërkues nuk përmbush ndonjë nga kërkesat e neneve 13-16 dhe në veçanti nëse, duke mbajtur parasysh nevojën për të siguruar administrimin e shëndoshë dhe të kujdesshëm të firmës së investimit, Autoriteti nuk bindet për përshtatshmërinë e aksionarëve, të personelit kyç ose të personelit kyç; dhe
2. nëse nuk bindet se shoqëria do të jetë në gjendje t’i përmbushë kërkesat e këtij ligji; dhe
3. kur ushtrimi efektiv i funksioneve mbikëqyrëse të Autoritetit pengohet nga:
4. lidhjet e pronësisë midis subjektit kërkues dhe personave të tjerë juridikë ose fizikë;
5. aktet ligjore, nënligjore ose administrative të një vendi ose territori tjetër që rregullojnë aktivitetin e personave fizikë ose juridikë me të cilët subjekti kërkues ka lidhje të ngushta;
6. vështirësitë e lidhura me zbatimin e detyrueshëm të këtyre akteve ligjore, nënligjore dhe administrative.

### ****Neni 21 Ndryshimi i licencës ose regjistrimit të personit të licencuar ose regjistruar****

1. Autoriteti, me kërkesën e personit të licencuar ose të regjistruar, mund të ndryshojë licencën ose regjistrimin, duke shtuar ose përjashtuar një veprimtari të rregulluar në ato që janë përcaktuar në licencë ose regjistrim.
2. Nëse është dhënë licenca e përmendur në nenin 18, shoqëria e titujve mund të paraqesë kërkesë për zgjerimin e licencës për ofrimin e shërbimeve shtesë të investimit ose të veprimtarive ose shërbimeve ndihmëse të lidhura, të paparashikuara në momentin e licencimit fillestar, si edhe lidhur me instrumentet financiare të cilat nuk përfshihen në licencën e dhënë.
3. Gjatë shqyrtimit të kërkesës për ndryshim, Autoriteti vlerëson:
4. Plotësimin nga subjekti kërkues i të gjitha kërkesave sipas nenit 14 në lidhje me veprimtarinë e re;
5. Eksperiencën profesionale dhe kompetencat e funksionarit të lartë të caktuar për kryerjen e funksioneve administruese për veprimtarinë e re;
6. Nëse subjekti kërkues është në përputhshmëri të plotë me kërkesat ligjore për veprimtarinë e licencuar;
7. Nëse subjekti kërkues gjatë tre viteve të fundit ka qenë objekt i vërejtjeve apo sanksioneve në lidhje me veprimtaritë e rregulluara.
8. Autoriteti mund:
9. të miratojë kërkesën e paraqitur për ndryshimin e licencës ose regjistrimit, me kushtet ose kufizimet që i mendon të përshtatshme Autoriteti; ose
10. të refuzojë kërkesën për ndryshim të licencës ose regjistrimit, bazuar në një prej shkaqeve të përcaktuara në nenin 21.
11. Kur Autoriteti refuzon kërkesën sipas këtij neni, duhet të japë njoftim.

### ****Neni 22 Kërkesa për regjistrim si agjent i lidhur i një personi të licencuar****

1. Çdo person që është ose propozon të bëhet agjent i lidhur i një personi të licencuar mund të depozitojë kërkesë për regjistrim pranë Autoritetit, për t’u lejuar të ushtrojë veprimtarinë e rregulluar për firmën e licencuar të investimeve në një ose më shumë cilësi.
2. Agjenti i lidhur i firmës së investimit mund të kryejë vetëm atë ose ato veprimtari të rregulluara të cilat lejohet të ushtrojë subjekti i licencuar me të cilin është lidhur. Megjithatë kombinimi i veprimtarive të rregulluara që mund të ushtrohen varet nga natyra e veprimtarive të rregulluara dhe nëse ka konflikte të brendshme që lindin nga ushtrimi i njëkohshëm i veprimtarive të rregulluara, të cilat do të përcaktohen nga Autoriteti.
3. Subjekti që bën kërkesë për regjistrim si agjent i lidhur duhet të dëshmojë se plotëson kriteret e aftësisë dhe përshtatshmërisë në përputhje me nenin 13 dhe aktet nënligjore të nxjerra në zbatim të këtij ligji nga Autoriteti.
4. Autoriteti mund të përcaktojë me akt nënligjor procedurën e kërkesës për regjistrim, përmbajtjen e kërkesës për regjistrim të agjentit të lidhur si edhe dokumentet që duhet të shoqërojnë kërkesën.

### ****Neni 23 Miratimi i regjistrimit të agjentit të lidhur****

1. Gjatë aprovimit të regjistrimit, Autoriteti mund:
2. të përcaktojë dhe përshkruajë veprimtarinë ose veprimtaritë e rregulluara tepër të cilat miratohet regjistrimi;
3. të përcaktojë që regjistrimi u nënshtrohet kushteve ose kufizimeve që i mendon të përshtatshme Autoriteti.
4. Çdo person i cili regjistrohet është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me detyrimet e përcaktuara në këtë ligj dhe në çdo akt nënligjor të miratuar nga Autoriteti.
5. Çdo person ose person i regjistruar i cili shkel ndonjë prej kushteve ose kufizimeve të vendosura për një regjistrim mund të jetë objekt i ndërhyrjes që e mendon të përshtatshme Autoriteti sipas kompetencave të tij në zbatim të këtij ligji, siç parashikohet në nenin 30.

### ****Neni 24 Refuzimi i miratimit të regjistrimit të personit fizik ose të agjentit të lidhur****

Autoriteti refuzon regjistrimin:

1. Nëse subjekti kërkues nuk përmbush ndonjë nga kërkesat e nenit 13 dhe në veçanti nëse Autoriteti nuk bindet për përshtatshmërinë e aksionarëve të tij, ose të personave kyç apo funksionarëve të lartë; dhe
2. kur, në rastin e personit juridik, ushtrimi efektiv i funksioneve të tij mbikëqyrëse pengohet nga:
3. lidhjet e pronësisë midis subjektit kërkues dhe personave të tjerë juridikë ose fizikë;
4. aktet ligjore, nënligjore ose administrative të një vendi ose territori tjetër që rregullojnë aktivitetin e personave fizikë ose juridikë me të cilët ka lidhje të ngushta subjekti kërkues;
5. vështirësitë e lidhura me zbatimin e detyrueshëm të këtyre akteve ligjore, nënligjore dhe administrative.

### Neni 25 Regjistri i agjentëve të lidhur

1. Autoriteti mban dhe përditëson rregullisht regjistrin e agjentëve të lidhur të licencuar nga Autoriteti.
2. Regjistri i agjentëve të lidhur sipas pikës 1 është publik.
3. Regjistri përfshin, si minimum, sa më poshtë:
4. emrin dhe mbiemrin e personit fizik ose emërtimin e shoqërisë, dhe selinë e regjistruar të agjentit të lidhur;
5. emrin e firmës së investimit në emër të së cilës vepron agjenti i lidhur;
6. veprimtaritë e kryera nga agjenti i lidhur në emër të firmës së investimit.

### Neni 26 Detyrimet e firmës së investimit për të monitoruar agjentin e lidhur

1. Shoqëria e titujve që emëron agjent të lidhur:
2. monitoron veprimtaritë e agjentëve të lidhur në mënyrë që të sigurojë se zbatojnë dispozitat e këtij ligji dhe të akteve nënligjore të miratuara në zbatim të këtij ligji, gjatë kryerjes së veprimtarive të lejuara;
3. sigurohet që agjenti i lidhur jep informacion për cilësinë me të cilën vepron dhe për firmën e investimit që përfaqëson kur kontakton ose hyn në marrëdhënie tregtimi me çdo klient faktik ose të mundshëm, ose përpara se të ushtrojë ndonjë nga veprimtaritë e lejuara;
4. merr masat e përshtatshme për të shmangur çdo ndikim negativ që mund të kenë veprimtaritë e agjentit të lidhur, të cilat nuk mbulohen nga fushëveprimi i këtij ligji, mbi veprimtaritë e lejuara e të ushtruara nga agjenti i lidhur në emër të firmës së investimit.
5. Shoqëria e titujve, e cila për çfarëdo arsye zgjidh ose e ndërpret marrëdhënien me agjentin e lidhur që është person fizik ose juridik, njofton pa vonesë Autoritetin dhe i jep arsyet përkatëse për ndërprerjen e marrëdhënies

### ****Neni 27 Kërkesa për njohjen e personit të licencuar në një vend të huaj****

1. Kur personi juridik i vendosur në një vend të huaj dëshiron të ushtrojë veprimtari investimesh në tituj në Republikën e Shqipërisë dhe është i licencuar nga një autoritet i huaj rregullator, Autoriteti mund të njohë licencën e dhënë nga autoriteti kompetent i huaj kur konstaton se:
2. personi juridik është vendosur jashtë Republikës së Shqipërisë;
3. personi juridik është i licencuar sipas ligjit të vendit ku është vendosur për të ushtruar veprimtarinë e investimeve në tituj në përgjithësi ose llojin e caktuar të veprimtarisë së investimeve që dëshiron të ushtrojë në Republikën e Shqipërisë;
4. personi juridik dëshmon se anëtarët e organeve drejtuese, funksionarët e lartë dhe personat që ushtrojnë kontroll mbi subjektin kërkues plotësojnë kriteret e aftësisë dhe të përshtatshmërisë.
5. Në kuptim të këtij ligji, personi juridik quhet se është i vendosur në një vend të huaj, nëse selia e tij qendrore ndodhet në atë vend dhe nuk kryen transaksione investimi nga një seli e përhershme tregtare në Republikën e Shqipërisë.
6. Autoriteti mund të përcaktojë me akt nënligjor procedurën që ndiqet për të kërkuar njohjen e licencës së personit të huaj.
7. Ky nen zbatohet për personin juridik të huaj vetëm nëse, sipas vlerësimit të Autoritetit, dispozitat e ligjit në zbatim të të cilave është licencuar perosoni për të ushtruar veprimtarinë e rregulluar në fjalë, u ofrojnë investitorëve në Republikën e Shqipërisë mbrojtje të paktën të barabartë me atë që u ofrohet nga dispozitat e këtij ligji.
8. Kur vlerëson kërkesën për njohjen e firmave të huaja të investimit Autoriteti merr në konsideratë ekzistencën e rregullave ekuivalente për njohjen e firmave të huaja të administrimit në legjislacionin e vendit të origjinës të sipërmarrjes kërkuese.

### Neni 28 Regjistrimi i degës në Republikën e Shqipërisë

1. Firma e huaj e investimit mund të ofrojë shërbime të investimit në tituj në Republikën e Shqipërisë në përputhje me këtë ligj dhe me çdo akt nënligjor të nxjerrë në zbatim të këtij ligji, ose nëpërmjet regjistrimit të një dege apo zyre përfaqësimi në Shqipëri, ose duke përdorur një agjent të lidhur në Republikën e Shqipërisë me kusht që këto shërbime dhe veprimtari të mbulohen nga një licencë e dhënë nga autoriteti kompetent i vendit të saj.
2. Çdo firmë e huaj investimi që dëshiron të regjistrojë një degë në Republikën e Shqipërisë ose të përdorë agjentë të lidhur të vendosur në Republikën e Shqipërisë njofton paraprakisht Autoritetin dhe i jep informacionet e mëposhtme:
3. të dhënat e licencës që ka marrë nga autoriteti kompetent i vendit të saj;
4. programin e veprimtarive ku përshkruhen shërbimet e investimit që propozon të ofrojë në Republikën e Shqipërisë;
5. strukturën organizative të degës, përfshirë informacionin nëse dega synon të përdorë agjentë të lidhur, dhe identitetin e këtyre agjentëve të lidhur;
6. nëse do të përdoren agjentë të lidhur në Republikën e Shqipërisë, kur firma e huaj e investimit nuk synon të themelojë një degë, një përshkrim të shërbimeve të synuara që do të ofrohen nga agjentët e lidhur dhe strukturën organizative, përfshirë linjat e raportimit, dhe informacion mbi mënyrën se si firma e huaj e investimit do të sigurojë përputhshmërinë me aktet ligjore dhe nënligjore të Republikës së Shqipërisë;
7. adresën në Republikën e Shqipërisë nga e cila mund të merren dokumente; dhe
8. emrat e funksionarëve të lartë në Republikën e Shqipërisë ose në vendin e huaj, të cilët janë përgjegjës për administrimin e degës ose të agjentit të lidhur.
9. Nëse nuk ka arsye për të dyshuar mbi përshtatshmërinë e strukturës administrative ose gjendjen financiare të firmës së huaj të investimit, duke pasur parasysh veprimtaritë e parashikuara, brenda tri muajve pas marrjes së informacioneve, Autoriteti njeh firmën e huaj të investimit dhe i njofton vendimin autoritetit rregullator të vendit të origjinës dhe firmës së huaj të investimit.
10. Leja për të regjistruar një degë në Republikën e Shqipërisë mund të jepet vetëm nëse:
11. Firma e huaj e investimit ose autoriteti rregullator i vendit të origjinës të firmës së huaj të investimit i ka përcjellë Autoritetit informacionet e përcaktuara ose të kërkuara nga Autoriteti;
12. Është vendosur bashkëpunim i kënaqshëm mbikëqyrës midis autoritetit rregullator të vendit të origjinës të firmës së investimit dhe Autoritetit;
13. Shoqëria e titujve është objekt i mbikëqyrjes adekuate në vendin e vet të origjinës;
14. Shoqëria e titujve përmbush kërkesat e vendosura për ushtrimin e veprimtarisë tregtare në vendin e origjinës dhe këto kërkesa u sigurojnë investitorëve në Republikën e Shqipërisë mbrojtje të paktën ekuivalente me atë që u jepet kur investojnë pranë firmave vendase të investimit;
15. Kur Autoriteti refuzon të njohë firmën e huaj të investimit, ai njofton autoritetin rregullator të vendit të origjinës dhe firmën e huaj të investimit, duke dhënë arsyet për refuzimin, brenda tre muajve.
16. Në rast se ndryshon ndonjë prej informacioneve të vendosura në dispozicion sipas pikës 2 të këtij neni, firma e huaj e investimit njofton me shkrim Autoritetin për këtë ndryshim, të paktën një muaj përpara vënies në zbatim të ndryshimit.

### Neni 29 Ofrimi i shërbimeve në një vend të huaj nga firma shqiptare e investimit

1. Firma vendase e investimit mund të ofrojë shërbime të investimit jashtë Republikës së Shqipërisë nëpërmjet vendosjes së një dege ose duke përdorur një agjent të lidhur në një vend të huaj, me kusht që shërbimet dhe veprimtaritë që propozon të ofrojë jashtë Republikës së Shqipërisë të mbulohen nga një licencë e dhënë nga Autoriteti.
2. Firma vendase e investimit që dëshiron të regjistrojë një degë ose të përdorë agjentë të lidhur jashtë Republikës së Shqipërisë njofton paraprakisht Autoritetin dhe i jep informacionet e mëposhtme:
3. programin e veprimtarive ku përshkruhen, ndër të tjera, shërbimet e investimit që propozon të ofrojë në vendin e huaj;
4. strukturën organizative të degës, përfshirë informacionin nëse dega synon të përdorë agjentë të lidhur, dhe identitetin e këtyre agjentëve të lidhur;
5. kur përdoren agjentë të lidhur në vendin e huaj dhe kur firma vendase e investimit nuk synon të regjistrojë një degë, një përshkrim të përdorimit të synuar të agjentëve të lidhur dhe një strukturë organizative, përfshirë linjat e raportimit, duke përcaktuar pozicionin e agjentëve të lidhur në strukturën e firmës vendase të investimit;
6. adresën në vendin e huaj nga e cila mund të merren dokumente;
7. emrat e personave të cilët janë përgjegjës për administrimin e degës ose të agjentit të lidhur; dhe
8. konfirmimin nga autoriteti i huaj rregullator se firma vendase e investimit mund të kryejë veprimtaritë e propozuara në vendin e huaj.

### ****Neni 30 Revokimi ose pezullimi i licencës, regjistrimit ose njohjes****

1. Nëse Autoriteti çmon se personi i licencuar, i regjistruar ose i njohur ka shkelur ndonjë nga dispozitat e këtij ligji ose të akteve nënligjore të nxjerra në zbatim të tij ose i ka dhënë Autoritetit informacione të rreme, të pasakta ose mashtruese, Autoriteti mund të japë urdhër me shkrim që:
2. Personit t’i revokohet licenca, të çregjistrohet ose të mos jetë më perosn i njohur; ose
3. licenca, regjistrimi ose njohja e personit pezullohet për një periudhë të përcaktuar ose deri në përmbushjen e kushteve të përcaktuara.
4. Pezullimi sipas këtij neni nuk mund të bëhet për një periudhë më të gjatë se tre muaj. Megjithatë, nëse e konsideron të nevojshme, Autoriteti mund të zgjasë afatin e pezullimit për një periudhë tjetër jo më të gjatë se tre muaj.
5. Në përfundim të periudhës së pezullimit të parashikuar në pikën 2 të këtij neni, Autoriteti heq masën e pezullimit ose revokon licencën, regjistrimin ose njohjen, sipas gjykimit të Autoritetit.
6. Autoriteti mund të revokojë ose pezullojë licencën, regjistrimin ose njohjen pa i dhënë personit në fjalë mundësi të shprehet kur:
7. ndaj personit hapen procedura likuidimi ose falimentimi;
8. personi kryen veprimtari të rregulluara të cilat nuk përfshihen në objektin e licencës;
9. për personin vendoset një administrator i caktuar;
10. personi pushon së ushtruari veprimtarinë e rregulluar për një periudhë prej më shumë se 30 ditësh, me përjashtim kur kjo është miratuar paraprakisht nga Autoriteti;
11. anëtarët e këshillit të administrimit ose punonjësit kyç të personit në fjalë, sipas vlerësimit të Autoritetit, nuk i kanë kryer funksionet e tyre në mënyrë të ndershme dhe të drejtë;
12. personi ka shkelur ose nuk ka përmbushur një kusht të zbatueshëm në lidhje me licencën;
13. personi nuk ka zbatuar një urdhër të Autoritetit;
14. personi nuk i jep Autoritetit informacionet e kërkuara nga ky i fundit;
15. personi jep informacion të rreme ose mashtruese;
16. për ndonjë arsye tjetër, personi nuk plotëson më kriteret e aftësisë dhe përshtatshmërisë për të mbajtur licencën; ose
17. personi shkel ndonjë dispozitë tjetër të këtij ligji.
18. Në rastin e një personi të huaj të njohur, Autoriteti mund të konsultohet me autoritetin e huaj kompetent përkatës përpara dhënies së urdhrit të revokimit të njohjes në zbatim të këtij neni, me përjashtim të rastit kur çmon se është në interesin thelbësor të investitorëve që urdhri të jepet menjëherë.
19. Autoriteti publikon çdo vendim të marrë për pezullim ose revokim licence.
20. Autoriteti revokon licencën e bankës për ofrim të shërbimeve të investimit kur:

a) Banka e Shqipërisë revokon licencën e bankës për të ushtruar veprimtari të tilla

b) banka ndodhet në kushtet e parashikuara në nenin 30, pika 4 të këtij ligji.

### ****Neni 31 Procedura e dhënies së urdhrit, pezullimit ose revokimit****

1. Përpara dhënies së urdhrit ose revokimit, Autoriteti:
2. njofton personin në fjalë, duke parashtruar arsyet për veprimin e propozuar dhe duke i dhënë personit në fjalë mundësinë të shprehet me shkrim; dhe
3. merr hapat që i çmon të realizueshëm në mënyrë të arsyeshme për t’ua sjellë njoftimin në vëmendje personave të tjerë të cilët, sipas mendimit të Autoritetit, ka të ngjarë të preken nga njoftimi në fjalë.
4. Nëse Autoriteti e çmon thelbësore, mund të japë urdhër
5. pa e ndjekur këtë procedurë; ose
6. nëse Autoriteti ka filluar ta ndjekë procedurën, pavarësisht nëse ka përfunduar ose jo afati që personi të shprehet.

### ****Neni 32 Pasojat e revokimit të licencës, regjistrimit ose njohjes****

1. Revokimi ose pezullimi i licencës, regjistrimit ose njohjes:
2. nuk e bën të pavlefshme një marrëveshje, kontratë ose transaksion të lidhur apo të miratuar nga personi në fjalë lidhur me një transaksion tregu, përpara revokimit a pezullimit; ose
3. nuk cenon të drejtat a detyrimet e asnjë personi që lindin nga marrëveshja, kontrata apotransaksioni i përmendur në pikën 1, shkronja “a”.
4. Në rast revokimi ose pezullimi, Autoriteti, nëpërmjet një njoftimi me shkrim:
5. mund t’i kërkojë personit të pezullojë ushtrimin e veprimtarive për një periudhë të caktuar kohore ose derisa Autoriteti t’i japë leje të rifillojë veprimtaritë;
6. mund t’i kërkojë personit në fjalë t’i kalojë aktivet dhe evidencat e klientëve një personi tjetër të përcaktuar në njoftim nga Autoriteti; ose
7. mund të lejojë personit në fjalë, në varësi të kushteve të përcaktuara në njoftim nga Autoriteti:
8. të kryejë operacionet tregtare thelbësore për mbrojtjen e interesave të klientëve gjatë periudhës së pezullimit; ose
9. në rast revokimi, të kryejë operacione tregtare vetëm me qëllim mbylljen e veprimtarisë tregtare.

### ****Neni 33 Tërheqja e kërkesës për licencë, regjistrim ose njohje****

1. Kërkesa për licencë, regjistrim ose njohje mund të tërhiqet përpara se të merret në shqyrtim nga Autoriteti.
2. Në varësi të pikave 3 dhe 4, licenca, regjistrimi ose njohja e dhënë mund të revokohet nga Autoriteti me kërkesën ose me pëlqimin e personit të licencuar, të regjistruar ose të njohur.
3. Autoriteti mund të refuzojë revokimin e çdo licence, regjistrimi ose njohjeje nëse gjykon se interesi publik kërkon që çdo çështje që ka të bëjë me personin në fjalë të hetohet nga Autoriteti në zbatim të kompetencave të tij përpara se të merret një vendim për kërkesën për revokim.
4. Autoriteti mund të refuzojë revokimin e licencës, regjistrimit ose njohjes, edhe kur, sipas vlerësimit të tij, është e përshtatshme që ndaj personit në fjalë të vendoset një ndalim ose kufizim në zbatim të këtij ligji ose të vijohet zbatimi i një ndalimi ose kufizimi të vendosur mbi këtë person më parë.
5. Autoriteti publikon çdo revokim të bërë sipas pikës 2.

### ****Neni 34 Punësimi i personave të ndaluar****

1. Nëse Autoriteti vlerëson se një individ nuk është person i aftë dhe i përshtatshëm ose nuk lejohet më nga ky ligj të punësohet nga apo të veprojë si agjent i lidhur i një personi të licencuar, të njohur ose të regjistruar apo të ushtrojë një veprimtari të rregulluar, Autoriteti mund të nxjerrë urdhër sipas së cilit personit në fjalë i ndalohet të punësohet apo të ushtrojë veprimtaritë e mësipërme pa miratimin paraprak me shkrim të Autoritetit.
2. Autoriteti nuk e ka detyrimin por mund ta shpallë publikisht urdhrin e skualifikimit.

## Pjesa III Licencimi i personave fizikë që ushtrojnë kontroll administrativ mbi një shoqëri titujsh ose mbi një operator tregu

### Neni 35 Këshilli drejtues i firmës së investimit

1. Shoqëria e titujve duhet të ketë të paktën dy anëtarë të këshillit të administrimit të cilët administrojnë veprimtarinë e firmës së investimit dhe përfaqësojnë bashkërisht shoqërinë e titujve. Një anëtar i këshillit të administrimit emërohet drejtor i përgjithshëm.
2. Nëse shoqëria e titujve drejtohet nga këshilli i administrimit, këshilli drejtues emëron të paktën dy anëtarë të këshillit të administrimit. Dispozitat e këtij ligji dhe të akteve nënligjore të miratuara në zbatim të këtij ligji i zbatohen në mënyrë analoge të gjithë anëtarëve të këshillit të administrimit të shoqërisë së titujve.
3. Anëtarët e këshillit drejtues drejtojnë veprimtarinë tregtare dhe përfaqësojnë bashkërisht shoqërinë e titujve.
4. Anëtarët e këshillit drejtues të firmës së investimit duhet të gëzojnë reputacion mjaft të mirë, të kenë kualifikimet profesionale të kërkuara dhe të kenë përvojë të mjaftueshme në mënyrë që të sigurojnë një administrim të shëndoshë dhe të kujdesshëm të shoqërisë së titujve.
5. Anëtarët e brendshëm të këshillit drejtues të firmës së investimit e drejtojnë veprimtarinë tregtare të shoqërisë së titujveit me kohë të plotë dhe në bazë të një kontrate pune me shoqërinë e titujve.
6. Në rastin e shoqërisë së huaj të titujve ose të degës së shoqërisë së huaj të titujve, të paktën një anëtar i këshillit drejtues duhet të flasë rrjedhshëm gjuhën shqipe.
7. Anëtarët e këshillit drejtues të shoqërisë së titujve e drejtojnë veprimtarinë tregtare të shoqërisë së titujve nga brenda territorit të Republikës së Shqipërisë.
8. Autoriteti mund të miratojë parashikime të mëtejshme në akte nënligjore për kërkesat që duhet të plotësojnë anëtarët e këshillit drejtues shoqërisë së titujve, si edhe për përmbajtjen e kërkesës për dhënien e miratimit për pozicionin e anëtarit të këshillit të administrimit, dokumentet që duhet të shoqërojnë kërkesën dhe përmbajtjen e dokumenteve.

### Neni 36 Miratimi i emërimit

1. Një person mund të emërohet anëtar i këshillit drejtues të shoqërisë së titujve vetëm me miratimin paraprak të Autoritetit.
2. Kërkesa për dhënien e miratimit të përmendur në pikën 1 duhet të depozitohet nga aksionarët ose, sipas rastit, nga këshilli mbikëqyrës i shoqërisë së titujve, dhe kërkesa bëhet për një mandat maksimal prej pesë vjetësh.
3. Subjektet kërkuese të përmendura në pikën 1 duhet t’i bashkëlidhin kërkesës dëshmi të përputhshmërisë me kërkesat e përcaktuara në nenin 35.
4. Personi i cili ka marrë miratimin e Autoritetit për të njëjtin funksion në një shoqëri titujsh duhet aplikojë sërish për për të marrë miratimin e Autoritetit përpara emërimit në të njëjtin pozicion në një shoqeri tjetër titujsh.
5. Autoriteti e refuzon dhënien e miratimit për emërimin e një anëtari të këshillit drejtues nëse:
6. personi i propozuar nuk i përmbush kushtet e përcaktuara në nenin 35;
7. Autoriteti ka arsye objektive dhe të provueshme për të besuar se veprimtaritë me të cilat merret ose është marrë personi përbëjnë rrezik për administrimin e shoqërisë së titujvenë përputhje me kërkesat e administrimit të riskut të nenit 53 dhe akteve nënligjore të miratuara në zbatim të këtij ligji;
8. kërkesa për dhënien e miratimit përmban deklarata ose informacione të rreme.

### Neni 37 Revokimi dhe skadimi i aftit të miratimit për emërimin e një anëtari të këshillit drejtues

1. Autoriteti revokon miratimin për emërimin e një anëtari të këshillit drejtues në këto raste:
2. nëse anëtari i këshillit drejtues nuk i përmbush më kushtet fillestare, në bazë të së cilave është dhënë miratimi;
3. nëse anëtari i këshillit drejtues në mënyrë të përsëritur nuk përmbush detyrimin për të konstatuar dhe vlerësuar efikasitetin e politikave, masave ose procedurave të brendshme që synojnë vendosjen e të gjitha masave të nevojshme që shoqëria e titujve të jetë në përputhshmëri me këtë ligj ose nëse nuk e përmbush detyrimin për të marrë masat përkatëse me qëllim eliminimin e parregullsive në veprimtarinë e shoqërisë së titujve;
4. nëse miratimi është marrë mbi bazën e të dhënave të rreme.
5. Nëse Autoriteti revokon miratimin e dhënë për anëtarin e këshillit drejtues, shoqëria e titujve merr pa vonesë një vendim për të zëvendësuar këtë anëtar të këshillit drejtues.
6. Në rastin e përmendur në pikën 2 më lart, organi drejtues emëron zëvendësit, pa pëlqimin e Autoritetit, për një mandat maksimal prej tre muajsh.
7. Brenda afatit tremujor të përmendur në pikën 3, zëvendësuesi duhet të miratohet nga Autoriteti në përputhje me procedurën e nenit 38.
8. Miratimi që jepet për një anëtar të këshillit drejtues të shoqërisë së titujveskadon nëse:
9. personi nuk emërohet ose nuk e merr detyrën me të cilën lidhet miratimi, brenda 12 muajve nga data e dhënies së miratimit;
10. përfundon mandati i emërimit të personit;
11. përfundon kontrata e punës e personit me shoqërinë e titujve.

### ****Neni 38 Certifikimi i individëve si funksionarë të lartë të personit të licencuar****

1. Çdo person fizik që propozohet të punësohet me cilësinë e funksionarit të lartë siç përcaktohet në nenin 39 dhe që ushtron funksione kyçe, pa përfshirë rolin e anëtarëve të këshillit drejtues, duhet të certifikohet nga këshilli drejtues i shoqërisë së titujve si person i aftë dhe i përshtatshëm për t’u lejuar të ushtrojë veprimtarint e rregulluara për punëdhënësin e tij të licencuar, me një ose disa prej cilësive të parashikuara në nenin 39.
2. Subjekti kërkues për miratim si funksionar i lartë, i cili ushtron funksione kyçe për një person të licencuar, duhet të dëshmojë se është person i aftë dhe i përshtatshëm në përputhje me rregullat mbi aftësinë dhe përshtatshmërinë të miratuara nga Autoriteti.
3. Autoriteti përcakton me akt nënligjor procedurën e certifikimit.
4. Punonjësit që janë objekt certifikimi nuk janë të detyruar të marrin miratimin e Autoritetit. Shoqëria e titujve sigurohet se kushdo që vepron si person i certifikuar plotëson kërkesat e aftësisë dhe përshtatshmërisë të nenit 13.
5. Shoqëria e titujve verifikon dhe konfirmon se personi është i aftë dhe i përshtatshëm për të kryer funksionin përkatës. Shoqëria e titujve i jep personit certifikatën e aftësisë dhe përshtatshmërisë, e cila duhet kontrolluar për vlefshmëri të paktën një herë në vit ose në momentin kur personi merret në punë nga firma.
6. Shoqëria e titujve sigurohet se personat e certifikuar kanë kryer testimet përkatëse të kualifikimit, të përcaktuara nga Autoriteti në pikën 7.
7. Autoriteti mund të përcaktojë me akt nënligjor për programin mësimor dhe standardet e testimeve profesionale që duhet të plotësohen nga personat e certifikuar të firmave të investimit dhe kushtet që duhet të plotësohen nga personat që mund të ofrojnë këto procedura testimi.
8. Programi mësimor dhe testimet profesionale të përmendura në pikën 7 mund të organizohen sipas programit mësimor të një instituti ose organi të profesionit i cili është i njohur nga Autoriteti ose nga autoritete të tjera kompetente të një vendi tjetër, i cili ofron kualifikime të njohura në nivel ndërkombëtar.
9. Personat që nuk janë certifikuar nuk lejohet të kryejnë veprimtaritë e përmendura në pikën 1.
10. Shoqëria e titujve i vendos në dispozicion Autoritetit një listë të punonjësve që ka certifikuar, të paktën një herë në vit ose me kërkesën e Autoritetit.
11. Shoqëria e titujve e informon rregullisht Autoritetin në kohën e duhur për çdo punonjës të ri të certifikuar ose për çdo punonjës që është larguar nga shoqëria për çfarëdo arsye.

### Neni 39 Regjimi i certifikimit të funksionarëve të lartë

1. Sa më poshtë konsiderohen si funksione kyçe kur funksionari i lartë që kryen detyrat duhet të certifikohet nga këshilli drejtues:
2. Drejtori i Përgjithshëm (nëse nuk është anëtar i këshillit drejtues);
3. Drejtori i departamentit të financës;
4. Drejtori i departamentit të përputhshmërisë;
5. Drejtori i departamentit të parandalimit të pastrimit të parave;
6. Drejtori i departamentit të administrimit të riskut;
7. Drejtorët e departamentit të auditimit të brendshëm dhe të jashtëm.
8. Procedura për miratimin, skadimin e miratimit ose revokimin e certifikimit të një funksionari të lartë është e njëjtë me procedurën përkatëse për anëtarin e këshillit drejtues, të parashikuar në nenet 35, 36 dhe 37.
9. Për çdo funksionar të lartë, i cili ushtron funksione kyçe, shoqëria duhet të ketë një deklaratë përgjegjësie ku të shprehen përgjegjësitë që duhet të kryejë funksionari i lartë si pjesë e funksionit dhe kërkesat e raportimit.
10. Është përgjegjësi e këshillit drejtues të shoqërisë së titujve të sigurojë që çdo funksionar i lartë i cili ushtron funksionet kyçe të përmendura në pikën 1 përmbush kriteret e aftësisë dhe përshtatshmërisë të parashikuara në nenin 13.
11. Në shoqeri më të vogla, më shumë se një prej përgjegjësive të përcaktuara në pikën 1 të këtij neni mund të ushtrohen nga i njëjti person. Në këtë rast shoqeria duhet të jetë në gjendje të dëshmojë se kjo është e përshtatshme dhe e justifikueshme. Në deklaratën e përgjegjësisë së personit duhet të përfshihet një shpjegim i qartë i çdo përgjegjësie të parashikuar.

### Neni 40 Mbajtja e regjistrave të personave të miratuar dhe të certifikuar

1. Autoriteti duhet të mbajë një regjistër të të gjithë personave që miratohen si anëtarë të organeve drejtuese.
2. Regjistri përmban të dhënat e secilit anëtarë të miratuar të këshillit drejtues, që janë verifikuar si të aftë dhe të përshtatshëm.
3. Këshilli drejtues i çdo shoqërie titujshmban evidencë të të dhënave të çdo personi që ky këshill ka certifikuar si të aftë dhe të përshtatshëm dhe të çdo revokimi ose anulimi certifikimi.
4. Informacioni lidhur me çdo funksionar të lartë të certifikuar nga këshilli drejtues i shoqërisë së titujvesi i aftë dhe i përshtatshëm vihet në dispozicion të Autoritetit për kontroll.
5. Regjistri i anëtarëve të miratuar të këshillave drejtues përfshin edhe të dhënat për tërheqjen e miratimit të anëtarëve të organeve drejtuese.
6. Regjistri mbahet konfidencial dhe nuk është publik. Regjistri përdoret nga vetë Autoriteti në rastet kur kërkohet miratim nga një shoqëri titujsh për një person që ka mbajtur më parë pozicionin e anëtarit të organit drejtues ose të funksionarit të lartë në një tjetër shoqëri titujsh.

### Neni 41 Certifikimi i emërimit

1. Personi mund të emërohet funksionar i lartë i shoqërisë së titujvevetëm me certifikimin paraprak nga ana e këshillit drejtues.
2. Certifikimi i parashikuar në pikën 1 bëhet nga këshilli drejtues i shoqërisë së titujvedhe vlen për një periudhë kohore jo më të gjatë se pesë vjet.
3. Të dhënat e funksionarëve të lartë të certifikuar sipas pikën 1 duhet të mbahen nga shoqëria e titujve. Këto të dhëna duhet të përfshijnë dëshmi mbi përputhshmërinë në vijimësi me kërkesat e aftësisë dhe përshtatshmërisë të nenit 13.
4. Personi i cili ka marrë certifikimin për pozicionin e funksionarit të lartë në një shoqëri titujsh duhet të ricertifikohet përpara emërimit në pozicionin e funksionarit të lartë në një shoqeri tjetër titujsh.
5. Në rastin e përmendur në pikën 4 të këtij neni, shoqëria e titujve emëron zëvendësit, pa certifikim, për një mandat maksimal prej tre muajsh.
6. Brenda afatit tremujor të përmendur, zëvendësuesi duhet të certifikohet në përputhje me procedurën e nenit 42.

### Neni 42 Standardet e sjelljes profesionale të personave të certifikuar

1. Gjatë kryerjes së veprimtarive të lidhura me shërbimet e investimit që u ofron klientëve shoqëria e titujve, personat e certifikuar veprojnë në përputhje me:
2. dispozitat e këtij ligji dhe të akteve nënligjore të miratuara në zbatim të këtij ligji; dhe
3. çdo rregull dhe standard profesional përkatës.
4. Autoriteti mund të rregullojë me akt nënligjor standardet e sjelljes së personave të certifikuar.
5. Autoriteti i kërkon shoqërisë së titujvetë revokojë certifikimin që i ka bërë një personi, nëse:
6. personi i certifikuar është shpallur fajtor me vendim gjyqësor të formës së prerë për një vepër penale ose për vepra kundër pasurisë, sigurisë së transaksioneve dhe operacioneve të pagesave ose kundër vërtetësisë së dokumenteve ose për shpërdorim të postit në ushtrimin e veprimtarisë ekonomike ose të ndonjë ligji penal, ose nëse është vendosur një masë sigurie e cila ia ndalon ushtrimin e profesionit që mbulohet plotësisht ose pjesërisht nga veprimtaria kryesore e shoqërisë së titujve;
7. personi i certifikuar nuk i përmbush më kërkesat fillestare në bazë të të cilave është certifikuar nga shoqëria e titujve;
8. shoqëria e titujve konstaton se certifikimi është bërë në bazë të informacioneve të rreme.
9. Autoriteti mund t’i kërkojë shoqërisë së titujve të revokojë certifikimin nëse personi i certifikuar i ka shkelur me dashje rregullat e bursës ose të platformës shumëpalëshe të tregtimit duke u shkaktuar dëme ose humbje klientëve të shoqerise ose pjesëmarrësve të tjerë të tregut ose duke nxjerrë përfitime vetjake në kurriz të tyre.
10. Autoriteti mund t’i kërkojë shoqërisë së titujve të revokojë certifikimin nëse ka informacion se personi i certifikuar ka shkelur rregullat ose rregulloret e një autoriteti të huaj kompetent.
11. Nëse personi i certifikuar shkel dispozitat e këtij ligji ose nëse në mënyrë të vazhdueshme kryen kundërvajtje penale ose vepra penale, Autoriteti mund t’i heqë përgjithmonë të drejtën për të vepruar si person i certifikuar në Republikën e Shqipërisë.

## Pjesa IV Detyrimi i personave të licencuar, të regjistruar ose të njohur për të informuar Autoritetin për ndryshimet

### Neni 43 Ndryshimi i orientimit tregtar të firmës së investimit

1. Shoqëria e titujve duhet ta informojë Autoritetin paraprakisht nëse:
2. ka ndryshime të konsiderueshme në ushtrimin e veprimtarisë tregtare ose në llojin e veprimtarisë tregtare që synon të ushtrojë firma ose nëse ka ndërmend të ndërpresë disa veprimtari të caktuara të rregulluara;
3. ka ndryshime të konsiderueshme në bazën e synuar të klientëve.
4. Autoriteti mund t’i miratojë këto ndryshime nëse nuk përbëjnë ndryshim të konsiderueshëm në kushtet në bazë të të cilave është dhënë licenca.
5. Nëse ndryshimet e propozuara çmohen nga Autoriteti si të konsiderueshme, Autoriteti mund të kërkojë që firma të depozitojë kërkesë për ndryshim ose zgjerim të kushteve të licencës.

### Neni 44 Ndryshimi i personave që ushtrojnë përgjegjësi drejtuese

1. Të gjitha shoqëritë e titujve duhet ta informojnë paraprakisht Autoritetin për identitetin dhe çdo ndryshim të mëpasshëm të anëtarëve të këshillit drejtues dhe funksionarëve të lartë të cilët në mënyrë efektive ushtrojnë përgjegjësi drejtuese mbi veprimtarinë e saj përpara se të zbatohen këto ndryshime.
2. Autoriteti mund të refuzojë miratimin e ndryshimeve të propozuara kur ka arsye për të besuar se personi ose personat e propozuar për të ushtruar në mënyrë efektive përgjegjësinë drejtuese mbi operacionet e firmës nuk janë të aftë dhe të përshtatshëm.

### Neni 45 Pjesëmarrja influencuese dhe ushtrimi i influencës së konsiderueshme mbi firmën e investimit

1. Kur një person propozon të marrë ose ka marrë në pronësi një pjesëmarrje influencuese nëpërmjet së cilës mund të ushtrojë influencë të konsiderueshme mbi administrimin e një personi të licencuar ose të regjistruar, duhet të njoftojë për këtë Autoritetin, paraprakisht ose kur të marrë dijeni për këtë. Një kontroll i tillë nuk fillon të prodhojë pasoja pa miratimin e Autoritetit.
2. Autoriteti mund të nxjerrë akte nënligjore me anë të të cilave kërkon që personi i cili propozon të marrë ose ka marrë një pjesëmarrje të tillë influencuese t’i japë Autoritetit informacionet dhe dokumentet që i gjykon të nevojshme Autoriteti, me qëllim që Autoriteti të mund të konstatojë nëse:
3. personi që merr ose propozon të marrë në zotërim pjesëmarrjen influencuese është i aftë dhe i përshtatshëm për këtë qëllim; dhe
4. nuk rrezikohen interesat e investitorëve nga marrja e kësaj pjesëmarrjeje nga personi në fjalë.
5. Nëse Autoriteti propozon të shprehë kundërshtim për propozimin për të marrë ose për marren e pjesëmarrjes influencuese, duhet ta bëjë këtë brenda tre muajve nga data e njoftimit, në përputhje me procedurën e nenit 47.
6. Miratimi i Autoritetit mund të jepet pa kushte ose mund të jetë objekt i kushteve ose kufizimeve që i mendon të përshtatshme Autoriteti.
7. Nëse Autoriteti propozon të vendosë kushte për zotërimin e pjesëmarrjes influencuese nga një person, duhet ta njoftojë këtë person në përputhje me procedurën e nenit 47.

### Neni 46 Fitimi i pronësisë në mënyrë të papërshtatshme mbi aksionet e firmës së investimit

1. Nëse një person ka marrë, ose ka vijuar të zotërojë, aksione të një firme investimi në kundërshtim me
2. njoftimin e kundërshtimit; ose
3. një kusht të vendosur nga Autoriteti

Autoriteti, nëpërmjet një njoftimi me shkrim, mund të urdhërojë që aksione të tilla t’i nënshtrohen njërit ose disa prej kufizimeve të mëposhtme, deri në një njoftim të dytë:

1. transferimi (ose marrëveshja për transferim) i këtyre aksioneve, ose në rastin e aksioneve të pa-emetuara, transferimi (ose marrëveshja për transferim) i të drejtës për t’i marrë aksionet e emetuara, është i pavlefshëm;
2. në lidhje me aksionet nuk mund të ushtrohet asnjë e drejtë vote;
3. asnjë aksion tjetër nuk duhet të emetohet për ta apo në të drejtën e tyre ose në bazë të ndonjë oferte të bërë ndaj mbajtësit të tyre;
4. me përjashtim të likuidimit, nuk duhet të bëhet asnjë shlyerje detyrimesh që mund të ketë shoqëria mbi këto aksione, në lidhje me kapitalin ose përndryshe.

# **KAPITULLI IV USHTRIMI I VEPRIMTARISË TREGTARE NGA PERSONI JURIDIK OSE FIZIK I LICENCUAR, I NJOHUR OSE I REGJISTRUAR**

## **Pjesa I Përgjegjësitë e përgjithshme e të gjitha firmave të investimit**

### Neni 47 Parimet themelore

1. Gjatë ofrimit të shërbimeve të investimit dhe/ose, kur ka, të shërbimeve ndihmëse për klientët, shoqëria e titujve duhet të veprojë në përputhje me interesin më të mirë të klientit, me ndershmëri dhe profesionalizëm dhe në respektim të dispozitave të këtij ligji.
2. Anëtarët e këshillit drejtues, këshillit mbikëqyrës, brokerat, zyrtarët e lartë, personat e certifikuar, këshilltarët e investimeve dhe punonjësit e tjerë të firmës së investimit dhe agjentët e lidhur duhet ta mbrojnë informacionin mbi klientët, gjendjen dhe veprimet e llogarive të klientëve, shërbimet që u japin klientëve, si edhe informacione dhe fakte të tjera për të cilat marrin dijeni gjatë ofrimit të shërbimeve të investimit dhe, sipas rastit, të shërbimeve ndihmëse. Këto informacione konsiderohen konfidenciale dhe personat e përmendur në këtë pikë nuk duhet t’i përdorin dhe nuk duhet t’ua bëjnë të ditura palëve të treta, dhe as nuk duhet t’u japin mundësi palëve të treta t’i përdorin ato.
3. Informacionet e përmendur në pikën 2 nuk trajtohen si konfidenciale kur i kërkon Autoriteti, bursat, organet e gjyqësore dhe administrative në ushtrim të kompetencave të tyre mbikëqyrëse dhe të kompetencave të tjera publike, në përputhje me këtë ligj ose me një akt tjetër ligjor, ose kur klientët janë të detyruar të lejojnë bërjen të ditur të një informacioni të caktuar.

### Neni 48 Detyrimi për të vepruar me ndershmëri dhe profesionalizëm

1. Të gjithë personat e licencuar, të regjistruar ose të njohur duhet:
2. të veprojnë me ndershmëri dhe paanësi, në interesin më të mirë të investitorëve dhe të integritetit të tregut;
3. të veprojnë me aftësinë dhe kujdesin e duhur, duke zbatuar rregullat profesionale, praktikën e mirë tregtare dhe aktet ligjore në fuqi në Republikën e Shqipërisë;
4. të mos lejojnë asnjë klient të përfitojë trajtim preferencial, përveç se kur një trajtim i tillë preferencial bëhet i ditur dhe për të bihet dakord;
5. të jetë përgjegjës për ushtrimin e duhur, në kohë dhe me efikasitet të të gjitha të drejtave dhe të detyrimeve të parashikuara në këtë ligj, pavarësisht nëse ndonjë prej tyre u është deleguar palëve të treta;
6. të garantojë ruajtjen e fshehtësisë së të dhënave të klientëve në lidhje me tregtimin ose pronësinë e titujve ose burimeve financiare, të cilat mund të jepen vetëm në bazë të një vendimi ose urdhri të gjykatës, të një marrëveshjeje mirëkuptimi për shkëmbim informacioni, që garanton ruajtjen e ndërsjellë të sekretit, të kërkesës të një klienti individual ose të një kujdestari të caktuar nga klienti;
7. të sigurojë që të gjitha materialet e reklamave dhe promocioneve, komunikimet dhe njoftimet për klientët, të dorëzuara në dorë ose të publikuara në shtyp ose në median elektronike publike, të jenë të qarta, të sakta, jo keqinformuese dhe në përputhje me këtë ligj dhe aktet nënligjore të Autoritetit ose të çdo lloji tjetër autoriteti kompetent të një shteti tjetër në rastin e personit të njohur ose personit të licencuar ose të regjistruar në Republikën e Shqipërisë që ushtron veprimtari në një vend tjetër;
8. të sigurojë që kontrata me klientin për shërbimet ose administrimin e portofolit të bëjë një përshkrim të plotë të shërbimeve që ofrohen, të përcaktojë koston e këtyre shërbimeve dhe të parashikojë të drejtat e klientëve;
9. të sigurojë që klientit t’i jepen të gjitha informacionet në lidhje me natyrën e investimit dhe rrjedhojat financiare të transaksionit, në mënyrë që klienti të mund të marrë një vendim të bazuar në informim;
10. nëse i lejohet të mbajë aktive dhe para të klientëve, të sigurojë që të gjitha paratë dhe aktivet e klientëve të mbahen në llogari bankare të veçuara;
11. të bëjë të ditur se me çfarë cilësie dhe me çfarë kushtesh klienti hyn në transaksione, duke përfshirë çdo komision ose tarifa të tjera;
12. të kryejë shitblerjen e titujve vetëm nëpërmjet një burse të njohur, një platformë shumëpalëshe tregtimi të njohur ose një platformë të organizuar tregtimi të njohur, nëse nuk e udhëzon përndryshe klienti;
13. të verifikojë se transaksionet e bëra për llogari të klientit janë kryer në bazë të ekzekutimit më të mirë;
14. nëse nuk i lejohet të mbajë ose kontrollojë aktivet ose paratë e klientit, të sigurojë që aktivet e blera në emër dhe për llogari të klientit të depozitohen për ruajtje pranë një kujdestari të licencuar e të caktuar nga klienti;
15. t’i dërgojë klientit një kopje të të gjitha kontratave origjinale ose dokumenteve të tjera për transaksionet e kryera për llogari të klientit, menjëherë pas përgatitjes së këtyre dokumenteve ose pas marrjes së tyre;
16. të mbajë evidenca mbi transaksionet që bëhet me titujt dhe aktivet monetare të klientëve veçmas nga llogaritë e tij, të mbajë evidenca në lidhje me klientët, dhe t’i rakordojë këto me aktivet e mbajtura nga kujdestari i caktuar nga klienti;
17. të vendosë rregullisht raporte në dispozicion të klientëve lidhur me portofolat dhe transaksionet siç është rënë dakord në kontratën fillestare me klientin;
18. t’i raportojë klientit informacione për transaksionet me instrumente financiare në përputhje me këtë ligj dhe me aktet nënligjore të nxjerra në zbatim të këtij ligji;
19. të depozitojë pranë Autoritetit raporte periodike, siç është parashikuar në këtë ligj dhe në aktet nënligjore të nxjerra në zbatim të këtij ligji;
20. të mbajë marrëdhënie të ndershme dhe të drejta me Autoritetin;
21. t’i raportojë Autoritetit çdo ndryshim në lidhje me anëtarët e këshillit drejtues, funksionarët e lartë, pjesëmarrjet influencuese dhe kapitalin e shlyer dhe burimet financiare si dhe çdo ndryshim tjetër në lidhje me kushtet e licencimit apo ndonjë çështje tjetër të miratuar paraprakisht nga Autoriteti, siç i kërkohet nga Autoriteti;
22. të lejojë Autoritetin të inspektojë evidencat e ruajtura nga firma e licencuar e investimeve dhe t’i vendosë këto në dispozicion në kohën e duhur, si dhe të lejojë intervista me çdo person që kryen një veprimtari të caktuar në firmën e investimit;
23. të mos lidhë kontrata ose marrëveshje me qëllim kufizimin ose ndryshimin e përgjegjësive dhe të detyrimeve të parashikuara në këtë ligj. Çdo kontratë ose marrëveshje e tillë konsiderohet e pavlefshme;
24. të sigurojë që punonjësit e certifikuar të veprojnë në përputhje me këtë ligj dhe me aktet nënligjore përkatëse në fuqi;
25. të administrojë portofolat për të cilët bën administrim diskrecional sipas një kontrate me shkrim me klientin në përputhje me objektivat e investimit të parashikuar në këtë kontratë;
26. t’i japë porosi të qarta dhe të kuptueshme kujdestarit për çdo veprim që nevojitet për të mbrojtur interesat e klientëve apo për të shfrytëzuar ndonjë të drejtë.
27. Autoriteti miraton me akt nënligjor rregullat e veçanta për kodin e sjelljes, që duhet të respektojnë në çdo moment shoqëria administruese dhe administruesit.

### ****Neni 49 Përgjegjësitë organizative për të gjitha firmat e investimeve****

1. Të gjithë personat e licencuar, të regjistruar dhe të njohur duhet të kenë rregullimet organizative në vijim:
2. të ketë një organigramë që ilustron veprimtaritë e lejuara, përgjegjësitë dhe kufizimet mbi tagrin e të gjithë anëtarëve të organit drejtues, funksionarëve të lartë dhe punonjësve të tjerë të certifikuar;
3. të identifikojë qartë dhe të ketë procedura të dokumentuara për menaxhimin e pasojave të negative të çdo konflikti interesi;
4. të jetë i pajisur siç duhet për të administruar risqet ndaj të cilave mund të ekspozohet dhe të ketë një funksion të dokumentuar të administrimit të riskut;
5. të sigurojë që të mos kalohet me kontratë te të tretë asnjë funksion i rëndësishëm operacional në atë mënyrë që do të pengonte materialisht cilësinë e sistemit të kontrollit të brendshëm apo mundësinë e Autoritetit për të mbikëqyrur përputhshmërinë me detyrimet ose masat në zbatim të këtij ligji ose të akteve nënligjore që mund të miratojë Autoriteti dhe që në çdo rast të marrë leje në mënyrë specifike nga Autoriteti;
6. të ketë sisteme të përshtatshme dhe adekuate për llojin, masën dhe vëllimin e veprimtarisë tregtare që synon të ushtrojë;
7. fillimisht dhe në vazhdimësi, të ketë burime të mjaftueshme financiare për të mundësuar funksionim të rregullt, duke pasur parasysh natyrën dhe masën e shërbimeve të ofruara dhe gamën dhe shkallën e risqeve ndaj të cilave mund të ekspozohet dhe të mbajë llogaritë e burimeve financiare që tregojnë kapitalin e paguar dhe aktivet e rregulluara sipas riskut në çdo kohë.

### ****Neni 50 Aktet nënligjore lidhur me ushtrimin e veprimtarisë****

1. Autoriteti mund të bëjë parashikime të mëtejshme në akte nënligjore për standardet e ushtrimit të veprimtarisë së firmave të licencuara, të njohura dhe të regjistruara të investimit të cilat i konsideron të nevojshme Autoriteti, për të mbrojtur interesat e klientit, për të siguruar funksionimin e drejtë dhe të rregullt të tregjeve financiare, për të parandaluar risqet ndaj sistemit financiar dhe për të rritur standardet profesionale të firmave të investimit dhe personave të regjistruar dhe të njohur.
2. Në këto rregulla, mund të përfshihen, ndër të tjera:
3. parashikimi i kërkesave ku u kërkohet firmave të investimit që përdorin agjentë të lidhur, të vendosin kufizime mbi veprimtarinë e ushtruar prej tyre;
4. dhënia në mënyrë transparente e informacioneve për interesat dhe faktet materiale në transaksionet e kryera ose të këshilluara gjatë ushtrimit të veprimtarisë së rregulluar, përfshirë informimin për çdo komision ose stimuj të tjerë të arkëtuar ose të arkëtueshëm nga një palë e tretë në lidhje me një transaksion të tillë;
5. kërkesa për të siguruar që klientit t’i jepen të gjitha informacionet në lidhje me natyrën e investimit dhe rrjedhojat financiare të transaksionit, në mënyrë që klienti të mund të marrë një vendim të bazuar në informim;
6. kërkesa lidhur me formën dhe përmbajtjen e reklamave për investimet;
7. rregullimi i mënyrës me të cilën një person krijon treg për çdo lloj investimi;
8. masat për zgjidhjen e mosmarrëveshjeve me klientët;
9. parashikimet ku i kërkohet personit për të cilin zbatohen rregullat, të marrë masa për mbrojtjen e investitorëve në rast të ndërprerjes së veprimtarisë të investimit si pasojë e vdekjes, pazotësisë për të vepruar apo e situatave të tjera.

### Neni 51 Procedurat organizative dhe të brendshme

1. Të gjitha firmat e licencuara, të njohura dhe të regjistruara të investimit duhet ta ushtrojnë veprimtarinë nëpërmjet një strukture të përshtatshme administrative dhe llogaridhënieje, e cila përfshin procedura dhe procese të përshtatshme auditimi të brendshëm dhe të administrimit të riskut, të një madhësie dhe kapaciteti të përshtatshëm për veprimtarinë dhe që i jep mundësi firmës së investimit të monitorojë risqet dhe përputhshmërinë me këtë ligj dhe me çdo akt nënligjor të miratuar në zbatim të këtij ligji.
2. Kjo strukturë organizative duhet të reflektojë ndarjen e duhur dhe përcaktimin e qartë të përgjegjësive dhe linjave të raportimit të drejtuesve të lartë. Struktura duhet të ketë një sistem efektiv të brendshëm për shpërndarjen e informacionit.

### Neni 52 Funksioni i administrimit të risqeve

1. Firma e licencuar, e njohur ose e regjistruar e investimit duhet të ketë një funksion të administrimit të riskut, të përshtatshëm për veprimtarinë që ushtron.
2. Qëllimi i këtij funksioni është të sigurojë që të identifikohen, mbahen në kontroll dhe zbuten të gjitha risqet tregtare dhe operative. Në këto risqe përfshihen:
3. moszbatimi i këtij ligji dhe i akteve nënligjore të nxjerra në bazë të këtij ligji;
4. mosidentifikimi dhe mosmbajtja në kontroll e konfliktit të interesit;
5. mosmbajtja në kontroll e respektimit të marrëveshjeve kontraktore me klientët;
6. moskategorizimi i klientëve si palë të lejuara, klientë profesionistë ose klientë individë;
7. moszbatimi i procedurave korrekte për secilën kategori të klientëve;
8. çmime të gabuara transaksioni ose çmime transaksioni jo më të mirët;
9. mostrajtimi me ndershmëri i klientëve dhe investitorëve;
10. shkaktimi i humbjeve klientëve si pasojë e mosfunksionimit administrativ;
11. moskomunikimi me furnitorët e shërbimeve dhe mosmbajtja në kontroll e tyre;
12. mosmbajtja në kontroll e pikave të shitjeve dhe agjentëve të lidhur;
13. humbja e besimit të klientëve si pasojë e reklamave mashtruese;
14. humbja e punës si pasojë e rezultateve të këqija dhe shërbimit të dobët.
15. Organi drejtues i firmës së investimit është përgjegjës për të siguruar që:
16. zbatohet dhe mbahet një funksion i pavarur i administrimit të riskut;
17. merr raporte të rregullta mbi procesin e administrimit të riskut;
18. informohet për çdo risk madhor në momentin kur lind dhe identifikohet;
19. identifikohen dhe analizohen në mënyrë sasiore të gjitha risqet përkatëse;
20. hartohet dhe kuptohet kuadri i administrimit të riskut;
21. këshilli mban në kontroll mbikëqyrës të vazhdueshëm funksionin e riskut;
22. bëhen shqyrtime dhe testime të rregullta të kuadrit të administrimit të riskut.
23. Funksionet e administrimit të riskut janë të pavarur dhe i raportojnë drejtpërdrejt këshillit drejtues ose këshillit të administrimit.
24. Funksioni i administrimit të riskut ka këto përgjegjësi:
25. monitoron dhe vlerëson risqet në përputhje me procesin e rënë dakord;
26. i vendos manuale në dispozicion secilit departament;
27. bën trajnimin e brendshëm të personelit, për administrimin e risqeve dhe identifikimin e risqeve;
28. harton dhe i paraqet këshillit raporte të rregullta për administrimin e riskut;
29. sugjeron ndryshime në procesin e administrimit të riskut, bazuar në përvojat aktuale;
30. identifikon risqet e reja që lindin si pasojë e ndryshimeve në mjedis, në modelin tregtar ose nga produktet e reja.

### Neni 53 Auditimi i brendshëm

1. Çdo shoqëri titujsh duhet të ketë një funksion të auditimit të brendshëm.
2. Funksioni i auditimit të brendshëm i raporton drejtpërdrejt këshillit, për sa vijon:
3. kontrollon nëse shoqëria e titujve është e organizuar në mënyrë të tillë që të nxisë administrimin efektiv dhe të kujdesshëm të veprimtarisë tregtare, si dhe i jep informacion këshillit drejtues lidhur me çështje organizative dhe kontabël;
4. siguron që të gjithë punonjësit janë të trajnuar siç duhet, i kuptojnë rolet dhe përgjegjësitë dhe pajisen me manuale për procedurat;
5. siguron që i gjithë personeli operativ i respekton rregullat dhe procedurat që kanë të bëjnë me pozicionet e tyre të veçanta;
6. identifikon pikat e dobëta të sistemeve dhe masave kontrolluese që mund të çojnë në humbje ose në mospërputhshmëri;
7. kontrollon zbatimin e parimeve të drejtimit të brendshëm të shoqërisë, përcakton politikat dhe strategjitë për respektimin e këtyre parimeve, si dhe konstaton çdo vit zbatimin e këtyre politikave e strategjive;
8. siguron mjaftueshmërinë e kontrollit financiar dhe respektimin e kufizimeve të miratuara të përgjegjësisë për kryerjen e shpenzimeve;
9. identifikon dhe heton rastet e mundshme të vjedhjes, mashtrimit ose shkeljeve në detyrë nga ana e personelit;
10. i paraqet për shqyrtim dhe miratim këshillit drejtues ose këshillit të administrimit, rekomandime për përmirësimin ose rishikimin e objektivave, strategjisë, planeve të biznesit dhe politikave kryesore, që rregullojnë veprimtarinë e institucionit;
11. i jep këshillit drejtues dhe këshillit të administrimit informacionin e nevojshëm e të hollësishëm, për t’i mundësuar shqyrtimin e objektivave, të strategjisë dhe të politikave të biznesit, si dhe kërkimit të llogarisë nga administratorët për veprimtarinë e shoqërisë.
12. siguron që funksioni i kontabilitetit i firmës së investimit ofron informacione të sakta në kohën e duhur lidhur me kapitalin e vet, burimet financiare, mjaftueshmërinë e kapitalit dhe me rentabilitetin.

### Neni 54 Mbajtja e mjaftueshmërisë së kapitalit dhe burimeve financiare

1. Të gjitha firmat vendase të investimit, të licencuara nga Autoriteti, duhet të mbajnë burimet financiare të përcaktuara për kategoritë e veprimtarisë së rregulluar për të cilën janë licencuar.
2. Niveli i kapitalit themeltar të firmës së investimit varet nga lloji dhe objekti i shërbimeve dhe veprimtarive të investimit në lidhje me të cilat shoqëria e titujve paraqet kërkesë për autorizim pranë Autoritetit.
3. Autoriteti miraton akte nënligjore mbështetur në Direktivën e BE-së për Kërkesat për Kapitalin dhe në Rregulloren e BE-së për Kërkesat për Kapitalin, të cilat përcaktojnë kërkesat e mjaftueshmërisë së kapitalit për secilën kategori të firmave të investimit sipas shërbimeve që ofrojnë dhe sipas kombinimit ose madhësisë së tyre.
4. Kapitali fillestar i firmës së investimit duhet të paguhet plotësisht në para dhe aksionet që përbëjnë kapitalin fillestar nuk mund të emetohen pa u paguar shuma e plotë e çmimit të emetimit.

### Neni 55 Shoqëritë e titujve me shërbime të plota

1. Firmat që dëshirojnë të licencohen për të kryer të gjitha veprimtaritë e mëposhtme të rregulluara quhen firma me shërbime të plota dhe duhet të kenë kategorinë më të lartë të licencës:
2. marrja dhe transmetimi i urdhrave në lidhje me një ose më shumë instrumente financiare;
3. ekzekutimi i urdhrave në emër të klientëve;
4. tregtimi për llogari të vet;
5. administrimi i portofolit, [duke përjashtuar administrimin e sipërmarrjes së investimeve kolektive gjë e cila përfshihet në ligjin për sipërmarrjet e investimeve kolektive];
6. veprimtaria e këshillimit për investime;
7. nënshkrimi i instrumenteve financiare dhe/ose vendosja e instrumenteve financiare përmes dhënies së një angazhimi të fortë;
8. vendosja e instrumenteve financiare pa dhënien e një angazhimi të fortë.
9. Firma me shërbime të plota duhet të mbajë kapitalin e mjaftueshëm, siç parashikohet me akt nënligjor.
10. Autoriteti mund të bëjë parashikime për zbatimin e një formule të bazuar në kapitalin themeltar të përhershëm ose në kërkesat për shpenzimet fikse ose në burimet financiare të bazuara në risk, në varësi të madhësisë dhe gamës së veprimtarive të kryera nga subjekti i licencuar.
11. Autoriteti mund të miratojë me akt nënligjor dispozita të mëtejshme edhe formatin standard të llogaritjes së mjaftueshmërisë së kapitalit (faktori K).
12. Kërkesa e faktorit K llogaritet duke përdorur një formulë të ponderuar sipas riskut për çdo lloj veprimtarie që kryen firma. Kjo llogaritet si shuma e faktorëve të zbatueshëm K: aktivet në administrim, paratë e klientëve të mbajtura, aktivet e mbrojtura dhe të administruara, urdhrat e trajtuara të klientëve, qarkullimi tregtar ditor, risku i pozicionit neto, risku i mosshlyerjes nga palët e tregtimit dhe risku i përqendrimit. Tre faktorët e fundit zbatohen vetëm për firmat që tregtojnë për llogari të vet. Formula bën dallim midis tregtimeve me mjete monetare dhe derivateve dhe përfshin edhe riskun e tregut, riskun e kredisë së palës dhe elementët e riskut të përqendrimit.

### Neni 56 Firmat që ushtrojnë veprimtari të rregulluara të kufizuara

1. Firma me veprimtari të rregulluar të kufizuar që bën vetëm ekzekutim të urdhrave dhe firma që nuk është e licencuar të mbajë para ose aktive të klientëve, mund të ofrojë vetëm këto veprimtari:
2. marrja dhe transmetimi i urdhrave në lidhje me një ose më shumë instrumente financiare;
3. ekzekutimi i urdhrave në emër të klientëve
4. veprimtaria e këshillimit për investime.
5. Fondet e veta të firmës me veprimtari të rregulluara të kufizuara duhet të jenë në çdo moment të barabarta me shumën e kapitalit fiks të përcaktuar me akt nënligjor.
6. Fondet e veta të një firme të kufizuar të aktiviteteve të rregulluara duhet të mbahen në formë likuide dhe duhet të jenë në gjendje të konvertohen në para brenda 30 ditëve.

### Neni 57 Kërkesat e kapitalit për bankat

Bankat të cilat ushtrojnë veprimtari në tregjet e titujve në përputhje me nenin 15 dhe në përputhje me lejimin e parashikuar në nenin 54, pika 2, të Ligjit nr.9662, datë 18.12.2006 "Për bankat në Republikën e Shqipërisë", zbatojnë kërkesat e kapitalit të parashikuara në Rregulloren nr. 48/2013 ''Për raportin e mjaftueshmërisë së kapitalit'', version i integruar i datës 09.05.2018, dhe çdo shtesë dhe ndryshim që mund t'i bëhet kësaj rregulloreje në të ardhmen.

### Neni 58 Konflikti i interesit dhe transaksionet me palë të lidhura

1. Të gjitha shoqëritë e titujve duhet të kenë sisteme, procedura dhe kontrolle për të identifikuar dhe menaxhuar konfliktin faktik ose të mundshëm të interesit dhe transaksionet me palët e lidhura.
2. Të gjithë anëtarët e organit drejtues dhe drejtuesit e lartë të firmave të licencuara, të regjistruara ose të njohura të investimit duhet të deklarojnë paraprakisht me shkrim çdo interes privat ose tregtar që mund të cenojë gjykimin e tyre lidhur me një transaksion të caktuar ose me çështje që mund të lindin.
3. Interesi privat ose tregtar është interesi që bazohet në, ose lind nga:
4. marrëdhënie pasurore ose tregtare të drejtpërdrejta a të tërthorta të çdo lloj natyre;
5. çdo marrëdhënie tjetër;
6. dhurata, premtime, favore, shpërblime ose trajtime preferenciale;
7. angazhime në veprimtari të tjera private, me qëllim fitimi, ose çdo lloj veprimtarie që krijon të ardhura; ose
8. çdo transaksion me palë të lidhura.
9. Shoqëria e titujve mund të ngrejë komitete *ad hoc*, të përbëra nga anëtarët joekzekutivë të këshillit, të cilët ngarkohen me përgjegjësinë për trajtimin, rast pas rasti, të konfliktit të interesit dhe të transaksioneve me palët e lidhura.
10. Kur anëtari i këshillit drejtues ose drejtuesi i lartë nuk e bën të ditur një interes privat ose tregtar, ose kur lidhet a miratohet një kontratë, marrëveshje ose ndonjë transaksion me pasoja detyruese ligjore si pasojë e një interesi privat ose tregtar:
11. firma e licencuar, e regjistruar ose e njohur mund ta shpallë të pavlefshëm kontratën, marrëveshjen ose transaksionin me fuqi ligjore;
12. Autoriteti mund të japë urdhër që personi i licencuar, i regjistruar ose i njohur të marrë masa kundër anëtarit të këshillit ose drejtuesit të lartë, duke përfshirë, ndër të tjera, pezullimin dhe/ose shkarkimin e tij.

### ****Neni 59 Tregtimi i instrumenteve financiare nga firma e investimeve jashtë tregut të rregulluar****

1. Shoqëria e titujve nuk duhet:
2. të tregojë apo të merret me instrumente financiare jashtë bursës ose jashtë një tregu tjetër të rregulluar në të cilin është pjesëmarrës tregtues, pa miratimin paraprak të klientit dhe Autoritetit;
3. të tregojë instrumente financiare në kundërshtim me rregullat e Autoritetit, bursës ose tregut tjetër të rregulluar;
4. të kryejë një transaksion me mënyra manipuluese apo mashtruese me qëllim nxitjen ose orvatjen e shitblerjes së një instrumenti financiar jashtë një tregu të rregulluar.

### ****Neni 60 Dhënia dhe marrja hua e titujve pa pëlqimin e klientit****

1. Shoqëria e titujve nuk duhet të japë hua ose të organizojë dhënien hua të asnjë titulli për llogari të klientit, pa pëlqimin me shkrim të klientit. Shoqëria e titujve nuk duhet të marrë hua ose të organizojë marrjen hua duke përdorur si kolateral titujt për llogari të klientit, pa pëlqimin me shkrim të klientit.

### ****Neni 61 Përgjegjësia kundrejt klientit për veprimtaritë e rregulluara****

1. Shoqëria e titujve mban përgjegjësi përpara klientëve në lidhje me çdo veprimtari të rregulluar dhe/ose shërbime ndihmëse që ka kryer ose propozuar të kryejë, për çdo pakujdesi, mashtrim ose gabime si edhe për çdo mosveprim nga ana e saj ose nga ana e punonjësve të saj, agjentëve të saj të lidhur dhe/ose çdo pale tjetër që ka angazhuar për ofrimin e shërbimeve ndihmëse për veprimtarinë e vet tregtare.

## Pjesa II Marrëdhëniet me klientët

### Neni 62 Kategorizimi i klientëve

1. Shoqëria e titujve duhet t’i kategorizojnë klientët si:
2. Palë të lejuara,
3. Investitorë profesionistë;

c) Klientë individë;

d) Investitorë të kualifikuar.

1. Procedura e mbajtjes së marrëdhënieve me secilën kategori duhet të dokumentohet. Të gjithë punonjësve që mund të kenë të bëjnë drejtpërdrejt ose tërthorazi me klientët u duhet vendosur në dispozicion një manual procedural.
2. Për secilën kategori duhet të dokumentohet në mënyrë të përshtatshme testi i përshtatshmërisë i parashikuar në nenin 64.
3. Të gjithë punonjësit përkatës duhen trajnuar për të siguruar që e kuptojnë procedurën e parashikuar në pikën 3.

### Neni 63 Procedura për marrjen e klientëve të rinj

1. Për të garantuar siguri juridike dhe për t’u dhënë mundësi klientëve të kuptojnë më mirë natyrën e shërbimeve të ofruara, shoqëria e titujve që u ofron klientëve shërbime investimi ose ndihmëse duhet të lidhë kontratë me shkrim me secilin klient, ku të përcaktohen detyrimet themelore, të drejtat dhe detyrimet e firmës dhe të klientit.
2. Kontrata duhet të jetë e përshtatshme sipas çdo kategorie investitori.
3. Kontrata me klientin duhet të jetë kontratë me shkrim, ku të përcaktohen të drejtat dhe detyrimet thelbësore të palëve. Kontrata duhet të përfshijë:
4. informacion për firmën dhe shërbimet që u ofron klientëve ekzistues dhe të mundshëm, përfshirë:
5. statusin si person i licencuar, i regjistruar ose i njohur;
6. faktin nëse firma është agjent i lidhur i një firme të veçantë investimi, brenda vendit ose jashtë vendit;
7. informacion për komunikimin, raportimin dhe kontabilitetin;
8. çdo konflikt interesi;
9. një përshkrim të shërbimeve dhe, kur ka lidhje, për natyrën dhe masën e këshillave të investimit që do të ofrojë;
10. instrumentet financiare për të cilat firma ka licencë për kryerje transaksionesh;
11. masat për ruajtjen e instrumenteve financiare të klientit ose të parave të klientit;
12. komisionet, kostot dhe tarifat përkatëse;
13. në rastin e shërbimeve të menaxhimit të portofolit, llojet e instrumenteve financiare që mund të blihen dhe shiten dhe llojet e transaksioneve që mund të kryhen në emër të klientit, si dhe çdo instrument ose transaksion i ndaluar.
14. Kontrata duhet të përmbajë edhe informacione për të drejtat e klientit dhe procedurën e ankesave kundër firmës së investimit.
15. Kontrata duhet të mbahet për aq kohë sa klienti qëndron klient i firmës.
16. Të gjithë klientët duhet të informohen nëse ka ndryshim në kushtet e përcaktuara në kontratë si pasojë e ndryshimeve në akte ligjore ose nënligjore ose në mënyrën me të cilën firma synon të vijojë marrëdhënien me klientin.
17. Në rast se firma synon ta ndryshojë marrëdhënien me klientin, ky i fundit duhet të nënshkruajë një pëlqim për ato ndryshime që e prekin.

### Neni 63 Përshtatshmëria dhe njohja e klientit

1. Kur jep rekomandime ose këshilla për investime, shoqëria e titujve duhet të marrë informacionet e nevojshme në lidhje me njohuritë dhe përvojën e klientit ekzistues ose të mundshëm në fushën e investimeve sa i takon llojit specifik të produktit ose shërbimit, gjendjen e tij financiare përfshirë aftësinë për të përballuar humbjet dhe objektivat e investimit përfshirë tolerancën ndaj riskut, në mënyrë që firma e investimeve të jetë në gjendje t’i rekomandojë klientit faktik ose të mundshëm shërbimet e investimit dhe instrumentet financiare që janë të përshtatshme për të dhe, në veçanti, që janë në përputhje me tolerancën ndaj riskut dhe aftësinë për të përballuar humbjet.
2. Sa herë që shoqëria e titujve merr një klient të ri, për të konstatuar faktet e përmendura në pikën 1, duhet përdorur një formular standard me pyetësor. Ky formular do të specifikohet me akt nënligjor.
3. Informacioni i kërkuar duhet të jetë:
4. Dija dhe përvoja:
5. llojet e shërbimit, transaksionet dhe investimet e rregulluara për të cilat ka dijeni klienti;
6. natyra, vëllimi, frekuenca e transaksioneve që ka pasur klienti me investime të rregulluara; dhe
7. niveli arsimor, profesioni ose punë të tjera të mëparshme të klientit.
8. Gjendja financiare e klientit:
9. burimi dhe shkalla e të ardhurave të rregullta të klientit;
10. pasuritë e klientit, përfshirë pasuritë likuide, investimet dhe pasurinë e paluajtshme; dhe
11. angazhimet e rregullta financiare të klientit dhe aftësia për të përballuar humbjet.
12. objektivat e investimit të klientit:
13. horizonti i investimit i klientit;
14. preferencat e riskut të klientit, profili i riskut dhe toleranca e riskut; dhe
15. qëllimet e investimit.

Shkronjat “a” dhe “b” nuk zbatohen për palën e lejuar, klientin profesionist dhe klientin individ që ka zgjedhur të trajtohet si klient profesionist.

1. Formulari i plotësuar duhet të nënshkruhet nga një funksionar i lartë dhe të kundërfirmoset nga klienti, duke treguar se klienti ka dhënë të gjitha informacionet e nevojshme.
2. Pyetësori i përshtatshmërisë duhet të ruhet dhe të vihet në dispozicion të Autoritetit sipas kërkesës.
3. Klientit duhet t’i kërkohet ta informojë firmën e investimit nëse ka ndonjë ndryshim në rrethanat e tij personale që do të kërkonte një ndryshim në statusin e përshtatshmërisë.
4. Firma e shqyrton çdo vit përshtatshmërinë e klientit duke kontaktuar klientin me një kërkesë për të konfirmuar se nuk ka pasur ndryshim në statusin e tyre.

### Neni 65 Përshtatshmëria

1. Testimi i përshtatshmërisë nuk zbatohet për klientët të cilët nuk marrin këshilla ose rekomandime.
2. Por shoqëria e titujve ka detyrimin të konstatojë nëse transaksioni i kërkuar është i përshtatshëm ose jo për klientin.
3. Dokumentacioni i testit të përshtatshmërisë duhet të ruhet dhe të vihet në dispozicion të Autoritetit sipas kërkesës.

### Neni 66 Përjashtimet nga detyrimi për të zbatuar testin e përshtatshmërisë

1. Shoqëria e titujve mund t’u ofrojë klientëve shërbime të investimit që konsistojnë vetëm në marrjen dhe transmetimin dhe/ose ekzekutimin e urdhrave në emër të klientit, me ose pa shërbime ndihmëse, dhe pa detyrimin për të marrë informacionet ose për të bërë vlerësimin e përmendur në nenin 65 nëse plotësohen të gjitha kushtet e mëposhtme:
2. shërbimi ka të bëjë me:
3. aksionet e pranuara për tregtim në një treg të rregulluar ose në një treg të barasvlershëm të vendeve të treta ose instrumente të tregut të parasë; ose
4. obligacione ose forma të tjera të borxhit të titullzuar ose obligacione të mbuluara që tregtohen në një treg të rregulluar, duke përjashtuar ato obligacione ose borxhe të titullzuara që përfshijnë një instrument derivativ; ose nuk janë tituj të gradës së investimeve ose janë tituj të borxhit të kolateralizuara;
5. kuota të sipërmarrjeve të investimeve kolektive me pjesëmarrje të hapur me ofertë publike.
6. Shërbimi ofrohet me nismën e klientit faktik ose të mundshëm; kur klienti ka kërkuar në mënyrë specifike që të mos i jepen këshilla;
7. klienti faktik ose i mundshëm është paralajmëruar qartazi se me ofrimin e këtyre shërbimeve shoqëria e titujve nuk është e detyruar të vlerësojë nëse instrumenti ose shërbimi i dhënë ose i ofruar është i përshtatshëm për klientin dhe për këtë arsye ai nuk përfiton nga mbrojtja përkatëse e rregullave të ushtrimit të veprimtarisë;
8. në lidhje me të cilat informacioni integral mbi karakteristikat e tyre është në dispozicion të publikut dhe si i tillë i jep mundësi një klienti individ mesatar që të marrë një vendim të informuar për kryerjen e transaksionit në lidhje me instrumentin në fjalë.
9. Tregu i vendit të tretë konsiderohet ekuivalent me tregun e rregulluar në Republikën e Shqipërisë nëse përmbush kërkesat ekuivalente me ato të parashikuara për një treg të rregulluar në zbatim të këtij ligji.

### Neni 7 Përkufizimi i shërbimit me nismë të klientit

1. Shërbimi konsiderohet se nuk jepet me nismë të klientit në rastin kur klienti e kërkon në përgjigje të një komunikimi të personalizuar nga shoqëria e titujve ose në emër të firmës së investimit drejtuar vetëm këtij klienti. Komunikimi duhet të përmbajë një ftesë ose ka për qëllim të ndikojë te klienti në lidhje me një instrument financiar ose transaksion të veçantë.
2. Shërbimi konsiderohet se jepet me nismën e klientit, pavarësisht se klienti e kërkon atë në bazë të një komunikimi që përmban një promovim ose ofertë të instrumenteve financiare të bëra në çfarëdolloj mjeti që sipas natyrës është i përgjithshëm dhe i drejtohet publikut ose një grupi të madh ose kategorie të madhe klientësh faktikë ose të mundshëm.

### ****Neni 68 Mbrojtja e pasurive të klientit****

1. Shoqëria e titujve, për aq sa merr para ose pasuri tjetër nga klienti ose në llogari të klientit, duhet:
2. t’i marrë vetëm për qëllimin e përdorimit të parave ose pasurive të tjera në fjalë vetëm për qëllimin për të cilin bie dakord me klientin në momentin kur i merr paratë ose pasuritë e tjera ose përpara se t’i marrë paratë ose pasuritë e tjera;
3. t’i mbajë në mirëbesim paratë e marra në llogari të klientit vetëm në favor të këtij klienti;
4. nëse pasuritë e klientëve kërkohet të mbahen pranë një kujdestari të jashtëm, të sigurojë që këto pasuri të transferohen për ruajtje pranë një kujdestari të licencuar në mënyrë që pasuritë që u përkasin klientëve të veçantë të identifikohen në mënyrë të veçantë;
5. nëse paratë e klientëve kërkohet të mbahen pranë një kujdestari të jashtëm, të sigurojë që këto para të mbahen në një llogari të përcaktuar të klientit ku të identifikohet në mënyrë të veçantë interesi i secilit klient të veçantë;
6. të mos i përziejë me fondet e veta paratë e marra në llogari të klientit ose të mos i përdorë pa pëlqimin e tij me shkrim këto para si marzh apo garanci, për të garantuar ndonjë transaksion apo për t’i dhënë kredi një personi tjetër që nuk është klienti;
7. të bëjë regjistrime më vete për secilin klient; dhe
8. të ndërmarrë hapat e nevojshëm për të siguruar që burimi i parave ose pasurive nuk shkel asnjë kërkesë të nxjerrë në zbatim të Ligjit Nr. 9917, datë 19.05.2008 ”Për parandalimin e pastrimit të parave dhe financimit të terrorizmit”.
9. Autoriteti mund të miratojë me akt nënligjor dispozita të mëtejshme për trajtimin e parave ose pasurive të tjera nga shoqëria e titujve, për të cilat shoqëria e titujve mban përgjegjësi të japë llogari përpara një personi tjetër.
10. Me përjashtim të sa parashikohet ndryshe në këtë Seksion ose në aktet nënligjore të miratuara nga Autoriteti, të gjitha paratë ose pasuritë e tjera që merren nga klienti ose në llogari të klientit ose që depozitohen siç parashikohet në pikat 1 dhe 2:
11. nuk duhet të vihen në dispozicion të shlyerjes së borxheve të firmës së investimit;
12. nuk duhet të jenë objekt shlyerjeje ose përmbarimi në bazë të një vendimi ose procesi gjykate në lidhje me detyrimet e firmës së investimit;
13. nuk duhet të vihen në dispozicion të pagimit të honorarëve të personit të emëruar si administrator i caktuar, administrator i përkohshëm ose likuidues për firmën e investimit.

### Neni 69 Trajtimi i mosmarrëveshjeve dhe i ankesave

1. Shoqëria e titujve duhet të vendosë dhe të përdorë procedura për trajtimin dhe zgjidhjen në kohë të çdo mosmarrëveshjeje dhe ankese të bërë nga klientët.
2. Secilit klient duhet t’i vihet në dispozicion një shpjegim i të drejtave që ka dhe i procesit që mund të ndjekë për të bërë ankesë kundër firmës së investimit.
3. Duhet të përcaktohet procedura me të cilën ankesat e pazgjidhura kundër firmës së investimit mund t’i drejtohen Autoritetit ose mund të bëhet padi civile në gjykatë.
4. Autoriteti mund të miratojë dispozita të tjera me akt nënligjor për trajtimin e mosmarrëveshjeve dhe ankesave dhe të kërkojë që shoqëria e titujve të mbajë një regjistër të ankesave dhe t’i raportojë Autoritetit, në mënyrë periodike ose kur ia kërkon Autoriteti, numrin dhe natyrën e mosmarrëveshjeve dhe ankesave që janë bërë në lidhje me veprimtarinë e saj.

## Pjesa III Kërkimet dhe rekomandimet

### Neni 70 Kërkesat për firmën e investimit që kryen punë kërkimore për klientët dhe u jep rekomandime klientëve

1. Rekomandim janë të dhëna kërkimore ose informacione të tjera rekomanduese ose sugjeruese, në mënyrë të shprehur ose të nënkuptuar, për një strategji investimi, në lidhje me një ose disa instrumente financiare ose emetues të instrumenteve financiare, përfshirë çdo opinion për vlerën aktuale ose të ardhshme ose çmimin e këtyre instrumenteve, të shpërndara nëpërmjet kanaleve të shpërndarjes ose publikisht. Rekomandues ose sugjerues në mënyrë të shprehur për një strategji investimi është rekomandimi i shprehur në formën “bli”, “mbaj” ose “shit”. Rekomandues ose sugjerues në mënyrë të nënkuptuar për një strategji investimi është rekomandimi që përmend një çmim objektiv ose të ngjashëm.
2. Të dhëna kërkimore ose informacione të tjera rekomanduese ose sugjeruese për një strategji investimi është:
3. informacioni që vendos në dispozicion analisti i pavarur, shoqëria e titujve, institucioni i kreditit, çdo person tjetër, veprimtaria tregtare kryesore e të cilit është dhënia e rekomandimeve për investime, ose personi fizik që punon për këto subjekte në bazë të një kontrate pune ose ndonjë mënyrë tjetër, ku shprehet, drejtpërdrejt ose tërthorazi, një rekomandim i veçantë investimi në lidhje me një instrument financiar ose një emetues;
4. informacioni që vendos në dispozicion çdo person tjetër krahas atyre të përmendura në shkronjën “a”, ku rekomandohet drejtpërdrejt një vendim i veçantë investimi në lidhje me një instrument financiar.
5. Ofruesi i rekomandimeve është personi fizik ose juridik që jep ose shpërndan rekomandime në ushtrim të procesionit ose veprimtarisë së tij.
6. “Emetues” është emetuesi i titullit për të cilin jepet drejtpërdrejt ose tërthorazi rekomandimi.
7. Rregullimi i përshtatshëm është rregullimi, përfshirë vetë-rregullimin, me të cilin sigurohet që ofruesi i rekomandimeve që jep ose shpërndan rekomandime të kujdeset në mënyrë të arsyeshme për të siguruar që këto rekomandime të paraqiten në mënyrë të drejtë dhe të deklarojë interesat e tij ose konfliktin e interesit në lidhje me instrumentet financiare për të cilat bëhen rekomandimet.

### Neni 71 Identiteti i ofruesve të rekomandimeve

1. Çdo rekomandim bën të ditur në mënyrë të qartë dhe të dukshme identitetin e personit përgjegjës për dhënien e tij, në veçanti emrin dhe pozicionin e individit që e ka përgatitur rekomandimin dhe emrin e personit juridik përgjegjës për dhënien e rekomandimit. Kur ofruesi i rekomandimit është shoqëri titujsh ose institucion krediti, rekomandimi bën të ditur identitetin e autoritetit kompetent përkatës. Kur personi përkatës nuk është as shoqëri investimi ose institucion krediti, por është objekt i zbatimit të standardeve vetë-rregulluese ose kodeve etike, rekomandimi përmend këto standarde ose kode.
2. Në rastin e rekomandimeve jo me shkrim, kërkesat e parashtruara në pikën 1 konsiderohen të përmbushura nëse rekomandimi bën të ditur vendin ku mund të merren drejtpërdrejt dhe lehtësisht nga publiku deklaratat e mësipërme, si për shembull një faqe në internet e përshtatshme e ofruesit të rekomandimeve.
3. Pika 1 nuk zbatohet për gazetarët, që janë objekt i rregullimit të duhur, me kusht që një rregullim i tillë të arrijë efekte të ngjashme me ato të pikës 1 dhe me kusht që të respektohen standardet e përgjithshme të nenit 74.

### Neni 72 Standardi i përgjithshëm për paraqitjen e drejtë të rekomandimeve

1. Ofruesi i rekomandimit duhet të bëjë kujdes të arsyeshëm për të siguruar që:
2. Faktet të dallohen qartë nga interpretimet, çmuarjet, opinionet dhe llojet e tjera të informacioneve jo-faktike;
3. Të gjitha burimet të jenë të besueshme ose, kur ka ndonjë dyshim lidhur me besueshmërinë e ndonjë burimi, kjo të bëhet e qartë;
4. Të gjitha parashikimet dhe çmimet e synuara të evidentohen qartë si të tilla dhe të bëhen të ditura hipotezat/supozimet me rëndësi materiale:
5. të cilat mbështeten në parashikime dhe çmime të tilla të synuara,
6. të cilat përdoren për bërjen e këtyre parashikimeve dhe çmimeve të synuara.
7. Në rastin e rekomandimeve jo me shkrim, standardet e parashtruara në pikën 1 konsiderohen të përmbushura nëse rekomandimi përmend vendin ku mund të merren drejtpërdrejt dhe lehtësisht nga publiku informacionet dhe deklaratat e mësipërme, si për shembull një faqe në internet e përshtatshme e ofruesit të rekomandimeve.
8. Me kërkesë të Autoritetit, shoqëria e titujve shpjegon bazat mbi të cilat është dhënë rekomandimi.
9. Pikat 1 dhe 3 nuk zbatohen për gazetarët, që janë objekt i rregullimit të duhur, me kusht që një rregullim i tillë të arrijë efekte të ngjashme me ato të pikës 1 dhe 3.

### Neni 74 Detyrime të tjera shtesë në lidhje me paraqitjen e drejtë të rekomandimeve

1. Krahas detyrimeve të parashikuara në nenin 72, kur ofruesi i rekomandimit është analist i pavarur, shoqëri titujsh, institucion krediti, person juridik i lidhur, ofrues tjetër i rekomandimit veprimtaria kryesore e të cilit është dhënia e rekomandimeve, person që punon për këto subjekte me kontratë pune ose në marrëdhënie të tjera, duhet të bëjë kujdes të arsyeshëm për të siguruar, të paktën, që:
2. janë shënuar të gjitha burimet përkatëse të informacionit, që janë përdorur si bazë për rekomandimin, sipas rastit, përfshirë emrin e emetuesit për të cilin bëhet rekomandimi, dhe faktin nëse rekomandimi i është njoftuar këtij emetuesi dhe është ndryshuar pas këtij njoftimi përpara se të shpërndahet;
3. është dhënë një përmbledhje adekuate për çdo bazë vlerësimi ose metodikë e përdorur për të vlerësuar një instrument financiar ose një emetues, ose për të vendosur një çmim të synuar për titullin;
4. është shpjeguar në mënyrë adekuate kuptimi i çdo rekomandimi të bërë (si “bli”, “shit” ose “mbaj”), që mund të përfshijë horizontin kohor të investimit me të cilin lidhet rekomandimi, dhe është dhënë çdo paralajmërim përkatës për riskun, përfshirë analizën e ndjeshmërisë të supozimeve përkatëse;
5. është përmendur shpeshtësia e planifikuar, nëse ka, e përditësimeve të rekomandimit dhe çdo ndryshim madhor në politikën e mbulimit të shpallur më parë;
6. është përmendur qartë dhe dukshëm data kur është miratuar fillimisht për shpërndarje rekomandimi, si edhe data dhe ora përkatëse e çmimit të titullit të përmendur;
7. kur rekomandimi ndryshon nga një rekomandim i mëparshëm në lidhje me të njëjtin titull ose emetues, të dhënë gjatë 12 muajve të fundit menjëherë para dhënies së tij, ky ndryshim si edhe data e rekomandimit të mëparshëm tregohen qartë dhe dukshëm.
8. Kur kërkesat e parashikuara në pikën 1, shkronja “a”, “b” dhe “c”, do të ishin joproporcionale në lidhje me kohëzgjatjen e rekomandimit të shpërndarë, do të mjaftonte të përmendej qartë dhe dukshëm në vetë rekomandimin vendi ku mund të merret drejtpërdrejtë dhe lehtësisht nga publiku informacioni i nevojshëm, si për shembull lidhje të drejtpërdrejtë me faqe në internet të përshtatshme të ofruesit të rekomandimit, me kusht që të mos ketë ndryshime në metodikës ose bazës së vlerësimit të përdorur.
9. Në rastin e rekomandimeve jo me shkrim, standardet e parashtruara në pikën 1 konsiderohen të përmbushura nëse rekomandimi bën të ditur vendin ku mund të merren drejtpërdrejt dhe lehtësisht nga publiku deklaratat e mësipërme, si për shembull një faqe në internet e përshtatshme e ofruesit të rekomandimeve.

### Neni 74 Standardi i përgjithshëm për deklarimin e interesave dhe konfliktit të interesit

1. Ofruesi i rekomandimit bën të ditur të gjitha marrëdhëniet dhe rrethanat që mund të pritet në mënyrë të arsyeshme se cenojnë objektivitetin e rekomandimit, sidomos kur personat përkatës kanë pjesëmarrje në pronësinë aksionare përtej 5% të kapitalit të emetuar të emetuesin përkatës të mbajtur nga firma ose çdo shoqëri e lidhur në një ose më shumë tituj të cilat janë objekt i rekomandimit, ose bën të ditur ekzistencën e një konflikt i rëndësishëm interesi në lidhje me një emetues me të cilin ka të bëjë rekomandimi.
2. Kur ofruesi i rekomandimeve është person juridik, kërkesa e pikës 1 zbatohet edhe për çdo person juridik ose fizik që punon për të me kontratë punë ose në ndonjë mënyrë tjetër, i cili ka qenë i përfshirë në përgatitjen e rekomandimit.
3. Kur ofruesi i rekomandimeve është person juridik, informacioni që duhet të bëhet i ditur në përputhje me pikat 1 dhe 2 përfshin së paku informacionin e mëposhtëm mbi interesat e tij dhe mbi konfliktin e interesit:
4. interesat ose konflikti i interesit të ofruesit të rekomandimeve ose të personave juridikë të lidhur që janë të arritshme ose që pritet në mënyrë të arsyeshme të jenë të arritshme për personat e përfshirë në përgatitjen e rekomandimit;
5. interesat ose konflikti i interesit të ofruesit të rekomandimeve ose të personave juridikë të lidhur për të cilat kanë dijeni personat të cilët, edhe pse nuk kanë qenë të përfshirë në përgatitjen e rekomandimit, kanë pasur ose mund të pritej në mënyrë të arsyeshme të kishin të drejtë informimi mbi rekomandimin përpara shpërndarjes te klientët ose te publiku.
6. Informacionet e përmendura në pikat 1, 2 dhe 3 bëhen të ditura edhe në vetë rekomandimin. Kur dhënia e informacioneve të tilla do të ishte joproporcionale në lidhje me kohëzgjatjen e rekomandimit të shpërndarë, do të mjaftonte të përmendej qartë dhe dukshëm në vetë rekomandimin vendi ku mund të gjenden drejtpërdrejtë dhe lehtësisht nga publiku informacionet në fjalë, si për shembull lidhje të drejtpërdrejtë me faqe në internet të përshtatshme të ofruesit të rekomandimit.
7. Në rastin e rekomandimeve jo me shkrim, standardet e parashtruara në pikën 1 dhe 2 konsiderohen të përmbushura nëse rekomandimi bën të ditur vendin ku mund të merren drejtpërdrejt dhe lehtësisht nga publiku deklaratat e mësipërme, si për shembull një faqe në internet e përshtatshme e ofruesit të rekomandimeve.
8. Pikat 1 deri në 4 nuk zbatohen për gazetarët, që janë objekt i rregullimit të duhur, me kusht që një rregullim i tillë të arrijë efekte të ngjashme me ato të pikave nga 1 deri në 4.

### Neni 75 Detyrime shtesë në lidhje me zbulimin e interesave ose konfliktit të interesave

1. Krahas detyrimeve të parashikuara në nenin 76, kur ofruesi i rekomandimit është analist i pavarur, shoqëri titujsh, institucion krediti, person juridik i lidhur, ofrues tjetër i rekomandimit veprimtaria kryesore e të cilit është dhënia e rekomandimeve, rekomandimi deklaron qartë dhe në vend të dukshëm informacionet e mëposhtme për interesat dhe konfliktin e interesit:
2. pjesëmarrjet madhore në kapitalin aksionar që ekzistojnë midis ofruesit të rekomandimit ose ndonjë personi juridik të lidhur, nga njëra anë, dhe emetuesit, nga ana tjetër. Këto pjesëmarrje madhore përfshijnë të paktën rastet e mëposhtme: kur ofruesi i rekomandimit ose ndonjë person juridik i lidhur mban më shumë se 1% të totalit të kapitalit të emetuar të emetuesit ose kur emetuesi mban më shumë se 1% të totalit të kapitalit të emetuar të ofruesit të rekomandimit ose të personit juridik të lidhur;
3. interesa të tjera të konsiderueshme financiare në lidhje me emetuesin, të mbajtura nga ofruesi i rekomandimit ose ndonjë person juridik i lidhur;
4. sipas rastit, një deklaratë ku të thuhet se ofruesi i rekomandimit ose ndonjë person juridik i lidhur është krijues tregu ose ofrues likuiditeti për titujt e emetuesit;
5. sipas rastit, një deklaratë ku të thuhet se ofruesi i rekomandimit ose ndonjë person juridik i lidhur ka qenë udhëheqës ose bashkë-udhëheqës gjatë 12 muajve të fundit i ndonjë oferte publike të titujve të emetuesit;
6. sipas rastit, një deklaratë ku të thuhet se ofruesi i rekomandimit ose çdo person juridik i lidhur është palë në një marrëveshje tjetër me emetuesin lidhur me ofrimin e shërbimeve bankare të investimit, por pa bërë të ditur asnjë informacion tregtar konfidencial, dhe se marrëveshja ka qenë në fuqi gjatë 12 muajve të fundit ose është konkretizuar në pagim shpërblimi ose me premtim për pagim shpërblimi;
7. sipas rastit, një deklaratë ku të thuhet se ofruesi i rekomandimit ose ndonjë person juridik i lidhur është palë e një marrëveshjeje me emetuesin mbi dhënien e rekomandimin;
8. Shoqëritë e titujve dhe institucionet e kreditit, në përgjithësi, bëjnë të ditur masat organizative dhe administrative për parandalimin dhe shmangien e konfliktit të interesit në lidhje me rekomandimet, përfshirë edhe pengesat në informim.
9. Për personat fizikë ose juridikë që punojnë për një shoqëri titujsh ose një institucion krediti me kontratë pune ose në ndonjë mënyrë tjetër dhe të cilët janë përfshirë në përgatitjen e rekomandimit, kërkesa e nenit 76 përfshin në veçanti bërjen të ditur nëse shpërblimi i këtyre personave është ose jo i lidhur me transaksionet bankare të investimit të kryera nga shoqëria e titujve ose nga institucioni kreditor ose nga ndonjë person juridik i lidhur. Kur këta persona fizikë marrin aksione të emetuesve përpara ofertës publike të këtyre aksioneve, bëhet i ditur edhe çmimi me të cilin janë marrë aksionet dhe data e blerjes.
10. Shoqëritë e titujve dhe institucionet e kreditit bëjnë të ditur për çdo tremujor përqindjen e të gjitha rekomandimeve "bli", "mbaj", "shit" ose ekuivalenti i tyre, si edhe përqindjen e emetuesve që përkojnë me secilën prej këtyre kategorive të cilëve shoqëria e titujve ose institucioni i kreditit u kanë dhënë shërbime të konsiderueshme bankare të investimit gjatë 12 muajve të fundit.
11. Deklaratat e kërkuara me këtë nen përfshihen në vetë rekomandimin.
12. Kur kërkesa të tilla do të ishin joproporcionale në lidhje me kohëzgjatjen e rekomandimit të shpërndarë, do të mjaftonte të përmendej qartë dhe dukshëm në vetë rekomandimin vendi ku mund të gjenden drejtpërdrejtë dhe lehtësisht nga publiku informacionet në fjalë, si për shembull lidhje të drejtpërdrejtë me faqe në internet të përshtatshme të firmës së investimit ose të institucionit të kreditit.
13. Në rastin e rekomandimeve jo me shkrim, standardet e parashtruara në pikën 1 konsiderohen të përmbushura nëse rekomandimi bën të ditur vendin ku mund të merren drejtpërdrejt dhe lehtësisht nga publiku deklaratat e mësipërme, si për shembull një faqe në internet e përshtatshme e firmës së investimit ose e institucionit të kreditit.

### Neni 76 Shpërndarja e rekomandimeve të bëra nga palë të treta

1. Sa herë që një person fizik ose juridik, në ushtrim të profesionit ose të veprimtarisë së tij, shpërndan me përgjegjësinë e tij një rekomandim të bërë nga një palë e tretë, rekomandimi duhet të bëjë të ditur qartë dhe dukshëm identitetin e ofruesit të rekomandimit.
2. Kur e ndryshon në thelb rekomandimin, personi që e shpërndan e bën të ditur këtë ndryshim qartë dhe në mënyrë të hollësishme.
3. Sa herë që ndryshimi thelbësor sipas pikës 2 përbëhet nga një ndryshim i orientimit të rekomandimit (si ndryshimi nga rekomandim "bli" në rekomandim "mbaj" ose "shit", apo anasjelltas), shpërndarësi përmbush kërkesat e nenit 75, pika 1, shkronja "f" mbi ofruesit e rekomandimeve, për masën e ndryshimit thelbësor.
4. Personat juridikë të cilët, vetë ose nëpërmjet personave fizikë, shpërndajnë një rekomandim të ndryshuar në thelb, duhet të miratojnë një politikë formale me shkrim, në mënyrë që personat që marrin informacionin të dinë ku të drejtohen për të mësuar identitetin e ofruesit të rekomandimit, për të parë vetë rekomandimin dhe deklarimin e interesave ose konfliktit të interesit të ofruesit, me kusht që këto elemente të gjenden publikisht.
5. Në rastin e shpërndarjes së një përmbledhjeje rekomandimi të bërë nga një palë e tretë, ofruesi i rekomandimit që e shpërndan përmbledhjen siguron që përmbledhja të jetë e qartë dhe jo keqinformuese, duke përmendur dokumentin burimor dhe vendin ku mund të merren drejtpërdrejt lehtësisht nga publiku deklarimet e bëra në lidhje me dokumentin burimor, me kusht që këto të gjenden publikisht.

### Neni 77 Detyrime të tjera për shoqëritë e titujve dhe institucionet e kreditit

1. Krahas detyrimeve të parashikuara në këtë seksion, kur ofruesi i rekomandimit është shoqëri titujsh, institucion krediti ose një person fizik që punon për të me kontratë pune ose në ndonjë mënyrë tjetër, dhe shpërndan rekomandime të bëra nga një palë e tretë, ka detyrimin:
2. të bëjë të ditur në mënyrë të qartë dhe të dukshme emrin e autoritetit të tij kompetent;
3. të përmbushë kërkesat e nenit 79 kur ofruesi i rekomandimit nuk e ka shpërndarë rekomandimin nëpërmjet një kanali shpërndarjeje;
4. të përmbushë kërkesat e nenit 75 kur shoqëria e titujve ose institucioni i kreditit e ndryshon në thelb rekomandimin.

### Neni 78 Statistikat e institucioneve publike dhe institucioneve të tregut

Institucionet publike dhe institucionet e tregut që shpërndajnë statistika të cilat mund të kenë efekt të konsiderueshëm në tregjet financiare, i shpërndajnë këto statistika në mënyrë të drejtë dhe transparente.

## Pjesa IV Kryerja e transaksioneve për llogari të klientit nga shoqëria e titujve

### Neni 79 Urdhri i klientit

1. Urdhri është shprehje e vullnetit të klientit, drejtuar firmës së investimit, nëpërmjet të cilit e udhëzon këtë të fundit të blejë ose të shesë instrumente financiare në emër të tij.
2. Me pranimin e urdhrit, shoqëria e titujve ka lidhur kontratë, me të cilën merr përsipër shitblerjen e instrumenteve financiare në përputhje me urdhrin dhe për llogari të klienti, ndërsa klienti merr përsipër të paguajë shpërblim për ekzekutimin e këtyre transaksioneve.
3. Nëse shoqëria e titujve nuk e pranon urdhrin, duhet të njoftojë klientin pa vonesë.

### Neni 80 Procedura e marrjes së urdhrave të klientit

1. Shoqëria e titujve i pranon urdhrat e klientëve për shitblerjen e instrumenteve financiare në selinë e regjistruar të firmës ose në një degë të përcaktuar për ekzekutimin e urdhrave të klientëve.
2. Shoqëria e titujve mund të marrë edhe urdhra klienti me shkrim në një degë ku nuk ekzekutohen urdhra të klientëve, ose në selinë e regjistruar ose degën e një agjenti të lidhur, i cili merr urdhra të klientëve në emër dhe për llogari të firmës së investimit nëse klienti kontakton personalisht këtë degë të firmës së investimit ose degë të agjentit të lidhur ose agjentin e lidhur.
3. Kur shoqëria e titujve merr urdhra sipas mënyrës së përshkruar në pikën 2, kushtet e veçanta të punës duhet të parashikojnë afatin kohor brenda të cilit duhet të merret urdhri në selinë e regjistruar të firmës ose në degën e cila ekzekuton urdhrat e pranuara të klientëve. Shoqëria e titujve e informon në mënyrë të veçantë klientin për këtë parashikim në kushtet e veçanta të punës, në momentin e lidhjes së kontratës.
4. Urdhri konsiderohet se është marrë, në momentin kur vjen në selinë qendrore të firmës së investimit ose në degën e firmës së investimit e cila ekzekuton urdhrat e klientit.

### Neni 81 Urdhrat nëpërmjet agjentëve të lidhur të firmës së investimit

1. Shoqëria e titujve mund të caktojë një agjent të lidhur, i cili në emër të saj, kryen veprimtaritë e mëposhtme:
2. promovon shërbimet e firmës së investimit;
3. ofron shërbimet e firmës së investimit;
4. merr dhe transmeton urdhrat e klientëve faktikë ose të mundshëm;
5. vendos instrumente financiare;
6. jep këshilla në lidhje me instrumentet financiare dhe shërbimet e ofruara nga shoqëria e titujve.
7. Agjenti i lidhur nuk duhet të merret me paratë dhe/ose instrumentet financiare të klientëve faktikë ose të mundshëm të firmës së investimit.
8. Agjenti i lidhur mund të kryejë veprimtaritë e përmendura në pikën 1 në emër të vetëm një firme investimi.

### Neni 82 Përgjegjësia e firmës së investimit për agjentin e lidhur

1. Kur shoqëria e titujve cakton një agjent të lidhur, ajo vijon të mbajë përgjegjësi të plotë dhe pa kushte për çdo veprim apo mosveprim të agjentit të lidhur kur ky vepron në emër të firmës.
2. Firma duhet të sigurojë që çdo urdhër që rrjedh nga një prej agjentëve të saj të lidhur të jetë në përputhje me dispozitat për marrjen dhe trajtimin e urdhrave të klientëve.

### Neni 83 Konfirmimi i marrjes së urdhrit të klientit

1. Shoqëria e titujve ia konfirmon marrjen e urdhrit klientit jo më vonë se dita e parë e punës pas marrjes së urdhrit.
2. Pika 1 e këtij neni zbatohet njësoj edhe për ndryshimin dhe anulimin e urdhrit të marrë.

### Neni 84 Pranimi dhe refuzimi i urdhrave të klientëve

1. Nëse shoqëria e titujve nuk e pranon urdhrin e klientit, duhet ta informojë klientin për refuzimin e urdhrit me ta marrë urdhrin, nëse nuk parashikohet afat tjetër sipas pikës 2 ose 3. Në njoftim, shoqëria e titujve duhet të bëjë të ditura arsyet për refuzimin e urdhrit.
2. Nëse kushtet e përgjithshme të punës të firmës së investimit parashikojnë që firma nuk ka detyrim të pranojë një urdhër për shitjen e instrumenteve financiare derisa klienti t’i japë mundësi firmës së investimit t’i përdorë instrumentet financiare që janë objekt i urdhrit, afati kohor për njoftimin e parashikuar në pikën 1 fillon:
3. në rastin kur objekt i urdhrit janë tituj të dematerializuar të regjistruar pranë depozitarit qendror:
4. duke filluar nga momenti kur shoqëria e titujve është në gjendje të konstatojë se klienti nuk ka tituj ose ka tituj të pamjaftueshëm objekt i urdhrit, në llogarinë e vet pranë firmës së investimit; ose
5. nëse klienti i jep firmës së investimit, së bashku me urdhrin e shitjes, urdhrin e duhur për transferimin e titujve nga një llogari tjetër e të njëjtit mbajtës, duke filluar nga momenti kur shoqëria e titujve është në gjendje të konstatojë se ky urdhër nuk mund të ekzekutohet;
6. në rastin kur objekt i urdhrit janë instrumente të tjera financiare, duke filluar nga momenti kur shoqëria e titujve është në gjendje të konstatojë se klienti i ka dhënë mundësi firmës të merret me këto instrumente.
7. Kur shoqëria e titujve i kërkon klientit, në momentin e marrjes së urdhër-blerjes, të bëjë një pagesë paradhënie kundrejt çmimit të blerjes dhe shpenzimeve në lidhje me ekzekutimin e urdhrit, afati kohor për njoftimin e përmendur në pikën 1 fillon në momentin kur shoqëria e titujve është në gjendje të konstatojë se paradhënia nuk është paguar brenda afatit të rënë dakord.
8. Nëse shoqëria e titujve nuk e refuzon ekzekutimin e urdhrit, konsiderohet se e ka pranuar urdhrin, me skadimin e afatit kohor për dhënien e njoftimit të refuzimit të urdhrit.

### Neni 85 Rastet kur klienti kryen pastrim parash, manipulim tregu dhe tregtim bazuar në informacion të privilegjuar

1. Shoqëria e titujve nuk duhet të pranojë ose të ekzekutojë një urdhër klienti nëse ka baza të arsyeshme për të dyshuar se klienti është duke kryer manipulim të tregut, tregti të bazuar në informacion të privilegjuar, pastrim të parave ose financim të terrorizmit.
2. Kur shoqëria e titujve ka vendosur të mos e pranojë ose ekzekutojë urdhrin në bazë të pikës 1 të këtij neni, ajo duhet të dokumentojë me shkrim rrethanat dhe arsyet që çuan në vendimin e saj. Shoqëria e titujve duhet të njoftojë për këtë çështje brenda pesë ditëve pune Autoritetin dhe, sipas rastit, Drejtorin e Përgjithshëm të Njësisë së Inteligjencës Financiare.

### Neni 86 Ekzekutimi i urdhrave të limituar të klientëve

1. Urdhri i limituar, në kuptim të këtij ligji, është urdhri për të blerë ose shitur një instrument financiar me çmim sa limiti i përcaktuar ose me një çmim më të mirë dhe për një madhësi të specifikuar.
2. Nëse urdhri i limituar i klientit për shitblerjen e titujve të pranuar për tregtim në një treg të rregulluar nuk mund të ekzekutohet menjëherë në kushtet ekzistuese në treg, shoqëria e titujve merr masat për ta mundësuar sa më shpejt ekzekutimin e këtij urdhri, nëse klienti nuk udhëzon shprehimisht ndryshe.
3. Masat e përmendura në pikën 2 përfshijnë bërjen publike, pa vonesë, të këtij urdhri në atë mënyrë që ta shohin lehtësisht firmat e tjera të investimit.
4. Shoqëria e titujve konsiderohet se e ka përmbushur detyrimin e parashikuar në pikën 2 nëse ia transmeton urdhrin e limituar të klientit sistemit të tregtimit të një tregu të rregulluar ose të një platforme shumëpalëshe tregtimit.

### Neni 87 Përparësia e urdhrave të klientëve

1. Shoqëria e titujve duhet të ekzekutojë së pari urdhrat e klientëve për kryerje transaksioni përpara se të kryejë për llogari të vet transaksione të tjera me të njëjtin instrument financiar.
2. Shoqëria e titujve duhet t’i ekzekutojë urdhrat e klientëve për kryerje transaksioni që ka marrë nga klientët sipas rendit të dhënies së urdhrit nga klienti. Shoqëria e titujve nuk duhet t’u japë përparësi urdhrave të klientëve të caktuar kundrejt urdhrave të klientëve të tjerë.
3. Firmës së investimit i ndalohet të tregtojë instrumente financiare në favor të vetes, ose në favor të një klienti tjetër, ose në favor të një llogarie në të cilën ka interes, përfshirë çdo llogari për të cilën ka tagrin të vendosë vetë, nëse ky tregtim bëhet në bazë të dijenisë paraprake se për të njëjtin instrument financiar ka pasur ose të ketë një urdhër klienti.

### Neni 88 Transaksionet e kryera për llogari të vetën nga punonjës individualë të firmës së investimit

1. Anëtarët individualë të organit drejtues, funksionarët e lartë ose punonjësit e regjistruar u nënshtrohen të njëjtave kufizime që zbatohen për firmën e investimeve. Ata duhet të jenë objekt i sa më poshtë:
2. leje specifike për të kryer një transaksion për llogari të vet, në mënyrë që të konstatohet nëse kjo bie ndesh ose jo me ndonjë veprimtari tregtare ose transaksion tjetër për llogari të klientëve;
3. verifikimi se nuk ka konflikt interesi ose dijeni paraprake të ngjarjeve për të cilat tregu në përgjithësi nuk ka dijeni;
4. transaksioni të kryhet vetëm nëpërmjet firmës së investimit në të cilën janë anëtarë të organit drejtues, ose në të cilën janë funksionar i lartë i miratuar ose punonjës i regjistruar;
5. merren masa për regjistrimin e lejes së dhënë dhe vendoset vulë kohore mbi transaksionin.
6. Transaksionet që kryejnë individët për llogari të tyre përjashtohen nga pika 1 e këtij neni, nëse:
7. janë në një sipërmarrje të investimeve kolektive me ofertë publike;
8. bëhen në kuadër të një skeme të licencuar të pensioneve individuale;
9. bëhen në lidhje me një skemë të pjesëmarrjes së punonjësve në kapitalin aksionar.

### Neni 89 Palët e lejuara

Shoqëria e titujve mund t’i ofrojë shërbime investimi palëve të lejuara dhe të kryejë veprimtari investimi për to, por ka detyrimin të përmbushë vetëm detyrimet në bazë të neneve 65, 72-78 dhe 85 në lidhje me këto transaksione ose në lidhje me çdo shërbim ndihmës që lidhet drejtpërsëdrejti me këto transaksione.

### Neni 90 Ekzekutimi në kohë

1. Kur shoqëria e titujve e pranon urdhrin e klientit ose vendos me tagrin e vet, nëse administron një portofol mbi të cilin klienti i ka dhënë liri vendimi, të ekzekutojë një urdhër klienti, ajo duhet ta ekzekutojë urdhrin sapo t’i japin mundësi rrethanat.
2. Marrja e urdhrit nga klienti për të kryer një transaksion, si edhe kryerja e transaksionit, duhet të vulosen me vulë kohore, në mënyrë që të ketë provë për respektimin e kohës dhe të rendit të përparësisë.

### Neni 91 Ekzekutimi më i mirë

1. Kur shoqëria e titujve tregton me një klient ose për llogari të një klienti, duhet të sigurojë ekzekutimin më të mirë.
2. Shoqëria e titujve duhet të bëjë të gjithë hapat e mjaftueshëm për të siguruar, gjatë ekzekutimit të urdhrave, rezultatet më të mira të mundshme për klientët, duke mbajtur parasysh faktorët e ekzekutimit.
3. Autoriteti konsideron se është bërë ekzekutimi më i mirë atëherë kur:
4. duke vepruar si agjent i klientit, shoqëria e titujve siguron që urdhri të ekzekutohet me çmimin më të mirë mbizotërues në treg apo në tregje, për madhësinë e urdhrit; ose
5. duke vepruar si subjekt kryesor, shoqëria e titujve e kryen transaksionin me një çmim më të mirë për klientin se sa po ta ekzekutonte urdhrin sipas shkronjës “a” të kësaj pike.
6. Firma duhet të parashikojë dhe zbatojë masa efektive për të përmbushur detyrimin për kryerjen e hapave të mjaftueshëm në funksion të sigurimit të rezultateve më të mira të mundshme për klientët.

### Neni 92 Faktorët e konsideruar gjatë konstatimit të ekzekutimit më të mirë

1. Gjatë ekzekutimit të urdhrave të klientëve, shoqëria e titujve mban parasysh kriteret e mëposhtme për të konstatuar rëndësinë relative të faktorëve:
2. karakteristikat e klientit, përfshirë kategorizimin e klientit si klient individ ose klient profesionist;
3. karakteristikat e urdhrit të klientit;
4. karakteristikat e instrumenteve financiare që janë objekt i urdhrit;
5. karakteristikat e vendeve të ekzekutimit te të cilat mund të orientohet urdhri.
6. Shoqëria e titujve e përmbush detyrimin e parashikuar në këtë nen lidhur me kryerjen e të gjithë hapave të mjaftueshëm në funksion të sigurimit të rezultatit më të mirë të mundshëm për klientin, për aq kohë sa e ekzekuton urdhrin ose një aspekt specifik të urdhrit në bazë të udhëzimeve specifike të klientit lidhur me urdhrin ose me aspektin specifik të urdhrit.
7. Shpejtësia, probabiliteti i ekzekutimit dhe shlyerjes, madhësia dhe natyra e urdhrit, veprimit të tregut dhe çdo kosto tjetër e nënkuptuar e transaksionit mund të marrë përparësi mbi konsideratat imediate të çmimit dhe kostos, vetëm për aq kohë sa janë të vlefshme për të siguruar rezultatin më të mirë të mundshëm në përgjithësi për klientin individ.
8. Sa herë që klienti jep një udhëzim specifik, firma duhet ta ekzekutojë urdhrin në bazë të këtij udhëzimi specifik. Por shoqëria e titujve nuk duhet ta nxisë klientin që ta udhëzojë ta ekzekutojë urdhrin në ndonjë mënyrë të veçantë, duke i sugjeruar klientit shprehimisht ose në mënyrë të nënkuptuar përmbajtjen e udhëzimit, nëse firma duhet ta dijë se një udhëzim i tillë ka të ngjarë ta pengojë sigurimin e rezultatit më të mirë të mundshëm për klientin.
9. Kostot që lidhen me ekzekutimin përfshijnë komisionet ose tarifat e veta që firma ia ngarkon klientit për qëllime të kufizuara, kur urdhrin mund ta ekzekutojë më shumë se një vend i renditur në politikën e firmës për ekzekutimin. Në raste të tilla, të mbahen parasysh komisionet e veta të firmës dhe kostot për ekzekutimin e urdhrit për secilën prej vendeve të lejuara të ekzekutimit, në mënyrë që të vlerësohet dhe krahasohen rezultatet për klientin që do të arriheshin nëse urdhri do të ekzekutohej në një vend të tillë. Firma nuk është e detyruar të krahasojë rezultatet që do të arriheshin për klientin në bazë të politikës së saj të ekzekutimit dhe komisioneve dhe tarifave të veta, me rezultate që mund të arrihen për të njëjtin klient nga ndonjë firmë tjetër investimi në bazë të një politike tjetër ekzekutimi ose një strukture tjetër komisionesh ose tarifash. Firma nuk është detyruar të krahasojë dallimet midis komisioneve të veta të cilat i vijnë nga dallimet sa i takon natyrës së shërbimeve që u ofron klientëve firma.

### Neni 93 Komunikimi i politikës për ekzekutimin më të mirë klientëve

1. Shoqëria e titujve duhet të ketë dhe të zbatojë një politikë të ekzekutimit të urdhrave e cila i jep mundësi të sigurojë rezultatin më të mirë të mundshëm për ekzekutimin e urdhrave të klientëve. Firma duhet t’ua komunikojë këtë politikë klientëve:
2. Shoqëria e titujve duhet t’u japë klientëve informacionin e duhur për politikën e saj të ekzekutimit të urdhrave;
3. Këto informacione duhet të shpjegojnë qartë se si do t’i ekzekutojë urdhrat për llogari të klientëve firma, përfshirë:
4. një listë të vendeve të ekzekutimit te të cilat firma mbështetet në mënyrë të konsiderueshme në përmbushjen e detyrimit për të kryer të gjithë hapat e arsyeshëm për të siguruar në vazhdimësi rezultatin më të mirë të mundshëm për ekzekutimin e urdhrave të klientit. Në listë duhet specifikuar se cilat vende ekzekutimi përdoren për secilën klasë të instrumenteve, për urdhrat e klientëve individë, për urdhrat e klientëve profesionistë;
5. një listë të faktorëve të përdorur në përzgjedhjen e një vendi ekzekutimi, përfshirë faktorët cilësorë, siç janë skemat e klerimit, ndërprerësit e tregtimit automatik, veprimet e planifikuara ose ndonjë faktor tjetër i lidhur. Në listë duhet përcaktuar rëndësia relative e secilit faktor;
6. informacioni për faktorët e përdorur në përzgjedhjen e një vendi ekzekutimi duhet të përputhet me sistemin e kontrollit që përdor firma për t’u dëshmuar klientëve se ekzekutimi më i mirë është arritur në vijimësi, kur shqyrton përshtatshmërinë e politikës dhe masave të saj;
7. si merren në konsideratë faktorët e ekzekutimit të çmimit, kostove, shpejtësisë, probabilitetit të ekzekutimit dhe çdo faktor tjetër i lidhur, në kuadër të gjithë hapave të mjaftueshëm për të siguruar rezultatin më të mirë të mundshëm për klientin;
8. sipas rastit, informacion se firma i ekzekuton urdhrat jashtë një vendi tregtar. Ky informacion përfshin edhe pasojat, për shembull risku i kundërpalës, që lindin nga ekzekutimi jashtë një vendi tregimi. Me kërkesë të klientit, jepet informacion shtesë për pasojat e kësaj mënyre ekzekutimi;
9. një paralajmërim të qartë dhe të dallueshëm se çdo udhëzim specifik i klientit mund ta pengojë firmën në kryerjen e hapave të planifikuar dhe zbatuar në politikën e saj të ekzekutimit për të siguruar rezultatin më të mirë të mundshëm për ekzekutimin e këtyre urdhrave në lidhje me elementët që mbulon ky udhëzim;
10. një përmbledhje të procesit të përzgjedhjes së vendeve të ekzekutimit, strategjive të zbatuara për ekzekutimin, procedurave dhe proceseve të ndjekura për të analizuar cilësinë e siguruar të ekzekutimit dhe të mënyrës si monitoron dhe verifikon firma se janë siguruar rezultatet më të mira të mundshme për klientin.

### **Neni 94 Demonstrimi i ekzekutimit më të mirë**

Shoqëria e titujve duhet të jetë në gjendje t’i demonstrojë klientit, me kërkesën e këtij të fundit, se ia ka ekzekutuar urdhrin në përputhje me politikën e firmës për ekzekutimin e urdhrave.

### Neni 95 Ekzekutimi më i mirë për financimin me tituj

Për të përmbushur detyrimin e ekzekutimit më të mirë, shoqëria e titujve, gjatë zbatimit të kritereve për ekzekutimin më të mirë për klientët profesionistë, zakonisht nuk përdor të njëjtat vende ekzekutimi për transaksionet e financimit me tituj dhe për transaksione të tjera. Kjo për arsye se transaksionet e financimit me tituj përdoren si burim financimi, në varësi të një angazhimi se huamarrësi do të kthejë titujt ekuivalentë më një datë të ardhshme dhe kushtet e transaksioneve të financimit me tituj zakonisht vendosen së bashku nga të dyja palët përpara ekzekutimit. Prandaj, përzgjedhja e vendeve të ekzekutimit për transaksionet e financimit me tituj është më e kufizuar se sa në rastin e transaksioneve të tjera, duke qenë se varet nga kushtet specifike të përcaktuara paraprakisht midis palëve dhe nga fakti nëse ekziston një kërkesë specifike në këto vende ekzekutimi për instrumentet financiare në fjalë. Si rezultat, politika e ekzekutimit të urdhrave, e vendosur nga firma, duhet të marrë parasysh karakteristikat e veçanta të transaksioneve të financimit me tituj. Kjo politikë duhet të tregojë veçmas vendet e ekzekutimit të përdorura për transaksionet e financimit me tituj.

### Neni 96 Leja për ekzekutimin e urdhrave jashtë një tregu të rregulluar

1. Kur një politikë e ekzekutimit të urdhrave e një firme investimi parashikon që urdhrat e klientit mund të ekzekutohen jashtë një tregu të rregulluar, firma duhet t’i informojë në veçanti klientët për këtë mundësi.
2. Shoqëria e titujve duhet të marrë pëlqimin paraprak të klientëve përpara se të fillojë procedurat e ekzekutimit të urdhrave të tyre jashtë një tregu të rregulluar.
3. Shoqëria e titujve mund ta marrë këtë pëlqim në formën e një kontrate të përgjithshme ose në lidhje me transaksionin specifik.

### Neni 97 Kalimi brenda afateve në llogarinë e klientit

Gjatë ekzekutimit të një transaksioni të bazuar në urdhër klienti, shoqëria e titujve duhet të sigurojë që transaksioni të kalojë pa vonesë në llogarinë e klientit.

### Neni 98 Agregimi i urdhrave të klientëve dhe shpërndarja e drejtë

Nëse urdhrat e klientit për transaksione që kërkohet të kryhen si një transaksion i vetëm me të njëjtat kushte dhe në të njëjtën kohë bashkohen nga shoqëria e titujve me urdhra të klientëve të tjerë, shoqëria e titujve duhet:

1. t’i shpërndajë titujt në mënyrë të drejtë mes klientëve urdhrat e të cilëve janë bashkuar, në përpjesëtim me vlerën e secilit urdhër;
2. nëse, si rezultat i bashkimit, totali i urdhrave të zbatuar të klientëve nuk e arrin vlerën e totalit të urdhrave të kërkuar, sasia e titujve të blerë ose të shitur duhet të shpërndahet proporcionalisht për secilin klient të përfshirë në bashkim, në përpjesëtim me vlerën e urdhrit të kërkuar të secilit klient;
3. të mbartë pjesën e papërfunduar të një urdhri të bashkuar deri në atë ditë të ardhshme kur është i mundur tregtimi dhe atëherë të zbatojë parimin e parashikuar në shkronjën “a” të kësaj pike.
4. Një shoqëri titujsh nuk duhet ta bashkojë urdhrin e klientit me urdhrat e vetë firmës së investimit, nëse urdhri është për një titull të tregtuar në tregun e rregulluar, përveç rastit kur një bashkim i tillë bëhet në përputhje me rregullat e miratuara nga Autoriteti ose nga bursa.

### Neni 99 Rekomandimet

1. Shoqëria e titujve nuk duhet t’i japë rekomandim në lidhje me asnjë instrument financiar personit që mund të pritet në mënyrë të arsyeshme të mbështetet në këtë rekomandim nëse shoqëria e titujve nuk ka një bazë të arsyeshme për dhënien e rekomandimit këtij personi dhe nëse shoqëria e titujve nuk e paralajmëron personin se vlera e instrumenteve financiare mund të luhatet.
2. Kur shoqëria e titujve dërgon një komunikim në të cilin një person bën një rekomandim, në mënyrë të shprehur ose të nënkuptuar, në lidhje me një instrument financiar, komunikimi duhet të përmbajë një deklaratë koncize të natyrës së çdo interesi në instrumentet financiar, ose në blerjen ose shitjen e instrumenteve financiare, që mban personi ose ndonjë person i lidhur me të më datën kur niset komunikimi.

### Neni 100 Dispozita që ia ndalojnë firmës së investimit të shtyjë klientin të bëjë transaksione vetëm për fitim të firmës së investimit

Shoqëria e titujve nuk duhet ta këshillojë klientin ose t'i propozojë klientit që firma të tregtojë ose të organizojë tregtimin, nëse ky tregtim do të konsiderohej në mënyrë të arsyeshme se bie ndesh me interesin e klientit, në bazë të numrit dhe frekuencës së tregtimeve në raport me objektivat e investimit, gjendjen financiare dhe madhësinë dhe karakterin e llogarisë së klientit.

### Neni 101 Transaksionet për llogari të ose nëpërmjet firmave të tjera të investimit

1. Kur shoqëria e titujve merr një udhëzim për të kryer një investim, një transaksion ose një shërbim ndihmës në emër të një klienti nëpërmjet një firme tjetër investimi, nuk është e detyruar të verifikojë plotësinë dhe saktësinë e informacioneve për klientin dhe udhëzimet e klientit për shërbimet në fjalë.
2. Përgjegjësia për plotësinë dhe saktësinë e informacionit të transmetuar i mbetet firmës së investimit që përcjell udhëzimet.
3. Shoqëria e titujve, e cila merr udhëzime për të ofruar shërbime në emër të një klienti siç parashikohet në pikën 1, mund të mbështetet në çdo rekomandim në lidhje me shërbimin ose transaksionin që i është ofruar klientit nga një firmë tjetër investimi.
4. Përgjegjësia për përshtatshmërinë e rekomandimeve ose këshillave në raport me klientin i mbetet firmës së investimit që përcjell udhëzimet.
5. Shoqëria e titujve, e cila merr udhëzime ose urdhra klienti nëpërmjet një firme tjetër investimi, është përgjegjës për kryerjen e shërbimit ose transaksionit, në bazë të informacionit ose rekomandimeve të përmendura në pikat nga 1 deri në 4, në përputhje me dispozitat e këtij ligji.

### Neni 102 Shqyrtimi i politikës për ekzekutimin më të mirë

Shoqëria e titujve duhet të monitorojë efektivitetin e masave të marra për organizmin e ekzekutimit të urdhrave dhe politikën për ekzekutimin për të identifikuar dhe, sipas rastit, për të ndrequr çdo mangësi. Në veçanti, duhet të vlerësojë rregullisht nëse vendet e ekzekutimit të përfshira në politikën për ekzekutimin e urdhrave sigurojnë rezultatin më të mirë të mundshëm për klientin ose nëse duhet të bëjë ndryshime në masat e marra për organizimin e ekzekutimit

## **Pjesa V: Mbajtja e evidencave dhe audituesit**

### Neni 103 Mbajtja e evidencave

1. Shoqëria e titujve duhet të mbajë llogaritë dhe evidencat e duhura që tregojnë transaksionet e kryera në emër të saj ose në emër të të tjerëve dhe pozicionin financiar të veprimtarisë së saj të rregulluar.
2. Evidencat dhe llogaritë e mbajtura në bazë të pikës 1 duhet:
3. të paraqesin me saktësi pozicionin financiar të firmës së investimit në çdo moment;
4. t’i japin mundësi firmës së investimit të hartojë pasqyrën e pozicionit financiar dhe pasqyrën e të ardhurave gjithëpërfshirëse në çdo moment, sipas formatit të përcaktuar nga Autoriteti; dhe
5. të tregojnë nëse shoqëria e titujve mban burime të mjaftueshme financiare për të përmbushur angazhimet tregtare dhe për të përballuar risqet ndaj të cilave ekspozohet veprimtaria e saj.

### Neni 104 Mbajtja e përditësuar e evidencave

1. Shoqëria e titujve duhet të sigurojë që evidencat e saj përditësohen në mënyrë të përditshme.
2. Shoqëria e titujve duhet të krijojë procedura që ndihmojnë përputhshmërinë me kërkesat për burimet financiare, aktivet e klientit dhe kapitalin qarkullues.
3. Përtej natyrës së përgjithshme të pikës 2, shoqëria e titujve duhet të krijojë procedura për:
4. rakordimet ditore të fondeve të mbajtura në llogaritë e klientëve;
5. llogaritjet ditore të kapitalit qarkullues dhe burimeve financiare; dhe
6. mbajtjen e evidencave për llogaritjet dhe rakordimet ditore.

### Neni 105 Përputhshmëria me standardet e kontabilitetit

1. Shoqëria e titujve duhet t’i mbajë evidencat kontabël në përputhje me standardet e kontabilitetit të parashikuara nga Ligji 9228, datë 29.4.2004 “Për kontabilitetin dhe pasqyrat financiare”.
2. Autoriteti mund të bëjë parashikime të mëtejshme me akte nënligjore për kërkesat mbi standardet e kontabilitetit për firmat investuese.

### Neni 106 Ruajtja e dokumentacionit

Shoqëria e titujve duhet t’i ruajë evidencat e saj kontabël për periudhën kohore të kërkuar nga legjislacioni në fuqi duke filluar nga data kur krijohet evidenca.

### Neni 107 Kërkesa të përgjithshme për kontabilitetin

1. Shoqëria e titujve i mban llogaritë dhe i harton dhe publikon pasqyrat financiare vjetore dhe raportet vjetore në përputhje me këtë ligj dhe me rregullat dhe aktet e tjera nënligjore që rregullojnë kontabilitetin e shoqërive tregtare dhe zbatimin e standardeve të raportimit financiar.
2. Shoqëria e titujve i mban llogaritë dhe i harton pasqyrat financiare vjetore në atë mënyrë që mundëson verifikimin e ngjarjeve të regjistruara tregtare, pozicionit të saj financiar dhe performancën e veprimtarisë së saj tregtare.
3. Autoriteti parashikon me akt nënligjor përmbajtjen dhe formatin e raporteve mbikëqyrëse të firmave të investimit, si edhe metodat dhe afatet për dorëzimin e tyre.

### Neni 108 Pasqyrat financiare vjetore

Shoqëria e titujve, në fund të vitit financiar, duhet të hartojë pasqyrat financiare vjetore sipas formatit që parashikon Autoriteti, të përbëra nga:

1. pasqyra e pozicionit financiar, ku jepet një pamje e drejtë dhe e vërtetë e situatës së firmës së investimit, siç është në mbyllje të vitit ushtrimor;
2. pasqyra e të ardhurave gjithëpërfshirëse, ku jepet një pamje e drejtë dhe e vërtetë e fitimit ose humbjes së firmës së investimit, për vitin ushtrimor;
3. pasqyra e ndryshimeve në kapitalin aksionar;
4. pasqyra e flukseve monetare; dhe
5. një përshkrim të politikave kontabël që ka zbatuar shoqëria e titujve gjatë hartimit të pasqyrave financiare.

### Neni 109 Raportet financiare vjetore

1. Shoqëria e titujve, brenda tre muajve nga data e mbylljes së vitit ushtrimor, duhet të depozitojë pranë Autoritetit një raport vjetor i cili duhet të përfshijë:
2. një raport mbi politikën e drejtimit të brendshëm të firmës së investimit dhe çdo informacion tjetër të kërkuar nga Autoriteti;
3. pasqyrat financiare të audituara, të hartuara në përputhje me standardet e kontabilitetit në fuqi në Republikën e Shqipërisë dhe me kërkesa të tjera që mund të parashikojë me akt nënligjor Autoriteti; dhe
4. pasqyrat financiare të konsoliduara, kur institucioni i tregut është shoqëri tip *holding* ose shoqëri e kontrolluar.
5. Pasqyrat financiare që përfshihen në raportin vjetor sipas pikës 1 duhet të përmbajnë informacionin e parashikuar në nenin 110.
6. Raporti vjetor duhet të përfshijë edhe një raport të audituar mbi procedurat e administrimit të riskut dhe zbatimin e tyre dhe çdo informacion tjetër të kërkuar nga Autoriteti.
7. Raporti vjetor duhet të përfshijë të gjitha informacionet e parashikuara më lart, krahas informacioneve që kërkon Ligji nr. 9901, datë 14.04.2008, “Për tregtarët dhe shoqëritë tregtare”.

### Neni 110 Raporti i auditimit

1. Shoqëria e titujve, brenda tre muajve pas mbylljes së vitit ushtrimor, duhet të depozitojë pranë Autoritetit raportin e auditimit, së bashku me:
2. pasqyrat financiare vjetore; dhe
3. një konfirmim me shkrim se i ka përmbushur dispozitat e këtij ligji dhe akteve nënligjore të miratuara në zbatim të këtij ligji dhe çdo kërkesë të tjetër të miratuar nga Autoriteti.
4. Kur audituesi jep opinion me rezerva për firmën e investimit, për shkak të pasigurisë së audituesit lidhur për plotësinë ose saktësinë e evidencave kontabël, shoqëria e titujve e shoqëron raportin kur e dorëzon pranë Autoritetit me një deklaratë me shkrim të nënshkruar nga dy anëtarë të këshillit të administrimit, ku deklarohet nëse:
5. të gjitha evidencat kontabël të firmës së investimit i janë vënë në dispozicion audituesit në funksion të auditimit;
6. të gjitha transaksionet e kryera nga shoqëria e titujve janë pasqyruar dhe regjistruar siç duhet në evidencat e saj kontabël; dhe
7. të gjitha evidencat e tjera të firmës së investimit dhe informacionet e lidhura i janë vënë në dispozicion audituesit.

### Neni 111 Publikimi i raporteve

1. Shoqëria e titujve i publikon pasqyrat financiare vjetore të audituara, ose kur shoqëria e titujve është shoqëri mëmë, pasqyrat vjetore financiare të konsoliduara të audituara për të gjithë grupin, sipas mënyrës së parashikuar në rregullat për kontabilitetin e shoqërive tregtare dhe zbatimin e standardeve të raportimit financiar.
2. Shoqëria e titujve me seli qendrore jashtë Republikës së Shqipërisë, e cila ka vendosur një degë në Republikën e Shqipërisë, i publikon në gjuhën shqipe në faqen e internetit të degës, pasqyrat financiare vjetore të përgatitura dhe audituara në përputhje me rregullat e shtetit të origjinës të shoqërisë mëmë, dhe raportin vjetor, përfshirë raportin e audituesit, jo më vonë se 5 ditë pas përfundimit të afatit për publikimin e tyre në shtetin e origjinës të shoqërisë mëmë.

### ****Neni 112 Emërimi i audituesve****

1. Shoqëria e titujve duhet të emërojë një auditues me kualifikimet e duhura profesionale të njohura në Republikën e Shqipërisë.
2. Audituesi i firmës së investimit duhet të miratohet nga Autoriteti përpara emërimit
3. Audituesi nuk mund t’i shërbejë të njëjtës shoqëri titujsh si auditues i jashtëm për një periudhë prej më shumë se 10 vjetësh radhazi.

### Neni 113 Vënia në dispozicion e informacionit Autoritetit nga audituesi i jashtëm

1. Autoriteti, me njoftim me shkrim, mund t’i kërkojë personit që është ose ka qenë auditues i jashtëm:
2. i një personi të licencuar ose të regjistruar; ose
3. i një shoqërie të kontrolluar ose një pjesëmarrjeje të një personi të licencuar ose të regjistruar;

të japë ato informacione për personin e licencuar ose të regjistruar, shoqërinë e kontrolluar ose pjesëmarrjen e personit të licencuar ose të regjistruar, të cilat Autoriteti i konsideron të nevojshme për ta ndihmuar në kryerjen e funksioneve të tij.

1. Pavarësisht nga dispozitat e ligjeve të tjera, asnjë detyrim objekt i të cilit mund të jetë audituesi i personit të licencuar ose të regjistruar nuk konsiderohet si i shkelur për shkak të komunikimit në mirëbesim te Autoriteti, në përgjigje ose jo të një kërkese që ka bërë ky i fundit, të informacioneve ose opinioneve për një çështje për të cilën audituesi merr ose vjen në dijeni për shkak të cilësisë si auditues i personit të licencuar ose të regjistruar dhe të cilat kanë lidhje me funksionet e Autoritetit në bazë të këtij ligji.
2. Kur audituesi të cilit i bëhet kërkesë për të dhënë informacion në bazë të pikës 1, nuk arrin, refuzon ose neglizhon të japë informacion, ose jep informacione të rreme ose keqinformuese, Autoriteti mund ta skualifikojë nga të qenit auditues i një personi të licencuar ose të regjistruar.
3. Shoqëria e titujve nuk emëron si auditues një person të skualifikuar në bazë të këtij ligji.

### Neni 114 Detyrimet e audituesit

1. Nëse audituesi i firmës së investimit, gjatë kryerjes së detyrave, vjen në dijeni të:
2. çdo çështjeje që, sipas tij, ndikon ose mund të ndikojë negativisht në pozicionin financiar të firmës së investimit në masë materiale;
3. çdo çështjeje që, sipas tij, përbën ose mund të përbëjë shkelje të ndonjë prej dispozitave të këtij ligji ose shkelje në formë krimi financiar, mashtrimi ose pastrimi të parave me ndikim material në stabilitetin financiar të firmës së investimit; ose
4. çdo parregullsi që ka ose mund të ketë ndikim material në llogaritë e firmës së investimit, përfshirë çdo parregullsi që ndikon ose mund të ndikojë negativisht në aktivet, fondet ose pasuritë e investitorëve të instrumenteve financiare

audituesi duhet t’i dërgojë menjëherë këshillit të administrimit një raport me shkrim për çështjen ose parregullsinë, duke i dorëzuar një kopje edhe Autoritetit.

1. Audituesi i firmës së investimit nuk mund të jetë objekt padie nga asnjë person në lidhje me çfarë deklarohet në raportin e tij në zbatim të pikës 1, me kusht që të ketë vepruar në mirëbesim.
2. Pika 2 nuk cenon asnjë të drejtë, privilegj apo imunitet që mund të ketë audituesi i firmës së investimit, sipas rastit, në një proces të ngritur kundër audituesit.
3. Autoriteti mund t’i vendosë të gjitha ose ndonjë nga detyrimet e mëposhtme audituesit të firmës së investimit:
4. detyrimi për të paraqitur informacione dhe raporte të tjera shtesë në lidhje me auditimin, siç e konsideron të nevojshëm Autoriteti;
5. detyrimi për të rritur, zgjeruar ose ndryshuar objektin e auditimit të veprimtarisë tregtare dhe punëve të institucionit të tregut;
6. detyrimi për të kryer këqyrje të tjera ose për të vendosur një procedurë në një rast të veçantë;
7. detyrimi për të paraqitur një raport për çdo çështje që del nga auditimi, këqyrja ose vendosja e procedurës të përmendur në shkronjën “b” ose “c” të kësaj pike.
8. Audituesi duhet t’i kryejë këto detyra, si shtesë ndaj objektit të zakonshëm të auditimit për dhënien e një opinioni të pavarur mbi pasqyrat financiare.
9. Shoqëria e titujve duhet ta shpërblejë auditorin sipas planit të tarifave të publikuar[[2]](#footnote-3) nga Autoriteti në lidhje me përmbushjen e të gjitha ose të një prej detyrimeve të përmendura në pikën 4.
10. Në rrethana të caktuara kur nevojitet hetim i mëtejshëm, shpërblimi duhet të paguhet nga fondet e Autoritetit.

### Neni 115 Komiteti i auditimit

1. Shoqëria e titujve krijon komitetin e auditimit me jo më pak se tre anëtarë, shumica e të cilëve janë anëtarë joekzekutivë të këshillit të administrimit.
2. Të paktën një nga anëtarët e komitetit të auditimit duhet të ketë jo më pak se 3 vjet përvojë në fushën e kontabilitetit ose auditimit ose të ketë një kualifikim profesional për kontabilitet.
3. Komiteti i auditimit ndihmon këshillin e administrimit në përmbushjen e funksioneve të veta mbikëqyrëse kundrejt aksionarëve dhe palëve të interesit. Në përmbushje të këtij funksioni, komiteti i auditimit, ndër të tjera, ka këto detyra:
4. monitoron proceset e raportimit financiar dhe vlerëson integritetin e pasqyrave financiare të firmës së investimit;
5. monitoron mjaftueshmërinë dhe efektivitetin e sistemit të kontrolleve të brendshme të firmës së investimit;
6. monitoron përshtatshmërinë dhe mjaftueshmërinë e proceseve të projektuara për të siguruar pajtueshmërinë me kërkesat ligjore dhe rregullatore;
7. propozon drejtuesin e njësisë së auditimit të brendshëm dhe monitoron veprimtarinë e njësisë së auditimit të brendshëm;
8. propozon audituesin e jashtëm dhe shqyrton e monitoron pavarësinë e shoqërisë audituese.
9. Komiteti i auditimit mblidhet jo më pak se katër herë në vit në mbledhje të zakonshme, si dhe në mbledhje të jashtëzakonshme sa herë thirret nga këshilli i administrimit/mbikëqyrës të firmës së auditimit. Vendimet merren me shumicë votash të të gjithë anëtarëve të pranishëm. Abstenimi nuk lejohet.
10. Komiteti i auditimit, gjatë ushtrimit të funksioneve të tij, mund të ndihmohet nga ekspertë të jashtëm të zgjedhur prej tij.
11. Pagat dhe shpërblimet e anëtarëve të komitetit të auditimit përcaktohen nga asambleja e përgjithshme e firmës së investimit.
12. Komiteti i auditimit i raporton këshillit të administrimit/mbikëqyrës dhe e ndihmon këtë të fundit gjatë procesit vendimmarrës dhe mbikëqyrës të firmës së investimit.
13. Autoriteti mund të bëjë parashikime të mëtejshme me akt nënligjor për funksionimin e nevojshëm të auditimit të brendshëm.

### ****Neni 116 Kompetenca për të kërkuar auditim të dytë****

1. Autoriteti, nëse e konsideron joadekuat standardin dhe/ose cilësinë e auditimit:
2. mund t’i kërkojë audituesit informacione të tjera shtesë;
3. mund t’i kërkojë audituesit të japë shpjegime për raportin e auditimit;
4. mund t’i kërkojë audituesit ta zgjerojë auditimin; ose
5. mund ta refuzojë raportin e auditimit dhe të kërkojë kryerjen e një auditimi të ri me shpenzimet e personit të licencuar ose të regjistruar, audituesit të jashtëm, ose të dyve.
6. Kur e refuzon raportin e auditimit, Autoriteti mund të emërojë një auditues tjetër për llogari të personit të licencuar ose të regjistruar dhe përcakton shpërblimin që i duhet paguar audituesit nga personi i licencuar ose i regjistruar për auditimin e dytë.

# KAPITULLI V INSTITUCIONET E TREGUT

## Pjesa I: Dispozita të përgjithshme për institucionet e tregut

### Neni 117 Rregullorja e institucionit të tregut

1. Rregullorja e institucionit të tregut, që është miratuar nga Autoriteti, shërben, dhe duhet të konsiderohet se shërben, si një kontratë e detyrueshme midis institucionit të tregut dhe anëtarëve të tij.
2. Institucioni i tregut dhe anëtarët e tij përkatësisht konsiderohet se bien dakord të respektojnë dhe të përmbushin detyrimet në bazë të dispozitave të rregullave në fuqi në atë moment, për aq sa këto dispozita janë të zbatueshme për institucionin, emetuesin ose pjesëmarrësin tregtues të tregut, anëtarin e klerimit ose pjesëmarrësin e depozitarit, sipas rastit.
3. Rregullorja e institucionit të tregut, kur miratohet nga Autoriteti, nuk duhet të ndryshohet apo shfuqizohet pa miratimin paraprak të Autoritetit.
4. Kur institucioni i tregut propozon të bëjë shtesa dhe ndryshime në rregulloren e tij, duhet t’ia paraqesë me shkrim Autoritetit shtesat dhe ndryshimet e propozuar, pavarësisht nëse propozimi është në formën e anulimit, ndryshimit ose plotësimit të rregullores.
5. Autoriteti, pasi dëgjon institucionin e tregut, duhet t’i japë njoftim me shkrim institucionit të tregut brenda njëzet e tetë ditëve pune nga marrja e shtesave dhe ndryshimeve të propozuara, nëse lejohen ose jo këto ndryshime. Arsyet e ndalimit për këtë duhet t’i përcillen me shkrim institucionit të tregut.
6. Pas marrjes së njoftimit sipas pikës 4, institucioni i tregut duhet t’i fusë menjëherë në fuqi këto rregulla të ndryshuara.
7. Pavarësisht nga dispozitat e pikës 6, Autoriteti mund t’i ndryshojë rregulloret e çdo institucioni tregu me kërkesën e institucionit të tregut sipas pikës 5. Ndryshime të tilla hyjnë menjëherë në fuqi.

### Neni 118 Kompetenca e gjykatës për të urdhëruar zbatimin me forcë të rregulloreve të institucioneve të tregut

Kur një person i cili ka detyrimin për të zbatuar, respektuar, futur në zbatim ose përmbushur rregulloren e një institucioni tregu, nuk e bën këtë, gjykata, me kërkesën e Autoritetit, të institucionit të tregut ose të një personi të dëmtuar nga moszbatimi, mund të marrë vendim ku e urdhëron këtë person të respektojë, zbatojë, vërë në zbatim ose përmbushë rregulloren e institucionit të tregut.

### Neni 119 Procedurat organizative dhe të brendshme të institucioneve të tregut

1. Të gjitha institucionet e tregut duhet ta ushtrojnë veprimtarinë nëpërmjet një strukture të përshtatshme administrative dhe llogaridhënieje, e cila përfshin procedura dhe procese të përshtatshme auditimi të brendshëm dhe të administrimit të riskut, të një madhësie dhe kapaciteti të përshtatshëm për veprimtarinë dhe që i jep mundësi institucionit të tregut të monitorojë risqet dhe përputhshmërinë me këtë ligj dhe me çdo akt nënligjor të nxjerrë në zbatim të këtij ligji.
2. Struktura organizative duhet të parashikojë mënyrën e organizimit të brendshëm dhe rolin e këshillit të administrimit dhe këshillit drejtues.
3. Struktura organizative duhet të pasqyrojë një ndarje të përshtatshme dhe caktim të qartë të përgjegjësive të drejtuesve të lartë, si dhe të ketë një sistem të brendshëm efektiv të shpërndarjes së informacionit.

### Neni 120 Kërkesat për njoftimin

1. Të gjitha institucionet e tregut duhet ta informojnë paraprakisht Autoritetin për identitetin dhe çdo ndryshim të mëpasshëm të anëtarëve të organit drejtues dhe të personave të tjerë të cilët në mënyrë efektive ushtrojnë përgjegjësi drejtuese mbi veprimtarinë e tij përpara se të zbatohen këto ndryshime.
2. Autoriteti mund të refuzojë miratimin e ndryshimeve të propozuara kur ka arsye për të besuar se personi ose personat e propozuar për të drejtuar veprimtarinë dhe operacionet nuk janë të aftë dhe të përshtatshëm.

### Neni 121 Pjesëmarrja influencuese dhe ushtrimi i influencës së konsiderueshme mbi institucionin e tregut

1. Kur një person propozon të marrë ose ka marrë në pronësi një pjesëmarrje influencuese nëpërmjet së cilës mund të ushtrojë influencë të konsiderueshme mbi administrimin e një institucioni tregu, duhet të njoftojë për këtë hap Autoritetin paraprakisht ose kur të marrë dijeni për këtë. Një kontroll i tillë nuk fillon të prodhojë pasoja pa miratimin e Autoritetit.
2. Autoriteti mund të nxjerrë akte nënligjore me anë të të cilave kërkon që personi i cili propozon të marrë ose ka marrë një pjesëmarrje të tillë influencuese t’i japë Autoritetit informacionet dhe dokumentet që i gjykon të nevojshme Autoriteti, me qëllim që Autoriteti të mund të konstatojë nëse:
3. personi që merr ose propozon të marrë në zotërim pjesëmarrjen influencuese është i aftë dhe i përshtatshëm për këtë qëllim; dhe
4. nuk rrezikohen interesat e investitorëve nga marrja e kësaj pjesëmarrjeje nga personi në fjalë.
5. Nëse Autoriteti propozon të shprehë kundërshtim për propozimin për të marrë ose për marrjen e pjesëmarrjes influencuese, duhet ta bëjë këtë brenda tre muajve nga data e njoftimit, në përputhje me procedurën e nenit 123.
6. Nëse vendos ta miratojë marrjen e pjesëmarrjes nga personi në fjalë, Autoriteti duhet ta informojë për miratimin këtë person brenda [tre muajve] nga data e njoftimit.
7. Miratimi i Autoritetit mund të jepet pa kushte ose mund të jetë objekt i kushteve ose kufizimeve që i mendon të përshtatshme Autoriteti.
8. Nëse Autoriteti propozon të vendosë kushte për zotërimin e pjesëmarrjes influencuese nga një person, duhet ta njoftojë këtë person në përputhje me procedurën e nenit 123.

### Neni 122 Fitimi në mënyrë të parregullt i pronësisë në aksionet e institucionit të tregut

Nëse një person ka marrë, ose ka vijuar të zotërojë, aksione të një institucioni tregu në kundërshtim me

1. njoftimin e kundërshtimit; ose
2. një kusht të vendosur nga Autoriteti

Autoriteti, nëpërmjet një njoftimi me shkrim në përputhje me procedurën e nenit 123, mund të urdhërojë që aksione të tilla t’i nënshtrohen njërit ose disa prej kufizimeve të mëposhtme, deri në një njoftim të dytë:

1. kontrata për transferimin e këtyre aksioneve, ose në rastin e aksioneve të pa-emetuara, kontrata për transferimin e të drejtës për t’i marrë aksionet e emetuara, është e pavlefshme;
2. në lidhje me aksionet nuk mund të ushtrohet asnjë e drejtë vote;
3. asnjë aksion tjetër nuk duhet të emetohet për ta apo në të drejtën e tyre ose në bazë të ndonjë oferte të bërë ndaj mbajtësit të tyre;
4. me përjashtim të likuidimit, nuk duhet të bëhet asnjë shlyerje detyrimesh që mund të ketë shoqëria mbi këto aksione, në lidhje me kapitalin ose përndryshe.

### Neni 123 Konflikti i interesit dhe transaksionet me palë të lidhura

1. Të gjitha institucionet e tregut duhet të kenë sisteme, procedura dhe kontrolle për të identifikuar dhe menaxhuar konfliktin faktik ose të mundshëm të interesit dhe transaksionet me palët e lidhura.
2. Të gjithë anëtarët e këshillit dhe të organit drejtues dhe drejtuesit e lartë të institucioneve të tregut duhet të deklarojnë paraprakisht me shkrim çdo interes privat që mund të cenojë gjykimin e tyre lidhur me një transaksion të caktuar ose me çështje që mund të lindin.
3. Interesi privat është interesi që bazohet në, ose lind nga:
4. marrëdhënie pasurore ose tregtare të drejtpërdrejta a të tërthorta të çdo lloj natyre;
5. çdo marrëdhënie tjetër;
6. dhurata, premtime, favore, shpërblime ose trajtime preferenciale;
7. angazhime në veprimtari të tjera private, me qëllim fitimi, ose çdo lloj veprimtarie që krijon të ardhura; ose
8. çdo transaksion me palë të lidhura.
9. Institucioni i tregut mund të ngrejë komitete *ad hoc*, të përbëra nga anëtarët joekzekutivë të këshillit, të cilët ngarkohen me përgjegjësinë për trajtimin, rast pas rasti, të konfliktit të interesit dhe të transaksioneve me palët e lidhura.
10. Kur anëtari i këshillit drejtues ose drejtuesi i lartë nuk e bën të ditur një interes privat, ose kur lidhet a miratohet një kontratë, marrëveshje ose ndonjë transaksion me pasoja detyruese ligjore si pasojë e një interesi privat:
11. personi i licencuar, i regjistruar ose i njohur mund ta shpallë të pavlefshme kontratën, marrëveshjen ose transaksionin me fuqi ligjore;
12. Autoriteti mund të japë urdhër që personi i licencuar, i regjistruar ose i njohur të marrë masa kundër anëtarit të këshillit ose drejtuesit të lartë, duke përfshirë, ndër të tjera, pezullimin dhe/ose shkarkimin e tij.

### Neni 124 Të drejtat e institucionit të tregut

Autoriteti mund të urdhërojë shpalljen të pavlefshme të çdo kontrate të lidhur nga institucioni i tregut, e cila i duket Autoritetit se nuk është në përputhje me dispozitat e këtij ligji apo të akteve nënligjore të miratuara në zbatim të tij.

### Neni 125 Vënia në dispozicion e asistencës Autoritetit

Institucioni i tregut duhet t’i vendosë në dispozicion Autoritetit ose personit që vepron në emër të, ose i veshur me tagrin e, Autoritetit, asistencën e kërkuar në mënyrë të arsyeshme nga Autoriteti ose nga personi, përfshirë vënien në dispozicion të evidencave dhe informacioneve lidhur me operacionet e tregut të cilat mund t’i kërkojë Autoriteti ose personi për përmbushjen e duhur të këtij ligji.

### Neni 126 Ruajtja e dokumentacionit

Institucioni i tregut duhet t’i ruajë evidencat e saj kontabël për një periudhë [*shtatëvjeçare*] duke filluar nga data kur krijohet evidenca.

### Neni 127 Pasqyrat financiare vjetore

1. Institucioni i tregut, në mbyllje të vitit ushtrimor, duhet të hartojë pasqyrat financiare, të cilat përbëhen nga:
2. pasqyra e pozicionit financiar, ku jepet një pamje e drejtë dhe e vërtetë e situatës së institucionit të tregut, siç është në mbyllje të vitit ushtrimor;
3. pasqyra e të ardhurave gjithëpërfshirëse, ku jepet një pamje e drejtë dhe e vërtetë e fitimit ose humbjes së institucionit të tregut, për vitin ushtrimor;
4. pasqyra e ndryshimeve në kapitalin aksionar;
5. pasqyra e flukseve monetare; dhe
6. një përshkrim të politikave kontabël që ka zbatuar institucioni i tregut gjatë hartimit të pasqyrave financiare.

### Neni 128 Raportet vjetore

1. Institucioni i tregut, brenda katër muajve nga data e mbylljes së vitit ushtrimor, duhet të depozitojë pranë Autoritetit një raport vjetor i cili duhet të përfshijë:
2. një raport mbi politikën e drejtimit të brendshëm të institucionit të tregut dhe çdo informacion tjetër të kërkuar nga Autoriteti;
3. pasqyrat financiare të audituara, të hartuara në përputhje me standardet e kontabilitetit në fuqi në Republikën e Shqipërisë dhe me kërkesa të tjera që mund të parashikojë me akt nënligjor Autoriteti; dhe
4. pasqyrat financiare të konsoliduara, kur institucioni i tregut është shoqëri tip *holding* ose shoqëri e kontrolluar.
5. Pasqyrat financiare që përfshihen në raportin vjetor sipas pikës 1 duhet të përmbajnë informacionin e parashikuar në nenin 109.
6. Raporti vjetor duhet të përfshijë edhe një raport të audituar mbi procedurat e administrimit të riskut dhe zbatimin e tyre dhe çdo informacion tjetër të kërkuar nga Autoriteti.
7. Raporti vjetor duhet të përfshijë të gjitha informacionet e parashikuara më lart, krahas informacioneve që kërkon Ligji nr. 9901, datë 14.04.2008, “Për tregtarët dhe shoqëritë tregtare”.

### 129 Kompetenca e Autoritetit për të kërkuar raporte periodike

Institucioni i tregut duhet t’i japë Autoritetit raporte të tilla si auditimi i administrimit të riskut, sipas formës, mënyrës dhe shpeshtësisë që mund të përcaktojë me akt nënligjor Autoriteti.

### Neni 130 Raporti i auditimit

1. Institucioni i tregut, brenda katër muajve pas mbylljes së vitit ushtrimor, duhet të depozitojë pranë Autoritetit raportin e auditimit, së bashku me:
2. pasqyrat financiare vjetore; dhe
3. një konfirmim me shkrim se i ka përmbushur dispozitat e këtij ligji dhe akteve nënligjore të miratuara në zbatim të këtij ligji dhe çdo kërkesë të tjetër të miratuar nga Autoriteti.
4. Kur audituesi jep opinion me rezerva për institucionin e tregut, për shkak të pasigurisë së audituesit lidhur për plotësinë ose saktësinë e evidencave kontabël, institucioni i tregut e shoqëron raportin, kur e dorëzon pranë Autoritetit, me një deklaratë me shkrim të nënshkruar nga dy anëtarë të këshillit të administrimit të institucionit të tregut, ku deklarohet nëse:
5. të gjitha evidencat kontabël të institucionit të tregut i janë vënë në dispozicion audituesit në funksion të auditimit;
6. të gjitha transaksionet e kryera nga institucioni i tregut janë pasqyruar dhe regjistruar siç duhet në evidencat e saj kontabël; dhe
7. të gjitha evidencat e tjera të institucionit të tregut dhe informacionet e lidhura i janë vënë në dispozicion audituesit.

### Neni 131 Emërimi i audituesve

1. Institucioni i tregut duhet të emërojë një auditues të miratuar nga Autoriteti.
2. Audituesi nuk mund t’i shërbejë të njëjtit institucion tregu si auditues i jashtëm për një periudhë prej më shumë se 10 vjetësh radhazi.

### Neni 132 Kompetenca për të kërkuar auditim të dytë

1. Autoriteti, nëse e konsideron joadekuat standardin dhe/ose cilësinë e auditimit:
2. mund t’i kërkojë audituesit informacione të tjera shtesë;
3. mund t’i kërkojë audituesit të japë shpjegime për raportin e auditimit;
4. mund t’i kërkojë audituesit ta zgjerojë auditimin; ose
5. mund ta refuzojë raportin e auditimit dhe të kërkojë kryerjen e një auditimi të ri me shpenzimet e institucionit të tregut, audituesit të jashtëm, ose të dyve.
6. Kur e refuzon raportin e auditimit, Autoriteti mund të emërojë një auditues për llogari të institucionit të tregut dhe përcakton shpërblimin që i duhet paguar audituesit nga institucioni i tregut për auditimin e dytë.

### Neni 133 Vënia në dispozicion i informacionit Autoritetit nga audituesi i jashtëm

1. Autoriteti, me njoftim me shkrim, mund t’i kërkojë personit që është ose ka qenë auditues i jashtëm:
2. i një institucioni tregu; ose
3. i një shoqërie të kontrolluar ose një pjesëmarrjeje të një institucioni tregu;

të japë ato informacione për institucionin e tregut, shoqërinë e kontrolluar ose pjesëmarrjen e institucionit të tregut, të cilat Autoriteti i konsideron të nevojshme për ta ndihmuar në kryerjen e funksioneve të tij.

1. Pavarësisht nga dispozitat e ligjeve të tjera, asnjë detyrim objekt i të cilit mund të jetë audituesi i institucionit të tregut nuk konsiderohet si i shkelur për shkak të komunikimit në mirëbesim te Autoriteti, në përgjigje ose jo të një kërkese që ka bërë ky i fundit, i informacioneve ose opinioneve për një çështje për të cilën audituesi merr ose vjen në dijeni për shkak të cilësisë si auditues i institucionit të tregut dhe të cilat kanë lidhje me funksionet e Autoritetit në bazë të këtij ligji.
2. Kur audituesi të cilit i bëhet kërkesë për të dhënë informacion në bazë të pikës 1, nuk arrin, refuzon ose neglizhon të japë informacion, ose jep informacione të rreme ose keqinformuese, Autoriteti mund ta skualifikojë nga të qenit auditues i një personi të licencuar ose të regjistruar.
3. Institucioni i tregut nuk emëron si auditues një person të skualifikuar në bazë të këtij ligji.

### Neni 134 Detyrimet e audituesit

1. Nëse audituesi i institucionit të tregut, gjatë kryerjes së detyrave, vjen në dijeni të:
2. çdo çështjeje që, sipas tij, ndikon ose mund të ndikojë negativisht në pozicionin financiar të institucionit të tregut në masë materiale;
3. çdo çështjeje që, sipas tij, përbën ose mund të përbëjë shkelje të ndonjë prej dispozitave të këtij ligji ose shkelje në formë krimi financiar ose mashtrimi me ndikim material në stabilitetin financiar të institucionit të tregut; ose
4. çdo parregullsi që ka ose mund të ketë ndikim material në llogaritë e institucionit të tregut, përfshirë çdo parregullsi që ndikon ose mund të ndikojë negativisht në fondet ose pasuritë e investitorëve të instrumenteve financiare

audituesi duhet t’i dërgojë menjëherë këshillit të administrimit një raport me shkrim për çështjen ose parregullsinë, duke i dorëzuar një kopje edhe Autoritetit.

1. Audituesi i institucionit të tregut nuk mund të jetë objekt padie nga asnjë person në lidhje me çfarë deklarohet në raportin e tij në zbatim të pikës 1, me kusht që të ketë vepruar në mirëbesim.
2. Pika 2 nuk cenon asnjë të drejtë, privilegj apo imunitet që mund të ketë audituesi i institucionit të tregut, sipas rastit, në një proces të ngritur kundër audituesit.
3. Autoriteti mund t’i vendosë të gjitha ose ndonjë nga detyrimet e mëposhtme audituesit të institucionit të tregut:
4. detyrimi për të paraqitur informacione dhe raporte të tjera shtesë në lidhje me auditimin, siç e konsideron të nevojshëm Autoriteti;
5. detyrimi për të rritur, zgjeruar ose ndryshuar objektin e auditimit të veprimtarisë tregtare dhe punëve të institucionit të tregut;
6. detyrimi për të kryer këqyrje të tjera ose për të vendosur një procedurë në një rast të veçantë;
7. detyrimi për të paraqitur një raport për çdo çështje që del nga auditimi, këqyrja ose vendosja e procedurës të përmendur në shkronjën “b” ose “c” të kësaj pike.

Audituesi duhet t’i kryejë këto detyra, si shtesë ndaj objektit të zakonshëm të auditimit për dhënien e një opinioni të pavarur mbi pasqyrat financiare.

1. Institucioni i tregut duhet ta shpërblejë audituesin sipas planit të tarifave të publikuar[[3]](#footnote-4) nga Autoriteti në lidhje me përmbushjen e të gjitha ose të një prej detyrimeve të përmendura në pikën 4. Në rrethana të caktuara kur nevojitet hetim i mëtejshëm, shpërblimi duhet të paguhet nga fondet e Autoritetit.

### Neni 135 Pagimi i tarifës vjetore

Institucioni i tregut duhet t’i paguajë Autoritetit një tarifë vjetore, të përcaktuar me akt nënligjor.

## Pjesa II Procedura e dhënies së urdhrave të përgjithshëm dhe revokimit

### Neni 136 Procedura e dhënies së urdhrit ose revokimit

1. Përpara dhënies së urdhrit ose revokimit, Autoriteti:
2. duhet të njoftojë personin në fjalë, duke parashtruar arsyet për veprimin e propozuar dhe duke i dhënë personit në fjalë mundësinë të shprehet me shkrim; dhe
3. duhet të marrë hapat që i çmon të realizueshëm në mënyrë të arsyeshme për t’u sjellë njoftimin në vëmendje personave të tjerë të cilët, sipas mendimit të Autoritetit, ka të ngjarë të preken nga njoftimi në fjalë.
4. Nëse Autoriteti e çmon thelbësore, mund të japë urdhër:
5. pa e ndjekur këtë procedurë, nëse Autoriteti bën argumentim me shkrim mbështetur në nevojën për veprim imediat në mbrojtje të aktiveve të investitorëve apo në mbrojtje të operacioneve të ndershme dhe të rregullta të tregjeve apo edhe për të parandaluar ndërprerje të konsiderueshme të tregut, ose kur nevojitet për të siguruar stabilitetin e tregjeve financiare; ose
6. nëse Autoriteti ka filluar ta ndjekë procedurën, pavarësisht nëse ka përfunduar ose jo afati që personi të shprehet.
7. Nëse Autoriteti, në lidhje me një çështje të veçantë, e ka ndjekur procedurën e përcaktuar në pikën 1, nuk është nevoja ta ndjekë përsëri nëse, në lidhje me këtë çështje, vendos të marrë masa të tjera nga ato që përcaktohen në njoftim.

### Neni 137 Pasojat e revokimit të licencës ose njohjes

1. Revokimi ose pezullimi i licencës ose njohjes:
2. nuk e bën të pavlefshme një kontratë, marrëveshje, transaksion ose masë të lidhur a miratuar nga personi në fjalë përpara revokimit a pezullimit; ose
3. nuk cenon të drejtat a detyrimet e asnjë personi që lindin nga kontrata, marrëveshja, transaksioni a masa.
4. Në rast revokimi ose pezullimi, Autoriteti, nëpërmjet një njoftimi me shkrim:
5. mund t’i kërkojë personit në fjalë t’ia kalojë pasuritë dhe evidencat e klientëve një personi tjetër të përcaktuar në njoftim nga Autoriteti; ose
6. mund t’ia lejojë personit në fjalë, në varësi të kushteve të përcaktuara në njoftim nga Autoriteti:
7. të kryejë operacionet tregtare thelbësore për mbrojtjen e interesave të klientëve gjatë periudhës së pezullimit; ose
8. në rast revokimi, të kryejë operacione tregtare me qëllim mbylljen e veprimtarisë tregtare.

### Neni 138 Tërheqja e kërkesës për licencë ose njohje

1. Kërkesa për licencë ose njohje mund të tërhiqet përpara se të merret në shqyrtim.
2. Në varësi të pikave 3 dhe 4, licenca ose njohja e dhënë mund të tërhiqet nga Autoriteti me kërkesën ose me pëlqimin e personit të licencuar ose të njohur.
3. Autoriteti mund të refuzojë tërheqjen e çdo licence ose njohjeje nëse gjykon se interesi publik kërkon që çdo çështje që ka të bëjë me personin në fjalë të hetohet nga Autoriteti duke përdorur kompetencat e tij përpara se të merret një vendim për kërkesën.
4. Autoriteti mund të refuzojë tërheqjen e licencës ose njohjes, edhe kur, sipas mendimit të tij, është e dëshirueshme që mbi personin në fjalë të vendoset një ndalim ose kufizim në zbatim të këtij ligji ose që duhet të vijojë një ndalim ose kufizim i vendosur mbi këtë person që më parë.
5. Autoriteti mund të bëjë njoftim publik për çdo tërheqje të bërë në zbatim të pikës 2, pas përfundimit të afatit për bërjen e ankesës në gjykatë. Kur Autoriteti çmon se interesi publik e kërkon që vendimi të publikohet menjëherë atëherë Autoriteti e publiken vendimin me t’u marrë ky vendim.

### Neni 139 Kompetenca e Autoritetit për t’i kërkuar informacione institucionit të tregut

Autoriteti mund t’i kërkojë institucionit të licencuar ose të njohur të tregut ta vërë në dijeni Autoritetin për ato ngjarje të lidhura me veprimtarinë e tij të cilat mund t’i përcaktojë Autoriteti, përfshirë, ndër të tjera, ndryshimet e bëra në rregulloren ose sistemet e institucionit të tregut.

### Neni 140 Njohja e institucioneve të huaja të tregut

1. Çdo person juridik i licencuar si institucion tregu në një vend të huaj mund të paraqesë kërkesë për njohje pranë Autoritetit.
2. Autoriteti mund të miratojë akte nënligjore lidhur me mënyrën dhe formatin e kërkesës për njohje.
3. Autoriteti mund ta njohë operatorin e institucionit të huaj të tregut, kur konstatohet se institucioni i tregut është në përputhshmëri me kërkesa ekuivalente me kërkesat e parashikuara në këtë ligj dhe në aktet nënligjore të miratuara në zbatim të tij.

## Pjesa III Bursat

### 

### Neni 141 Ndalimi i krijimit të bursës pa licencë

1. Asnjë person nuk mund të krijojë ose të operojë një bursë apo të mirëmbajë, të asistojë në krijimin, operimin ose mirëmbajtjen, ose të pretendojë se ofron, operon ose mirëmban një bursë, nëse ky person nuk është i licencuar ose i njohur nga Autoriteti.
2. Me përjashtim të miratimit me shkrim që jep Autoriteti, asnjë person që nuk është bursë e licencuar ose e njohur, nuk mund të marrë, të përdorë, të bashkëlidhë apo të ekspozojë në asnjë vend:
3. një titull apo një përshkrim i cili bën të ditur në çfarëdolloj gjuhe se personi është “bursë”, “bursë kapitali”, “bursë titujsh”; ose
4. një titull apo një përshkrim i cili ngjan me titullin apo përshkrimin e përmendur në shkronjën “a” të kësaj pike ose i cili nënkupton se është bursë e licencuar.

### Neni 142 Bursa

1. Bursa themelohet si shoqëri aksionare në përputhje me Ligjin nr.9901, datë 14.04.2008, “Për tregtarët dhe shoqëritë tregtare”.
2. Organet drejtuese të bursës janë asambleja e përgjithshme, këshilli mbikëqyrës dhe këshilli drejtues.
3. Kapitali themeltar i bursës përcaktohet me akt nënligjor.
4. Të gjitha aksionet e bursës duhet të jenë aksione të regjistruara dhe të emetuara në formë të dematerializuar.
5. Kapitali fillestar i bursës paguhet plotësisht në para. Aksionet që përbëjnë kapitalin themeltar nuk mund të emetohen përpara se të jetë paguar vlera e plotë me të cilat janë emetuar aksionet.
6. Aksionet e bursës mund të pranohen për tregtim në një treg të rregulluar vetëm nëse jep miratim të veçantë Autoriteti, me kusht që të jenë përmbushur kërkesat përkatëse të listimit të parashikuara në Kapitullin VI.

### Neni 142 Këshilli drejtues dhe këshilli mbikëqyrës i bursës

1. Këshilli drejtues i bursës përbëhet nga të paktën dy anëtarë.
2. Anëtarët e këshillit drejtues të bursës duhet të gëzojnë reputacion të mirë, të plotësojnë kualifikimet e përshtatshme profesionale dhe të kenë përvojën e nevojshme për të drejtuar dhe administruar një treg të rregulluar, në ushtrim të kujdesit të rregullt profesional.
3. Anëtarët e këshillit drejtues të bursës duhet të jenë punonjës me kohë të plotë të bursës.
4. Anëtarët e këshillit drejtues kanë detyrimin t’i administrojnë operacionet e bursës duke qenë të pranishëm në territorin e Republikës së Shqipërisë.
5. Anëtarët e këshillit drejtues mund t’u nënshtrohen kërkesave të aftësisë dhe përshtatshmërisë të nenit 13.
6. Shumica e anëtarëve të këshillit mbikëqyrës të bursës duhet të jenë anëtarë të pavarur sipas nenit 144, të cilët nuk kanë lidhje tregtare, familjare apo të tjera me bursën, me aksionarët e mëdhenj të bursës apo me një grup të aksionarëve të mëdhenj të bursës, me anëtarët e këshillit drejtues ose me anëtarë të tjerë të këshillit mbikëqyrës të bursës ose të një aksionari të madh të bursës.
7. Autoriteti jep miratimin paraprak për anëtarët e këshillit drejtues dhe të këshillit mbikëqyrës.

### Neni 144 Anëtari i pavarur i këshillit mbikëqyrës

1. Anëtar i pavarur i këshillit mbikëqyrës të bursës konsiderohet se është personi i cili:
2. nuk ka lidhje me bursën, nuk është aksionar i madh dhe nuk përfaqëson një aksionar të madh ose një grup aksionarësh të mëdhenj, nuk është bashkëshort/bashkëshorte dhe nuk ka lidhje gjaku apo lidhje krushqie deri në shkallën e dytë me asnjë person të grupeve të lartpërmendura dhe nuk ka asnjë lidhje me shoqëritë tregtare të lidhura me aksionarin e madh;
3. nuk është anëtar i këshillit drejtues të bursës e të asnjë prej shoqërive të kontrolluara të bursës apo të një shoqërie të lidhur të saj, për të paktën pesë vjet;
4. nuk është punonjës i bursës e të asnjë prej shoqërive të kontrolluara të bursës apo i një shoqërie të lidhur të saj, për të paktën tre vjet;
5. nuk merr ose nuk ka marrë një pagesë të konsiderueshme nga bursa, me përjashtim të honorarit për punën në këshillin mbikëqyrës, pa përfshirë dividendë (kjo në veçanti ka lidhje me pjesëmarrjen në shpërblime për performancë dhe shpërblime të tjera, në varësi të ecurisë së shoqërisë, siç janë opsionet për aksione, por nuk ka lidhje me të ardhurat nga skema e pensionit në bazë të shërbimit të mëparshëm për shoqërinë);
6. nuk ka pasur marrëdhënie të konsiderueshme tregtare që ka zgjatur të paktën një vit, me bursën ose me shoqëritë e lidhura të bursës, drejtpërdrejt ose tërthorazi, si ortak, aksionar, anëtar i këshillit drejtues ose anëtar i këshillit mbikëqyrës ose anëtar i ekipit të drejtuesve të lartë të organizatës e cila ka lidhje të konsiderueshme tregtare me bursën;
7. nuk ka qenë, të paktën tre vitet e fundit, ortak ose punonjës i një shoqërie auditimi e cila i ofron ose i ka ofruar shërbime auditimi bursës ose një shoqërie të lidhur me të;
8. nuk ka qenë anëtar i këshillit drejtues të një shoqërie tjetër në të cilën ndonjë prej anëtarëve të këshillit drejtues të bursës është anëtar i këshillit mbikëqyrës, dhe as nuk ka lidhje të konsiderueshme me anëtarët e këshillit drejtues të bursës nëpërmjet pjesëmarrjes në organizata, organizma apo shoqëri të tjera;
9. nuk është anëtar i këshillit mbikëqyrës për më shumë se 12 vjet;
10. nuk është bashkëshort/bashkëshorte ose nuk ka lidhje të afërta gjaku apo krushqie me ndonjë prej anëtarëve të këshillit drejtues ose të personave që kanë kryer ndonjë prej funksioneve të përmendura në pikat e mëparshme.
11. Nëse anëtari i këshillit mbikëqyrës i nënshtrohet ndikimit të parregullt ose kufizimeve të ushtruara nga aksionari i madh, duke cenuar kështu kryerjen e detyrave të tij, anëtari i këshillit mbikëqyrës është i detyruar të njoftojë këshillin mbikëqyrës. Pavarësisht nga kjo, ky anëtar i këshillit mbikëqyrës mban qëndrim të pavarur në ushtrimin e të drejtave të votës ose jep dorëheqjen, sipas rastit, në bazë të rrethanave.
12. Anëtari i pavarur i këshillit mbikëqyrës i cili e kryen këtë funksion për më shumë se dy mandate, duhet të japë një deklaratë me shkrim ku konfirmon statusin e tij si i pavarur.

### Neni 145 Tërheqja e miratimit për anëtarët e këshillit drejtues dhe këshillit mbikëqyrës

1. Autoriteti e tërheq miratimin për emërimin e një anëtari të këshillit drejtues të bursës në këto raste:
2. nëse anëtari i këshillit drejtues nuk i përmbush më kushtet, në bazë të së cilave është dhënë miratimi;
3. nëse miratimi është dhënë në bazë të të dhënave të pasakta ose të rreme.
4. Nëse Autoriteti e tërheq pëlqimin e dhënë për emërimin e anëtarit të këshillit drejtues, këshilli mbikëqyrës i bursës merr pa vonesë vendim me të cilin e tërheq emërimin e këtij anëtari të këshillit drejtues.
5. Në rastin e përmendur në pikën 2 më lart, këshilli mbikëqyrës emëron zëvendësit, pa pëlqimin e Autoritetit, për një mandat maksimal prej tre muajsh.
6. Miratimi për emërimin e një anëtari të këshillit drejtues të bursës nuk është më i vlefshëm nëse:
7. personi brenda një viti pas dhënies së miratimit nuk është emëruar ose nuk e ka marrë detyrën për të cilën është dhënë miratimi;
8. përfundon detyra për të cilën është dhënë miratimi, nga data e pushimit të detyrës;
9. nëse kontrata e punës e personit me bursën përfundon, nga data e përfundimit të kontratës.

### Neni 146 Pronarët e pjesëmarrjes influencuese të bursës

1. Dispozitat e neneve 47 dhe 48, të cilat zbatohen për shoqëritë e titujve, zbatohen rregullisht për mbajtësit, dhe për çdo ndryshim në pronësinë, e pjesëmarrjes influencuese të bursës, lidhjet ngushta, pasojat ligjore të fitimit të pjesëmarrjes influencuese pa miratimin e Autoritetit dhe masat e marra nga Autoriteti në rastet kur vihet në dyshim administrimi me kujdesin e duhur profesional i tregut të rregulluar. Në këtë rast, sa herë në dispozitat e lartpërmendur përdoret fraza “shoqëri titujsh”, konsiderohet se i referohet bursës
2. Bursa ia dorëzon Autoritetit të gjitha të dhënat mbi strukturën e pronësisë, dhe në veçanti mbi pronarët e pjesëmarrjeve influencuese, si dhe mbi identitetin e të gjithë personave që mund të ushtrojnë ndikim të rëndësishëm mbi administrimin e tregut të rregulluar.
3. Bursa ia dorëzon Autoritetit të gjitha të dhënat mbi çdo ndryshim të strukturës së pronësisë të cilat mund të çojnë në ndryshim të identitetit të personave që ushtrojnë ndikim të rëndësishëm mbi administrimin e tregut të rregulluar.
4. Bursa i publikon të dhënat e parashikuara në pikat 1 dhe 2.
5. Të dhënat e parashikuara në pikën 3 konsiderohen të publikuara nëse bursa i bën publike të paktën në faqen e saj në internet.

### Neni 147 Kërkesa për licencë për të ushtruar veprimtari si bursë

1. Kërkesa për licencë për të krijuar dhe/ose për të operuar bursë duhet t’i paraqitet Autoritetit sipas mënyrës dhe formatit që mund të përcaktohet nga Autoriteti. Kërkesa shoqërohet me një tarifë të pakthyeshme, e cila përcaktohet nga Autoriteti.
2. Kërkesa për licencë për të krijuar dhe/ose për të operuar bursë duhet të japë të gjitha informacionet e nevojshme, në bazë të të cilave Autoriteti mund të bindet se subjekti kërkues i ka marrë, në momentin e licencimit, të gjitha masat e nevojshme për të përmbushur kërkesat e parashikuara në këtë ligj.
3. Autoriteti mund ta japë licencën për të operuar bursën, duke vendosur kushtet që i çmon të arsyeshme, me kusht që të jenë depozituar të gjitha informacionet përkatëse.
4. Rregullorja e bursës së propozuar duhet të përmbajë dispozita adekuate për sa më poshtë:
5. për të siguruar që subjekti kërkues, për aq sa është e realizueshme në mënyrë të arsyeshme, të operojë një treg të rregullt dhe të drejtë në lidhje me instrumentet që tregtohen nëpërmjet shërbimeve të tij;
6. për të siguruar që subjekti kërkues e administron me kujdes çdo risk që lidhet me veprimtarinë dhe operacionet e tij;
7. për të siguruar që subjekti kërkues, në përmbushje të detyrimeve në bazë të shkronjës “a” të kësaj pike, nuk vepron në kundërshtim me interesin publik dhe në veçanti me interesin e investitorëve;
8. për të siguruar që subjekti kërkues të mund të bëjë veprimet e duhura kundër anëtarëve pjesëmarrës të cilët janë objekt i rregullores;
9. për të siguruar që rregullat e subjektit kërkues të jenë transparente dhe jo-diskrecionale dhe të bëjë parashikime të kënaqshme:
10. për pranimin e pjesëmarrësve në tregtim;
11. për rregullimin dhe mbikëqyrjen e duhur të anëtarëve;
12. për përjashtimin e anëtarëve që nuk përmbushin kriterin e aftësisë dhe përshtatshmërisë;
13. për përjashtimin, pezullimin ose disiplinimin, përfshirë vendosjen e gjobave, të anëtarëve;
14. për rregullat e listimit në lidhje me kushtet me të cilat mund të listohen ose ofrohen për tregtim klasat e letrave me vlerë në tregun që propozon të zhvillojë subjekti kërkues;
15. për kushtet që rregullojnë tregtimin e titujve nga anëtarët;
16. për ndalimin e abuzimit të tregut, shkeljeve të detyrës ose tregtimit bazuar në informacion të privilegjuar;
17. për pezullimin e tregtimit të çdo titulli të caktuar në funksion të mbrojtjes së investitorëve, ruajtjes së një tregu të rregullt dhe të drejtë ose në rrethana të tjera të jashtëzakonshme; dhe
18. për emërimin e një komiteti disiplinor
19. për lidhjen e kontratave midis subjektit kërkues dhe anëtarëve, me të cilën bien dakord të zbatojnë rregullat e subjektit kërkues; dhe
20. në përgjithësi, për kryerjen e veprimtarisë së bursës, duke pasur parasysh nevojën për mbrojtjen e investitorëve dhe interesin publik;
21. për të siguruar një metodë të shpejtë dhe të drejtë për zgjidhjen e mosmarrëveshjeve:
22. midis bursës dhe anëtarëve të saj; dhe
23. midis anëtarëve;
24. subjekti kërkues duhet të ketë burime të mjaftueshme financiare, njerëzore dhe të tjera për të siguruar ofrimin:
25. e një tregu të rregullt dhe të drejtë në lidhje me titujt që tregtohen nëpërmjet shërbimeve të tij;
26. e mjediseve adekuate dhe të pajisura siç duhet për ushtrimin e veprimtarisë;
27. e një personeli kompetent për ushtrimin e veprimtarisë; dhe
28. e sistemeve të automatizuara me kapacitet adekuat, masa sigurie dhe mundësi për t'u bërë ballë situatave të jashtëzakonshme; dhe
29. e planeve dhe mundësive të duhura për rikuperimin e situatës në rast katastrofe;
30. për faktin se interesat e publikut ose rregullimi i duhur i tregut përfitojnë nga dhënia e licencës.
31. Subjekti kërkues i përmendur në pikën 1 duhet të vendosë në dispozicion ato informacione që Autoriteti i konsideron të nevojshme për të marrë vendim për kërkesën.
32. Pa cenuar përgjithësinë e kushteve të parashikuara në pikën 3, Autoriteti mund të ndryshojë, revokojë ose vendosë kushte të reja nëse çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut.
33. Për shmangien e dyshimit, Autoriteti duhet të ketë kompetencën për të miratuar paraprakisht të gjitha rregulloret dhe ndryshimet që do t’u bëhen rregulloreve nga bursa.
34. Bursa së cilës i është dhënë licencë në zbatim të këtij ligji është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me detyrimet fillestare të licencimit dhe me detyrimet e përcaktuara në këtë ligj.

### Neni 148 Refuzimi i licencës

Autoriteti nuk duhet t’ia japë licencën bursës:

1. nëse subjekti kërkues nuk i përmbush kërkesat e nenit 144, 145, 146, 148 ose 149 në asnjë aspekt dhe në veçanti nëse, duke mbajtur parasysh nevojën për të siguruar administrimin e shëndoshë dhe të matur të bursës, Autoriteti nuk bindet për përshtatshmërinë e mbajtësve të pjesëmarrjeve influencuese të saj; organit drejtues dhe drejtuesve të lartë;
2. nëse nuk bindet se shoqëria do të jetë në gjendje t’i përmbushë kushtet e këtij ligji; dhe
3. kur ushtrimi efektiv i funksioneve të tij mbikëqyrëse pengohet nga:
4. lidhjet e ngushta midis bursës dhe personave të tjerë juridikë ose fizikë;
5. aktet ligjore, nënligjore ose administrative të një vendi ose territori tjetër që rregullojnë personat fizikë ose juridikë me të cilët ka lidhje të ngushta bursa;
6. vështirësitë e lidhura me zbatimin me forcë të këtyre akteve ligjore, nënligjore dhe administrative.

### Neni 149 Zgjerimi i licencës

1. Nëse pas marrjes së licencës, bursa synon të kryejë një veprimtari shtesë dhe/ose të ofrojë tregtim të titujve të tjerë, për këtë duhet të marrë lejen paraprake nga Autoriteti.
2. Kërkesa për zgjerimin e licencës bëhet nga këshilli drejtues i bursës.

### Neni 150 Anëtarët e bursës

1. Anëtarë të bursës mund të bëhen subjektet e mëposhtme:
2. shoqëria e titujve ose institucioni i kreditit me selinë e regjistruar në Republikën e Shqipërisë, që ka licencë për të ofruar shërbime investimi dhe për të kryer veprimtari të rregulluara të investimit;
3. shoqëria e titujve dhe institucioni i kreditit nga një vend tjetër, që ka licencë të përshtatshme të lëshuar nga autoriteti kompetent i vendit të origjinës, për të cilin Autoriteti është njoftuar nga autoriteti kompetent i Shtetit Anëtar të origjinës.
4. Në rregulloren e saj, bursa mund të parashikojë që anëtar i bursës mund të bëhet edhe personi i cili i përmbush kriteret e mëposhtme:
5. ka reputacion të mirë, njohuri të përshtatshme profesionale dhe kualifikimet e nevojshme profesionale për tregtim në një treg të rregulluar dhe e ka ngritur si duhet organizimin, sipas rastit;
6. ka burime të mjaftueshme për veprimtarinë që do të kryhet, duke mbajtur parasysh masat e mundshme financiare të nënshkruara nga bursa me qëllim të shlyerjes së transaksioneve.
7. Bursa i dorëzon Autoritetit listën e anëtarëve, e cila përditësohet rregullisht.

### Neni 151 Mbikëqyrja e anëtarëve të bursës

1. Bursa vendos, zbaton dhe mban procedura efikase për monitorimin e rregullt të përputhshmërisë së anëtarëve dhe punonjësve të anëtarëve me rregulloren e tregut të rregulluar të cilin e administron bursa.
2. Bursa mbikëqyr transaksionet e kryera nga anëtarët në tregun e rregulluar të cilin e administron, për të identifikuar shkeljet e rregullores, kushtet jo të rregullta të tregtimit ose sjelljet që përbëjnë abuzim të tregut. Mbikëqyrja e tregtimit mbështetet me një sistem të përshtatshëm monitorimi kompjuterik që mundëson grumbullimin dhe vlerësimin sistematik dhe të plotë të të dhënave të tregtimit dhe të dhënave në lidhje me tregtimin, për të ndihmuar procedurat e nevojshme të hetimit.
3. Bursa e informon Autoritetin pa vonesë për çdo shkelje të rëndësishme të rregullores, kushteve të parregullta të tregtimit ose sjelljeve që përbëjnë abuzim të tregut.
4. Në procedurat e mbikëqyrjes, bursa duhet t’i dorëzojë pa vonesë të gjitha të dhënat Autoritetit dhe autoritetit kompetent për ndjekjen penale dhe të bashkëpunojë gjatë mbikëqyrjes dhe hetimit të rasteve të abuzimit të tregut.

### Neni 152 Detyrimet e bursës

1. Bursa ka për detyrë të sigurojë, për aq sa mund të jetë e realizueshme, një treg të rregullt dhe të drejtë dhe masa efektive për të ndihmuar finalizimin efikas dhe në kohë të transaksioneve të kleruara dhe të shlyera në sistemet e tij.
2. Gjatë përmbushjes së kësaj detyre, bursa duhet:
3. të veprojë në interesin publik duke pasur parasysh mbrojtjen e investitorëve; dhe
4. të ketë burime të mjaftueshme operative, teknike, njerëzore dhe financiare për të mundësuar funksionimin e rregullt të saj, duke mbajtur parasysh natyrën dhe shtrirjen e shërbimeve të ofruara, si dhe gamën dhe shkallën e risqeve ndaj të cilave ekspozohet.
5. Pavarësisht nga ndonjë ligj tjetër, anëtari i këshillit të administrimit të bursës ka për detyrë të veprojë në çdo kohë në interesin publik, duke mbajtur parasysh veçanërisht nevojën për të mbrojtur investitorët. Kur ka konflikt midis kësaj detyre dhe detyrimit të anëtarit të këshillit të administrimit në zbatim të një ligji tjetër, epërsi ka detyrimi sipas këtij ligji.
6. Bursa ka për detyrë të ndërmarrë veprimet e duhura siç mund të parashikohen sipas rregullave të saj me qëllim të mbikëqyrjes ose sigurimit të përputhshmërisë me rregullat e saj.
7. Bursa duhet të njoftojë menjëherë Autoritetin nëse vjen në dijeni të:
8. çdo çështjeje që cenon ose ka të ngjarë të cenojë aftësinë e ndonjë pjesëmarrësi të tregtimit për të përmbushur detyrimet e tij në lidhje me veprimtarinë e licencuar; ose
9. çdo parregullsie ose shkeljeje të ndonjë dispozite të këtij ligji ose të akteve nënligjore të miratuara në zbatim të tij.
10. Pa cenuar pikën 5 të këtij neni, kur bursa qorton, gjobit, përjashton ose përndryshe disiplinon ndonjë nga pjesëmarrësit në tregtim, brenda pesë ditëve të punës duhet t'i japë Autoritetit informacionin e mëposhtëm:
11. emrin dhe adresën e biznesit të pjesëmarrësit në tregtim;
12. arsyen dhe natyrën e masës së marrë;
13. periudhën e pezullimit dhe vlerën e çdo gjobe; dhe
14. çdo veprim tjetër administrativ.

### Neni 153 Procedurat mbikëqyrëse të bursës

1. Bursa vendos, zbaton dhe mban procedura efikase për monitorimin e rregullt të përputhshmërisë së anëtarëve me rregulloren e tregut të rregulluar të cilin e administron bursa.
2. Bursa mbikëqyr transaksionet e kryera nga anëtarët në tregun e rregulluar të cilin e administron, për të identifikuar shkeljet e rregullores, kushtet jo të rregullta të tregtimit ose sjelljet që përbëjnë abuzim të tregut. Mbikëqyrja e tregtimit mbështetet me një sistem të përshtatshëm monitorimi kompjuterik që mundëson grumbullimin dhe vlerësimin sistematik dhe të plotë të të dhënave të tregtimit dhe të dhënave në lidhje me tregtimin, për të ndihmuar procedurat e nevojshme të hetimit.
3. Bursa e informon Autoritetin pa vonesë për çdo shkelje të rëndësishme të rregullores, kushteve të parregullta të tregtimit ose sjelljeve që përbëjnë abuzim të tregut.
4. Në procedurat e mbikëqyrjes, bursa duhet t’i dorëzojë pa vonesë të gjitha të dhënat Autoritetit dhe autoritetit kompetent për ndjekjen penale dhe të bashkëpunojë gjatë mbikëqyrjes dhe hetimit të rasteve të abuzimit të tregut.

### Neni 154 Raportimi i bursës në Autoritet

1. Bursa e informon pa vonesë Autoritetin për çdo ndryshim të identitetit të anëtarëve të këshillit drejtues ose këshillit mbikëqyrës dhe për çdo ndryshim të të dhënave të përfshira në kërkesën për licencim.
2. Bursa, si shoqëri aksionare, duhet të hartojë pasqyra vjetore financiare dhe raportin vjetor të menaxhimit, në përputhje me aktet ligjore dhe nënligjore që rregullojnë themelimin dhe funksionimin e shoqërive tregtare dhe kontabilitetin e sektorit privat, si edhe në përputhje me standardet e raportimit financiar, dhe ia dorëzon këto Autoritetit së bashku me raportin e auditimit brenda 15 ditëve nga marrja e raportit të auditimit, por jo më vonë se 4 muaj nga data e mbylljes së vitit ushtrimor.
3. Autoriteti mund të përcaktojë me akt nënligjor përmbajtjen dhe strukturën e pasqyrave financiare vjetore të bursës dhe formën dhe mënyrën me të cilën duhet të dorëzohen në Autoritet, përfshirë çdo informacion shtesë përtej asaj që kërkohet normalisht për raportet vjetore financiare të shoqërive aksionare.
4. Bursa duhet të dorëzojë pranë Autoritetit një raport ditor i cili përmban të dhëna për transaksionet me tituj të kryera në tregun e rregulluar të cilin administron.
5. Bursa duhet të raportojë menjëherë çdo rast të tregtimit bazuar në informacion të privilegjuar, manipulimit të tregut ose pastrimit të parave që zbulohet gjatë kryerjes së detyrave mbikëqyrëse.
6. Këshilli drejtues i bursës duhet të raportojë pranë Autoritetit në mënyrë mujore për fitimin ose heqjen e pronësisë së titujve nga anëtarët e këshillit drejtues, anëtarët e këshillit mbikëqyrës dhe punonjësit kyç të bursës.
7. Detyrimi i përmendur në pikën 6 zbatohet edhe për fitimin dhe heqjen e pronësisë së titujve nga bashkëshorti/bashkëshortja, fëmija biologjik ose i birësuar, prindi biologjik ose birësues dhe persona të tjerë që jetojnë në një familje me një anëtar të këshillit drejtues, anëtar të këshillit mbikëqyrës ose punonjësit të bursës, fitimin dhe heqjen e pronësisë nga personat juridikë kur këta persona zotërojnë interes të madh në kapitalin aksionar dhe fitimin e dhe heqjen e pronësisë nga personat te të cilët bursa ka kaluar me kontratë detyrën e ofrimit të shërbimeve.
8. Autoriteti bën parashikime të mëtejshme me akt nënligjor për kërkesat për formën, përmbajtjen, afatet dhe mënyrën me të cilën duhet të dorëzohen raportet e përmendura në pikat 4, 5 dhe 6.
9. Bursa e cila administron një platformë shumëpalëshe tregtimi, e informon autoritetin e shtetit të huaj në të cilin synon ta ofrojë përdorimin e platformës shumëpalëshe të tregtimin.
10. Brenda 30 ditëve, Autoriteti ua përcjell informacionin e përmendur në pikën 7 autoriteteve kompetente të Shteteve Anëtare përkatëse.

### Neni 155 Anulimi i licencës së bursës

1. Autoriteti, me njoftim me shkrim:
2. mund ta anulojë licencën që i është dhënë bursës në zbatim të këtij ligji; ose
3. mund t’i japë urdhër bursës të pushojë më një datë të përcaktuar ofrimin ose operimin e platformave ose shërbimeve të përcaktuara në njoftim.
4. Autoriteti mund të mos e anulojë licencën ose mund të mos e japë urdhrin, përveç se kur e çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut, në rastet e mëposhtme:
5. bursa pushon së ushtruari aktivitet;
6. bursa është futur në procedurë likuidimi, në Republikën e Shqipërisë ose në vende të tjera;
7. bursa është në shkelje të çdo kushti të licencës së saj ose është në shkelje të këtij ligji;
8. bursa nuk e zbaton urdhrin e dhënë në zbatim të këtij ligji;
9. bursa i jep Autoritetit informacione të rreme ose keqinformuese;
10. bursa nuk ua ka shlyer plotësisht ose pjesërisht detyrimet kreditorëve të cilët i janë drejtuar gjykatës;
11. në lidhje me ndonjë pronë të bursës është emëruar një administrator falimentimi ose një likuidues, në Republikën e Shqipërisë ose në vende të tjera;
12. bursa ka lidhur kontratë kompromisi me kreditorët, në Republikën e Shqipërisë ose në një vend tjetër; ose
13. bursa, me nismën e saj, i ka kërkuar Autoritetit anulimin e licencës dhe Autoriteti ia ka miratuar këtë kërkesë.
14. Në kuptim të shkronjës “a” të pikës 2 të këtij neni, kur bursa ka pushuar së vepruari në treg për një periudhë prej 28 ditë pune, duhet të konsiderohet se ka pushuar së operuari tregun e saj, nëse për këtë nuk ka marrë miratimin paraprak të Autoritetit.
15. Pavarësisht nga anulimi i licencës ose nga urdhri i dhënë, Autoriteti mund t'ia lejojë bursës të vijojë më ose pas datës kur hyn në fuqi anulimi i licencës ose urdhri, të ushtrojë ato veprimtari të cilat mund t’i përcaktojë Autoriteti në funksion të
16. mbylljes së bursës; ose
17. mbrojtjes së interesit të investitorëve ose interesit publik.
18. Kur Autoriteti vepron në zbatim të pikës 1, mund të emërojë, nëse është e nevojshme, një këshill të përkohshëm administrimi për një periudhë deri në gjashtë muaj, për të administruar punët e bursës deri në emërimin e një këshilli të ri.
19. Kur Autoriteti i ka dhënë leje bursës, në zbatim të pikës 4, bursa nuk mund të gjykohet se ka vepruar në shkelje të pikës 1 bazuar në ushtrimin e veprimtarive të tilla.
20. Autoriteti nuk mund të ndërmarrë asnjë veprim në bazë të pikës 1 pa i dhënë mundësi bursës të shprehet me shkrim.[[4]](#footnote-5)
21. Bursa e cila ka ankesë kundër një vendimi të Autoritetit mund të ankohet në gjykatë.
22. Autoriteti duhet të bëjë publik çdo anulim licence ose çdo urdhër të lëshuar në zbatim të këtij neni.

### Neni 156 Pasojat e anulimit të licencës

1. Asnjë anulim licence apo urdhër i lëshuar nga Autoriteti nuk mund të përdoret:
2. për të shmangur ose cenuar një kontratë, marrëveshje, transaksion ose masë të lidhur në tregun e operuar nga bursa;
3. për të cenuar të drejtat ose detyrimet që lindin nga një kontratë, marrëveshje ose transaksion i tillë.

### Neni 157 Mbyllja e bursës në situata të jashtëzakonshme

1. Autoriteti, pas konsultimit të drejtpërdrejtë me bursën, mund t’i japë urdhër me shkrim bursës ta mbyllë tregun e saj për një periudhë jo më të gjatë 5 ditë pune, nëse Autoriteti është i mendimit se nuk mund të arrihet një treg i rregullt dhe i drejtë për tregtim për shkak se:
2. ka ndodhur një situatë e jashtëzakonshme ose fatkeqësi natyrore në territorin e Republikës së Shqipërisë; ose
3. ekziston një krizë ekonomike ose financiare ose rrethana të tjera brenda territorit të Republikës së Shqipërisë ose jashtë tij.
4. Autoriteti mund të zgjasë periudhën e mbylljes së tregut sipas pikës 1 të këtij neni, me periudha të tjera kohore, por asnjë prej këtyre periudhave shtesë nuk mund të jetë më shumë se 5 ditë pune.
5. Autoriteti duhet të specifikojë arsyet për mbylljen e bursës dhe për çdo zgjatje të mëtejshme të mbylljes.
6. Kur ushtron kompetencat në zbatim të këtij neni, Autoriteti duhet të njoftojë menjëherë [Ministrin e Financave], duke dhënë edhe arsyet për ushtrimin e këtyre kompetencave.
7. Bursa vendos, zbaton dhe mban procedura efikase për monitorimin e rregullt të përputhshmërisë së anëtarëve me rregulloren e tregut të rregulluar të cilin e administron bursa.

## Pjesa IV Platforma shumëpalëshe e tregtimit (PSHT)

### Neni 158 Autorizimi dhe funksionimi i platformave shumëpalëshe të tregtimit

1. Platformat shumëpalëshe të tregtimit mund të operohen nga një shoqëri titujsh ose bursë (e quajtur më tej: operatori i PSHT-së) me autorizim të dhënë nga Autoriteti.
2. Bursa e licencuar nga Autoriteti për të administruar dhe operuar veprimtarinë e tregut të rregulluar mund të operojë një platformë shumëpalëshe tregtimi nëse i përmbush kërkesat.

### Neni 159 Dhënia e licencës për të operuar platformën shumëpalëshe të tregtimit

1. Shoqëria e titujve ose bursa që synon të operojë një platformë shumëpalëshe tregtimi duhet të bëjë një kërkesë për licencë për të operuar platformë shumëpalëshe tregtimi pranë Autoritetit, së cilës i bashkëlidh informacione mbi:
2. sistemin e tregtimit;
3. mundësinë e shikimit të të dhënave në lidhje me ofertat dhe kërkesat dhe të dhënave të tregtimit, të destinuara për përdoruesit dhe publikun;
4. përdoruesit e mundshëm të sistemit;
5. instrumentet financiare që mund të tregtohen brenda sistemit;
6. mekanizmat dhe metodat e shlyerjes së transaksioneve;
7. masat që do të siguronin përputhshmërinë me dispozitat e këtij ligji dhe me aktet nënligjore të miratuara në zbatim të këtij ligji;
8. Shoqëria e titujve ose bursa që synon të operojë një platformë shumëpalëshe tregtimi i bashkëlidh kërkesës së përmendur në pikën 1 rregulloren e platformës shumëpalëshe të tregtimit.
9. Kur shoqëria e titujve ose bursa që synon të operojë një platformë shumëpalëshe tregtimi synon t’i përdorë mundësitë e parashikuara në nenin 159, duhet ta përmendë këtë në kërkesën e bërë në zbatim të pikës 1.
10. Shoqëria e titujve ose bursa që synon të operojë një platformë shumëpalëshe tregtimi, i dëshmon Autoritetit se ka masat e duhura:
11. për të qenë e pajisur në mënyrë adekuate për t’i administruar risqet ndaj të cilave ekspozohet, për të zbatuar masat dhe sistemet e duhura për identifikimin e të gjitha risqeve të rëndësishme ndaj operimit dhe për të zbatuar masa efektive për zbutjen e këtyre risqeve;
12. për të mundësuar finalizimin efikas dhe në kohë të transaksioneve të kryera në sistemet e saj; dhe
13. për të pasur të gatshme, në momentin e licencimit dhe në vijimësi, burime të mjaftueshme financiare për të mundësuar funksionimin e rregullt të saj, duke mbajtur parasysh natyrën dhe shtrirjen e shërbimeve të ofruara, si dhe gamën dhe shkallën e risqeve ndaj të cilave ekspozohet.
14. Operatori i PSHT-së e njofton pa vonesë Autoritetin për çdo ndryshim në të dhënat e komunikuara në zbatim të pikës 1.
15. Autoriteti mund të parashikojë në akte nënligjore kërkesat dhe procedurat për dhënien e licencave për të operuar një platformë shumëpalëshe tregtimi, përmbajtjen e kërkesës për licencë, dokumentet shoqëruese të kërkuara dhe përmbajtjen e këtyre dokumenteve.

### Neni 160 Refuzimi i licencës

Autoriteti nuk duhet ta japë licencën për platformë shumëpalëshe tregtimi nëse kërkesa për licencë nuk i përmbush ndonjë prej kërkesave të nenit 161.

### Neni 161 Rregullorja e platformës shumëpalëshe të tregtimit

1. Operatori i PSHT-së vendos, zbaton dhe mban rregulla dhe procedura transparente për:
2. të drejtën e hyrjes në sistemin që operon,
3. kriteret për përcaktimin e instrumenteve financiare që mund të tregtohen në sistemet e saj,
4. tregtimin,
5. shlyerjen e transaksioneve.
6. Rregullat dhe procedurat e përmendura në pikën 1 u japin mundësi përdoruesve ta përdorin sistemin në mënyrë efikase dhe t’i kuptojnë risqet e lidhura me përdorimin e platformës.
7. Autoriteti mund të parashikojë me akt nënligjor kërkesat për përmbajtjen e rregullave të platformës shumëpalëshe të tregtimit të përmendura në pikën 1.

### Neni 162 E drejta e hyrjes në platformën shumëpalëshe të tregimit

1. Operatori i PSHT-së vendos dhe mban rregulla transparente për të drejtën e hyrjes në platformat e tij.
2. Operatori i PSHT-së siguron që e drejta e hyrjes në platformat e tij bazohet në kritere objektive.
3. Operatori i PSHT-së mund të lejojë si përdorues të platformave të tij personat që janë anëtarë të bursës. Dispozitat e këtij ligji në lidhje me anëtarët e tregut zbatohen edhe për përdoruesit e platformës shumëpalëshe të tregtimit.

### Neni 163 Instrumentet financiare të tregtuara në platformën shumëpalëshe të tregtimit

1. Operatori i PSHT-së vendos publikisht në dispozicion informacione të mjaftueshme në lidhje me instrumentet financiare të tregtuara në sistemin e tij, për t’u dhënë mundësi përdoruesve të saj të marrin vendime investimi.
2. Operatori i PSHT-së vendos në dispozicion informacione për instrumentet financiare të përmendura në pikën 1, kur instrumentet financiare pranohen në tregtim dhe gjatë tregtimit të instrumenteve financiare në fjalë.
3. Në përputhje me kërkesat e parashikuara në pikën 1, operatori PSHT-së mban parasysh natyrën dhe llojet e instrumenteve të tregtuara në sistemin e saj.
4. Operatori i PSHT-së duhet të zbatojë menjëherë çdo vendim të Autoritetit për ta pezulluar ose hequr një instrument financiar nga tregtimi,

### Neni 164 Dhënia e informacioneve platformës shumëpalëshe të tregtimit nga emetuesit

Kur një titull i transferueshëm, i cili pranohet për tregtim në një treg të rregulluar, tregtohet edhe në një platformë shumëpalëshe tregtimi pa pëlqimin e emetuesit, emetuesi nuk është objekt i asnjë detyrimi për dhënien e informacioneve në lidhje me platformën shumëpalëshe të tregtimit në fjalë.

### Neni 165 Procesi i tregtimit dhe finalizimi i transaksioneve në platformën shumëpalëshe të tregtimit

Operatori i PSHT-së siguron tregtim dhe caktim çmimesh të drejtë dhe të rregullt, përfshirë çmimet e referencës, si dhe ekzekutim efikas të urdhrave. Rregullat e tregtimit dhe vendosjes së çmimeve nuk duhet ta lejojnë operatorin e PSHT-së të bëjë çmuarje diskrecionale.

### Neni 166 Shlyerja e transaksioneve

1. Operatori i MTF-së zbaton masat e nevojshme për të mundësuar shlyerjen efikase të transaksioneve të kryera në sistemet e platformës shumëpalëshe të tregtimit.
2. Operatori i PSHT-së i informon qartë përdoruesit për përgjegjësitë e tyre për shlyerjen e transaksioneve të ekzekutuara në këtë platformë.

### Neni 167 Monitorimi i përputhshmërisë me rregulloren e platformës shumëpalëshe të tregtimit

1. Përdoruesit e platformës shumëpalëshe të tregtimit duhet të jenë në përputhshmëri me dispozitat e këtij ligji, me aktet nënligjore të miratuara në zbatim të këtij ligji dhe me rregulloren e platformës shumëpalëshe të tregtimit.
2. Operatori i PSHT-së zbaton dhe mban masa dhe procedura efektive për monitorimin e rregullt të transaksioneve të kryera nga përdoruesit, me qëllim që të identifikohen shkeljet e mundshme të rregullave, kushtet e parregullta të tregtimit ose sjelljet që përbëjnë abuzim të tregut.
3. Operatori i PSHT-së ka masa dhe procedura efektive për monitorimin e rregullt të përputhshmërisë së përdoruesve me dispozitat e këtij ligji, me aktet nënligjore të miratuara në zbatim të këtij ligji dhe me rregulloren e platformës shumëpalëshe të tregtimit.
4. Kur operatori i PSHT-së konstaton ekzistencën e ndonjërës prej situatave të përmendura në pikën 2 të këtij neni, e informon pa vonesë për këtë Autoritetin.
5. Kur konstaton ekzistencën e ndonjërës prej situatave të përmendura në pikën 2, operatori i PSHT-së mund ta përjashtojë përkohësisht ose përherë përdoruesin në fjalë nga sistemi.
6. Operatori i PSHT-së, me kërkesë të Autoritetit dhe pa vonesë, jep çdo informacion që vlen për mbikëqyrjen e rasteve të përmendura në pikën 2.
7. Operatori i PSHT-së i jep Autoritetit asistencë të plotë në mbikëqyrjen e rasteve të abuzimit të tregut që ndodhin brenda sistemit të tij.

### Neni 168 Transparenca përpara tregtimit

Operatori i PSHT-së i bën publike çmimet aktuale të shitjes dhe blerjes dhe thellësinë e interesave të tregtimit në lidhje me aksionet e pranuara për tregtim në një treg të rregulluar të cilat tregtohen brenda një sistemi të operuar prej tij, në përputhje me kushte tregtare të arsyeshme në vazhdimësi gjatë orarit normal të tregtimit.

### Neni 169 Heqja e detyrimit për informim

1. Autoriteti mund të heqë dorë nga detyrimi i platformës shumëpalëshe të tregimit ose operatorëve të tjerë të tregut të rregulluar për të bërë publik informacionin e përmendur në nenin 167 nëse ky ndodhet brenda shpërndarjes së ponderuar sipas vëllimit siç pasqyrohet në librin e urdhrave ose në kuotimet e krijuesve të tregut për këtë aksion ose, kur aksioni nuk tregtohet vazhdimisht, brenda një përqindjeje të një çmimi të përshtatshëm reference të përcaktuar paraprakisht nga operatori i tregut të rregulluar ose i platformës shumëpalëshe të tregtimit u nënshtrohet kushteve të ndryshme nga çmimi aktual i tregut të aksioneve (për shembull transaksion me çmim mesatar të ponderuar me vëllimin).
2. Urdhri konsiderohet se është i madh në krahasim me madhësinë normale të tregut nëse është i barabartë ose më i madh se madhësia minimale e urdhrit të përcaktuar në Tabelën 2 në Shtojcës II të Rregullores Zbatuese të MiFID-it.

### Neni 170 Transparenca pas tregtimit

1. Operatori i PSHT-së ose operatori i tregjeve të tjera të rregulluara bën publik çmimin, vëllimin dhe orën e transaksioneve të kryera në sistemin e tij në lidhje me tituj e pranuar për tregtim në një treg të rregulluar, sa më afër kohës reale.
2. Operatori i PSHT-së duhet të bëjë publike të dhënat e përmendura në pikën 1 mbi baza të arsyeshme komerciale.

### Neni 171 Leja për ta shtyrë raportimin e transaksioneve të caktuara

1. Autoriteti mund t’ia lejojë operatorit të PSHT-së ose operatorit të tregjeve të tjera të rregulluara, me kërkesën e tij, të shtyjë në kohë publikimin e informacionit mbi çmimet pas tregtimit bazuar në llojin ose madhësinë e transaksioneve.
2. Publikimi i shtyrë në kohë i përmendur në pikën 1 mund të lejohet në lidhje me transaksionet që janë të mëdha krahasuar me madhësinë normale të tregut për klasat individuale të aksioneve.
3. Operatori i PSHT-së ia bën të ditura qartë masat e marra për publikimin e shtyrë në kohë, pjesëmarrësve të tregut dhe publikut.

### Neni 172 Rregullat për dhënien e informacionit nga platforma shumëpalëshe e tregtimit ose operatorët e tregjeve të tjera të rregulluara

1. Autoriteti mund të bëjë parashikime të mëtejshme me akte nënligjore për:
2. gamën e ofertave ose kuotimeve të përcaktuara të tregut dhe thellësinë e interesit tregtar në këto çmime, që duhet të bëhen publike;
3. madhësinë dhe llojin e urdhrave për të cilat mund të tërhiqet detyrimi për transparencë përpara tregtimit, i parashikuar në nenin 131 të këtij ligji;
4. modelin e tregut për të cilin mund të tërhiqet detyrimi për transparencë përpara tregtimit, dhe në veçanti zbatueshmërinë e detyrimit për metodat e tregtimit;
5. të dhënat për tregtimin të cilat operatori i PSHT-së ose operatorët e tregjeve të tjera të rregulluara janë të detyruar të bëjnë publike;
6. përmbajtjen e të dhënave të përmendura në shkronjën “d”;
7. kushtet në të cilat operatorët e PSHT-ve ose operatorët e tregjeve të tjera të rregulluara mund të parashikojnë shtyrjen në kohë të publikimit të të dhënave,
8. kriteret që duhet të respektojnë operatori i PSHT-së ose operatori i tregjeve të tjera të rregulluara për të vendosur se cilat transaksione janë të përshtatshme për publikim të shtyrë në kohë për shkak të madhësisë së transaksioneve ose llojit të aksioneve të tregtuara.

## Pjesa V Internalizuesit sistematikë

### Neni 173 Kriteret për përcaktimin nëse shoqëria e titujve është internalizues sistematik

Kur tregton për llogari të vet nëpërmjet ekzekutimit të urdhrave të klientëve me instrumente financiare jashtë një tregu të rregulluar ose një platforme shumëpalëshe tregtimi, shoqëria e titujve trajtohet si internalizues sistematik në kuptim të këtij ligji.

### Neni 174 Detyrimi për të informuar Autoritetin për t’u bërë internalizues sistematik

1. Shoqëria e titujve duhet të njoftojë paraprakisht Autoritetin lidhur me synimin e saj për të marrë statusin e internalizuesit sistematik.
2. Njoftimi i përmendur në pikën 1 duhet të përfshijë:
3. Një përshkrim të organizimit të njësisë organizative të firmës e cila do të jetë përgjegjëse për internalizimin sistematik;
4. një përshkrim të rregullave dhe procedurave që duhen ndjekur gjatë kryerjes së kësaj veprimtarie,
5. një listë të personelit dhe/ose cilësive të sistemit teknik të caktuar për këtë qëllim,
6. një përshkrim të sistemit që do të përdoret për publikimin e angazhimeve të detyrueshme për blerje dhe shitje;
7. një listë të instrumenteve financiare për të cilat firma synon të veprojë si internalizues sistematik.

### Neni 175 Detyrimet e internalizuesit sistematik

1. Internalizuesi sistematik i instrumenteve financiare vë në dispozicion kuotime të sigurta mbi këto instrumente financiare të pranuara për tregtim në një treg të rregulluar për të cilat vepron si internalizues sistematik dhe për të cilët ekziston një treg likuid.
2. Internalizuesi sistematik i instrumenteve financiare bën publike kuotimet e përmendura në pikën 1.
3. Në rastin e instrumenteve financiare për të cilat nuk ekziston një treg likuid, internalizuesi sistematik ua bën të ditura kuotimet klientëve, sipas kërkesës.
4. Dispozitat e këtij ligji zbatohen për internalizuesit sistematikë kur këta tregtojnë me madhësi deri në madhësinë standarde të tregut. Dispozitat e këtij ligji nuk zbatohen për internalizuesit sistematikë që tregtojnë vetëm me madhësi më të mëdha se madhësia standarde e tregut.
5. Operimi i platformës së organizuar të tregtimit dhe internalizimi sistematik nuk mund të zhvillohen brenda të njëjtit person juridik. Platforma e organizuar e tregtimit nuk duhet të lidhet me një internalizues sistematik në atë mënyrë që mundëson ndërveprimin e urdhrave të platformës së organizuar dhe urdhrave të internalizuesit sistematik.

### Neni 176 Madhësia e kuotimeve

1. Internalizuesi sistematik mund të vendosë madhësinë ose madhësitë me të cilat do të kuotojë. Për një instrument financiar të veçantë, secili kuotim duhet të përfshijë një çmim të sigurt shitjeje dhe/ose oferte ose çmime për madhësi të cilat mund të jenë deri në madhësinë standarde të tregut për klasën e aksioneve së cilës i përket instrumenti financiar. Çmimi ose çmimet pasqyrojnë edhe kushtet mbizotëruese të tregut për atë instrument financiar.
2. Instrumentet financiare grupohen në klasa në bazë të vlerës mesatare aritmetike të urdhrave të ekzekutuara në treg për atë instrument financiar. Madhësia standarde e tregut për secilin instrument financiar është madhësi përfaqësuese e vlerës mesatare aritmetike të urdhrave të ekzekutuara në treg për instrumentet financiare të përfshira në secilën klasë të instrumentit financiar.
3. Madhësia caktohet në një nivel të përshtatshëm për të siguruar që tregtimi i një madhësie të tillë që ka pasur ndikim material në formimin e çmimeve të jetë brenda objektit, duke përjashtuar në të njëjtën kohë tregtimin e një madhësie aq të vogël sa që do të ishte joproporcionale të kërkohej detyrimi për të përmbushur kërkesat e zbatueshme për internalizuesit sistematikë.
4. Në lidhje me kriteret konkrete, mënyra e shpeshtë dhe sistematike vlerësohet me numrin e tregtimeve me instrumente financiare të kryera nga firma e investimeve për llogari të vet, gjatë ekzekutimit të urdhrave të klientëve.
5. Nga ana tjetër, mënyra materiale matet, ose me madhësisë e tregtimeve në raport me tregtimet gjithsej të firmës së investimit me një instrument financiar të veçantë, ose me madhësinë e tregtimeve të kryera nga shoqëria e titujve në raport me tregtimet gjithsej në Bashkimin Evropian me një instrument financiar të veçantë.
6. Si autoriteti kompetent për tregjet e rregulluara që ushtron kryejnë veprimtari në Republikën e Shqipërisë, Autoriteti ka kompetencën:
7. të përcaktojë për secilin instrument financiar, të paktën një herë në vit, në bazë të vlerës mesatare aritmetike të urdhrave të ekzekutuara në treg për atë instrument financiar, klasën e instrumenteve financiare të cilit i përket,
8. të krijojë dhe publikojë një listë të të gjitha instrumenteve financiare likuide për të cilat është autoriteti përkatës kompetent.
9. Tregu për secilin instrument financiar përbëhet nga të gjithë urdhrat e ekzekutuar në Bashkimin Evropian në lidhje me atë instrument financiar, pa përfshirë urdhrat e mëdhenj në krahasim me madhësinë normale të tregut për atë instrument.

### Neni 177 Deklarimi i kuotimeve

1. Internalizuesi sistematik bën publik kuotimet e veta në mënyrë të rregullt dhe të vazhdueshme gjatë orarit normal të tregtimit.
2. Internalizuesi sistematik ka të drejtë t’i përditësojë në çdo kohë kuotimet e përmendura në pikën 1.
3. Internalizuesi sistematik ka gjithashtu të drejtë që, në kushte të jashtëzakonshme të tregut, t’i tërheqë kuotimet e tij.
4. Internalizuesi sistematik i bën publike kuotimet në atë mënyrë që ua bën të lehtë pjesëmarrësve të tjerë të tregut t’i shohin ato, në mënyrë të arsyeshme komerciale.

### Neni 178 Ekzekutimi i urdhrave nga internalizuesit sistematikë për klientët individë dhe profesionistë dhe për palët e lejuara

1. Në lidhje me ekzekutimin e urdhrave të klientëve individë, internalizuesi sistematik, në respektim të dispozitave të këtij ligji për ekzekutimin e urdhrave me kushtet më të favorshme për klientin, i ekzekuton urdhrat që merr nga klientët individë në lidhje me instrumentet financiare për të cilat është internalizues sistematik me çmimet e kuotuara në momentin e marrjes së urdhrit.
2. Në lidhje me ekzekutimin e urdhrave të klientëve profesionistë:
3. Internalizuesi sistematik i ekzekuton urdhrat që merr nga klientët profesionistë në lidhje me instrumentet financiare për të cilat është internalizues sistematik, me çmimin e kuotuar në momentin e marrjes së urdhrit.
4. Si përjashtim nga pika 1, nuk mund t’i kërkohet internalizuesit sistematik të ekzekutojë urdhrat e përmendur në pikën 1 me një çmim më të mirë në raste të justifikuara, me kusht që ky çmim të jetë pjesë e një fashe publike afër kushteve të tregut dhe me kusht që urdhrat të kenë madhësi më të madhe se madhësia e kryer zakonisht nga investitorët individë.
5. Internalizuesi sistematik mund të zbatojë urdhrat e përmendur në pikën 1 me çmime të tjera nga ato të kuotuara pa pasur detyrimin të zbatojë dispozitat e pikës 2, në lidhje me transaksionet ku ekzekutimi i disa titujve ndryshëm është pjesë e një transaksioni ose në lidhje me urdhrat që janë objekt i kushteve të tjera nga çmimi aktual i tregut.

### Neni 179 Përmbushja e pjesshme e urdhrave

1. Kur internalizuesi sistematik, i cili bën vetëm një kuotim ose kuotimi më i lartë i të cilit është më i ulët se madhësia standarde e tregut, merr urdhër klienti me madhësi më të madhe se madhësia e kuotimit, por më të ulët se madhësia standarde e tregut, mund të vendosë ta ekzekutojë atë pjesë të urdhrit që tejkalon madhësinë e kuotimit, me kusht që të ekzekutohet në madhësinë e kuotuar.
2. Kur internalizuesi sistematik kuoton me madhësi të ndryshme dhe merr një urdhër midis këtyre madhësive, të cilat vendos t’i ekzekutojë, ai e ekzekuton urdhrin në njërën nga madhësitë e kuotuara.

### Neni 180 E drejta e investitorëve për të mësuar kuotimet e internalizuesit sistematik

1. Internalizuesi sistematik mund të vendosë, në bazë të politikës së tij tregtare dhe në mënyrë objektive dhe jodiskriminuese, se cilëve investitorë do t’u japë mundësi të vihen në dijeni të kuotimeve të tij. Për këtë qëllim, duhet të ketë standarde të qarta për të rregulluar të drejtën e informimit mbi kuotimet.
2. Internalizuesi sistematik mund të refuzojë të lidhë ose të ndërpresë marrëdhënie tregtare me investitorë në bazë të konsideratave tregtare, siç është statusi kreditor i investitorit, risku i kundërpalës dhe shlyerja përfundimtare e transaksionit.
3. Për të kufizuar riskun e ekspozimit ndaj transaksioneve të shumëfishta me të njëjtin klient, internalizuesi sistematik mund ta kufizojë pa bërë diskriminim numrin e transaksioneve nga i njëjti klient, të cilat merr përsipër t’i kryejë me kushtet e publikuara.
4. Internalizuesi sistematik mund të kufizojë pa bërë diskriminim numrin total të transaksioneve me klientë të ndryshëm në të njëjtën kohë, me kusht që kjo të jetë e lejueshme, vetëm kur numri dhe/ose vëllimi i urdhrave të bërë nga klientët e tejkalon në mënyrë të konsiderueshme normën.

### Neni 181 Pushimi i veprimtarisë si internalizues sistematik

1. Shoqëria e titujve pushon së qeni internalizues sistematik për një ose më shumë instrumente financiare sipas mënyrës së miratuar me akt nënligjor nga Autoriteti.
2. Kur shoqëria e titujve pushon së qeni internalizues sistematik për një ose më shumë instrumente financiare, njofton përdoruesit dhe Autoritetin.
3. Autoriteti mund të bëjë parashikime të mëtejshme me akte nënligjore për pushimin e veprimtarisë së firmës së investimit si internalizues sistematik.

### Neni 182 Lista e internalizuesve sistematikë

1. Autoriteti publikon listën e internalizuesve sistematikë në lidhje me instrumentet financiare të pranuara për tregtim në një treg të rregulluar në Republikën e Shqipërisë.
2. Autoriteti e publikon listën e përmendur në pikën 1 dhe e përditëson vazhdimisht në faqen e vet në internet.

### Neni 183 Mbikëqyrja e internalizuesve sistematikë

Autoriteti kontrollon rregullisht:

1. nëse internalizuesit sistematikë i përditësojnë rregullisht çmimet e shitjes dhe/ose ofertës, sipas mënyrës së parashikuar;
2. nëse internalizuesit sistematikë mbajnë çmime që pasqyrojnë kushtet mbizotëruese të tregut,
3. nëse internalizuesit sistematikë janë në përputhshmëri me dispozitat e tjera të këtij ligji për mënyrën e ushtrimit të veprimtarisë së internalizuesve sistematikë.

## 

## Pjesa VI Tregtimi i titujve të palistuar e të papranuar për tregtim

### Neni 184 Objekti dhe qëllimi

Kjo pjesë ka për qëllim:

1. të parashikojë një platformë nëpërmjet një operatori të njohur të tregut për shitblerjen e titujve jo të pranuar për tregtim në një treg të rregulluar në Republikën e Shqipërisë për investitorët vendas dhe të huaj, në mënyrë transparente; dhe
2. të parashikojë informacionet në lidhje me titujt jo të pranuar për tregtim në një treg të rregulluar, që u jepen investitorëve vendas dhe të huaj, në mënyrë transparente.
3. Një treg i tillë mund të jetë ose jo pjesë e funksionit të një platforme shumëpalëshe tregtimi ose një tregu tjetër të rregulluar.

### Neni 185 Themelimi i operatorit të njohur të tregut

1. Asnjë person nuk mund të veprojë si operator i njohur i tregut sipas kësaj pjese nëse nuk është i regjistruar pranë Autoritetit dhe nuk është në gjendje të krijojë interes për tregtime që kryhen në mënyrë transparente jashtë bursës.
2. Kushtet e tregtimit dhe lloji i investitorëve të lejuar për të tregtuar në platformën e një operatori të tillë të njohur të tregut dhe niveli i informacioneve që duhet të japin palët e transaksionit me tituj të listuar përcaktohen nga Autoriteti me akt nënligjor.

### Neni 186 Operatori i njohur i tregut

1. Në kuptim të nenit të mësipërm, Autoriteti mund ta regjistrojë personin juridik si operator i njohur i tregut, me kërkesë të këtij personi juridik, sipas kushteve të cilat i çmon të nevojshme Autoriteti.
2. Autoriteti, herë pas here, mund t’i shtojë, ndryshojë ose revokojë kushtet e vendosura në zbatim të pikës 1.

### Neni 187 Kërkesa për regjistrim

1. Kërkesa për t’u regjistruar si operator i njohur i tregut duhet të shoqërohet me dokumentet dhe informacionet dhe të bëhet sipas mënyrës që mund të përcaktojë me akt nënligjor Autoriteti.
2. Kërkesa e bërë nga çdo person për regjistrim në zbatim të këtij neni, duhet të tregojë se:
3. është i aftë dhe i përshtatshëm sipas nenit 13 dhe rregullave të përcaktuara nga Autoriteti;
4. ka burime të mjaftueshme financiare, operative, teknike dhe njerëzore;
5. vë në dispozicion dokumente që tregojnë se personi ka përvojë në tregtime të ekzekutuara në një platformë;
6. ka burime dhe sisteme adekuate për t’i mbikëqyrur tregtimin dhe operacionet e tregut;
7. vë në dispozicion dokumente që dëshmojnë masat e marra nga një platformë e tillë për klerimin dhe shlyerjen e tregtimeve të ekzekutuara në platformë;
8. vë informacione në dispozicion të publikut, duke i dhënë publikut në kohën e duhur informacione mbi çmimet e kuotuara, vëllimin dhe çmimet e ekzekutuara, në përputhshmëri me kërkesat e Autoritetit.

### Neni 188 Funksionet dhe detyrat e operatorit të njohur të tregut

Funksionet dhe detyrat e operatorit të njohur të tregut janë:

1. të sigurojë një platformë për shitblerjen e titujve të cilat nuk pranohen për tregtim në një treg të rregulluar në Republikën e Shqipërisë;
2. t’i japë informacione në lidhje me titujt jo të pranuar për tregtim në një treg të rregulluar në Republikën e Shqipërisë, bashkësisë financiare vendase dhe të huaj;
3. të parashikojë kriteret për pranimin dhe standardet rregullatore për anëtarët e tregtimit;
4. të zbatojë çdo urdhër që jep Autoriteti; dhe
5. t’i vendosë në dispozicion Autoritetit ose personit që vepron në emër të, ose i veshur me tagrin e, Autoritetit, asistencën e kërkuar në mënyrë të arsyeshme nga Autoriteti ose nga personi.

### Neni 189 Tregtimi në platformë

Çdo person që blen dhe shet instrumente financiare në një platformë duhet t’i ekzekutojë urdhrat e vet nëpërmjet anëtarëve të tregtimit të pranuar në platformë.

### Neni 190 Rregullat e miratuara nga Autoriteti

Autoriteti mund të miratojë akte nënligjore për të përcaktuar:

1. llojin e instrumenteve financiare që mund të tregtohen në një platformë;
2. llojin e emetuesve që mund të raportojnë tregtime në një platformë;
3. llojin e investitorëve që mund të tregtojnë në një platformë;
4. pranimin dhe llojin e anëtarëve të tregtimit që mund të tregtojnë në një platformë;
5. nivelin e informacioneve që duhen bërë të ditura në një platformë; dhe
6. standardin e sjelljes tregtare që kërkohet në shitblerjen e instrumenteve financiare të regjistruar në një platformë.

### Neni 191 Heqja e regjistrimit

1. Në varësi të pikës 4, kur Autoriteti çmon se është e nevojshme në interes të investitorëve, në interes të publikut ose për ruajtjen e një tregu të rregullt dhe të drejtë, Autoriteti mund ta tërheqë regjistrimin nëpërmjet njoftimit me shkrim, me efekt nga data e përcaktuar në njoftim.
2. Njoftimi i përmendur në pikën 1 duhet të bëhet në përputhje me procedurën e nenit 30 dhe të bëjë të ditura arsyet që shërbejnë si bazë për tërheqjen.
3. Pavarësisht nga tërheqja e bërë në zbatim të pikës 1, Autoriteti mund t'ia lejojë personit të vijojë më ose pas datës kur hyn në fuqi tërheqja, të ushtrojë ato veprimtaritë e prekura nga tërheqja, të cilat mund t’i përcaktojë Autoriteti në funksion të
4. mbylljes së operacioneve të operatorit të njohur të tregut, me të cilin ka të bëjë tërheqja; ose
5. mbrojtjes së interesit të investitorëve ose interesit publik.
6. Kur Autoriteti i ka dhënë leje personit në zbatim të pikës 3, personi nuk duhet të konsiderohet se ka shkelur dispozitat e këtij ligji për shkak të kryerjes së veprimtarisë në përputhje me lejen.
7. Autoriteti nuk duhet ta ushtrojë kompetencën e parashikuar në pikën 1 në lidhje me një operator të njohur tregu, nëse nuk i ka dhënë operatorit të njohur të tregut mundësi për t'u shprehur.
8. Asnjë tërheqje e regjistrimit e bërë në zbatim të këtij neni nuk duhet të bërë:
9. për të shmangur ose cenuar ndonjë kontratë, marrëveshje, transaksion ose masë të lidhur nga operatori i njohur i tregut pavarësisht nëse kontrata, marrëveshja, transaksioni ose masa është lidhur para ose pas tërheqjes së regjistrimit; ose
10. për të cenuar të drejtat ose detyrimet që lindin nga një kontratë, marrëveshje ose transaksion i tillë.

### Neni 192 Shqyrtimi i performancës së operatorit të njohur të tregut

1. Autoriteti mund të shqyrtojë herë pas here performancën e operatorit të njohur të tregut.
2. Autoriteti mund t’u kushtojë vëmendje kushteve të mëposhtme, gjatë shqyrtimit të statusit të operatorit të njohur të tregut:
3. elementi i riskut sistemik të vetvetishëm të platformës;
4. efekti te interesi publik;
5. madhësia dhe struktura e platformës;
6. klasa e titujve të palistuar të cilët tregtohen në platformë; dhe
7. natyra e investitorëve dhe pjesëmarrësve që përdorin platformën.

### Neni 193 Zbatimi i dispozitave të këtij ligji për titujt që nuk pranohen për tregtim në një treg të rregulluar

1. Dispozitat e këtij ligji zbatohen për shitjen, blerjen dhe transferimin e titujve të palistuar të vendosur në një platformë nga një operator i njohur tregu, me përjashtim të dispozitave të këtij ligji të cilat mbulojnë institucionet e tregut.
2. Aktet nënligjore për titujt e palistuar të cilat Autoriteti i miraton në zbatim të këtij kapitulli kanë epërsi mbi çdo akt tjetër nënligjor të miratuar nga Autoriteti.

## Pjesa VII Dhoma e klerimit

### Neni 194 Sistemi i klerimit dhe shlyerjes

1. Sistem klerimi dhe shlyerjeje është sistemi i cili:
2. administrohet ose operohet nga personi juridik i licencuar nga Autoriteti (operatori i sistemit të klerimit dhe shlyerjes);
3. mundëson klerimin dhe shlyerjen e transaksioneve të instrumenteve financiare të ekzekutuara në një treg të rregulluar ose platformë shumëpalëshe tregtimi, ose jashtë një tregu të rregulluar dhe një platforme shumëpalëshe tregtimi, në përputhje me rregullat e sistemit, të cilat miratohen paraprakisht;
4. ka marrëdhënie juridike mes anëtarëve të saj, dhe midis këtyre anëtarëve dhe operatorit të sistemit, të cilat rregullojnë të drejtat dhe detyrimet reciproke në lidhje me klerimin dhe shlyerjen e transaksioneve të instrumenteve financiare.
5. Krahas elementeve të përmendura në pikën 1, sistemi i klerimit dhe shlyerjes ka elementet e parashikuara në Ligjin Nr. 133, datë 29.04.2013, “Për sistemin e pagesave”, në sistemet e pagimit dhe të shlyerjes së instrumenteve financiare.
6. Klerimi dhe shlyerja e transaksioneve të ekzekutuara në një treg të rregulluar ose në një platformë shumëpalëshe tregtimi në Republikën e Shqipërisë, me tituj të dematerializuar të regjistruar në një depozitar të licencuar, bëhet nëpërmjet sistemit të klerimit dhe shlyerjes të operuar nga operatori i licencuar i klerimit dhe shlyerjes, nëse bursa ose operatori i PSHT-së nuk përzgjedh një sistem klerimi dhe shlyerjeje të administruar nga një tjetër.

### Neni 195 Kërkesa për licencë për krijim dhe operim të shtëpisë së klerimit

1. Kërkesa për licencë për të krijuar dhe/ose për të operuar një shtëpi klerimi, duke vepruar si kundërpalë qendrore për të garantuar klerimin dhe shlyerjen apo duke vepruar me ndonjë cilësi tjetër, duhet t’i paraqitet Autoritetit sipas mënyrës dhe formatit që mund të përcaktohet nga Autoriteti. Kërkesa shoqërohet me një tarifë të pakthyeshme, e cila përcaktohet nga Autoriteti.
2. Kërkesa për licencë për të krijuar dhe/ose operuar një shtëpi klerimi mund të bëhet vetëm nga një person juridik.
3. Subjekti kërkues duhet të japë të gjitha informacionet e nevojshme, në bazë të të cilave Autoriteti mund të bindet se subjekti kërkues i ka marrë, në momentin e licencimit, të gjitha masat e nevojshme për të përmbushur kërkesat e parashikuara në këtë ligj.
4. Autoriteti mund ta japë licencën për të operuar shtëpinë e klerimit, duke vendosur kushtet që i çmon të arsyeshme, me kusht që të jenë depozituar të gjitha dokumentacionet përkatëse.
5. Rregullorja e shtëpisë së propozuar të klerimit duhet të përmbajë dispozita të mjaftueshme për sa më poshtë:
6. për të siguruar që subjekti kërkues, për aq sa është e realizueshme në mënyrë të arsyeshme, të operojë një treg të rregullt dhe të drejtë në lidhje me instrumentet që klerohen nëpërmjet shërbimeve të tij;
7. për të siguruar që subjekti kërkues e administron me kujdes çdo risk që lidhet me veprimtarinë dhe operacionet e tij;
8. për të siguruar që subjekti kërkues, në përmbushje të detyrimeve në bazë të shkronjës “a” të kësaj pike, nuk vepron në kundërshtim me interesin publik dhe në veçanti në kundërshtim me interesin e investitorëve;
9. për të siguruar që subjekti kërkues mund të bëjë veprimet e duhura kundër anëtarëve të cilët janë objekt i rregullores;
10. për të siguruar që rregullat e subjektit kërkues të jenë transparente dhe jo-diskrecionale dhe të bëjë parashikime të kënaqshme:
11. për pranimin e anëtarëve të klerimit;
12. për rregullimin dhe mbikëqyrjen e duhur të anëtarëve;
13. për përjashtimin e anëtarëve që nuk përmbushin kriterin e aftësisë dhe përshtatshmërisë;
14. për përjashtimin, pezullimin ose disiplinimin, përfshirë vendosjen e gjobave, të anëtarëve;
15. për kushtet me të cilat do ta kryejë klerimin;
16. për ndalimin e abuzimit të tregut, shkeljeve të detyrës ose tregtimit bazuar në informacion të privilegjuar;
17. për pezullimin e sistemit të klerimit në funksion të mbrojtjes së investitorëve ose për të mbajtur një treg të rregullt ose në rrethana të tjera të jashtëzakonshme;
18. për emërimin e një komiteti disiplinor, ku shumica e anëtarëve nuk janë anëtarë klerimi;
19. për lidhjen e kontratave midis subjektit kërkues dhe anëtarëve, ku u kërkohet të zbatojnë rregullat e subjektit kërkues; dhe
20. në përgjithësi, për kryerjen e veprimtarisë së shtëpisë së klerimit, duke pasur parasysh nevojën për mbrojtjen e investitorëve dhe interesin publik;
21. për të siguruar një metodë të shpejtë dhe të drejtë për zgjidhjen e mosmarrëveshjeve:
22. midis shtëpisë së klerimit dhe anëtarëve të saj; dhe
23. midis anëtarëve të klerimit;
24. dispozita në lidhje me klasat e instrumentet financiare që mund të klerohen në sistemet e saj;
25. dispozita në lidhje me administrimin e fondit të garancisë së shlyerjes;
26. dispozita në lidhje me çeljen e procedurës mbi riskun e shlyerjes nëse një anëtar nuk arrin t’i përmbushë detyrimet, dhe në lidhje me procedurat e administrimit të riskut të zbatueshme kur një anëtar duket se nuk është gjendje t’i përmbushë detyrimet; dhe
27. momenti i regjistrimit të urdhrave të shlyerjes në sistemin e shlyerjes dhe momenti kur këto urdhra marrim formë përfundimtare dhe të pakthyeshme;
28. kur shtëpia e klerimit kryen funksionin e kundërpalës qendrore, rregullat duhet të parashikojnë momentin e zëvendësimit të kundërpalës në masat netuese, momentin kur shlyerja bëhet përfundimtare dhe çdo detyrim dhe funksion tjetër të lidhur me kundërpalën qendrore;
29. rregulla për riskun e shlyerjes, për të mundësuar shërbim të pandërprerë të shtëpisë së klerimit kur shtëpia e klerimit pëson humbje nga mosshlyerja e detyrimit nga anëtari ose në rrethana të tjera të cilat vënë në rrezik aftësinë paguese të shtëpisë së klerimit; dhe
30. për rregullimin e kolateralit, përfshirë depozitimin dhe krijimin dhe realizimin efikas të kolateralit në rast mosshlyerjeje ose paaftësie paguese të anëtarit;
31. për të siguruar që subjekti kërkues të ketë burime të mjaftueshme financiare, njerëzore dhe të tjera për të siguruar ofrimin:
32. e një tregu të rregullt dhe të drejtë në lidhje me instrumentet financiare që klerohen nëpërmjet shërbimeve të tij;
33. e mjediseve adekuate dhe të pajisura siç duhet për ushtrimin e veprimtarisë;
34. e masave të rregullimit të pronësisë dhe të një organi drejtues që përbëhet nga persona të cilët përmbushin kriteret e aftësisë dhe përshtatshmërisë të nenit 13;
35. e një personeli kompetent për ushtrimin e veprimtarisë; dhe
36. e sistemeve të automatizuara me kapacitet adekuat, masa sigurie dhe mundësi për t'u bërë ballë situatave të jashtëzakonshme;

për ta bindur Autoritetin se interesat e publikut ose rregullimi i duhur i tregut do të përfitojnë nga dhënia e licencës.

1. Subjekti kërkues i përmendur në pikën 1 të këtij neni duhet të vendosë në dispozicion ato informacione që Autoriteti i konsideron të nevojshme për të marrë vendim për kërkesën.
2. Pa cenuar përgjithësinë e kushteve të parashikuara në pikën 3, Autoriteti mund të ndryshojë, revokojë ose vendosë kushte të reja ose të kërkojë shtimin ose ndryshimin e rregullave të shtëpisë së klerimit, nëse çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut.
3. Të gjitha rregullat fillestare dhe ndryshimet e mëpasshme të rregullave nga ana e shtëpisë së klerimit duhet të miratohen nga Autoriteti.
4. Shtëpia e klerimit së cilës i është dhënë licencë në zbatim të këtij ligji është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me detyrimet fillestare të licencimit dhe me detyrimet e përcaktuara në këtë ligj.

### Neni 196 Refuzimi i licencës

1. Autoriteti nuk duhet t’ia japë licencën shtëpisë së klerimit:
2. nëse subjekti kërkues nuk i përmbush kërkesat e nenit 197 në asnjë aspekt dhe në veçanti nëse, duke mbajtur parasysh nevojën për të siguruar administrimin e shëndoshë dhe të kujdesshëm të shtëpisë së klerimit, Autoriteti nuk bindet për përshtatshmërinë e mbajtësve të pjesëmarrjes influencuese; organit drejtues dhe drejtuesve të lartë;
3. nëse nuk bindet se shoqëria do të jetë në gjendje t’i përmbushë kushtet e këtij ligji; dhe
4. kur ushtrimi efektiv i funksioneve të tij mbikëqyrëse pengohet nga:
5. lidhjet e ngushta midis shtëpisë së klerimit dhe personave të tjerë juridikë ose fizikë;
6. aktet ligjore, nënligjore ose administrative të një vendi ose territori tjetër që rregullojnë personat fizikë ose juridikë me të cilët ka lidhje të ngushta shtëpia e klerimit;
7. vështirësitë e lidhura me zbatimin me forcë të këtyre akteve ligjore, nënligjore dhe administrative.

### Neni 197 Detyrimet e shtëpisë së klerimit

1. Shtëpia e klerimit:
2. duhet të krijojë dhe operojë instrumentet për trajtimin e titujve në mënyrë qendrore;
3. duhet të sigurojë që instrumentet e përmendura në shkronjën “a” sigurojnë klerim të drejtë, transparent dhe efikas dhe masa shlyerjeje për transaksionet e kleruara ose të shlyera nëpërmjet instrumenteve të saj;
4. duhet të sigurojë vendosjen e masave adekuate për të parandaluar dhe zbutur riskun e mashtrimit ose të çdo mekanizmi tjetër kundër manipulimit të tregut:
5. për të mbrojtur nga falsifikimi i të dhënave ose llogarive që duhen mbajtur në zbatim të këtij ligji; dhe
6. për të siguruar një sistem të duhur dhe efikas për gjurmimin, verifikimin, inspektimin, identifikimin dhe regjistrimin e të gjitha transaksioneve;
7. duhet të kërkojë miratim për çdo tarifë që propozon të vendosë në lidhje me shërbimet që bën; dhe
8. duhet të sigurojë që risqet që lidhen me veprimtarinë dhe operacionet e tij administrohen siç duhet.
9. Shtëpia e klerimit, gjatë përmbushjes së detyrave të parashikuara në pikën 1, duhet të veprojë në interes të investitorëve dhe publikut.
10. Shtëpia e klerimit duhet t’i operojë instrumentet e veta dhe t’i përmbushë detyrat e veta në përputhje me rregullat e miratuara nga Autoriteti.
11. Shtëpia e klerimit, në ushtrim të veprimtarisë së saj, në çdo moment duhet të mbajë:
12. mjedise adekuate dhe të pajisura siç duhet;
13. personel kompetent; dhe
14. sisteme të automatizuara me kapacitet dhe aftësi adekuate, masa sigurie dhe mbështetje teknike për t’u bërë ballë situatave të paparashikuara ose fatkeqësive, të miratuara nga Autoriteti.
15. Shtëpia e klerimit duhet të ruajë fshehtësinë e informacionit që mban në lidhje me anëtarët dhe klientët e tyre, me kusht që këto informacione të mund t’i bëhen të ditura Autoritetit, kur kjo kërkohet me shkrim nga Autoriteti, ose me kërkesën me shkrim të bursës së titujve së cilës i shërben si shtëpi klerimi, ose kur e ka detyrim ligjor ta bëjë një gjë të tillë.
16. Shtëpia e klerimit duhet të njoftojë menjëherë Autoritetin nëse vjen në dijeni të:
17. pamundësisë së ndonjë prej anëtarëve të saj për të zbatuar ndonjë nga rregullat e saj;
18. një parregullsie financiare ose ndonjë çështjeje tjetër, e cila, sipas mendimit të shtëpisë së klerimit ose të operatorit të saj, mund të tregojë se integriteti ose gjendja financiare e një anëtari është e diskutueshme; ose
19. gjasave se një anëtar nuk është në gjendje të përmbushë detyrimet e tij ligjore.
20. Shtëpia e klerimit duhet të ketë të drejtë të kërkojë tarifa për shërbimet dhe instrumentet e saj, të cilat i miraton Autoriteti.
21. Autoriteti, herë pas here, mund të parashikojë me akt nënligjor detyrime të tjera për t’u kryer nga shtëpia e klerimit, siç e konsideron të përshtatshme.

### Neni 198 Anulimi i licencës së shtëpisë së klerimit

1. Autoriteti, me njoftim me shkrim:
2. mund ta anulojë licencën e dhënë shtëpisë së klerimit, me efekt nga data e përcaktuar në njoftim; ose
3. mund t’i japë urdhër shtëpisë së klerimit të pushojë më një datë të përcaktuar ofrimin ose operimin e instrumenteve ose shërbimeve të përcaktuara në njoftim.
4. Autoriteti mund të mos e anulojë licencën ose mund të mos e japë urdhrin, përveç se kur e çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut, në rastet e mëposhtme:
5. shtëpia e klerimit pushon së ofruari instrumentet e klerimit;
6. shtëpia e klerimit është futur në procedurë likuidimi, në Republikën e Shqipërisë ose në vende të tjera;
7. shtëpia e klerimit është në shkelje të çdo kushti të licencës së saj ose është në shkelje të këtij ligji;
8. shtëpia e klerimit nuk e zbaton urdhrin e dhënë në zbatim të këtij ligji;
9. shtëpia e klerimit i jep Autoritetit informacione të rreme ose keqinformuese;
10. shtëpia e klerimit nuk ua ka shlyer plotësisht ose pjesërisht detyrimet kreditorëve të cilët i janë drejtuar gjykatës;
11. në lidhje me ndonjë pronë të shtëpisë së klerimit është emëruar një administrator falimentimi ose një likuidues, në Republikën e Shqipërisë ose në vende të tjera;
12. shtëpia e klerimit ka lidhur kontratë kompromisi me kreditorët, në Republikën e Shqipërisë ose në një vend tjetër; ose
13. shtëpia e klerimit, me nismën e saj, i ka kërkuar Autoritetit anulimin e licencës dhe Autoriteti ia ka miratuar këtë kërkesë.
14. Në kuptim të shkronjës “a” të pikës 2 të këtij neni, shtëpia e klerimit konsiderohet se ka pushuar së ofruari instrumentet e klerimit nëse ka pushuar së ofruari këto instrumente për një periudhë prej 28 ditë pune, nëse për këtë nuk ka marrë miratimin paraprak të Autoritetit.
15. Pavarësisht nga anulimi i licencës ose nga urdhri i dhënë, Autoriteti mund t'ia lejojë shtëpisë së klerimit të vijojë më ose pas datës kur hyn në fuqi anulimi i licencës, të ushtrojë ato veprimtari të prekura nga anulimi ose urdhrat, të cilat mund t’i përcaktojë Autoriteti në funksion të
16. mbylljes së operacioneve të shtëpisë së klerimit ose pushimit të ofrimit të shërbimeve të përcaktuara në njoftim; ose
17. mbrojtjes së investitorëve ose interesit publik.
18. Kur Autoriteti vepron në zbatim të pikës 1, mund të emërojë, nëse është e nevojshme, një këshill të përkohshëm administrimi për një periudhë deri në gjashtë muaj, për të administruar punët e shtëpisë së klerimit deri në emërimin e një këshilli të ri. Kjo periudhë mund të zgjatet deri në një vit.
19. Kur Autoriteti i ka dhënë leje shtëpisë së klerimit, në zbatim të pikës 4, shtëpia e klerimit nuk mund të gjykohet se ka vepruar në shkelje të pikës 1 bazuar në ushtrimin e veprimtarive të tilla.
20. Autoriteti nuk mund të ndërmarrë asnjë veprim në bazë të pikës 1 të këtij neni, pa i dhënë mundësi shtëpisë së klerimit të shprehet me shkrim.[[5]](#footnote-6)
21. Shtëpia e klerimit e cila ka ankesë kundër një vendimi të Autoritetit mund të ankohet në gjykatë [ose në Ministrinë e Financave].
22. Autoriteti duhet të bëjë publik çdo anulim licence ose çdo urdhër të lëshuar në zbatim të këtij neni.

### Neni 199 Pasojat e anulimit të licencës për shtëpinë e klerimit

Asnjë anulim licence apo urdhër i lëshuar nga Autoriteti nuk mund të përdoret:

1. për të shmangur ose cenuar ndonjë kontratë, marrëveshje, transaksion ose masë të lidhur nga shtëpia e klerimit pavarësisht nëse kontrata, marrëveshja, transaksioni ose masa është lidhur para ose pas tërheqjes paraprake të licencës ose dhënies së urdhrit; ose
2. për të cenuar të drejtat ose detyrimet që lindin nga një kontratë, marrëveshje ose transaksion i tillë.

### Neni 200 Rregullat për riskun e shlyerjes

Me qëllim administrimin e riskut, shtëpia e klerimit mund të çelë procedurën mbi riskun e shlyerjes në bazë të rregullave të saj për riskun e shlyerjes, nëse një anëtar klerimi nuk është në gjendje ose ka të ngjarë të mos jetë në gjendje t’i përmbushë detyrimet në lidhje me ndonjë kontratë të pashlyer të tregut palë e së cilës është anëtari i klerimit.

### Neni 201 Epërsia e procedurës mbi riskun e shlyerjes të çelur nga shtëpia e klerimit

1. Procedura mbi riskun e shlyerjes e filluar nga shtëpia e klerimit duhet të ketë përparësi mbi çdo proces tjetër ligjor lidhur me shpërndarjen e aktiveve të një personi në kuadër të falimentimin, sipas kushteve të përcaktuara në instrumentet në vijim:
2. kontratë tregu;
3. rregullorja e shtëpisë së klerimit në lidhje me shlyerjen e një kontrate tregu;
4. çdo proces ose masë tjetër të ndërmarrë në bazë të rregullave të shtëpisë së klerimit në lidhje me shlyerjen e një kontrate tregu;
5. tarifë tregu;
6. kolateral tregu;
7. rregullat e paracaktuara të shtëpisë së klerimit; ose
8. çdo procedurë mbi riskun e shlyerjes.
9. Në respektim të pikës 1, asnjë kompetencë në lidhje me procedurat e likuidimit sipas Ligjit nr. 9901, datë 14.04.2008, “Për tregtarët dhe shoqëritë tregtare” nuk mund të ushtrohet në atë mënyrë që të parandalojë ose të ndërhyjë në:[[6]](#footnote-7)
10. shlyerjen e një kontrate tregu në përputhje me rregullat e shtëpisë së klerimit; ose
11. çdo procedurë mbi riskun e shlyerjes.

### Neni 202 Detyrimi për të raportuar mbi përfundimin e procedurës mbi riskun e shlyerjes

1. Pas përfundimit të çdo procedure mbi riskun e shlyerjes, shtëpia e klerimit duhet të vendosë në dispozicion personave të përcaktuar në pikën 2 të këtij neni një raport në lidhje me çdo mosshlyerës, për sa më poshtë:
2. shuma neto, nëse ka, e certifikuar nga shtëpia e klerimit, e cila duhet të paguhet nga mosshlyerësi ose t’i paguhet mosshlyerësit;
3. fakti se asnjë shumë nuk është e pagueshme në këtë mënyrë; dhe
4. shtëpia e klerimit mund të përfshijë në këtë raport të dhëna të tjera në lidhje me procedurën mbi riskun e shlyerjes, si ta gjykojë të përshtatshme.
5. Raporti i përgatitur sipas pikës 1 duhet t’i vihet menjëherë në dispozicion:
6. Autoritetit;
7. zyrtarit përkatës që vepron për mosshlyerësin me të cilin lidhet raporti ose përfaqësuesit të këtij mosshlyerësi; ose
8. kur nuk ka zyrtar si ai që përmendet në shkronjën “b”, mosshlyerësit me të cilin lidhet raporti.
9. Kur merr një raport sipas pikës 2 në lidhje me pikën 1, Autoriteti mund të publikojë një njoftim për ta sjellë këtë raport në vëmendje të kreditorëve të mosshlyerësit me të cilin lidhet raporti.
10. Kur zyrtari përkatës ose mosshlyerësi merr një raport sipas pikës 1, me kërkesë të cilitdo prej kreditorëve të tij, ai:
11. duhet ta vërë raportin në dispozicion të kreditorit që ky ta shikojë brenda dy ditëve nga marrja e një kërkese të tillë; ose
12. kundrejt pagimit të një tarife përkatëse të përcaktuar nga zyrtari përkatës ose nga mosshlyerësi, duhet t’ia japë kreditorit të gjithë ose ndonjë pjesë të këtij raporti, sipas kërkesës.

### Neni 203 Shuma neto e pagueshme me përfundimin e procedurës mbi riskun e shlyerjes

1. Me përfundimin e procedurës mbi riskun e shlyerjes, shuma neto e certifikuar në zbatim të nenit 199, pika 1, shkronja “a”, nga shtëpia e klerimit duhet të paguhet nga mosshlyerësi ose t’i paguhet mosshlyrësit.
2. Pavarësisht nga çdo dispozitë e ligjit nr. Ligji nr. 9901, datë 14.04.2008, “Për tregtarët dhe shoqëritë tregtare”, kur është dhënë urdhër për likuidim, shuma neto e përmendur në pikën 1 duhet të mbahet parasysh në lidhje me këto procedura.

### Neni 204 Anëtari i klerimit si palë e transaksioneve të caktuara me cilësinë e subjektit kryesor

Anëtari i klerimit i cili bëhet palë transaksioni, përfshirë një kontratë tregu me një shtëpi klerimi, quhet palë e këtij transaksioni si agjent, por në kuptim të këtij neni, duhet të konsiderohet se është, në çdo aspekt (përfshirë çdo padi civile apo kërkesë tjetër) palë në këtë transaksion me cilësinë e subjektit kryesor dhe jo të agjentit, pavarësisht nga çdo dispozitë në ndonjë ligj tjetër.

### Neni 205 Instrumentet financiare që i dorëzohen shtëpisë së klerimit

Pavarësisht nga ndonjë dispozitë e ndonjë ligji tjetër, kur instrumentet financiare i dorëzohen shtëpisë së klerimit me shlyerjen e një kontrate tregu ose i jepen si kolateral tregu ose në bazë të një tarife tregu, nga një anëtar klerimi në përputhje me rregullat e shtëpisë së klerimit, kundër shtëpisë së klerimit nuk mund të bëhet asnjë proces civil, padi civile apo kërkesë, në lidhje me çdo të drejtë, titull ose interes mbi instrumentet financiare të dorëzuara shtëpisë së klerimit.

### Neni 206 Zbatimi i kolateralit objekt i tarifës së tregut

Shtëpia e klerimit duhet të ketë të drejtën e ekzekutimit të kolateralit që është objekt i një kontrate tregu ose tarife tregu, në përputhje me procedurën e përcaktuar në rregulloren e shtëpisë së klerimit, pavarësisht nga çdo dispozitë që mund të parashikojë përndryshe në ligje të tjera.[[7]](#footnote-8)

### Neni 207 Ekzekutimi i vendimeve gjyqësore objekt i tarifës së tregut

Kur një pasuri është objekt i një tarife tregu ose është vendosur në dispozicion si kolateral tregu, shitja e kësaj pasurie nga shtëpia e klerimit nuk mund të pengohet nga asnjë proces tjetër ligjor përmbarimi apo urdhër ekzekutimi dhe kjo pasuri nuk mund të përdoret për asnjë shlyerje tjetër nga zyrtari përkatës që kërkon përmbarimin e interesave apo garancive të vendosura mbi pasurinë, me përjashtim të rastit kur për këtë gjë jep pëlqim shtëpia e klerimit, pavarësisht nga sa mund të parashikohet ndryshe në ligje të tjera.

### Neni 208 Transferimi i instrumenteve financiare në shlyerje

1. Depozitari i licencuar dhe sistemi i pagesave duhet të kryejnë çdo urdhër transferimi nga institucioni përkatës i tregut, me kusht që ky urdhër të bëhet në funksion të shlyerjes së një kontrate tregu, pavarësisht nga sa mund të parashikohet ndryshe në dispozita të tjera të ligjit.
2. Kur një urdhër transferimi për instrumente financiare jepet në përputhje me pikën 1, nuk duhet të kalojë asnjë titull mbi këto instrumente financiare përveç se siç parashikohet në rregullat e depozitarit qendror, pavarësisht nga sa mund të parashikohet ndryshe në dispozita të tjera të ligjit.
3. Kur kryhet një urdhër transferimi sipas pikës 1 nga sistemi përkatës, konfirmimi që merr institucioni përkatës i tregut për shlyerjen nga sistemi përkatës në përputhje me urdhrin e transferimit, i parashikuar në rregullat e institucionit përkatës të tregut, duhet të jetë përfundimtar dhe i parevokueshëm dhe nuk duhet t'i nënshtrohet asnjë padie nga ndonjë person pavarësisht nga sa parashikohet në ndonjë ligj tjetër.

### Neni 209 Shitblerja e instrumenteve financiare

1. Shtëpia e klerimit mund ta udhëzojë ndërmjetësin që të kryejë, në emër të shtëpisë së klerimit, një shitje ose blerje të instrumenteve financiare nëse një shitje apo blerje e tillë, sipas rastit, kryhet në funksion të shlyerjes së një kontrate tregu ose për të ndihmuar në një procedurë mbi riskun e shlyerjes ose për t’i dhënë mundësi shtëpisë së klerimit të shesë një aktiv të përfshirë në një tarifë tregu ose të vendosur si kolateral tregu. Bursa duhet ta zbatojë këtë udhëzim.
2. Kur shitja ose blerja e instrumenteve financiare bëhet në emër të shtëpisë së klerimit në përputhje me pikën 1 nga një ndërmjetës, kundër ndërmjetësit nuk mund të ngrejë padi asnjë person dhe ndaj tij nuk mund të bëhet asnjë kërkesë për dëmshpërblim.

### Neni 210 Imuniteti nga përgjegjësia penale dhe civile

1. Personat e mëposhtëm nuk mund të jenë objekt i asnjë përgjegjësie penale ose civile:
2. personi që përmbush një detyrim në bazë të delegimit sipas rregullave paraprake të shtëpisë së klerimit në lidhje me ndonjë procedurë mbi riskun e shlyerjes; ose
3. çdo person që vepron në emër të personit të përmendur në shkronjën “a”, përfshirë:
4. çdo anëtar të këshillit të administrimit të personit të përmendur në shkronjën “a”; dhe
5. çdo anëtar të çdo komiteti të ngritur nga personi i përmendur në shkronjën “a”,

për çdo veprim (përfshirë deklarata të dhëna) ose mosveprim në mirëbesim gjatë përmbushjes së këtij detyrimi, ose në lidhje me përmbushjen faktike ose të synuar të këtij detyrimi.

1. Kur zyrtari përkatës vepron në lidhje me pasurinë e një mosshlyerësi i cili mban përgjegjësi në bazë të rregullave automatike të shtëpisë së klerimit dhe në mënyrë të arsyeshme beson ose ka baza të arsyeshme për të besuar se ai ka të drejtë ta kryejë këtë veprim, zyrtari përkatës nuk mban përgjegjësi kundrejt asnjë personi në lidhje me humbje ose dëmtime që rezultojnë nga një veprim i tillë, përveçse kur humbja ose dëmtimi është shkaktuar nga pakujdesia e zyrtarit përkatës.

## Pjesa VIII: Regjistruesi ose depozitari qendror i titujve (DQT)

### Neni 211 Shërbimet kryesore të depozitarit qendror të titujve

1. Regjistrimi fillestar i titujve në një regjistër (“shërbimi noterial”);
2. Ofrimi dhe mbajtja e llogarive të titujve në nivelin më të lartë (“shërbimi i mbajtjes qendrore”);
3. Operimi i sistemit të shlyerjes së titujve (“shërbimi i shlyerjes”).

### Neni 212 Shërbimet ndihmëse jo-bankare të depozitarit qendror të titujve që nuk përfshijnë risk kredie ose likuiditeti

1. Shërbimet e ofruara nga depozitari qendror i titujve që kontribuojnë në rritjen e sigurisë, efikasitetit dhe transparencës së tregjeve të titujve, të cilat mund të përfshijnë ndër të tjera:
2. Shërbime të lidhura me shërbimin e shlyerjes, si:
3. Organizimi i një mekanizmi të huadhënies së titujve, si agjent midis pjesëmarrësve të sistemit të shlyerjes së titujve;
4. Ofrimi i shërbimeve të administrimit të kolateralit, si agjent për pjesëmarrësit në sistemin e shlyerjes së titujve;
5. Përputhja në procesin e shlyerjes, transmetimi i urdhrave, konfirmimi i tregtimit, verifikimi i tregtimit;
6. Shërbime të lidhura me shërbimet noteriale dhe të mbajtjes qendrore, si:
7. Shërbimet që lidhen regjistrat e aksionarëve;
8. Mbështetja e përpunimit të veprimeve të shoqërisë tregtare, përfshirë shërbimet fiskale, asambletë e përgjithshme dhe informacionin;
9. Shërbimet e emetimeve të reja, përfshirë shpërndarjen dhe administrimin e kodeve ISIN dhe kodeve të ngjashme;
10. Transmetimi dhe përpunimi i urdhrave, mbledhja dhe përpunimi i tarifave dhe raportimi i lidhur.
11. Krijimi i hallkave të depozitarit qendror të titujve, sigurimi, mbajtja ose operimi i llogarive të titujve në lidhje me shërbimin e shlyerjes, administrimin e kolateralit, shërbime të tjera ndihmëse.
12. Çdo shërbim tjetër, si:
13. Ofrimi i shërbimeve të përgjithshme të administrimit të kolateralit si agjent;
14. Ofrimi i raportimit rregullator;
15. Ofrimi i informacionit, të dhënave dhe statistikave zyrave të tregut/censit ose subjekteve të tjera shtetërore ose ndërqeveritare;
16. Ofrimi i shërbimeve të teknologjisë informatike.

### Neni 213 Ndalimi i operimit të depozitarit qendror ose regjistruesit pa licencë

Asnjë person nuk mund të krijojë, mbajë, operojë ose të hiqet sikur ofron, mban ose operon një depozitar qendror ose regjistrues për mbajtjen dhe regjistrimin e instrumenteve financiare, pavarësisht nëse këto instrumente financiare janë të listuara në ndonjë bursë, pa marrë më parë licencë nga Autoriteti .

### Neni 214 Autorizimi dhe caktimi për të ofruar shërbime ndihmëse të natyrës bankare

Vetë depozitari qendror i titujve nuk mund të ofrojë shërbime ndihmëse ose shërbime të pagesave bankare nëse nuk ka marrë autorizim shtesë për të ofruar shërbime të tilla në përputhje me Ligjin nr. 133, datë 29.04.2013 ”Për sistemin e pagesave”.

### Neni 215 Detyrimi për titujt e dematerializuar

Çdo emetues që emeton ose ka emetuar tituj të transferueshëm të cilët pranohen për tregtim ose tregtohen në vende tregtimi, duhet të marrë masat që këta tituj të mbahen në të shënuar në një regjistër qendror. Mbajtja në një regjistër qendror zbatohet edhe për titujt që emetohen që në fillim në formë të dematerializuar.

### Neni 216 Regjistrimi përpara datës së shlyerjes

Kur transaksioni me tituj të transferueshëm kryhet në një vend tregtimi, titujt përkatës regjistrohen në regjistrin e depozitarit qendror të titujve më datën e synuar të shlyerjes ose përpara kësaj date, nëse nuk janë regjistruar më parë.

### Neni 217 Shlyerja

1. Çdo pjesëmarrës i sistemit të shlyerjes së titujve i cili bën shlyerje në këtë sistem për llogari të vet ose në emër të një transaksioni me palë të treta me tituj të transferueshëm, instrumente të tregut të parasë ose kuota të sipërmarrjeve të investimeve kolektive duhet t’i shlyejë këto transaksione më datën e synuar të shlyerjes.
2. Në lidhje me transaksionet me tituj të transferueshëm, të përmendur në pikën 1, të cilat ekzekutohen në vende tregtimi, data e synuar e shlyerjes nuk mund të jetë më vonë se dita e dytë e punës pas kryerjes së tregtimit. Kjo kërkesë nuk zbatohet për ato transaksione të cilat negociohen privatisht por ekzekutohen në një vend tregtimi, për transaksionet të cilat ekzekutohen në mënyrë dypalëshe, por raportohen në një vend tregtimi, apo për transaksionin e parë kur titujt e transferueshëm janë objekt regjistrimi fillestar në një regjistër.

### Neni 218 Parandalimi i mosshlyerjes

1. Vendet e tregtimit krijojnë procedura që mundësojnë konfirmimin e të dhënave përkatëse të transaksioneve në instrumentet financiare më datën kur ekzekutohet transaksioni.
2. Pavarësisht nga kërkesat e parashtruara në pikën 1, shoqëritë e titujve, sipas rastit, marrin masa për të kufizuar numrin e mosshlyerjeve. Këto masa, si minimum, konsistojnë në marrëveshje midis firmës së investimit dhe klientëve të saj profesionistë, për të siguruar komunikimin e menjëhershëm të një shpërndarjeje të titujve në transaksion, konfirmimin e kësaj shpërndarjeje dhe konfirmimin e pranimit ose të refuzimit të kushteve në kohë përpara datës së synuar të shlyerjes.
3. Për secilin sistem të shlyerjes së titujve që operon, depozitari qendror i titujve krijon procedura që ndihmojnë shlyerjen e transaksioneve me instrumentet financiare të përmendura në nenin [ ] më datën e synuar të shlyerjes, me ekspozim minimal të pjesëmarrësve ndaj risqeve të kundërpalës dhe likuiditetit dhe me shkallë të ulët të mosshlyerjeve. Depozitari qendror i titujve nxit shlyerjen e hershme më datën e synuar të shlyerjes nëpërmjet mekanizmave të duhura.
4. Për çdo sistem të shlyerjes së titujve që operon, depozitari qendror i titujve vendos masa për të nxitur dhe stimuluar shlyerjen në afat të transaksioneve nga pjesëmarrësit. Depozitari qendror i titujve u kërkon pjesëmarrësve t’i shlyejnë transaksionet më datën e synuar të shlyerjes

### Neni 219 Masat për trajtimin e mosshlyerjeve

1. Për secilin sistem të shlyerjes së titujve që operon, depozitari qendror i titujve krijon një sistem për mbajtjen në monitorim të mosshlyerjeve të transaksioneve me instrumente financiare. Depozitari qendror i titujve i jep Autoritetit raporte të rregullta lidhur me numrin dhe të dhënat e mosshlyerjeve dhe çdo informacion tjetër përkatës, përfshirë masat e parashikuara nga depozitari qendror i titujve dhe pjesëmarrësit për të përmirësuar efikasitetin e shlyerjeve. Këto raporte bëhen publike nga depozitari qendror i titujve në formë agregate dhe anonime, në mënyrë vjetore.
2. Për çdo sistem të shlyerjes së titujve që operon, depozitari qendror i titujve krijon procedura që ndihmojnë shlyerjen e transaksioneve me instrumente financiare që nuk janë shlyer më datën e synuar të shlyerjes. Këto procedura parashikojnë një mekanizëm ndëshkimor i cili shërben si frenues efektiv për pjesëmarrësit përgjegjës për mosshlyerje.
3. Përpara vendosjes së procedurave të përmendura në pikën 1, depozitari qendror i titujve konsultohet me vendet përkatëse të tregtimit dhe kundërpalët qendror në lidhje me të cilat ofron shërbimet e shlyerjes.

### Neni 220 Kriteret për pjesëmarrjen

1. Për çdo sistem të shlyerjes së titujve që operon, depozitari qendror i titujve bën të ditura publikisht kriteret për pjesëmarrjen, të cilat ofrojnë në mënyrë të drejtë dhe të hapur të drejtë pjesëmarrjeje për të gjithë personat juridikë që synojnë të bëhen pjesëmarrës. Këto kritere duhet të jenë transparente, objektive dhe jo-diskriminuese në mënyrë që të sigurojnë liri të drejtë dhe të hapur përdorimi të depozitarit qendror të titujve, duke marrë parasysh risqet që i kanosen stabilitetit financiar dhe rregullsisë së tregjeve. Kriteret që kufizojnë lirinë e përdorimit lejohen vetëm për aq sa kanë për objektiv të vendosin një kontroll të justifikuar mbi një risk të specifikuar për depozitarin qendror të titujve.
2. Depozitari qendror i titujve i trajton pa vonesë kërkesat për të drejtë përdorimi, duke iu përgjigjur kërkesave të tilla brenda një muaji. Depozitari qendror i titujve i bën publike procedurat për trajtimin e kërkesave për të drejtë përdorimi.
3. Depozitari qendror i titujve ia mohon të drejtën e përdorimit pjesëmarrësit i cili i plotëson kriteret e përmendura në pikën 1, vetëm kur kjo justifikohet rregullisht me shkrim dhe mbështetet në një vlerësim të gjithanshëm risku. Në rast refuzimi, pjesëmarrësi kërkues ka të drejtë të ankohet pranë autoritetit kompetent të depozitarit qendror të titujve që ia ka refuzuar të drejtën e përdorimit. Ky autoritet e shqyrton rregullisht ankesën, duke vlerësuar arsyet e refuzimit, dhe i jep pjesëmarrësit kërkues një përgjigje të arsyetuar. Kur refuzimi nga ana e depozitarit qendror të titujve për t’i dhënë të drejtë përdorimi pjesëmarrësit kërkues konsiderohet se është i pajustifikuar, autoriteti licencues i depozitarit qendror të titujve që ka refuzuar të drejtën e përdorimit, i jep urdhër depozitarit qendror të titujve t’ia japë pjesëmarrësit kërkues të drejtën e përdorimit.
4. Depozitari qendror i titujve duhet të ketë procedura objektive dhe transparente për pezullimin dhe largimin e rregullt të pjesëmarrësve që nuk plotësojnë më kriteret për pjesëmarrje, të përmendura në pikën 1.

### Neni 221 Transparenca

1. Për secilin sistem të shlyerjes së titujve që operon, si dhe për secilin nga shërbimet e tjera kryesore që kryen, depozitari qendror i titujve publikon çmimet dhe tarifat e lidhura me shërbimet bazë të renditura në Rubrikën A të Shtojcës, të cilat i ofron. Depozitari qendror i titujve jep informacion mbi çmimet dhe tarifat e çdo shërbimi dhe funksioni të ofruar veçmas, përfshirë zbritjet dhe rabatet dhe kushtet për të përfituar nga këto zbritje dhe rabate. Depozitari qendror i titujve u jep të drejtë klientëve të përdorin veçmas shërbimet specifike të ofruara.
2. Depozitari qendror i titujve e publikon listën e çmimeve në atë mënyrë që e bën të lehtë krahasimin e ofertave dhe u jep mundësi klientëve të parashikojnë çmimin që duhet të paguajnë për përdorimin e shërbimeve.
3. Depozitari qendror i titujve është i detyruar të zbatojë politikën e publikuar të çmimeve për shërbimet e saj bazë.
4. Depozitari qendror i titujve u jep informacion klientëve, i cili mundëson rakordimin e faturave me listat e çmimeve të publikuara.
5. Depozitari qendror i titujve u jep të gjithë klientëve informacione që u japin mundësi të vlerësojnë risqet e lidhura me shërbimet e ofruara.
6. Depozitari qendror i titujve kontabilizon veçmas kostot dhe të ardhurat e shërbimeve bazë të ofruara dhe ia bën të ditur këtë informacion autoritetit kompetent.
7. Depozitari qendror i titujve kontabilizon kostot dhe të ardhurat e shërbimeve ndihmëse të ofruara, në formë agregate, dhe ia bën të ditur këtë informacion autoritetit kompetent.
8. Për të siguruar zbatim efektiv të rregullave të konkurrencës dhe për të mundësuar identifikimin, ndër të tjera, të subvencionimit të kryqëzuar të shërbimeve ndihmëse nga shërbimet kryesore, depozitari qendror i titujve mban kontabilitet analitik për veprimtaritë e tij. Këto llogari analitike paraqesin veçmas, të paktën, kostot dhe të ardhurat që lidhen me secilin prej shërbimeve kryesore, në mënyrë të veçuar nga kostot dhe të ardhurat që lidhen me shërbimet ndihmëse.

### Neni 222 Rregullat dhe procedura mbi riskun e shlyerjes për pjesëmarrësit

1. Për çdo sistem të shlyerjes së titujve që operon, depozitari qendror i titujve ka rregulla dhe procedura efektive dhe të përcaktuara qartë për të administruar mosshlyerjen nga një ose më shumë prej pjesëmarrësve të tij, për të siguruar që depozitari qendror i titujve të mund të marrë masat në kohë për të kufizuar humbjet dhe presionin mbi likuiditetin dhe për të qenë në gjendje të përmbushë detyrimet.
2. Depozitari qendror i titujve i vendos këto rregulla dhe procedura përkatëse në dispozicion të publikut.
3. Depozitari qendror i titujve bën së bashku me pjesëmarrësit dhe palët e tjera të interesit testim dhe shqyrtim të procedurave mbi riskun e shlyerjes, për të siguruar që janë praktike dhe efektive.

### Neni 223 Ndërlidhja midis depozitarit qendror të titujve dhe një infrastrukture tjetër tregu

1. Kundërpala qendrore dhe vendi i tregtimit vendosin në dispozicion të depozitarit qendror të titujve ndërlidhje informuese për transaksionet në mënyrë jo-diskriminuese dhe transparente, me kërkesë të depozitarit qendror të titujve. Ato mund t’i kërkojnë depozitarit qendror të titujve për këtë ndërlidhje informuese për transaksionet një tarifë komerciale të arsyeshme, sipas formulës kosto-plus, nëse nuk është rënë dakord ndryshe nga të dyja palët.
2. Depozitari qendror i titujve i jep të drejtë përdorimi të sistemeve të veta të shlyerjes së titujve në mënyrë jo-diskriminuese dhe transparente, kundërpalës qendrore ose vendit të tregtimit. Ai mund të kërkojë për këtë të drejtë përdorimi një tarifë komerciale të arsyeshme, sipas formulës kosto-plus, nëse nuk është rënë dakord ndryshe nga të dyja palët.
3. Kur një palë i bën kërkesë për të drejtë përdorimi një pale tjetër, në përputhje me pikën 1, kjo kërkesë trajtohet menjëherë dhe palës kërkuese i jepet përgjigje brenda tre muajve.
4. Pala së cilës i bëhet kërkesa nuk e jep të drejtën e përdorimit vetëm kur kjo e drejtë përdorimi do të cenonte funksionimin e rregullt dhe pa probleme të tregjeve financiare ose do të shkaktonte risk sistemik. Kërkesa nuk mund të refuzohet për shkak të humbjes së pjesës së tregut. Pala që refuzon kërkesën për të drejtën e përdorimit, i jep me shkrim palës kërkuese arsyet e plota për një refuzim të tillë bazuar në një vlerësim të gjithanshëm të riskut. Në rast refuzimi, pala kërkuese ka të drejtë të ankohet pranë autoritetit kompetent të palës që ia ka refuzuar të drejtën e përdorimit. Autoriteti e shqyrton rregullisht ankesën, duke vlerësuar arsyet e refuzimit, dhe i jep palës kërkuese një përgjigje të arsyetuar.

### Neni 224 Kërkesa për licencë për operim të depozitarit qendror të titujve ose regjistruesit të titujve

1. Kërkesa për licencë për të krijuar dhe/ose për të operuar një regjistrues ose depozitar qendror duhet t’i paraqitet Autoritetit sipas mënyrës dhe formatit që mund të përcaktohet nga Autoriteti. Kërkesa shoqërohet me një tarifë të pakthyeshme, e cila përcaktohet nga Autoriteti.
2. Kërkesa për licencë për të krijuar dhe/ose operuar një regjistrues ose depozitar qendror mund të bëhet vetëm nga një person juridik.
3. Subjekti kërkues duhet të japë të gjitha informacionet e nevojshme, në bazë të të cilave Autoriteti mund të bindet se subjekti kërkues i ka marrë, në momentin e licencimit, të gjitha masat e nevojshme për të përmbushur kërkesat e parashikuara në këtë ligj.
4. Autoriteti mund ta japë licencën për të operuar regjistruesin ose depozitarin qendror, duke vendosur kushtet që i çmon të arsyeshme, nëse Autoriteti i ka marrë të gjitha dokumentacionet përkatëse.
5. Rregullorja e regjistruesit ose depozitarit qendror të propozuar duhet të përmbajë dispozita të mjaftueshme për sa më poshtë:
6. për mbajtjen e llogarive të titujve në emër të pronarëve të këtyre titujve;
7. për të siguruar që subjekti kërkues e administron me kujdes çdo risk që lidhet me veprimtarinë dhe operacionet e tij;
8. për të siguruar që subjekti kërkues, në përmbushje të detyrimeve në bazë të shkronjës “a” të kësaj pike, nuk vepron në kundërshtim me interesat e mbajtësve të llogarive që përfaqësojnë pronësinë;
9. për kushtet me të cilat mund të regjistrohen në regjistër, të tërhiqen nga regjistri ose të transferohen në regjistrin e tij titujt;
10. për mbrojtjen e interesave të mbajtësve të llogarive dhe ruajtjen e fshehtësisë së informacionit mbi titujt e regjistruar dhe tregtimet e tyre;
11. për të siguruar një metodë të shpejtë dhe të drejtë për zgjidhjen e mosmarrëveshjeve:
12. subjekti kërkues duhet të ketë burime të mjaftueshme financiare, njerëzore dhe të tjera për të siguruar ofrimin
13. e një organizimi të rregullt dhe të drejtë në lidhje me mbajtjen e llogarive të pronarëve dhe të titujve të regjistruar;
14. e mjediseve adekuate dhe të pajisura siç duhet për ushtrimin e veprimtarisë;
15. e masave për drejtimin e brendshëm dhe të një organi drejtues që përbëhet nga persona të cilët përmbushin kriteret e aftësisë dhe përshtatshmërisë;
16. e një personeli kompetent për ushtrimin e veprimtarisë; dhe
17. e sistemeve me kapacitet adekuat, masa sigurie dhe mundësi për t'u bërë ballë situatave të jashtëzakonshme; dhe
18. për faktin se interesat e publikut ose rregullimi i duhur i tregut përfitojnë nga dhënia e licencës.
19. Subjekti kërkues i përmendur në pikën 1 duhet të vendosë në dispozicion ato informacione që Autoriteti i konsideron të nevojshme për të marrë vendim për kërkesën.
20. Autoriteti mund të parashikojë me akt nënligjor procedurën e saktë për bërjen e kërkesës.
21. Pa cenuar përgjithësinë e kushteve të parashikuara në pikën 3, Autoriteti mund të ndryshojë, revokojë ose vendosë kushte të reja nëse çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut.
22. Për shmangien e dyshimit, Autoriteti duhet të ketë kompetencën për të miratuar paraprakisht të gjitha rregulloret dhe ndryshimet që do t’u bëhen rregulloreve nga depozitari qendror.
23. Depozitari qendror të cilit i është dhënë licencë në zbatim të këtij ligji është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me detyrimet fillestare të licencimit dhe me detyrimet e përcaktuara në këtë ligj.

### Neni 225 Refuzimi i licencës

Autoriteti nuk duhet t’ia japë licencën regjistruesit ose depozitarit qendror:

1. nëse subjekti kërkues nuk i përmbush kërkesat e nenit 215 në asnjë aspekt dhe në veçanti nëse, duke mbajtur parasysh nevojën për të siguruar administrimin e shëndoshë dhe të matur të regjistruesit ose depozitarit qendror, Autoriteti nuk bindet për përshtatshmërinë e mbajtësve të pjesëmarrjes influencuese; organit drejtues dhe drejtuesve të lartë;
2. nëse nuk bindet se shoqëria do të jetë në gjendje t’i përmbushë kushtet e këtij ligji; dhe
3. kur ushtrimi efektiv i funksioneve të tij mbikëqyrëse pengohet nga:
4. lidhjet e ngushta midis regjistruesit ose depozitarit qendror dhe personave të tjerë juridikë ose fizikë;
5. aktet ligjore, nënligjore ose administrative të një vendi ose territori tjetër që rregullojnë personat fizikë ose juridikë me të cilët ka lidhje të ngushta regjistruesi ose depozitari qendror;
6. vështirësitë e lidhura me zbatimin me forcë të këtyre akteve ligjore, nënligjore dhe administrative.

### Neni 226 Detyrat e regjistruesit ose depozitarit qendror

1. Depozitari qendror:
2. duhet të krijojë dhe operojë instrumentet për regjistrimin e titujve në mënyrë qendrore;
3. duhet të sigurojë që instrumentet e parashikuara në shkronjën “a” sigurojnë masa të drejta, transparente dhe efikase për titujt e regjistruar prej tij;
4. duhet të sigurojë vendosjen e masave adekuate për të parandaluar dhe zbutur riskun e mashtrimit ose të çdo mekanizmi tjetër kundër manipulimit të tregut:
5. për të siguruar kujdestari të sigurt të certifikatave dhe dokumenteve të tjera të depozituara pranë regjistruesit ose depozitarit qendror;
6. për të mbrojtur nga falsifikimi të dhënat ose llogaritë që duhen mbajtur në zbatim të këtij ligji; dhe
7. për të siguruar një sistem të duhur dhe efikas për gjurmimin, verifikimin, inspektimin, identifikimin dhe regjistrimin e të gjitha transaksioneve pranë regjistruesit ose depozitarit qendror;
8. duhet të kërkojë miratim për çdo tarifë që propozon të vendosë në lidhje me shërbimet që bën; dhe
9. duhet të sigurojë që risqet që lidhen me veprimtarinë dhe operacionet e tij administrohen siç duhet.
10. Regjistruesi ose depozitari qendror, gjatë përmbushjes së detyrave të parashikuara në pikën 1, duhet të veprojë në interes të investitorëve dhe publikut.
11. Regjistruesi ose depozitari qendror duhet t’i operojë instrumentet e veta dhe t’i përmbushë detyrat e veta në përputhje me rregullat e miratuara nga Autoriteti.
12. Regjistruesi ose depozitari qendror duhet të formulojë dhe zbatojë procedurat e duhura për të siguruar që anëtarët e tij janë në përputhshmëri me rregullat e tij.
13. Regjistruesi ose depozitari qendror, në ushtrim të veprimtarisë së tij, në çdo moment duhet të mbajë:
14. mjedise adekuate dhe të pajisura siç duhet;
15. personel kompetent; dhe
16. sisteme të automatizuara me kapacitet dhe aftësi adekuate, masa sigurie dhe mbështetje teknike për t’u bërë ballë situatave të paparashikuara ose fatkeqësive, të miratuara nga Autoriteti.
17. Regjistruesi ose depozitari qendror duhet të ruajë fshehtësinë e informacionit që mban në lidhje me anëtarët dhe klientët, me kusht që këto informacione të mund t’i bëhen të ditura Autoritetit, kur kjo kërkohet me shkrim nga Autoriteti, ose me kërkesën me shkrim të bursës së titujve së cilës i shërben si depozitar qendror, ose kur e ka detyrim ligjor ta bëjë një gjë të tillë.
18. Regjistruesi ose depozitari qendror duhet të njoftojë menjëherë Autoritetin nëse vjen në dijeni të:
19. pamundësisë së ndonjë prej anëtarëve të tij për të zbatuar ndonjë nga rregullat e tij;
20. një parregullsie financiare ose ndonjë çështjeje tjetër, e cila, sipas mendimit të depozitarit qendror, mund të tregojë se integriteti ose gjendja financiare e një anëtari është e diskutueshme; ose
21. gjasave që një anëtar nuk është në gjendje të përmbushë detyrimet e tij ligjore.
22. Depozitari qendror duhet të ketë të drejtë të kërkojë tarifa për shërbimet dhe instrumentet e tij, të cilat i miraton Autoriteti.
23. Autoriteti, herë pas here, mund të parashikojë me akt nënligjor detyrime të tjera për t’u kryer nga regjistruesi ose depozitari qendror, siç e konsideron të përshtatshme.

### Neni 227 Anulimi i licencës së depozitarit qendror

1. Autoriteti, me njoftim me shkrim:
2. mund ta anulojë licencën e dhënë, me efekt nga data e përcaktuar në njoftim; ose
3. mund t’i japë urdhër regjistruesit ose depozitarit qendror të pushojë më një datë të përcaktuar veprimtarinë ose ofrimin apo operimin e shërbimeve të përcaktuara në njoftim.
4. Autoriteti mund të mos e anulojë licencën ose mund të mos e japë urdhrin, përveç se kur e çmon se është e përshtatshme për ta bërë këtë për mbrojtjen e investitorëve ose për rregullimin e duhur të tregut, në rastet e mëposhtme:
5. regjistruesi ose depozitari qendror pushon së ofruari instrumente adekuate;
6. regjistruesi ose depozitari qendror është në procedurë likuidimi;
7. regjistruesi ose depozitari është në shkelje të kushteve të licencës ose është në shkelje të këtij ligji;
8. regjistruesi ose depozitari qendror nuk e zbaton urdhrin e dhënë në zbatim të këtij ligji;
9. regjistruesi ose depozitari qendror i jep Autoritetit informacione të rreme ose keqinformuese në masë materiale;
10. regjistruesi ose depozitari qendror nuk ua ka shlyer plotësisht ose pjesërisht detyrimet kreditorëve të cilët i janë drejtuar gjykatës;
11. në lidhje me ndonjë pronë të regjistruesit ose depozitarit qendror është emëruar një administrator falimentimi ose një likuidues, në Republikën e Shqipërisë ose në vende të tjera;
12. regjistruesi ose depozitari qendror ka lidhur kontratë kompromisi me kreditorët, në Republikën e Shqipërisë ose në një vend tjetër; ose
13. regjistruesi ose depozitari qendror, me nismën e vet, i ka kërkuar Autoritetit anulimin e licencës dhe Autoriteti ia ka miratuar këtë kërkesë.
14. Në kuptim të shkronjës “a” të pikës 2 të këtij neni, regjistruesi ose depozitari qendror konsiderohet se ka pushuar së operuari sistemin për mbajtjen qendrore të titujve nëse ka pushuar së ofruari këto sisteme për një periudhë prej 28 ditë pune, nëse për këtë nuk ka marrë miratimin paraprak të Autoritetit.
15. Pavarësisht nga anulimi i licencës ose nga urdhri i dhënë në zbatim të pikës 1, Autoriteti mund t'ia lejojë regjistruesit ose depozitarit qendror të vijojë më ose pas datës kur hyn në fuqi anulimi i licencës ose urdhri, të ushtrojë ato veprimtari të prekura nga anulimi ose urdhrat, të cilat mund t’i përcaktojë Autoriteti në funksion të
16. mbylljes së operacioneve të shtëpisë së regjistruesit ose depozitarit qendror ose pushimit të ofrimit të shërbimeve; ose
17. mbrojtjes së interesit të depozitarit ose interesit publik.
18. Kur vepron në zbatim të pikës 1, Autoriteti mund të emërojë, nëse është e nevojshme, një këshill të përkohshëm administrimi për një periudhë deri në gjashtë muaj, për të administruar punët e depozitarit qendror deri në emërimin e një këshilli të ri. Kjo periudhë mund të zgjatet deri në një vit.
19. Kur Autoriteti i ka dhënë leje regjistruesit ose depozitarit qendror në zbatim të pikës 4, depozitari qendror nuk duhet të konsiderohet se ka shkelur dispozitat e pikës 1 për shkak të kryerjes së veprimtarisë në përputhje me lejen.
20. Autoriteti nuk mund të ndërmarrë asnjë veprim në bazë të pikës 1 pa i dhënë mundësi regjistruesit ose depozitarit qendror të shprehet me shkrim.[[8]](#footnote-9)
21. Regjistruesi ose depozitari qendror që ka ankesë kundër një vendimi të Autoritetit mund të ankohet në gjykatë
22. Autoriteti duhet të bëjë publik çdo anulim licence ose çdo urdhër të lëshuar në zbatim të këtij neni.

### Neni 228 Pasojat e anulimit të licencës për depozitarin qendror

1. Asnjë anulim licence apo urdhër i lëshuar nga Autoriteti në zbatim të dispozitave të kësaj pjese nuk mund të përdoret:
2. për të shmangur ose cenuar ndonjë kontratë, marrëveshje, transaksion ose masë të lidhur në sistemin kompjuterik të operuar nga regjistruesi ose depozitari qendror, pavarësisht nëse kontrata, marrëveshja, transaksioni ose masa është lidhur para ose pas tërheqjes paraprake të licencës ose dhënies së urdhrit; ose
3. për të cenuar të drejtat ose detyrimet që lindin nga një kontratë, marrëveshje ose transaksion i tillë.

### Neni 229 Llogaritë e instrumenteve financiare

1. Regjistruesi ose depozitari qendror mund të krijojë lloje të ndryshme të llogarive të titujve për secilën llogari të instrumenteve financiare të hapur pranë depozitarit qendror.
2. Me kërkesë të Autoritetit ose me urdhër të gjykatës, depozitari mund t’i kërkojë mbajtësit të llogarisë ose kujdestarit të bëjë të ditur identitetin e pronarit të fundit përfitues të titujve për llogari të të cilit i mban në kujdestari këta tituj.

### Neni 230 Mbajtja në regjistër i instrumenteve financiare të depozituara pranë regjistruesit ose depozitarit qendror

Të gjitha evidencat e instrumenteve financiare të mbajtura pranë depozitarit qendror duhet të jenë në formën e regjistrimit në llogaritë e regjistruesit ose depozitarit qendror në formë të dematerializuar pa pasur nevojë për dorëzim fizik.

### Neni 231 Regjistrimi në llogarinë e pronarit

Regjistrimi në llogarinë e mbajtur pranë regjistruesit ose depozitarit qendror duhet të përbëjë provë *prima facie* për vërtetësinë e regjistrimit.

### Neni 232 Mbrojtja e pronarit përfitues të titujve të mbajtura pranë regjistruesit ose depozitarit qendror

1. Kur regjistruesi ose depozitari qendror mban instrumente financiare me urdhër të palëve të treta, të cilët nga ana e tyre e bëjnë depozitimin në kuadër të kujdestarisë për llogari të klientëve të tyre, instrumentet në fjalë nuk janë pronë e depozitarit ose e palës së tretë që i kanë depozituar këto instrumente por mbeten në pronësinë absolute të klientit ose pronarit përfitues përfundimtar të instrumentit në fjalë.
2. Kur depozitari qendror mban instrumente financiare me urdhër të palëve të treta të cilët nga ana e tyre i depozitojnë këta tituj në kuadër të kujdestarisë për llogari të klientëve të tyre, sistemi i regjistruesit ose depozitarit qendror duhet të jetë në gjendje të regjistrojë dhe të mbajë emrat dhe të dhënat e pronarit përfitues përfundimtar dhe:
3. të drejtat dhe detyrimet që shoqërojnë instrumentet financiare të mbajtura në llogaritë e regjistruesit ose depozitarit qendror të cilat mund të ushtrohen vetëm nga përfituesi i identifikuar në llogarinë përkatëse të mbajtur pranë regjistruesit ose depozitarit qendror; dhe
4. emërimi i likuiduesit, administratorit të falimentimit ose administrimit të përkohshëm në çelje të një procedure falimentimi të çelur kundër një anëtari të regjistruesit ose depozitarit nuk duhet të cenojë të drejtat e pronarëve përfitues të instrumenteve financiare të mbajtura pranë depozitarit qendror në llogarinë e anëtarit të depozitarit.

### Neni 233 Konfirmimi

Regjistrimi i instrumenteve financiare nga regjistruesi ose depozitari përpara hyrjes në fuqi të këtij ligji konsiderohet i vlefshëm pavarësisht se regjistrimi mund të mos jetë kryer në përputhje me dispozitat e këtij ligji dhe të akteve nënligjore të nxjerra në zbatim të tij.

## **Pjesa IX: Agjencitë e vlerësimit kreditor**

### ****Neni 234 Ndalimi i krijimit të agjencisë së vlerësimit kreditor pa licencë****

1. Asnjë person nuk mund të krijojë, të operojë apo të mbajë, apo të asistojë në krijimin, operimin ose mbajtjen, ose të pretendojë se ofron, operon ose mban një agjenci vlerësimi kreditor e cila:
2. nuk është licencuar nga Autoriteti;
3. nuk është njohur nga Autoriteti, nëse është agjenci e huaj vlerësimi kreditor.
4. Kjo vlen për vlerësimet kreditore të publikuara nga agjencitë e vlerësimit kreditor, të cilat bëhen publike dhe i shpërndarjen publikut me anë të abonimit.
5. Për qëllimet e këtij Ligji, pika 1 nuk zbatohet për:
6. vlerësimet kreditore private të nxjerra në bazë të një urdhri individual dhe të ofruara ekskluzivisht për personin që ka kërkuar këtë gjë nëpërmjet një urdhri dhe të cilat nuk janë të destinuara për publikim apo shpërndarje publike me anë të abonimit;
7. sistemet e pikëzimit kreditor ose vlerësime të ngjashme të lidhura me detyrimet që rrjedhin nga marrëdhëniet investuese, tregtare ose industriale;
8. vlerësimet kreditore të bëra nga agjencitë e kredive të eksportit; ose
9. vlerësimet kreditore të bëra nga bankat qendrore:
10. për të cilat nuk paguan subjekti i vlerësuar;
11. të cilat nuk i bëhen të ditura publikut;
12. të cilat nxirren në përputhje me parimet, standardet dhe procedurat që sigurojnë integritetin dhe pavarësinë e duhur të veprimtarive të vlerësimit kreditor, siç parashikohet nga aktet nënligjore të miratuara nga Autoriteti; dhe
13. të cilat nuk kanë të bëjnë me instrumentet financiare të emetuara nga shteti përkatës i bankës qendrore.
14. Në kuptim të këtij ligji, sa më poshtë nuk konsiderohen vlerësime kreditore:
15. rekomandime të cilat përbëhen nga të dhëna kërkimore ose informacione të tjera rekomanduese ose sugjeruese, në mënyrë të shprehur ose të nënkuptuar, për një strategji investimi, në lidhje me një ose disa instrumente investimi ose emetues të instrumenteve të investimit, përfshirë çdo opinion për vlerën aktuale ose të ardhshme ose çmimin e këtyre instrumenteve, të shpërndara nëpërmjet kanaleve të shpërndarjes ose publikisht;
16. të dhënat kërkimore mbi investimet lidhur me kërkesat organizative dhe kushtet e punës për firmat investuese;
17. forma të tjera të rekomandimeve të përgjithshme, si “bli”, “shit” ose “mbaj”, lidhur me transaksionet me instrumente të investimeve ose detyrime financiare; ose
18. opinione nga pjesëmarrësit e tregut mbi vlerën e një instrumenti investimi ose një detyrimi financiar.

### Neni 235 Kërkesa për licencë për krijim dhe operim të agjencisë vendase të vlerësimit kreditor

1. Autoriteti duhet ta japë licencën për agjencinë e vlerësimit kreditor vetëm kur konsideron se operatori i agjencisë së vlerësimit kreditor është i aftë dhe i përshtatshëm dhe sistemet e tij janë në përputhje me kërkesat e këtij ligji.
2. Operatori i agjencisë së vlerësimit kreditor duhet të japë të gjitha informacionet që mund të kërkojë Autoriteti lidhur me operacionet e propozuara, përfshirë llojet e veprimtarive tregtare të parashikuara dhe strukturën organizative të nevojshme për t’i dhënë mundësi Autoritetit të bindet se operatori i agjencisë së vlerësimit kreditor ka vendosur, në momentin e licencimit, të gjitha masat e nevojshme për përmbushjen e detyrimeve të tij sipas dispozitave të këtij ligji.
3. Çdo kërkesë për licencë si operator i një agjencie vlerësimi kreditor e cila bëhet në zbatim të këtij ligji duhet të shoqërohet me:
4. të dhënat për çdo masë që zbaton ose propozon të zbatojë operatori për ofrimin e shërbimeve të tij; dhe
5. të dhëna për masat organizative.
6. Operatori i agjencisë së vlerësimit kreditor të cilit i është dhënë licencë në zbatim të këtij ligji është objekt i mbikëqyrjes së vazhdueshme nga Autoriteti dhe duhet të sigurojë që është në çdo moment në përputhshmëri me këtë ligj dhe me çdo akt nënligjor të nxjerrë në zbatim të këtij ligji.

### Neni 236 Refuzimi i licencës

Autoriteti nuk duhet t’ia japë licencën agjencisë së vlerësimit kreditor:

1. nëse subjekti kërkues nuk i përmbush kërkesat përkatëse në asnjë aspekt dhe në veçanti nëse, duke mbajtur parasysh nevojën për të siguruar administrimin e shëndoshë dhe të matur të agjencisë së vlerësimit kreditor, Autoriteti nuk bindet për përshtatshmërinë e mbajtësve të pjesëmarrjes influencuese; organit drejtues dhe drejtuesve të lartë;
2. nëse nuk bindet se shoqëria do të jetë në gjendje t’i përmbushë kushtet e këtij ligji; dhe
3. kur ushtrimi efektiv i funksioneve të tij mbikëqyrëse pengohet nga:
4. lidhjet e ngushta midis agjencisë së vlerësimit kreditor dhe personave të tjerë juridikë ose fizikë;
5. aktet ligjore, nënligjore ose administrative të një vendi ose territori tjetër që rregullojnë personat fizikë ose juridikë me të cilët ka lidhje të ngushta agjencia e vlerësimit kreditor;
6. vështirësitë e lidhura me zbatimin me forcë të këtyre akteve ligjore, nënligjore dhe administrative.

### ****Neni 237 Kërkesat organizative për operatorin e agjencisë vendase të vlerësimit kreditor****

1. Personi i cili efektivisht drejton veprimtarinë tregtare dhe operacionet e agjencisë së vlerësimit kreditor, duhet të përmbushë kërkesat e aftësisë dhe përshtatshmërisë të nenit 13 dhe të ketë reputacion të mirë dhe përvojë të mjaftueshme për të siguruar administrimin dhe operimin e shëndoshë dhe të kujdesshëm të agjencisë.
2. Operatori i agjencisë së vlerësimit kreditor duhet ta informojnë Autoritetin për identitetin dhe çdo ndryshim të mëpasshëm të personit që në mënyrë efektive drejton veprimtarinë tregtare dhe operacionet e agjencisë së vlerësimit kreditor përpara se të zbatohen këto ndryshime.
3. Autoriteti duhet të mos i miratojë ndryshimet e propozuara kur duket se ka arsye për të besuar se personi ose personat e propozuar për të drejtuar operacionet tregtare të operatorit të agjencisë së vlerësimit kreditor përbëjnë rrezik në masë materiale për administrimin dhe operimin e shëndoshë dhe të kujdesshëm të agjencisë së vlerësimit kreditor.

### ****Neni 238 Rregullat për operatorin e agjencisë së licencuar vendase të vlerësimit kreditor****

Autoriteti mund të miratojë akte nënligjore me të cilat t’i kërkojë operatorit të agjencisë vendase të vlerësimit kreditor të ketë masat e mëposhtme organizative:

1. për të identifikuar qartë dhe për të administruar pasojat e mundshme të pafavorshme në operacionet e përditshme dhe për klientët, të cilat mund të vijnë nga konflikti i interesit midis interesit të pronarëve ose operatorit dhe funksionimit të shëndoshë të veprimtarisë tregtare;
2. për të qenë i pajisur në mënyrë adekuate për t’i administruar risqet ndaj të cilave ekspozohet, për të zbatuar masat dhe sistemet e duhura për identifikimin e të gjitha risqeve të rëndësishme ndaj operimit dhe për të zbatuar masa efektive për zbutjen e këtyre risqeve;
3. për administrimin e shëndoshë të operacioneve teknike të sistemeve, përfshirë edhe delegimin me kontratë te të tretë dhe vendosjen e masave efektive rezervë për t’i bërë ballë riskut të ndërprerjes së funksionimit të sistemeve;
4. për të siguruar verifikimin e mjaftueshmërisë dhe cilësisë së informacionit mbi të cilin agjencia i bazon vlerësimet;
5. për të siguruar deklarimin e modeleve, metodikave dhe supozimeve kyçe mbi të cilat bazohet vlerësimet;
6. për të publikuar një raport vjetor të transparencës;
7. për krijimin e një funksioni të brendshëm për shqyrtimin e cilësisë së vlerësimeve; dhe
8. për të pasur, në momentin e licencimit dhe në vijimësi, burime të mjaftueshme financiare për të mundësuar funksionimin e rregullt të saj, duke mbajtur parasysh natyrën dhe shtrirjen e veprimtarisë tregtare, si dhe gamën dhe shkallën e risqeve ndaj të cilave ekspozohet.

### ****Neni 239 Njohja e agjencisë së huaj të vlerësimit kreditor****

1. Çdo person juridik i licencuar ose i njohur si agjenci vlerësimi kreditor në një vend të huaj mund të paraqesë kërkesë për njohje si autoritet i huaj i vlerësimit kreditor pranë Autoritetit.
2. Autoriteti mund të miratojë akte nënligjore lidhur me mënyrën dhe formatin e kërkesës.
3. Nëse mendon se operatori i autoritetit të huaj të vlerësimit kreditor i përmbush kërkesat e pikës 4, Autoriteti mund të shprehet se subjekti kërkues njihet si agjenci e huaj e vlerësimit kreditor.
4. Në këtë rast duhen përmbushur kërkesat në vijim:
5. konsumatorëve u sigurohet mbrojtje adekuate e njëjtë me mbrojtjen që do të gëzonin nëse operatori në fjalë do të ishte i detyruar të përmbushte kërkesat e licencimit për agjencinë e vlerësimit kreditor në zbatim kësaj pjese;
6. subjekti kërkues është i aftë dhe i gatshëm të bashkëpunojë me Autoritetin nëpërmjet shkëmbimit të informacionit dhe në mënyra të tjera; dhe
7. ekzistojnë masa adekuate për bashkëpunim midis Autoritetit dhe personave përgjegjës për mbikëqyrjen e subjektit kërkues në vendin ose territorin në të cilin ndodhet selia qendrore e subjektit kërkues.

### ****Neni 240 Kërkesat e raportimit për agjencinë e njohur të vlerësimit kreditor****

1. Të paktën një herë në vit, çdo agjenci e huaj e njohur e vlerësimit kreditor duhet t’i japë Autoritetit një raport i cili duhet të përmbajë një deklaratë ku të shprehe nëse kanë ndodhur ngjarje të cilat ka të ngjarë:
2. të ndikojnë në vlerësimin e Autoritetit nëse i plotëson kërkesat për njohjen ose
3. të ketë ndikim te konkurrenca.
4. Raporti duhet të përmbajë edhe informacione të tjera siç mund ta parashikojë me akte nënligjore Autoriteti.

### ****Neni 241 Kompetenca për dhënien e urdhrave në rast mospërputhshmërie****

1. Ky nen zbatohet nëse Autoriteti çmon se operatori i agjencisë së licencuar ose të njohur të vlerësimit kreditor:
2. nuk ka përmbushur, ose ka të ngjarë të mos i përmbushë, kërkesat për licencim ose njohje; ose
3. nuk ka përmbushur ndonjë detyrimi tjetër që i vendoset nga ky ligj ose në zbatim të këtij ligji ose të ndonjë akti nënligjor të nxjerrë në zbatim të këtij ligji.
4. Autoriteti mund t’i japë urdhër operatorit të agjencisë së licencuar ose të njohur të vlerësimit kreditor të bëjë hapat e caktuar me qëllim që të jetë në përputhshmëri me:
5. kërkesat për licencim ose njohje; ose
6. çdo detyrim të llojit në fjalë.

### ****Neni 242 Revokimi i licencës ose njohjes së agjencisë së vlerësimit kreditor****

1. Nëse Autoriteti çmon se agjencia e licencuar ose e njohur e vlerësimit kreditor ka shkelur ndonjë dispozitë të këtij ligji ose të akteve nënligjore të nxjerra në zbatim të tij ose, në zbatim të dispozitave, i ka dhënë Autoritetit informacione të rreme, të pasakta ose keqinformuese ose ka rënë ndesh me ndonjë ndalim ose kërkesë të vendosur në zbatim të këtij ligji, Autoriteti mund të japë urdhër me shkrim që:
2. personi të mos jetë më i licencuar ose i njohur; ose
3. licenca ose njohja e personit të pezullohet për një periudhë të përcaktuar ose deri në ndodhjen e një ngjarjeje të përcaktuar ose deri në përmbushjen e kushteve të përcaktuara.
4. Urdhri që nxjerr Autoriteti në zbatim të kësaj kthehet në titull ekzekutiv me vendim gjykate, me kërkesën e Autoritetit.
5. Pezullimi sipas këtij neni nuk duhet të bëhet për një periudhë më të gjatë se tre muaj. Megjithatë Autoriteti, nëse e konsideron të nevojshme, mund ta zgjasë pezullimin për një periudhë tjetër jo më të gjatë se tre muaj.
6. Në përfundim të periudhës së pezullimit të parashikuar në pikën 3, Autoriteti duhet ta heqë pezullimin ose të revokojë licencën, regjistrimin ose njohjen, siç e gjykon Autoriteti.
7. Autoriteti mund të revokojë ose pezullojë licencën ose njohjen pa i dhënë personit në fjalë mundësi të shprehet kur:
8. personi hyn në procedurë likuidimi ose falimentimi;
9. personi kryen veprimtari të rregulluara jashtë objektit të licencës;
10. është emëruar një administrator falimentimi ose një administrator tjetër mbi një pjesë të konsiderueshme të pasurisë së personit të licencuar ose të njohur;
11. personi pushon së ushtruari veprimtarinë e rregulluar për një periudhë prej më shumë se 30 ditësh, me përjashtim kur ka marrë miratim paraprak të Autoritetit për këtë;
12. anëtarët e këshillit të administrimit ose punonjësit kyç të personit në fjalë, sipas mendimit të Autoritetit, nuk i kanë kryer detyrat e tyre me ndershmëri dhe drejtësi;
13. personi ka rënë ndesh ose nuk ka përmbushur një kusht të zbatueshëm në lidhje me licencën ose njohjen;
14. personi nuk ka zbatuar një urdhër të Autoritetit;
15. personi nuk i jep Autoritetit informacionet që mund t’ia kërkojë ky i fundit;
16. personi jep informacion të rremë ose keqinformues;
17. për ndonjë arsye tjetër, personi nuk e ka më aftësinë dhe përshtatshmërinë për të mbajtur licencën ose njohjen; ose
18. personi bie ndesh me ndonjë dispozitë tjetër të nxjerrë në zbatim të këtij ligji.
19. Në rastin e një personi të huaj të njohur, Autoriteti mund të konsultohet me autoritetin e huaj rregullator përkatës përpara dhënies së urdhrit në zbatim të këtij neni nëse e çmon thelbësore në interes të investitorëve që urdhri të jepet pas kësaj.
20. Autoriteti mund të bëjë njoftim publik për çdo vendim të marrë pas përfundimit të afatit për bërjen e ankesës në gjykatë, me përjashtim të rasteve kur Autoriteti çmon se interesi publik e kërkon që vendimi të publikohet menjëherë atëherë Autoriteti e publiken vendimin menjëherë.

# KAPITULLI VI: OFERTA E TITUJVE DHE SHOQËRItë e LISTUARA

## Pjesa I Kushtet e përgjithshme për ofertën e titujve

### Neni 243 Oferta publike

1. Titujt mund të emetohen me ofertë publike, pas së cilës duhet të listohen në një treg të rregulluar, nëse nuk përfitojnë nga përjashtimi i parashikuar në 245 dhe 246
2. Oferta publike është oferta që i bëhet një numri investitorësh pa kufizim nga kategoria e investitorit të cilit bëhet oferta, nëse nuk zbatohen përjashtimet e nenit 244, pika 2.
3. Oferta e titujve e cila u drejtohet më pak se 100 personave fizikë dhe jo investitorëve të kualifikuar duhet të shoqërohet me prospekt të plotë.

### Neni 244 Oferta e titujve

1. Asnjë person nuk duhet të bëjë ofertë për nënshkrim ose blerje titujsh në Republikën e Shqipërisë, nëse kjo ofertë nuk bëhet nëpërmjet një prospekti të plotë në bazë të rregullave të nxjerra nga Autoriteti, me qëllim kërkimin e fondeve nga publiku.
2. Kërkesa për nxjerrjen e prospektit të plotë i cili përmban të gjitha informacionet të parashikuar në nenin 244, pika 1, nuk zbatohet:
3. për ofertën e titujve e cila u drejtohet vetëm investitorëve profesionistë dhe ose të kualifikuar;
4. për ofertën e titujve emërtimi për njësi i të cilëve është të paktën 13 milionë lekë;
5. për ofertën e titujve e cila u drejtohet investitorëve që marrin tituj për një shumë totale të paktën 13 milionë lekë për investitor, për ofertë;
6. për aksionet e emetuara në zëvendësim të aksioneve të së njëjtës kategori të emetuar më parë, nëse emetimi i aksioneve të reja nuk kërkon zmadhim të kapitalit të emetuar;
7. për titujt e ofruar në lidhje me një marrje në kontroll nëpërmjet një oferte për këmbim titujsh, me kusht që publikut t’i vihet në dispozicion një dokument ku të jepen informacione për transaksionin dhe ndikimin që ka transaksioni te emetuesi;
8. për titujt e ofruar, caktuar ose për t’u caktuar në lidhje me një bashkim ose ndarje shoqërie tregtare, me kusht që publikut t’i vihet në dispozicion një dokument ku të jepen informacione për transaksionin dhe ndikimin që ka transaksioni te emetuesi;
9. për dividendët e paguar aksionarëve ekzistues në formën e aksioneve të së njëjtës klasë me aksionet për të cilët paguhen këta dividendë, me kusht që të vihet në dispozicion një dokument i cili përmban informacion mbi numrin dhe natyrën e aksioneve dhe arsyet dhe detajet e ofertës;
10. për titujt e ofruar, e caktuar ose për t’u caktuar anëtarëve ekzistues ose të mëparshëm të këshillit të administrimit ose punonjësve ekzistues ose mëparshëm, nga punëdhënësi i tyre ose nga një shoqëri e lidhur, me kusht që të vihet në dispozicion një dokument i cili përmban informacion mbi numrin dhe natyrën e titujve dhe arsyet dhe detajet e ofertës ose caktimit;
11. për tituj jo të kapitalit aksionar, të emetuar në mënyrë të vazhdueshme ose të përsëritur nga një bankë, kur shuma totale agregate e titujve të ofruar është më e vogël se 9.75 miliardë lekë për bankat, e llogaritur për një periudhë 12-mujore, me kusht që këta tituj:
12. të mos jenë të nënrenditura, të konvertueshme ose të këmbyeshme; dhe
13. të japin të drejtë për të nënshkruar ose blerë lloje të tjera titujsh dhe të mos jenë të lidhur me një instrument derivativ.

### Neni 245 Titujt e përjashtuar

1. Autoriteti mund të përjashtojë nga kërkesa për të nxjerrë prospekt ose dokument tjetër, në varësi të kushteve specifike:
2. kuotat e emetuara nga sipërmarrjet e investimeve kolektive, të cilat nuk janë me pjesëmarrje të mbyllur;
3. titujt jo të kapitalit aksionar të emetuar nga një Shtet Anëtar ose nga një prej autoriteteve rajonale ose vendore të një Shteti Anëtar, nga organizmat publike ndërkombëtare ku janë anëtarë një ose më shumë Shtete Anëtare, nga Banka Qendrore Evropiane ose nga bankat qendrore të Shteteve Anëtare;
4. aksionet e kapitalit të bankave qendrore të Shteteve Anëtare;
5. titujt e garantuar pa kushte dhe në mënyrë të pakthyeshme nga një Shtet Anëtar ose nga një prej autoriteteve rajonale ose vendore të një Shteti Anëtar;
6. titujt e emetuar nga shoqatat me status juridik ose organizma jofitimprurëse, të njohura nga Shteti Anëtar, me qëllim të marrjes së fondeve të nevojshme për arritjen e objektivave të tyre jofitimprurës;
7. aksionet e pazëvendësueshme, qëllimi kryesor i të cilave është që t’i japë mbajtësit të drejtën të shfrytëzojë një apartament ose një formë tjetër të pasurisë së paluajtshme ose një pjesë të saj, kur këto aksione nuk mund të shiten të tjerëve pa hequr dorë nga kjo e drejtë.
8. Pa cenuar nenin 244, pika 1, kërkesa për nxjerrjen e një prospekti të plotë nuk zbatohet për ofertën publike të titujve me shumë totale prej më pak se 125 milionë lekë, e cila llogaritet për një periudhë 12-mujore.

### Neni 246 Regjistrimi i emetimit të titujve nga Autoriteti

1. Çdo person që propozon të bëjë një ofertë publike të titujve që do të listohen në një bursë, duhet ta regjistrojnë emetimin pranë Autoritetit.
2. Shoqëria e listuar duhet të regjistrojë pranë Autoritetit:
3. çdo emetim të ri ose ofertë për shitjen e titujve publikut, pavarësisht nëse ky emetim ose ofertë shitjeje bëhet me ofertë publike;
4. emetimin e titujve me të drejta;
5. emetimin e titujve me shpërblim; dhe
6. skemat e organizimit me marrëveshje, skemat e rindërtimit, skemat e marrjes në kontroll, skemat e opsioneve të aksioneve dhe marrjen në pronësi të aktiveve nëpërmjet emetimit të titujve.
7. Çdo regjistrim i ofertave të tilla të titujve duhet të komunikohen brenda një periudhe prej tridhjetë ditësh kalendarike, nëse nuk komunikohet përndryshe me shkrim.
8. Këshilli i administrimit i çdo shoqërie të listuar duhet të sigurojë që shoqëria të jetë në përputhje me rregullat dhe kërkesat e bursës në të cilën janë listuar në mënyrë të vazhdueshme për sa kohë që shoqëria vijon të jetë e listuar në bursë.

## Pjesa II: Prospekti

### Neni 247 Kompetencat dhe detyrimet e Autoritetit

1. Autoriteti mund të bëjë parashikime të mëtejshme me akt nënligjor për formën dhe përmbajtjen e prospektit të plotë, elementet kryesore të të cilit parashikohen në nenet 248-280 të këtij ligji.
2. Në rastin e ofertave që u bëhen vetëm personave të parashikuar në nenin 244, pika 2, ose në rastin e një shume më të vogël nga shuma e parashikuar në nenin 245, pika 2, duhet përgatitur një akt sipas formës së parashikuar me akt nënligjor.
3. Prospekti ose ndonjë dokument tjetër i tillë i përgatitur nga personi që bën ofertën, pavarësisht nëse oferta i bëhet publikut përpara listimit në bursë ose bëhet nëpërmjet vendosjes private, duhet të jetë në përputhshmëri me aktet nënligjore të nxjerra nga Autoriteti.
4. Të gjitha prospektet dhe akt-ofertat duhet të regjistrohen pranë Autoritetit.
5. Autoriteti ka të drejtë të shqyrtojë çdo prospekt ose dokument tjetër të tillë për të verifikuar plotësinë, kur një person bën ofertë titujsh me qëllim të marrjes së fondeve nga publiku.
6. Autoriteti verifikon nëse prospekti i plotë i përmban të gjitha të dhënat e renditura në nenet 248-280 të këtij ligji. Autoriteti nuk verifikon saktësinë apo vërtetësinë e informacioneve të paraqitura në prospekt.
7. Nëse nga shqyrtimi i prospektit konstatohet ose nëse Autoriteti ka të dhëna se ekzistojnë fakte apo rrethana të rëndësishme të cilat duhet të deklaroheshin në prospekt, Autoriteti i kërkon emetuesit plotësimin e prospektit.
8. Autoriteti nuk është i detyruar të verifikojë plotësinë ose saktësinë e prospektit të ofertës së bërë në zbatim të nenit 244, pika 2, dhe nenit 245, pika 2.

### Neni 248 Kërkesat për standardet teknike

1. Prospekti duhet të përbëhet nga:
2. një dokument i regjistrimit të aksioneve;
3. një shënim në të cilin jepet identiteti i anëtarëve të këshillit të administrimit, drejtuesit e lartë, këshilltarit dhe audituesve dhe personave përgjegjës për ofertën, afati i ofertës dhe informacioni kryesor; dhe
4. një përmbledhje.
5. Prospekt duhet të përfshijë informacionin e kërkuar në nenet 239-270.

### Neni 249 Përgjegjësia për informacionin

1. Të gjithë personat përgjegjës për informacionet që jepen në dokumentin e regjistrimit dhe, sipas rastit, për disa pjesë të caktuara të tyre, duhet të identifikohen në dokument, duke shprehur edhe pjesët përkatëse për të cilat janë përgjegjës. Në rastin e personave fizikë, përfshirë edhe anëtarët e organeve administrative, drejtuese ose mbikëqyrëse të emetuesit, bëhet i ditur emri dhe funksioni i personit; në rastin e personave juridikë, bëhet i ditur emërtimi dhe selia e regjistruar.
2. Një deklaratë nga personat përgjegjës për dokumentin se, duke treguar të gjithë kujdesin e arsyeshëm për të siguruar përputhshmëri, informacionet që përmban dokumenti i regjistrimit, me sa janë në dijeni këta persona, përputhen me faktet dhe nuk lënë jashtë asgjë që do të cenonte rëndësinë e informacioneve të tilla.
3. Kur informacionet kanë burim të tretë, jepet një konfirmim se këto informacione janë riprodhuar me saktësi dhe për aq sa ka dijeni emetuesi dhe është në gjendje të qartësojë nga informacionet e publikuara nga ky i tretë, asnjë fakt nuk është lënë jashtë që do ta bënte të pasaktë apo keqinformues informacionin e riprodhuar. Përveç kësaj, identifikohet burimi ose burimet e informacionit.
4. Duhet përfshirë një deklaratë se:
5. dokumenti i regjistrimit është miratuar nga Autoriteti dhe i ka përmbushur standardet e kërkuara sa i takon plotësisë, kuptueshmërisë dhe njëtrajtshmërisë të parashikuara në aktet nënligjore të miratuara nga Autoriteti;
6. regjistrimi nuk duhet të konsiderohet si miratim i emetuesit që është objekt i këtij dokumenti regjistrimi.

### Neni 250 Audituesi ligjor

1. Duhen bërë të ditur emrat dhe adresat e audituesve të emetuesit për periudhën e mbuluar nga pasqyrat financiare vjetore (së bashku me anëtarësimin e tyre në një organ të profesionit).
2. Nëse audituesit kanë dhënë dorëheqjen, janë hequr ose nuk janë riemëruar gjatë periudhës së mbuluar nga pasqyrat financiare vjetore, bëhen të ditura të dhënat nëse kanë rëndësi materiale.

### Neni 251 Faktorët e riskut

1. Jepet në vend të dukshëm një përshkrim i faktorëve të riskut me rëndësi materiale, që janë specifikë për emetuesin, me një numër të kufizuar kategorish, në një rubrikë të titulluar “Faktorët e riskut”.
2. Në secilën kategori duhet të përmenden fillimisht risqet materiale, sipas gjykimit të emetuesit, ofertuesit ose personit që kërkon pranimin në tregtim në një treg të rregulluar, duke mbajtur parasysh ndikimin e tyre te emetuesi dhe probabilitetin e shfaqjes së tyre. Risqet duhet të mbështeten nga përmbajtja e dokumentit të regjistrimit.

### Neni 252 Informacioni në lidhje me emetuesin

1. Historiku dhe zhvillimi i buxhetimit.
2. Emri juridik dhe tregtar i emetuesit.
3. Vendi i regjistrimit të emetuesit, numri i regjistrimit dhe identifikimi si subjekt juridik.
4. Data e themelimit dhe periudha e vlefshmërisë së emetuesit, nëse nuk themelohet pa afat.
5. Vendi i selisë qendrore dhe forma juridike e emetuesit, legjislacioni në bazë të të cilit ushtron aktivitet emetuesi, vendi i themelimit dhe adresa, numri i telefonit të selisë së regjistruar (ose vendi kryesor i veprimtarisë tregtare nëse nuk është i njëjtë me selinë e regjistruar) dhe faqja në internet, së bashku me një paralajmërim se informacioni në faqen në internet nuk është pjesë e prospektit.

### Neni 253 Pasqyra e veprimtarisë së ushtruar

Pasqyra me informacionin mbi veprimtarinë e ushtruar ndahet sipas kategorive të parashikuara në nenet 254, 255, 260, 261 dhe 264.

### Neni 254 Veprimtaritë parësore

1. Përshkrim i faktorëve kryesorë në lidhje me natyrën e operacioneve të emetuesit dhe veprimtaritë parësore të tij, duke treguar kategoritë kryesore të produkteve të shitura dhe/ose shërbimeve të kryera për çdo vit financiar për periudhën e mbuluar nga të dhënat historike të pasqyrave financiare vjetore; dhe
2. Një tregues i çdo produkti dhe/ose shërbimi të ri të rëndësishëm të futur rishtazi dhe, për aq sa zhvillimi i këtyre produkteve apo shërbimeve të reja është bërë publik, tregohet statusi i zhvillimit.

### Neni 255 Tregjet parësore

1. Një përshkrim i tregjeve parësore në të cilat konkurron emetuesi, përfshirë një zbërthim të të ardhurave të përgjithshme sipas kategorive të veprimtarive së shfrytëzimit dhe tregut gjeografik për çdo vit financiar për periudhën e mbuluar nga të dhënat historike të pasqyrave financiare vjetore. Ngjarjet e rëndësishme në zhvillimin e veprimtarisë së emetuesit.
2. Baza për çdo deklaratë të bërë nga emetuesi lidhur me pozicionin konkurrues.

### Neni 256 Strategjia dhe objektivat

1. Një përshkrim i strategjisë dhe objektivave tregtarë të emetuesit (financiarë dhe jo financiarë (nëse ka)). Ky përshkrim mban parasysh sfidat dhe perspektivat e ardhshme të emetuesit.
2. Nëse ka rëndësi materiale për veprimtarinë tregtare ose rentabilitetin e emetuesit, informacione përmbledhëse në lidhje me vartësinë e emetuesit nga patenta ose licenca, kontrata industriale, tregtare ose financiare ose procese të reja prodhimi.
3. Baza për çdo deklaratë të bërë nga emetuesi lidhur me pozicionin konkurrues.

### Neni 257 Investimet

1. Një përshkrim (përfshirë shumën) i investimeve kryesore materiale të emetuesit për çdo vit financiar për periudhën e mbuluar nga të dhënat historike financiare deri më datën e dokumentit të regjistrimit.
2. Një përshkrim i investimeve kryesore material të emetuesit të cilat janë në proces ose për të cilin janë bërë tashmë angazhime të forta, përfshirë shpërndarjen gjeografike të këtyre investimeve (brenda dhe jashtë vendit) dhe mënyrën e financimit (të brendshëm ose të jashtëm).
3. Informacion në lidhje me sipërmarrjet e përbashkëta të shoqërisë dhe shoqëritë në të cilat emetuesi zotëron një pjesë të kapitalit e cila ka mundësi të ketë një efekt të konsiderueshëm në vlerësimin e aktiveve dhe pasiveve të veta, pozicionit financiar ose fitimit dhe humbjes.
4. Një përshkrim i çdo problemi mjedisor që mund të ndikojë në përdorimin që u bën emetuesi aktiveve afatgjata materiale.

### Neni 258 Struktura organizative

1. Nëse emetuesi është pjesë e një grupi, një përshkrim i shkurtër të grupit dhe i pozicionit që zë emetuesi brenda grupit. Kjo mund të jetë në formën e një diagrami të strukturës organizative, ose mund të shoqërohet me një diagram të tillë, nëse kjo ndihmon në sqarimin e strukturës.
2. Një listë e shoqërive të kontrolluara më të rëndësishme, përfshirë emrin, vendin e themelimit ose vendin e selisë, pjesën e interesit të pronësisë, dhe, nëse është e ndryshme, pjesën e të drejtave të votimit që zotëron

### Neni 259 Aktivet afatgjata materiale

1. Informacion në lidhje me aktivet afatgjata materiale, ekzistuese ose të planifikuara, përfshirë pronat me qira, dhe çdo angazhim bllokues të vendosur mbi to.
2. Një përshkrim i çdo problemi mjedisor që mund të ndikojë në përdorimin që u bën emetuesi aktiveve afatgjata materiale.

### Neni 260 Shqyrtimi operacional dhe financiar

1. Për aq sa që nuk mbulohet diku tjetër në dokumentin e regjistrimit, duhet të jepet një përshkrim i gjendjes financiare të emetuesit, ndryshimet në gjendjen financiare dhe rezultatet e operacioneve për çdo vit dhe për periudhën e ndërmjetme, për të cilat kërkohen të dhëna historike financiare, përfshirë shkaqet e ndryshimeve materiale nga viti në vit në të dhënat financiare, për aq sa është e nevojshme për të kuptuar veprimtarinë tregtare të emetuesit në tërësi, për të bërë një shqyrtim të drejtë të zhvillimit dhe të performancës së veprimtarisë tregtare të emetuesit dhe pozicionin e tij për çdo vit dhe periudhën e ndërmjetme për të cilën kërkohen të dhënat historike financiare, përfshirë shkaqet e ndryshimeve materiale. Ky shqyrtim është një analizë e drejtpeshuar dhe e gjithanshme e zhvillimit dhe rezultatit të veprimtarisë tregtare të emetuesit dhe pozicionit të tij, në atë mënyrë që përputhet me madhësinë dhe kompleksitetin e veprimtarisë tregtare.
2. Për aq sa nuk mbulohet diku tjetër në dokumentin e regjistrimit dhe për aq sa është e nevojshme për të kuptuar veprimtarinë tregtare të emetuesit në tërësi, shqyrtimi jep edhe tregues për:

a) zhvillimin e mundshëm të emetuesit në të ardhmen;

b) veprimtaritë në fushën e kërkim-zhvillimit.

### Neni 261 Rezultatet e veprimtarive të shfrytëzimit

1. Informacion në lidhje me faktorët e rëndësishëm, përfshirë ngjarje të pazakonta ose të rralla ose zhvillime të reja, që ndikojnë materialisht në të ardhurat e emetuesit nga operacionet, duke treguar masën me të cilën preken të ardhurat.
2. Kur pasqyrat vjetore financiare historike paraqesin ndryshime materiale në të ardhurat ose shitjet neto, të jepet një përshkrim i arsyeve për këto ndryshime.
3. Informacion në lidhje me çdo politikë qeveritare, ekonomike, fiskale, monetare ose politike ose faktorë që kanë ndikuar materialisht, ose mund të ndikojnë materialisht, drejtpërdrejt ose tërthorazi, te operacionet e emetuesit.

### Neni 262 Burimet e kapitalit

1. Informacion në lidhje me burimet e kapitalit të emetuesit (afatshkurtra dhe afatgjata).
2. Një shpjegim i burimeve dhe shumave dhe një përshkrim i flukseve monetare të emetuesit.
3. Informacion mbi kërkesat për huamarrjen dhe strukturën e financimit të emetuesit duke përfshirë burimet e financimit.
4. Informacion në lidhje me çdo kufizim mbi përdorimin e burimeve të kapitalit që kanë ndikuar materialisht, ose mund të ndikojnë materialisht, drejtpërdrejt ose tërthorazi, te operacionet e emetuesit.
5. Informacion në lidhje me burimet e financimit për investimet materiale të përmendura në nenin 240, pika 2.

### Neni 263 Kërkim-zhvillimi, patentat, licencat dhe mjedisi rregullator

Një përshkrim i mjedisit rregullator në të cilin ushtron veprimtari emetuesi dhe që mund të ketë ndikim në veprimtarinë e tij, së bashku me informacion në lidhje me çdo politikë qeveritare, ekonomike, fiskale, monetare ose politike ose faktorë që kanë ndikuar materialisht, ose mund të ndikojnë materialisht, drejtpërdrejt ose tërthorazi, te operacionet e emetuesit. Kur kanë rëndësi materiale, të jepet një përshkrim i politikave të kërkim-zhvillimit të emetuesit për çdo vit financiar për periudhën e mbuluar nga të dhënat historike financiare, përfshirë shumën e shpenzuar për veprimtari kërkim-zhvillimi të mbështetura nga emetuesi.

### Neni 264 Informacion mbi trendin

1. Një përshkrim të trendëve më të rëndësishëm të kohëve të fundit sa i takon prodhimit, shitjes dhe inventarit, dhe kostot dhe çmimet e shitjes që nga mbyllja e vitit të fundit financiar deri më datën e dokumentit të regjistrimit dhe i çdo ndryshimi të konsiderueshëm në ecurinë financiare të grupit që nga mbyllja e periudhës së fundit financiare për të cilën është publikuar informacioni financiar deri më datën e dokumentit të regjistrimit.
2. Informacion mbi çdo trend, pasiguri, kërkesa, angazhime ose ngjarje të ditura, të cilat ka mundësi të arsyeshme të kenë një ndikim material në perspektivat e emetuesit për të paktën vitin aktual financiar.

### Neni 265 Parashikimet ose çmuarjet e fitimeve

1. Kur emetuesi ka publikuar një parashikim të fitimit ose një çmuarje fitimi (që është ende i parealizuar dhe i vlefshëm), ky parashikim ose çmuarje duhet të përfshihet në dokumentin e regjistrimit.
2. Nëse është publikuar një parashikim fitimi ose një çmuarje fitimi dhe ende është i parealizuar por jo i vlefshëm, atëherë deklarohet kjo gjë dhe jepet një shpjegim përse parashikimi ose çmuarja nuk është më i vlefshëm.
3. Kur emetuesi vendos të përfshijë një parashikim të ri të fitimit ose një çmuarje të re të fitimit ose kur emetuesi përfshin një parashikim të publikuar më parë ose një çmuarje fitimi të publikuar paraprakisht, parashikimi ose çmuarja e fitimit duhet të jetë i qartë, të mos lërë vend për keqkuptime dhe të përmbajë një deklaratë ku jepen supozimet kryesore mbi të cilat e ka mbështetur emetuesi parashikimin ose çmuarjen.
4. Parashikimi ose çmuarja përmbushin parimet e mëposhtme:
5. duhet të ketë dallim të qartë midis supozimeve rreth faktorëve që mund të influencohen nga anëtarët e organeve drejtuese dhe supozimeve rreth faktorëve që janë plotësisht jashtë influencës së tyre;
6. supozimet duhet të jenë të arsyeshme, lehtësisht të kuptueshme për investitorët, specifike dhe precize dhe të mos lidhen me saktësinë e përgjithshme të çmuarjeve që qëndrojnë në themel të parashikimit; dhe
7. në rastin e parashikimit, supozimet duhet t’ia tërheqin vëmendjen investitorit drejt atyre faktorëve të pasigurt të cilët mund ta ndryshojnë materialisht rezultatin e parashikimit.
8. Duhet të ketë një raport të përgatitur nga kontabilistë ose auditues të pavarur, ku të shprehet se, sipas mendimit të kontabilistëve ose audituesve të pavarur, parashikimi ose çmuarja është hartuar siç duhet mbi bazën e deklaruar dhe se baza kontabël e përdorur për parashikimin apo çmuarjen e fitimit është në përputhje me politikat kontabël të emetuesit.
9. Prospekti duhet të përfshijë një deklaratë se parashikimi ose çmuarja e fitimit është hartuar mbi bazën e deklaruar dhe është përgatitur mbi një bazë e cila:
10. është e krahasueshme me informacionet e pasqyrave financiare vjetore historike dhe
11. është në përputhje me politikat kontabël të emetuesit.

### Neni 266 Të dhënat mbi administrimin

Emrat, adresat tregtare dhe funksionet që mbajnë pranë emetuesit personat e mëposhtëm, dhe informacion tregues mbi veprimtaritë kryesore të kryera prej tyre jashtë emetuesit, kur këto janë të rëndësishme në lidhje me emetuesin:

1. Anëtarët e organeve drejtuese ose mbikëqyrëse;
2. Ortakët me përgjegjësi të pakufizuar, në rastin e shoqërisë komandite me kapital aksionar;
3. Themeluesit, nëse emetuesi është krijuar brenda pesë viteve të fundit; dhe
4. Çdo drejtues i lartë i përfshirë në konstatimin nëse emetuesi ka ekspertizën dhe përvojën e duhur për administrimin e veprimtarisë tregtare të emetuesit.

### Neni 267 Shpërblimi dhe përfitimet

1. Shuma e pagës së dhënë (përfshirë çdo kompensim të kushtëzuar ose të shtyrë) dhe përfitimet në natyrë që u jepen personave të tillë nga emetuesi dhe shoqëritë e tij të kontrolluara për shërbimet e kryera me çdo cilësi për emetuesin dhe shoqëritë e tij të kontrolluara nga cilido person.
2. Ky informacion duhet të jepet në mënyrë individuale, përveç rastit kur dhënia e informacionit në mënyrë individuale nuk kërkohet në vendin e origjinës të emetuesit dhe nuk jepet në mënyrë publike nga emetuesi.
3. Shumat totale të vëna mënjanë ose të konstatuara nga emetuesi ose shoqëritë e tij të kontrolluara për pensione pleqërie ose të tjera ose për përfitime të ngjashme.

### Neni 268 Praktikat e këshillit

1. Në lidhje me vitin e mbyllur ushtrimor të emetuesit, nëse nuk është specifikuar ndryshe, në lidhje me anëtarët e këshillit të administrimit dhe drejtuesit e lartë, datën e përfundimit të mandatit aktual, nëse ka, dhe periudhën për sa e kohë e mban këtë post personi.
2. Informacion për kontratat e anëtarëve të këshillit të administrimit ose drejtuesve të lartë me emetuesin ose me ndonjë prej shoqërive të tij të kontrolluara, ku parashikohen përfitime nga zgjidhja e marrëdhënieve të punës.
3. Informacion mbi komitetin e auditimit dhe komitetin e pagave të emetuesit, përfshirë emrat e anëtarëve të komitetit dhe një përmbledhje të termave të referencës në bazë të të cilave vepron komiteti.
4. Një deklaratë nëse emetuesi është ose jo në përputhshmëri me regjimin e drejtimit të brendshëm të shoqërive tregtare i cili është zbatueshëm për emetuesin. Në rast se emetuesi nuk është në përputhshmëri me një regjim të tillë, duhet të përfshihet një deklaratë për këtë, së bashku me një shpjegim përse emetuesi nuk është në përputhshmëri.
5. Një deklaratë për ndikimet e reja materiale të mundshme në drejtimin e brendshëm të shoqërisë, përfshirë ndryshimet e ardhshme në përbërjen e këshillit dhe të komiteteve (nëse për këtë është marrë tashmë vendim në këshill dhe/ose në asamblenë e përgjithshme)

### Neni 269 Punëmarrësit

1. Numri i punëmarrësve në fund të periudhës ose mesatarja për secilin vit ushtrimor për periudhën e mbuluar nga të dhënat e pasqyrave financiare vjetore historike deri më datën e dokumentit të regjistrimit (dhe ndryshimet e këtyre numrave, nëse janë me rëndësi materiale) dhe, nëse e mundur dhe me rëndësi materiale, një zbërthim i numrit të personave të punësuar sipas kategorive kryesore të veprimtarisë dhe vendndodhjes gjeografike.
2. Nëse emetuesi punëson një numër të konsiderueshëm punonjësish provizorë, jepet numri mesatar i punonjësve provizorë gjatë vitit ushtrimor më të fundit.
3. Aksionet dhe opsionet e aksioneve në lidhje me anëtarët e këshillit të administrimit, drejtuesit e lartë dhe punëmarrësit, së bashku me informacion mbi pronësinë e aksioneve të tyre dhe çdo opsion për aksione të emetuesit, më datën më të fundit të mundshme.
4. Përshkrim i masave, nëse ka, për përfshirjen e anëtarëve e këshillit të administrimit, drejtuesve të lartë ose punëmarrësve në kapitalin e emetuesit.

### Neni 270 Aksionarët e mëdhenj

1. Për aq sa ka dijeni emetuesi, emri i çdo personi, i cili nuk është anëtar i organeve administrative, drejtuese ose mbikëqyrëse, dhe i cili, drejtpërdrejt ose tërthorazi, zotëron interes në kapitalin ose të drejtat e votës të emetuesit, për të cilën kërkohet njoftim në bazë të ligjit që rregullon emetuesin, së bashku me shumën e interesit të secilit person, më datën e dokumentit të regjistrimit. Nëse nuk ka persona të tillë, të deklarohet mungesa e interesit në fjalë.
2. Një deklaratë nëse aksionarët e mëdhenj të emetuesit kanë ose jo të drejta të ndryshme vote, sipas rastit.
3. Për aq sa ka dijeni emetuesi, të deklarohet nëse emetuesi është, drejtpërdrejt ose tërthorazi, në pronësi ose në kontroll të një personi tjetër, dhe të bëhet e ditur se cili ose cilët janë këta persona të tjerë, si edhe të përshkruhet natyra e kontrollit dhe masat që janë marrë për të siguruar që ky kontroll të mos abuzohet.
4. Një përshkrim i çdo mase, për të cilën ka dijeni emetuesi, shfrytëzimi i së cilës më një datë të ardhshme mund të sjellë ndryshim në kontrollin e emetuesit.

### Neni 271 Transaksionet me palët e lidhura

1. Duhet të jepen, në përputhje me standardin përkatës, të dhëna kur emetuesi ka bërë transaksione me palë të lidhura gjatë periudhës së mbuluar nga të dhënat e pasqyrave financiare vjetore historike, deri më datën e dokumentit të regjistrimit.
2. Nëse për emetuesin nuk zbatohen standarde të tilla, duhet të jepen informacionet e mëposhtme:
3. Natyra dhe masa e çdo transaksioni që është, më vete ose në formë agregate, me rëndësi materiale për emetuesin. Kur transaksionet me palët e lidhura nuk janë kryer sipas kushteve të zakonshme të tregut, të jepet një shpjegim përse këto transaksione nuk janë kryer me kushte të zakonshme të tregut. Në rastin e kredive të pashlyera, përfshirë dorëzanitë e çdo lloji, të bëhet e ditur shuma që ka mbetur e pashlyer; dhe
4. Shuma ose përqindja që zënë transaksionet me palët e lidhura në xhiron afariste të emetuesit.

### Neni 272 Përmbajtja dhe përgatitja e dokumentit të regjistrimit

Prospekti duhet të shoqërohet me një dokument regjistrimi, i cili mbulon:

1. Informacionet financiare mbi aktivet dhe pasivet e emetuesit, pozicionin financiar dhe rezultatin ushtrimor të tij;
2. Informacione financiare historike, pasqyrat vjetore financiare dhe pasqyrat financiare historike të audituara që mbulojnë 3 vitet e fundit ushtrimore (ose një periudhë më të shkurtër nëse emetuesi ushtron veprimtari prej një periudhë më të shkurtër) dhe raportin e auditimit në lidhje me çdo vit;
3. Ndryshimi i datës kontabël të referimit, nëse emetuesi e ka ndryshuar këtë datë gjatë periudhës për të cilën kërkohen informacione nga pasqyrat financiare vjetore historike.
4. Pasqyrat financiare vjetore historike vjetore duhet të mbulojnë të paktën 36 muaj, ose të gjithë periudhën gjatë së cilës ka ushtruar veprimtari emetuesi nëse është më e shkurtër.

### Neni 273 Standardet e kontabilitetit për pasqyrat

Pasqyrat me informacionet financiare duhet të përgatiten sipas Standardeve Ndërkombëtare të Raportimit Financiar (SNRF).

### Neni 274 Të dhënat financiare dhe të përkohshme

1. Nëse emetuesi ka publikuar informacione financiare tremujore ose gjashtëmujore që nga data e pasqyrave financiare të fundit të audituara, këto duhet të përfshihen në dokumentin e regjistrimit.
2. Nëse informacioni financiar tremujor ose gjashtëmujor është audituar ose është shqyrtuar, duhet të përfshihet edhe raporti i auditimit ose raporti i shqyrtimit. Nëse janë jo të audituara apo të shqyrtuara, atëherë duhet deklaruar edhe kjo.
3. Nëse dokumenti i regjistrimit mban një datë më shumë se nëntë muaj pas datës së mbylljes të vitit të fundit të pasqyrave financiare të audituara, duhet të përmbajë informacionin e ndërmjetëm financiar, i cili mund të jetë jo i audituar (dhe në këtë rast, ky fakt duhet të deklarohet) që mbulon së paku gjashtëmujorin e parë të vitit financiar.
4. Informacioni i ndërmjetëm financiar duhet të përgatitet në përputhje me kërkesat e SNRF-ve.

### Neni 275 Auditimi i pasqyrave financiare vjetore

1. Informacionet e pasqyrave financiare vjetore historike duhet të auditohen në mënyrë të pavarur.
2. Informacionet e pasqyrave financiare vjetore historike duhet të auditohen ose të raportohen lidhur me faktin nëse, në kuptim të dokumentit të regjistrimit, japin ose jo një pamje të drejtë dhe të vërtetë në përputhje me standardet e auditimit të zbatueshme në Republikën e Shqipërisë ose me standarde ekuivalente në një vend tjetër .

### Neni 276 Informacioni financiar paraprak

1. Informacioni financiar paraprak duhet të shoqërohet me një raport të përgatitur nga kontabilistë ose auditues të pavarur.
2. Një përshkrim i politikës së emetuesit mbi shpërndarjen e dividendëve dhe çdo kufizim të vendosur mbi të. Shuma e dividendit për aksion për secilin vit ushtrimor për periudhën e mbuluar nga informacionet e pasqyrave financiare vjetore historike, të rregulluara, kur ka pasur ndryshim në numrin e aksioneve të emetuesit, për ta bërë këtë informacion të krahasueshëm.
3. Informacion për çdo proces shtetëror, ligjor ose arbitrazhi (përfshirë edhe procese të tilla që janë ende të papërfunduara apo që pritet të fillojnë, për të cilat ka dijeni emetuesi) nga të cilat emetuesi dhe/ose grupi, gjatë periudhës së fundit 12-mujore, mund të ketë ose ka pasur në të shkuarën pasoja sa i takon pozicionit financiar apo rentabilitetit të tij.
4. Një përshkrim i çdo ndryshimi të konsiderueshëm në pozicionin financiar ose pozicionin tregtues të grupit, që ka ndodhur pas mbylljes së periudhës së fundit ushtrimore për të cilën janë publikuar pasqyrat financiare të audituara ose informacionet financiare e ndërmjetme, ose jepet deklaratë e duhur për mungesën e tyre.

### Neni 277 Informacion shtesë mbi kapitalin aksionar

1. Informacioni i mëposhtëm më datën e bilancit më të fundit të përfshirë në pasqyrat financiare vjetore:
2. Shuma e kapitalit të emetuar, dhe për çdo klasë të kapitalit aksionar:
3. Numri total i aksioneve të kapitalit aksionar të autorizuar të emetuesit;
4. Numri i aksioneve të emetuara dhe të paguara plotësisht dhe të emetuara por jo të paguara plotësisht;
5. Vlera nominale për aksion, ose fakti që aksionet nuk kanë vlerë nominale; dhe
6. Një rakordim i numrit të aksioneve të papaguara gjendje në fillim dhe në fund të periudhës.
7. Nëse më shumë se 10% e kapitalit është paguar me aktive dhe jo me mjete monetare brenda periudhës së mbuluar nga informacionet e pasqyrave financiare vjetore historike, të deklarohet ky fakt.
8. Nëse ka aksione që nuk përfaqësojnë kapital, të jepet numri dhe karakteristikat kryesore të këtyre aksioneve.
9. Numri, vlera kontabël dhe vlera nominale e aksioneve të emetuesit të cilat mbahen nga vetë emetuesi ose nga shoqëritë e kontrolluara të emetuesit ose mbahen për llogari të emetuesit ose të shoqërive të kontrolluara të emetuesit.
10. Vlera e çdo titulli të konvertueshëm, titulli të këmbyeshëm ose titulli me garanci, duke bërë të ditura kushtet dhe procedurat për konvertimin, këmbimin ose nënshkrimin.
11. Informacion për kushtet e çdo të drejte dhe/ose detyrimi blerjeje mbi kapitalin e autorizuar, por të paemetuar, ose në lidhje me premtimin për zmadhim kapitali.
12. Informacion për kapitalin e çdo anëtari të grupit që është objekt opsioni ose marrëveshjeje, me kushte ose pa kushte, për të qenë objekt opsioni, dhe të dhënat e opsionet të tilla, përfshirë edhe personat me të cilët lidhen këto opsione.
13. Një historik të kapitalit aksionar, duke theksuar informacionet për çdo ndryshim, për periudhën e mbuluar nga të dhënat e pasqyrave financiare vjetore historike.

### Neni 279 Akti i themelimit dhe statuti

1. Regjistri dhe numri i regjistrimit në të, nëse ka, dhe një përshkrim i shkurtër i objektit të shoqërisë dhe qëllimeve të emetuesit dhe informacion se ku mund të gjenden këto të dhëna në aktin e themelimit dhe statutin e shoqërisë.
2. Një përmbledhje e çdo dispozite të statutit, kartës ose akteve të tjera të brendshme emetuesit, në lidhje me anëtarët e organeve administrative, drejtuese dhe mbikëqyrëse, të cilat kanë dallime materiale nga sa parashikohet në Ligjin nr. 9901, datë 14.04.2008, “Për tregtarët dhe shoqëritë tregtare”.
3. Kur ka më shumë se një klasë të aksioneve ekzistuese, një përshkrim i të drejtave, preferencave dhe kufizimeve që lidhen me çdo klasë të aksioneve ekzistuese.
4. Një përshkrim se si duhet vepruar për të ndryshuar të drejtat e aksionarëve, duke treguar se si kushtet janë më të rëndësishme nga sa kërkohet me ligj.
5. Një përshkrim i kushteve që rregullojnë mënyrën se si thirren mbledhjet vjetore të asamblesë së përgjithshme dhe mbledhjet e jashtëzakonshme të asamblesë të përgjithshme të aksionarëve, përfshirë kushtet e pranimit.
6. Një përshkrim i shkurtër i çdo dispozite të statutit, kartës ose akteve të brendshme të emetuesit, që do të kishin për pasojë vonimin, shtyrjen ose pengimin e një ndryshimi në kontrollin e emetuesit.
7. Informacion nëse ka në statut, kartë ose akte të tjera të brendshme të emetuesit, ndonjë dispozitë që rregullon pragun e pronësisë mbi të cilin duhet të bëhet e ditur pronësia e aksionarëve.
8. Një përshkrim i kushteve të vendosura nga akti i themelimit ose statuti, karta apo ndonjë akt tjetër i brendshëm i shoqërisë, të cilat rregullojnë ndryshimet e kapitalit, kur këto kushte janë më të shtrënguara nga sa kërkohet me ligj.

### Neni 279 Kontratat me rëndësi materiale

Një përmbledhje e çdo kontrate me rëndësi materiale, përveç kontratave të lidhura në rrjedhën e zakonshme të veprimtarisë tregtare, në të cilën është palë emetuesi ose ndonjë anëtar i grupit, për dy vitet e funde përpara publikimit të dokumentit të regjistrimit. Një përmbledhje e çdo kontrate tjetër (që nuk është kontratë e lidhur në rrjedhën normale të veprimtarisë tregtare) të lidhur nga çdo anëtar i grupit ku ka ndonjë dispozitë në bazë të së cilës çdo anëtar i grupit ka detyrim ose të drejtë që më datën e dokumentit të regjistrimit ka rëndësi materiale për grupin.

### Neni 280 Dokumentet në dispozicion

Një deklaratë që për periudhën e vlefshmërisë së dokumentit të regjistrimit dokumentet e mëposhtme (ose kopje të tyre), kur ka, janë në dispozicion për t’u konsultuar:

1. Statuti dhe akti i themelimit i emetuesit, në variantin e tyre më të fundit;
2. Të gjitha raportet, letrat dhe dokumentet, vlerësimet dhe deklaratat e tjera të përgatitura nga çdo ekspert me kërkesë të emetuesit, pjesë të të cilave janë përfshirë ose përmendur në dokumentin e regjistrimit;
3. Të dhënat financiare historike të emetuesit ose, në rastin e grupit, të dhënat historike financiare për emetuesin dhe shoqëritë e kontrolluara të tij, për secilin prej dy viteve ushtrimore që i paraprijnë datës së publikimit të dokumentit të regjistrimit. Adresa e faqes së internetit ku mund të konsultohen dokumentet, me anë të mjeteve fizike ose elektronike.

### Neni 281 Urdhri i ndalimit

1. Autoriteti mund t’i japë urdhër emetuesit të mos caktojë, emetojë, ofrojë ose të bëjë ftesë për të nënshkruar, blerë ose shitur tituj të mëtejshëm në lidhje me ofertat, kur sipas mendimit të Autoritetit:
2. prospekti ose ndonjë dokument tjetër i tillë nuk është në përputhshmëri me kërkesat e parashikuara nga Autoriteti;
3. prospekti ose ndonjë dokument tjetër i tillë përmban një deklaratë ose informacion që është i rremë ose keqinformues ose fsheh të dhëna me rëndësi materiale; ose
4. emetuesi është në kundërshtim me dispozitat e këtij ligji ose të akteve nënligjore të miratuara në zbatim të tij.
5. Autoriteti mund të miratojë një urdhër kalimtar pa të drejtë konsultimi nëse Autoriteti gjykon se çdo vonesë në miratimin e një urdhri të tillë në zbatim të pikës do të cenonte interesin publik.
6. Në varësi të pikave 2 dhe 4, Autoriteti nuk duhet të miratojë një urdhër sipas pikës 1, nëse Autoriteti nuk i ka dhënë një mundësi të arsyeshme konsultimi personit të cenuar, në mënyrë që ky të shprehet nëse duhet miratuar ose jo një urdhër i tillë.
7. Urdhri i përkohshëm i miratuar në zbatim të pikës 2, nëse nuk është revokuar, duhet të prodhojë pasoja deri në fund të 2 ditëve pune pas ditës kur është miratuar ose deri në përfundim të seancës konsultuese (dëgjimore) të parashikuar në pikën 2, cilado datë është më e mëpasshme.
8. Urdhri i përkohshëm i miratuar në zbatim të pikës 2 mund të revokohet nga Autoriteti me anë të një urdhri tjetër, nëse Autoriteti çmon se nuk vlejnë më rrethanat që kanë çuar në miratimin e urdhrit të mëparshëm.
9. Kur kërkesat për të nënshkruar ose blerë tituj për të cilat është bërë prospekti ose ndonjë dokument tjetër i tillë, janë depozituar përpara urdhrit të miratuar në zbatim të pikës 1:
10. kur titujt nuk u janë emetuar subjekteve kërkuese, kërkesat duhet të konsiderohen se janë tërhequr dhe anuluar dhe emetuesi ose personi tjetër i cili arkëton fondet, duhet menjëherë të kthejë pa interes të gjitha fondet e arkëtuara nga subjekti kërkues dhe nëse fondet nuk kthehen janë brenda katërmbëdhjetë ditëve nga urdhri i ndaluar, emetuesi duhet të kthejë fondet me interes, siç mund të përcaktohet nga Autoriteti, duke filluar nga përfundimi i këtij afati; ose
11. kur titujt u janë emetuar subjekteve kërkuese, emetimi i titujve duhet të konsiderohet i pavlefshëm dhe emetuesi ose çdo person tjetër duhet:
12. menjëherë të kthejë pa interes të gjitha fondet e arkëtuara nga subjektet kërkuese dhe nëse fondet nuk kthehen brenda katërmbëdhjetë ditëve nga urdhri i ndaluar, emetuesi duhet të kthejë fondet me interes, sipas normës së interesit të përcaktuar nga Autoriteti, duke filluar nga përfundimi i këtij afati; dhe
13. të marrë hapat e nevojshëm për të zbatuar urdhrin.
14. Pavarësisht nga pika 6, Autoriteti nuk duhet të lëshojë urdhër ndalimi nëse ndonjë prej titujve për të cilat është nxjerrë prospekti është i listuar në bursë dhe tregtimi i tij ka filluar.

## Pjesa III Pranimi për listim dhe tregtim në një treg të rregulluar

### Neni 282 Titujt e tregtuar në tregun e rregulluar

1. Bursa administron tregun e rregulluar. Nëpërmjet rregullores së saj, bursa mund të krijojë segmente të tjera të tregut të rregulluar. Për këto segmente të tjera të tregut të rregulluar, bursa vendos kushte më të rrepta për pranim dhe për mbrojtjen e investitorëve.
2. Titujt mund të pranohen në tregun e rregulluar vetëm nëse janë plotësuar kushtet për pranim në lidhje me titujt.

### Neni 283 Kushtet për pranimin për tregtim në tregun e rregulluar

1. Në tregun e rregulluar mund të pranohen vetëm titujt që mund të tregtohen në mënyrë të drejtë, të rregullt dhe efikase.
2. Titujt e pranuar për tregtim në tregun e rregulluar duhet të plotësojnë këto kritere:
3. titujt për të cilët depozitohet kërkesë për pranim duhet të emetohen në përputhje me rregullat që zbatohen për to dhe duhet të jenë të negociueshme lirisht pa asnjë kufizim;
4. të drejtat e votës duhet të jenë të barabarta për të gjithë titujt e emetuar nga një emetues;
5. pozicioni ligjor i emetuesit të titujve duhet të jetë në përputhje me legjislacionin e Republikës së Shqipërisë ose të shtetit ku ndodhet selia e regjistruar e emetuesit,
6. emetuesi ose ofruesi i titujve duhet të zbatojë detyrimin e hartimit të një prospekti në përputhje me Pjesën II të këtij Kapitulli.

### Neni 284 Karakteristikat e titujve të tregtuar në tregun e rregulluar

1. Titujt e emetuesit me seli të regjistruar në Republikën e Shqipërisë mund të pranohen për tregtim në tregun e rregulluar vetëm nëse emetohen në formë të dematerializuar.
2. Në tregun e rregulluar mund të pranohen për tregtim vetëm derivativët e krijuar në atë mënyrë që mundëson vendosje korrekte të çmimit dhe shlyerje efektive.
3. Autoriteti mund të bëjë parashikime të mëtejshme me akt nënligjor për karakteristikat e titujve që merren parasysh gjatë vlerësimit nëse instrumentet i plotësojnë kushtet për pranim për tregtim në tregun e rregulluar.
4. Kuotat e sipërmarrjeve të investimeve kolektive, krahas kushteve të vendosura në këtë nen, duhet të plotësojnë edhe kushtet e parashikuara në Ligjin nr. 10 198, datë 10.12.2009, “Për sipërmarrjet e investimeve kolektive”.

### Neni 285 Miratimi i listimit dhe tregtimit

1. Tregtimi i titujve në tregun e rregulluar duhet të bëhet me miratimin e bursës.
2. Vetëm emetuesi ose personi i autorizuar nga emetuesi mund të paraqesë kërkesë për pranim për tregtim në një treg të rregulluar.
3. Bursa e jep miratimin për tregtim në tregun e rregulluar nëse plotësohen kushtet e parashikuara në nenet 272 dhe 273.

### Neni 286 Refuzimi i pranimit për listim dhe tregtim

Bursa e refuzon kërkesën për pranim për tregtim të një titulli në tregun e rregulluar nëse:

1. nuk plotësohen kushtet e parashikuara në nenet 272 dhe 273;
2. sipas të dhënave të disponueshme, bursa çmon se pranimi do të ndikonte negativisht në interesat e investitorëve.

### Neni 287 Vendimmarrja për pranimin për tregtim në tregun e rregulluar

1. Vendimi për pranimin e titujve për tregtim në tregun e rregulluar merret nga këshilli drejtues i bursës.
2. Bursa parashikon në rregulloren e saj se kur kërkesa e përmendur në pikën 1 të këtij neni konsiderohet se është e rregullt.
3. Vendimi i përmendur në pikën 1 është i prerë dhe subjekti kërkues mund të bëjë ankesë pranë Autoritetit.
4. Bursa e informon Autoritetin për çdo kërkesë që ka marrë për pranim titujsh për tregtim tregti, dhe për vendimet e saj lidhur me këto kërkesa për pranim për tregtim.
5. Bursa publikon rregullisht të gjitha të dhënat mbi pranimin e titujve për tregtim në tregun e rregulluar të administruar prej saj, në faqen e saj në internet.

### Neni 288 Pranimi i titujve pa pëlqimin e emetuesit

1. Si përjashtim nga dispozitat e nenit 277, pika 2, titujt e transferueshëm mund të pranohen për tregtim në tregun e rregulluar edhe pa pëlqimin e emetuesit, nëse janë pranuar në një nga tregjet e rregulluara të mëposhtme:
2. një treg tjetër i rregulluar në Republikën e Shqipërisë,
3. tregu i rregulluar i një vendi tjetër ose bursa e një vendi të tretë nëse, në lidhje me dispozitat e vendit tjetër:
4. kërkesa për pranimin e titujve për tregtim është e krahasueshme me sa parashikohet në këtë ligj dhe në aktet nënligjore të nxjerra në zbatim të këtë ligj;
5. prospekti në lidhje me emetimin ose prospekti në lidhje me pranimin e titujve për tregtim është i krahasueshëm me sa parashikohet në këtë ligj dhe në aktet nënligjore të nxjerra në zbatim të këtë ligj;
6. ekzistojnë parakushtet në këtë bursë për kriteret e transparencës, të krahasueshme me çfarë ekziston në tregun e rregulluar për titujt e pranuar për tregtim;
7. bëhet shkëmbimi i informacioneve në funksion të tregtimit, me autoritetet kompetente të vendit në fjalë.
8. Kur titujt pranohen për tregtim në tregun e rregulluar, në përputhje me këtë nen, bursa e informon emetuesin se titujt tregtohen në tregun e rregulluar të operuar prej saj.
9. Kur titujt pranohen për tregtim në tregun e rregulluar, në përputhje me këtë nen, bursa e informon Autoritetin. Ky informim për pranimin e titujve për tregtim bëhet publik pa vonesë.
10. Kur, në përputhje me pikën 1, titujt pranohen për tregtim në tregun e rregulluar pa pëlqimin e emetuesit, emetuesi, nëpërmjet dhënies së pëlqimit për vijimin e tregtimit, duhet të bjerë dakord t’i japë informacionet e parashikuara tregut të rregulluar në të cilin janë pranuar për tregtim titujt pa pëlqimin e tij, ose të kërkojë që tregtimi të ndërpritet.

### Neni 289 Kushtet që duhet të përmbushin emetuesit e titujve

1. Pozicioni ligjor i emetuesit duhet të jetë në përputhje me rregullat e vendit në të cilin ka selinë e regjistruar, veçanërisht në lidhje me themelimin dhe ushtrimin e veprimtarisë.
2. Kapitalizimi i parashikueshëm i tregut të aksioneve për të cilat depozitohet kërkesë për pranim në listimin zyrtar duhet të jetë në përputhje me rregullat e bursës për kapitalin aksionar dhe kushtet e veçanta që mund të kufizojnë pronësinë.
3. Bursa mund ta miratojë pranimin për tregtim edhe kur nuk plotësohen kushtet e përmendura në këtë nen, me kusht që të çmojë se do të ketë treg adekuat për aksionet në fjalë.
4. Emetuesi duhet të ketë publikuar ose depozituar raportet vjetore financiare në përputhje me legjislacionin e vendit ku ka selinë e regjistruar, për tri vitet financiare të fundit përpara depozitimit të kërkesës për pranim për tregtim në tregun e rregulluar.
5. Përjashtimisht, bursa mund ta miratojë pranimin e aksioneve të emetuesve që nuk përmbushin kushtet e këtij neni nëse bursa mund të dëshmojë se investitorët i kanë të dhënat e nevojshme për ta vlerësuar emetuesin dhe aksionet për të cilat kërkohet pranimi për tregtim në tregun zyrtar dhe nëse është në interes të emetuesit ose në interes të investitorit.

### Neni 290 Kushtet për aksionet për të cilat kërkohet pranim për tregtim në tregun zyrtar

1. Nëse pranimi për tregtim në tregun zyrtar paraprihet nga një emetim publik, pranimi i parë për tregtim në tregun zyrtar mund të bëhet vetëm pas përfundimit të periudhës së nënshkrimit dhe pagimit në kuadër të emetimit publik.
2. Përpara pranimit të aksioneve për tregtim në tregun zyrtar, një numër i mjaftueshëm aksionesh duhet t’i shpërndahen publikut, siç parashikohet në rregullore.
3. Nëse aksionet i shpërndahen publikut nëpërmjet një tregu të rregulluar, pranimi për tregtim në tregun zyrtar mund të miratohet pa qenë në përputhshmëri me kushtet e përmendura në këtë nen, vetëm për aq sa bursa mund të dëshmojë se një numër i mjaftueshëm aksionesh do të shpërndahet nëpërmjet tregut të rregulluar brenda një periudhe të shkurtër kohore.
4. Kur kërkesa për pranim për tregtim në tregun zyrtar depozitohet për një bllok të mëtejshëm aksionesh të së njëjtës kategori, bursa mund ta bëjë vlerësimin e përmendur në këtë nen, lidhur me numrin e mjaftueshëm të aksioneve të shpërndara për publikun, në lidhje me të gjitha aksionet e emetuara dhe jo vetëm në lidhje me bllokun e mëtejshëm.
5. Bursa mund ta miratojë kërkesën për pranim për tregtim në tregun zyrtar të aksioneve të atyre emetuesve, aksionet e të cilëve janë pranuar për tregtim në një treg zyrtar të një vendi të tretë, nëse një numër i mjaftueshëm aksionesh është shpërndarë në publik në këtë vend të tretë ose në vendin në të cilin këto aksione janë pranuar për tregtim në tregun zyrtar.
6. Në kuptim të këtij ligji, çmohet se publikut i është shpërndarë një numër i mjaftueshëm aksionesh nëse:
7. të paktën [ ] e klasës së aksioneve për të cilat bëhet kërkesë për pranim është në duart e publikut;
8. duke pasur parasysh numrin e madh të aksioneve të së njëjtës kategori dhe përqindjen e shpërndarjes së tyre publikut, tregu do të jetë në gjendje të funksionojë siç duhet edhe nëse përqindja e aksioneve në duart e publikut është më e ulët.
9. Bursa parashikon në rregulloren e saj cilat aksione nuk konsiderohen si aksione të shpërndara për publikun.
10. Kërkesa për pranim për listim zyrtar duhet të bëhet në lidhje me të gjitha aksionet e së njëjtës klasë që janë emetuar.
11. Përjashtimisht nga sa parashikohet në këtë nen, kërkesa për pranim nuk ka nevojë të mbulojë aksionet që:
12. u përkasin blloqeve që shërbejnë për të ruajtur kontrollin e shoqërisë ose
13. nuk janë të negociueshme, në bazë të kontratës, për një periudhë të caktuar kohe,

me kusht që publiku të informohet për situatat e parashikuara në pikat 1 dhe 2 dhe që nuk ekziston rreziku që situata të tilla të cenojnë interesat e mbajtësit të aksioneve për të cilat është bërë kërkesë për pranim.

### Neni 291 Titujt në formë fizike

1. Për pranimin për tregtim në tregun zyrtar të aksioneve që kanë formë fizike të emetuesit me seli të regjistruar në një vend tjetër është e nevojshme që forma fizike të jetë në përputhje me standardet e përshkruara në vendin në fjalë.
2. Nëse forma fizike nuk është në përputhje me rregullat e Republikës së Shqipërisë, bursa duhet ta bëjë publik këtë fakt.
3. Për pranimin në tregtim në tregun zyrtar të aksioneve që kanë formë fizike të emetuesit me seli të regjistruar në një vend tjetër, forma fizike e aksioneve duhet të garantojë në mënyrë të mjaftueshme mbrojtjen e investitorit.

### Neni 292 Kushtet e veçanta për pranimin e titujve të borxhit

1. Forma dhe përmbajtja e titujve të borxhit për të cilët bëhet kërkesë për pranim për tregtim në tregun zyrtar duhet të jenë në përputhje me rregullat objekt i të cilave janë. Këta tituj duhet të jenë të negociueshëm lirisht.
2. Si përjashtim nga pika 1, bursa mund t’i trajtojë titujt e borxhit që nuk janë shlyer plotësisht si lirisht të negociueshëm, nëse ekzistojnë mekanizma për të siguruar që negotueshmëria e këtyre titujve të borxhit të mos jetë e kufizuar dhe nëse tregtimi bëhet transparent dhe në formën e duhur, duke i siguruar publikut të gjitha të dhënat e duhura.
3. Nëse pranimi për tregtim në tregun zyrtar paraprihet nga një emetim publik, pranimi i parë për tregtim në tregun zyrtar mund të bëhet vetëm pas përfundimit të periudhës së nënshkrimit dhe pagimit në kuadër të emetimit publik.
4. Dispozitat e këtij neni nuk zbatohen në rastin e shitjes nga huamarrësi të titujve të mëparshëm të borxhit për të cilët afati i fundit i nënshkrimit nuk është i përcaktuar.
5. Kërkesa për pranim në listim zyrtar duhet të bëhet në lidhje me të gjithë titujt e borxhit të të njëjtit rend.

### Neni 293 Titujt e borxhit që janë të konvertueshëm ose që kanë të drejta të tjera

1. Titujt e konvertueshëm ose të këmbyeshëm të borxhit dhe titujt e borxhit me garanci mund të pranohen për tregtim në tregun zyrtar vetëm nëse:
2. aksionet e lidhura janë pranuar tashmë për tregtim në të njëjtin treg të rregulluar ose
3. aksionet e lidhura janë pranuar tashmë për tregtim në një treg tjetër të rregulluar ose
4. pranohen për tregtim njëkohësisht me aksionet e lidhura me to.
5. Bursa mund ta miratojë pranimin e titujve të borxhit të përmendur në këtë nen për tregtim në tregun zyrtar, vetëm kur mund të konstatojë se mbajtësit e këtyre titujve i kanë në dispozicion të gjitha të dhënat e nevojshme për vlerësimin e vlerës së aksioneve me të cilat lidhen këta tituj borxhi.

### Neni 294 Pranimi për tregtim në tregun e rregulluar, të titujve të borxhit të emetuar nga një Shtet, autoritetet e tij rajonale ose vendore ose nga një organizëm publik ndërkombëtar

1. Kur pranimi për tregtim në tregun zyrtar paraprihet nga një emetim publik, pranimi i parë për tregtim në tregun zyrtar mund të bëhet vetëm pas përfundimit të periudhës së nënshkrimit dhe pagimit në kuadër të emetimit publik.
2. Titujt e borxhit të emetuar nga një vend tjetër ose nga autoritetet e tij rajonale ose vendore ose nga organizmat publike ndërkombëtare duhet të garantojnë në mënyrë të mjaftueshme mbrojtjen e investitorit.
3. Dispozitat e pikës 2 të këtij neni nuk zbatohen për nënshkrimet për të cilat afati i fundit i nënshkrimit nuk është i përcaktuar.
4. Kërkesa për pranim për tregtim në tregun zyrtar duhet të bëhet në lidhje me të gjithë titujt e të njëjtit rend.

### Neni 295 Detyrimet e emetuesit për informim

1. Emetuesi, titujt e të cilit pranohen për tregtim në tregun e rregulluar, ka për detyrë t’i japë bursës të gjitha informacionet të cilat i çmon të rëndësishme bursa për mbrojtjen e investitorëve dhe për sigurimin e funksionimit të mirë të tregut.
2. Bursa i publikon këto informacione nëpërmjet sistemit të saj për informimin e publikut.
3. Kur e kërkon mbrojtja e investitorëve dhe funksionimi efektiv i tregut, bursa mund të kërkojë që emetuesi t’i bëjë publike këto informacione. Forma dhe afatet e publikimit të këtyre informacioneve përcaktohen nga Autoriteti me akt nënligjor të veçantë.
4. Nëse emetuesi nuk i bën publike informacionet e parashikuara në këtë nen, bursa i bën publike këto informacione, pasi të ketë marrë një deklaratë nga emetuesi.
5. Bursa bën publik faktin se emetuesi nuk i përmbush detyrimet që i rrjedhin nga pranimi në një treg të rregulluar sipas dispozitave të këtij ligji.

### Neni 296 Detyrimet e bursës për monitorim të zbatimit të rregullores së saj

1. Bursa duhet të kontrollojë rregullisht nëse titujt e pranuar për tregtim në tregun e rregulluar që operon i përmbushin kushtet për pranim, siç parashikohet në këtë ligj, në aktet nënligjore të nxjerra në zbatim të këtij ligji dhe në rregulloren e saj.
2. Bursa duhet të vendosë dhe zbatojë procedure efektive për të kontrolluar nëse emetuesit e titujve të pranuar për tregtim në tregun e rregulluar që operon janë në përputhshmëri me dispozitat e parashikuara në këtë ligj dhe në aktet nënligjore.
3. Bursa vendos procedura dhe masa për t’u dhënë mundësi anëtarëve dhe publikut të gjerë të shohin të dhënat dhe informacionet që bëhen publike

### Neni 297 Pezullimi dhe heqja e titujve nga tregtimi

1. Bursa duhet ta pezullojë tregtimin ose ta heqë titullin nga tregtimi, pa vonesë, në bazë të vendimit të Autoritetit.
2. Bursa duhet të marrë vendim për pezullimin e tregtimit ose heqjen e titullit nga tregtimi kur këtë e kërkon mbrojtja e investitorëve, pasi mësohet se emetuesi ose një palë tjetër ka dhënë informacion joadekuat ose keqinformues, si pasojë e të cilit është krijuar ose ka të ngjarë të krijohet një treg i rremë.
3. Bursa nuk e pezullon tregtimin ose nuk e heq titullin nga tregtimi nëse pezullimi ose heqja mund t’u shkaktonte dëme të konsiderueshme interesave të investitorëve ose funksionimit të duhur të tregut, me përjashtim të rastit kur ekzistojnë rrethanat e përshkruara në pikën 2 të këtij neni.
4. Bursa duhet ta informojë pa vonesë Autoritetin dhe publikun për vendimin që merr në zbatim të këtij neni.

### Neni 298 Vendimi i emetuesit për të tërhequr titujt nga listimi në tregun e rregulluar

1. Asambleja e përgjithshme e emetuesit me seli të regjistruar në Republikën e Shqipërisë dhe me tituj të pranuar për tregtim në tregun e rregulluar në Republikën e Shqipërisë ose në një vend tjetër mund të marrë vendim për tërheqjen e titujve nga listimi në tregun e rregulluar.
2. Vendimi i përmendur në këtë nen merret me vota që përfaqësojnë të paktën tri të katërtat e kapitalit të emetuar të përfaqësuar në asamblenë e përgjithshme gjatë marrjes së vendimit.
3. Publikimi i tërheqjes nga listimi në një treg të rregulluar, duke qenë një pikë e rendit të ditës së mbledhjes së asamblesë së përgjithshme, është i saktë vetëm nëse përfshin edhe një deklaratë të parevokueshme të shoqërisë, nëpërmjet së cilës shoqëria angazhohet t'i blejë me një çmim të drejtë aksionet nga të gjithë aksionarët që votojnë kundër një vendimi të tillë.
4. Vendimi i tërheqjes nga listimi në një treg të rregulluar duhet të bëjë të ditur firmën, selinë qendrore, të dhënat në lidhje me titullin dhe të dhëna të tjera të nevojshme për zbatimin e vendimit.
5. Secili aksionar i shoqërisë që ka votuar kundër vendimit për tërheqjen nga listimi në një treg të rregulluar mund t’i kërkojë shoqërisë t’ia marrë aksionet e tij me një çmim të drejtë. Të njëjtën të drejtë e gëzon edhe aksionari që nuk ka marrë pjesë në mbledhjen e asamblesë së përgjithshme për shkak se mbledhja nuk është thirrur në mënyrë të saktë dhe në kohën e duhur.
6. Vendimi i tërheqjes së titujve nga listimi në një treg të rregulluar nuk mund të kontestohet duke përdorur si bazë blerjen me çmim të padrejtë të aksioneve. E drejta e kërkueshme e aksionarëve parashkruhet pas dy muajve nga dita kur vendimi i tërheqjes nga listimi në një treg të rregulluar miratohet nga asambleja e përgjithshme.
7. Çmimi mesatar i aksioneve i arritur në një treg të rregulluar, i llogaritur si mesatare e ponderuar e të gjitha çmimeve të arritura në një treg të rregulluar brenda tre muajve para marrjes së vendimit të tërheqjes nga tregu i rregulluar, konsiderohet si çmim i drejtë në funksion të këtij neni.

### **Neni 299 Shitblerja ose transferimi i titujve**

1. Personi që mban titujt e një shoqërie të listuar në bursë nuk duhet të blejë, shesë, dhurojë ose të tregtojë në forma të tjera këta tituj jashtë sallës së tregtimit ose sistemit të tregtimit pa miratimin paraprak të Autoritetit, përveç rastit kur bëhet në përputhje me procedurën e tregtimit të miratuar nga bursa.
2. Pavarësisht nga sa parashikohet në të kundërt në pikën 1, personi mund t'ia dhurojë titujt në fjalë një personi me të cilin ka lidhje të ngushtë, pa e bërë këtë në përputhje me procedurat e tregtimit të bursës, nëse i jep për këtë njoftim paraprak Autoritetit dhe bursës, bashkë me të dhënat e dhurimit të propozuar.

## **Pjesa IV Detyrimet lidhur me dhënien e informacioneve**

### Neni 300 Evidencat fillestare që jep shoqëria e tregtuar publikisht

1. Shoqëria e listuar duhet:
2. të dorëzojë pranë Autoritetit dhe të bëjë publikë raporte, në mënyrë periodike, por jo më pak se çdo gjashtëmujor;
3. të dorëzojë pranë Autoritetit dhe të bëjë publike informacione për zhvillimet e konsiderueshme që mund të pritet në mënyrë të arsyeshme të kenë ndikim të konsiderueshëm në çmimin e tregut të titujve, jo më vonë se mbyllja e ditës së dytë të punës pas një zhvillimi të tillë, ose më shpejt, për të mbrojtur investitorët ose tregun.
4. Çdo emetues i një titulli të listuar për tregtim në bursë duhet të depozitojë pranë bursës edhe kopje të çdo raporti të dorëzuar pranë Autoritetit sipas kërkesave të këtij neni.

### ****Neni 301 Kërkesat për raportim financiar****

1. Autoriteti mund të parashikojë me akt nënligjor kërkesat dhe procedurat për përmbajtjen dhe formën e raporteve financiare të shoqërive të listuara.
2. Autoriteti mund të miratojë për zbatim dhe të kërkojë zbatimin e standardeve ndërkombëtare për auditimin e raporteve financiare të shoqërive të listuara.
3. Të gjitha raportet, përfshirë pasqyrat financiare, të kërkuara për t’u depozituar pranë Autoritetit duhet të përmbushin kërkesat për formën, informacionet dhe afatet e caktuara nga Autoriteti. Këto kërkesa janë krahas raporteve ose pasqyrave financiare që kërkohet nga dispozita të tjera të këtij ligji.

### ****Neni 302 Kërkesat për raportimin financiar vjetor****

1. Çdo shoqëri e listuar duhet t’i bëjë të ditur publikut në kohën e duhur një raport vjetor i cili duhet të përfshijë pasqyrat financiare, raportin e audituesit dhe raportin e administratorëve.
2. Raporti vjetor i parashikuar në pikën 1 duhet të përmbajë të gjitha informacionet materiale lidhur me gjendjen financiare dhe performancën ushtrimore të shoqërisë në periudhën përkatëse, si edhe zhvillimin e saj dhe perspektivat për të ardhshme, përfshirë, ndër të tjera:
3. rezultatin financiar dhe ekonomik të shoqërisë;
4. objektivat e shoqërisë;
5. aksionarët e mëdhenj dhe një përshkrim të të drejtave të votës;
6. politikën e pagave për anëtarët e këshillit dhe drejtuesit kryesorë, si edhe informacion për anëtarët e këshillit, përfshirë kualifikimet e tyre, procesin e përzgjedhjes, postet e tjera drejtuese të shoqërisë dhe faktin nëse ato konsiderohen të pavarura nga këshilli;
7. transaksionet me palët e lidhura;
8. faktorët e parashikueshëm të riskut;
9. çështjet e lidhura me punonjësit dhe palët e tjera të interesit; dhe
10. strukturat dhe politikat e drejtimit të brendshëm, në veçanti përmbajtjen e ndonjë politike ose kodi të drejtimit të brendshëm të shoqërisë dhe procesit me të cilin vihet në zbatim.
11. **Shoqëria duhet të sigurojë që pasqyrat financiare vjetore të japin një pamje të vërtetë dhe të drejtë të gjendjes së saj financiare në mbyllje të vitit ushtrimor.**

### ****Neni 303 Dhënia e informacioneve me ndjeshmëri për çmimet****

1. Përveç sa parashikohet në pikën 4, shoqëria e listuar duhet t’i bëjë menjëherë të ditur publikut çdo informacion me ndjeshmëri për çmimet që ka lidhje me shoqërinë ose me shoqëritë e saj të kontrolluara, për të cilin ka marrë dijeni shoqëria dhe i cili do të kishte rëndësi materiale për vendimmarrjen e investitorit për investime, përfshirë:
2. informacionin që është i nevojshëm për t’i dhënë mundësi publikut të vlerësojë pozicionin e shoqërisë dhe të shoqërive të saj të kontrolluara;
3. informacionin që është i nevojshëm për të shmangur krijimin ose vijimin e një tregu të rremë të titujve të shoqërisë, pra një treg i cili bazohet në informacione të paplota ose të pasakta; ose
4. informacionin që mund të pritet në mënyrë të arsyeshme të ndikojë materialisht në aktivitetin e tregut dhe në çmimin e titujve të saj.
5. Shoqëria e listuar duhet të sigurojë që, kur të bëjë të ditur informacionet në bazë të pikës 1, shkronjat nga “a” deri në “c”, të pritet në mënyrë të arsyeshme që mjetet që përdor për shpërndarjen e informacionit të sigurojnë mundësi informimi të barabartë, në kohë dhe efektive për mbajtësit e titujve të shoqërisë dhe për investitorët.
6. Shoqëria e listuar konsiderohet se i përmbush kërkesat e pikave 1 dhe 2 kur informacioni që prek tregun ose një sektor të tregut në përgjithësi bëhet publik në atë mënyrë që ka të ngjarë ta tërheqë vëmendjen e investitorëve që zakonisht investojnë në tituj të një lloji, çmimi ose vlera e të cilëve mund të ndikohet nga informacioni.
7. Shoqëria e listuar, me përgjegjësinë e vet dhe me pëlqimin e Autoritetit, mund ta vonojë bërjen të ditur të informacioneve me ndjeshmëri për çmimet, për të mos cenuar interesat e saj legjitime për një periudhë që përcaktohet me shkrim nga Autoriteti, me kusht që:
8. të mos ketë gjasa që një mosveprim i tillë do t’i keqinformonte investitorët publikë;
9. çdo person që e merr informacionin të ketë përpara shoqërisë detyrimin e ruajtjes së fshehtësisë së informacionit, pavarësisht nëse ky detyrim mbështetet në ndonjë akt të shkruar, statut ose kontrate; dhe
10. shoqëria të jetë në gjendje të sigurojë ruajtjen e fshehtësisë së këtij informacioni.
11. Nëse tregtohet ose listohet edhe në një bursë të huaj, kjo shoqëri duhet të sigurojë që nëse informacioni publikohet në tregjet e tjera, të njëjtat të dhëna të publikohen edhe në Republikën e Shqipërisë njëkohësisht ose sa më shpejt që të jetë e mundur.

### ****Neni 304 Dhënia e detyrueshme e informacioneve pas çmimeve ose vëllimeve të pazakonta të tregtimit****

1. Shoqëria e listuar duhet të përgjigjet menjëherë ose brenda 24 orëve pasi informohet nga Autoriteti ose bursa se ka lëvizje të pazakonta në çmimin ose vëllimin e titujve të tregtuar, duke i bërë të ditur publikut:
2. hollësi për çdo çështje ose zhvillim, për të cilën ka dijeni se ka ose mund të ketë lidhje me lëvizjet e pazakonta ose
3. një deklaratë të faktit nëse nuk është në dijeni për ndonjë çështje apo zhvillim të tillë.

## **Pjesa V: Kompetencat e Autoritetit në lidhje me shoqëritë e listuara**

### 

### ****Neni 305 Kompetencat e Autoritetit****

1. Kur Autoriteti mendon se:
2. ekzistojnë rrethana që sugjerojnë në bazë të informacioneve të bëra publike se veprimtaria tregtare e shoqërisë së listuar është ushtruar:
3. për një qëllim mashtrues ose të paligjshëm;
4. në një mënyrë që ndikon negativisht në punët e shoqërisë; ose
5. në një mënyrë që cenon interesin publik;
6. ka rrethana që sugjerojnë se shoqëria është listuar për një qëllim mashtrues ose të paligjshëm;
7. ka rrethana që sugjerojnë se personat e lidhur me listimin e shoqërisë ose me administrimin e punëve të saj në lidhje me listimin janë shpallur fajtorë për krim ekonomik, mashtrim ose shkelje të tjera të detyrës ndaj saj; ose
8. ka rrethana që sugjerojnë se anëtarët e këshillit të administrimit ose drejtuesit e lartë të shoqërisë së listuar kanë fshehur qëllimisht informacione në lidhje me punët e shoqërisë të cilat do të duhej të ishin bërë të ditura në zbatim të këtij ligji ose të akteve nënligjore të nxjerra në zbatim të këtij ligji ose të cilat pritet në mënyrë të arsyeshme t'i bëhen të ditura publikut,

Autoriteti mund t’u japë urdhër anëtarëve të këshillit ose drejtuesve të lartë të shoqërisë së listuar ose vetë shoqërisë, përmes të cilit të kërkojë vënien në dispozicion të dokumenteve, të dhënave elektronike ose informacioneve të tjera të përcaktuara në urdhër, në kohën dhe vendin e përcaktuar.

1. Autoriteti mund t’ia delegojë autoritetin e parashikuar në pikën 1, një personi të caktuar prej tij, për të kërkuar dorëzimin e dokumenteve, të dhënave elektronike ose të çdo informacioni tjetër në kuptim të pikës 1.
2. Autoriteti ose personi i caktuar prej tij mund të kërkojë vënien në dispozicion të dokumenteve dhe të dhënave elektronike nga shoqëria e listuar dhe nga çdo person që duket se i ka këto dokumente dhe të dhëna dhe:
3. kur këto dokumente ose dokumente elektronike vihen në dispozicion, mund t’i kërkojë shoqërisë së listuar:
4. të marrë kopje ose ekstrakte të tyre; dhe
5. t’i kërkojë personit ose ndonjë personi tjetër që është zyrtar i tanishëm ose i mëparshëm i shoqërisë së listuar ose që ka qenë i punësuar në çdo moment nga shoqëria e listuar, të japë një shpjegim për cilindo prej tyre;
6. kur nuk janë vënë në dispozicion evidenca, dokumente dhe të dhëna elektronike, personi që duhej t’i kishte vënë në dispozicion të japë një shpjegim për cilindo prej tyre;
7. kur nuk janë vënë në dispozicion dokumentet dhe të dhënat elektronike, personi që duhej t’i kishte vënë në dispozicion duhet të bëjë të ditur vendndodhjen, sipas dijenisë dhe besimit të tij.

### ****Neni 306 Kompetenca e Autoritetit për dhënien e urdhrave shoqërive të listuara****

1. Nëse Autoriteti çmon se shoqëria e listuar ka rënë ndesh me ndonjë dispozitë të këtij ligji ose të akteve nënligjore të nxjerra në zbatim të tij ose me urdhrat, ose, në zbatim të dispozitave të këtij ligji, të akteve nënligjore ose të urdhrave, i ka dhënë Autoritetit informacione të rreme, të pasakta ose keqorientuese, Autoriteti mund të japë urdhër me shkrim që shoqëria e listuar:
2. të pushojë shkeljen;
3. të bëjë ose të mos bëjë diçka të përcaktuar në urdhër; ose
4. të ushtrojë ndonjë prej kompetencave të tjera në zbatim të këtij ligji ose të akteve nënligjore të miratuara në zbatim të tij.

## **Pjesa VI: Audituesit e shoqërive të listuara**

### ****Neni 307 Detyrimet e audituesve të shoqërive të listuara****

1. Nëse në rrjedhën normale të kryerjes së detyrave si auditues i shoqërisë së listuar, audituesi formon opinion profesional se ka pasur shkelje apo mosrespektim të ndonjë kërkese ose dispozite të këtij ligji ose të akteve nënligjore të miratuara në zbatim të këtij ligji, ose shkelje të rregullores së bursës së licencuar, ose ka pasur ndonjë çështje e cila mund të cenojë në masë materiale pozicionin financiar të shoqërisë së listuar, ai duhet t’ia raportojë menjëherë çështjen ose mosrespektimin këshillit të administrimit të shoqërisë së listuar.
2. Nëse këshilli i administrimit nuk ndërmerr veprime në zbatim të pikës 1 për të ndrequr shkeljen ose mospërputhjen brenda një jave, audituesi duhet të paraqesë menjëherë një raport të shkruar në lidhje me këtë çështje:
3. Autoritetit, në rast të mospërputhshmërisë me kërkesat e këtij ligji, akteve nënligjore ose urdhrave të nxjerra në zbatim të tij;
4. Autoritetit dhe institucionit të tregut, në rast të mospërputhshmërisë me rregulloren e institucionit të tregut; ose
5. Autoritetit dhe institucionit të tregut, në rast se audituesi vjen në dijeni të sjelljes faktike ose të synuar të shoqërisë, për të cilën audituesi ka arsye të besojë se do të përbënte shkelje imediate të një akti ligjor ose nënligjor ose veprim mashtrues, i cili mund t’u dëmtojë në mënyrë të konsiderueshme pozicionin financiar të shoqërisë së listuar.
6. Asnjë auditues nuk mund të paditet në gjykatë për ndonjë raport të dorëzuar prej tij në mirëbesim dhe në ushtrim të detyrave të cilat i ngarkohen në zbatim të këtij neni.
7. Autoriteti, në çdo kohë gjatë ose pas auditimit, mund t’i kërkojë audituesit të shoqërisë së listuar:
8. të paraqesë informacione dhe raporte të tjera shtesë në lidhje me auditimin, që mund të përcaktojë Autoriteti;
9. ta zgjerojë objektin e auditimit të veprimtarisë tregtare dhe të punëve të shoqërisë së listuar në atë mënyrë ose masë që mund të përcaktojë Autoriteti;
10. të kryejë këqyrje të tjera ose të vendosë një procedurë në një rast të veçantë; ose
11. të paraqesë një raport përfundimtar ose të përkohshëm për çdo çështje të përmendur në shkronjat nga “a” deri në “c”;

Autoriteti mund të përcaktojë kohën se kur duhet t’i përmbushë këto kërkesa audituesi.

1. Audituesi duhet të përmbushë çdo kërkesë të Autoritetit sipas pikës 3. Shoqëria e listuar duhet ta shpërblejë audituesin sipas tarifave të përcaktuara nga Autoriteti[[9]](#footnote-10) në lidhje me përpushjen e të gjitha detyrimeve shtesë që ia ngarkon sipas këtij neni.
2. **Shoqëria e listuar duhet të japë informacionet dhe të drejta të shikimit të informacionit sipas kërkesës së audituesit në funksion të përmbushjes së detyrave shtesë që ia ngarkon ky nen.**

# **KAPITULLI VII KOMPETENCAT E AUTORITETIT PËR TË BËRË MBIKËQYRJE NË LIDHJE ME KËTË LIGJ**

# 

## **Pjesa I Hetimi administrativ**

### ****Neni 308 Kompetenca për të kërkuar informacion****

1. Autoriteti, duke i dhënë njoftim me shkrim personit të licencuar, të regjistruar ose të njohur, mund t’i kërkojë këtij personi:
2. të japë informacionet e përcaktuara ose informacionet e përshkruara; ose
3. të japë dokumentet e përcaktuara ose dokumentet e përshkruara.
4. Informacionet ose dokumentet duhet të jepen ose të vihen në dispozicion:
5. përpara përfundimit të një afati të caktuar në mënyrë të arsyeshme; dhe
6. në vendin që mund të përcaktohet.
7. Ky nen zbatohet vetëm për informacionet dhe dokumentet e kërkuara në mënyrë të arsyeshme në lidhje me ushtrimin e funksioneve që i jep Autoritetit ky ligj ose që i jepen në zbatim të këtij ligji.
8. Autoriteti mund të kërkojë që çdo informacion i dhënë në zbatim të këtij neni të jepet sipas formës të kërkuar prej tij në mënyrë të arsyeshme.
9. Autoriteti mund të kërkojë që çdo informacion i dhënë, pavarësisht nëse është pjesë e një dokumenti, të verifikohet sipas mënyrës së kërkuar prej tij në mënyrë të arsyeshme.
10. Kompetencat e parashikuara në pikat 1 dhe 3 mund të ushtrohen edhe për të vendosur kërkesa ndaj një personi që është i lidhur me një person të licencuar, të regjistruar ose të njohur.

### ****Neni 309 Kompetenca për të kërkuar akt-ekspertizë****

1. Autoriteti, me njoftim me shkrim që i vihet në dispozicion personit të licencuar, të regjistruar ose të njohur në zbatim të këtij ligji, mund të kërkojë që personi në fjalë t’i vendosë në dispozicion Autoritetit një raport eksperti për çdo çështje për të cilën Autoriteti ka kërkuar ose mund të kërkonte dhënien e informacioneve ose vënien në dispozicion të dokumenteve.
2. Autoriteti mund të kërkojë që raporti i ekspertit të jetë sipas formës që mund të përcaktohet në këtë njoftim.
3. Personi i ngarkuar për të bërë një raport eksperti, në zbatim të nenit 1:
4. duhet të jetë person i propozuar ose i njohur nga Autoriteti; dhe
5. duhet të konsiderohet nga Autoritetit se i ka aftësitë e nevojshme për të bërë një raport mbi çështjen në fjalë.
6. Personi i licencuar, i regjistruar ose i njohur ka për detyrë të bashkëpunojë plotësisht me personin që harton raportin e ekspertit.
7. Koston e raportit të ekspertit e mbulon shoqëria e titujve ose një subjekt tjetër përgjegjës që është objekt i raportit.

## **Pjesa II: Hetimi administrativ**

### ****Neni 310 Emërimi i hetuesve administrativë****

1. Nëse çmon se ka arsye të mjaftueshme për të vepruar ose nëse ka arsye për të dyshuar se është kryer një vepër penale, Autoriteti mund të caktojë një ose më shumë ekspertë për të kryer një hetim në emër të tij:
2. për natyrën e sjelljes ose për gjendjen e veprimtarisë tregtare të një personi të licencuar, të regjistruar ose të njohur, pavarësisht nëse bën pjesë në veprimtaritë e rregulluara;
3. për një aspekt të veçantë të veprimtarisë tregtare; ose
4. për pronësinë ose kontrollin e një personi të licencuar, të regjistruar ose të njohur.
5. Kompetenca e parashikuar në këtë nen mund të ushtrohet në lidhje me një person të licencuar, të regjistruar ose të njohur më parë, por jo më, në lidhje me:
6. çdo veprimtari tregtare, pavarësisht nëse bën pjesë në veprimtaritë e rregulluara, të kryer në çdo kohë personi kur ka qenë i licencuar, i regjistruar ose i njohur; ose
7. pronësinë ose kontrollin e një personi i cili ka qenë më parë i licencuar, i regjistruar ose i njohur në çdo kohë kur ai ka qenë person i licencuar, i regjistruar ose i njohur.

**2. Nëse hetimi konstaton se është kryer vepër penale Autoriteti ia kalon menjëherë çështjen policisë dhe prokurorisë.**

### ****Neni 311 Ndihma për autoritetet e huaja rregullatore****

1. Me kërkesën e një autoriteti të huaj rregullator, Autoriteti:
2. mund të ushtrojë kompetencën e parashikuar në nenin 310;
3. mund të caktojë një ose më shumë ekspertë për të hetuar çdo çështje.
4. Për të vendosur nëse do ta ushtrojë ose jo kompetencën hetimore, Autoriteti mund të marrë në konsideratë, në veçanti:
5. nëse në vendin e autoritetit të huaj rregullator, do t’i jepej e njëjta ndihmë Autoritetit shqiptar;
6. nëse çështja ka të bëjë me shkeljen e një akti ligjor ose të një kërkese tjetër, e cila nuk ka një dispozitë të përafërt në Republikën e Shqipërisë ose kërkon pohimin e një kompetence juridiksionale e cila nuk njihet nga Republika e Shqipërisë;
7. sa e rëndë është çështja dhe çfarë rëndësie ka për personat që ndodhen në Republikën e Shqipërisë;
8. nëse është e përshtatshme për interesin publik të jepet ndihma e kërkuar.
9. Autoriteti mund të vendosë të mos e ushtrojë kompetencën hetimore nëse autoriteti i huaj rregullator nuk merr përsipër të japë kontribut në drejtim të kostos së ushtrimit të kësaj kompetence, siç e konsideron të përshtatshme Autoriteti.
10. Nëse Autoriteti ka caktuar një hetues në përgjigje të një kërkese nga një autoritet i huaj rregullator, mund t’i japë urdhër hetuesit të lejojë një përfaqësues të autoritetit të huaj rregullator të marrë pjesë në çdo intervistë të kryer në kuadër të hetimit.
11. Urdhri i dhënë në zbatim të pikës 1 nuk jepet nëse Autoriteti nuk çmon se informacioni që merr autoriteti i huaj rregullator nga intervista do të jetë objekt i masave mbrojtëse për ruajtjen e fshehtësisë së informacioneve konfidenciale sipas këtij ligji.

### ****Neni 312 Kryerja e hetimeve administrative****

1. Ky nen zbatohet për rastin kur Autoriteti cakton një ose më shumë hetues për të kryer një hetim në emër të tij.
2. Autoriteti duhet të njoftojë me shkrim personin që është objekt i hetimit, kur mund të identifikohet një person i caktuar, në lidhje me caktimin e hetuesit.
3. Autoriteti mund të vendosë të mos e njoftojë person e identifikuar, me kusht që të çmojë se njoftimi mund të cenojë interesat e investitorëve ose të çojë në zhdukjen e aktiveve të investitorëve.
4. Njoftimi sipas pikës 2 duhet:
5. të përcaktojë dispozitat në zbatim dhe bazë të të cilave është caktuar hetuesi; dhe
6. të shprehë arsyen e caktimit të hetuesit.
7. Autoriteti mund të caktojë si hetues edhe një person që është punonjës i tij.
8. Hetuesi duhet t’i paraqesë Autoritetit një raport hetimi.
9. Autoriteti, me anë të një urdhri për hetuesin, mund të ketë kontroll mbi:
10. objektin e hetimit;
11. periudhën gjatë së cilës kryhet hetimi;
12. kryerjen e hetimit; dhe
13. raportimin e hetimit.

### ****Neni 313 Kompetenca për të kërkuar paraqitje dhe përgjigje për pyetjet****

1. Hetuesi mund t’i kërkojë personit nën hetim ose çdo personi të lidhur me personin nën hetim:
2. të paraqitet përpara hetuesit në kohën dhe vendin e caktuar dhe t’u përgjigjet pyetjeve; ose
3. si edhe të japë informacionet që mund të kërkojë hetuesi.
4. Hetuesi mund t’i kërkojë çdo personi të vendosë në dispozicion në kohën e caktuar çdo dokument të përcaktuar ose çdo dokument të një përshkrimi të përcaktuar.

### ****Neni 314 Pranueshmëria e deklaratave****

1. Deklarata që bën përpara hetuesit personi, në përputhje me kërkesën për të dhënë informacion, është e pranueshme si provë në çdo proces, nëse përmbush edhe kërkesat që rregullojnë pranueshmërinë e provave në rrethanat në fjalë.

### ****Neni 315 Dokumentet e mbajtura nga palët e treta****

1. Nëse Autoriteti ose hetuesi i ka kërkuar një personi të vendosë në dispozicion një dokument, por çmon se dokumentet mbahen nga një person i tretë, kjo kompetencë mund të ushtrohet në lidhje me personin e tretë.
2. Nëse një dokument vendoset në dispozicion në përgjigje të një kërkese të bërë në zbatim të kësaj pjese, personi të cilit i është vendosur në dispozicion mund:
3. të bëjë kopje ose të nxjerrë ekstrakte nga dokumenti; ose
4. të kërkojë nga personi që vendos në dispozicion dokumentin, ose nga çdo person tjetër përkatës, të japë shpjegime për dokumentin.
5. Nëse personi i cili duhet të vendosë në dispozicion një dokument nuk e përmbush këtë kërkesë, Autoriteti ose hetuesi i autorizuar mund t’i kërkojë të deklarojë ku ndodhet dokumenti.
6. [*Avokatit mund t’i kërkohet të japë emrin dhe adresën e klientit të tij*. *]*
7. Asnjë personi nuk mund t’i kërkohet të japë informacione ose të vendosë në dispozicion një dokument në lidhje me të cilin është objekt i detyrimit të ruajtjes së fshehtësisë së informacionit për shkak të ushtrimit të veprimtarisë bankare, me përjashtim të rastit kur:
8. është personi nën hetim ose është anëtar i grupit të një personi nën hetim;
9. personi kundrejt të cilit ekziston detyrimi i ruajtjes së fshehtësisë së informacionit është personi nën hetim ose është anëtar i grupit të personit nën hetim; ose
10. personi kundrejt të cilit ekziston detyrimi për ruajtjen e informacionit jep pëlqimin e tij për bërjen të ditur ose vënien në dispozicion.
11. Nëse një person pretendon se mbi dokument ekziston një barrë siguruese, vendosja në dispozicion e dokumentit nuk e cenon barrën siguruese.

### ****Neni 316 Hyrja në mjedise****

1. Gjykata mund të japë urdhër në zbatim të kësaj pjese nëse ka marrë informacion nga Autoriteti ose hetuesi ose në emër të Autoritetit ose hetuesit se ka baza të arsyeshme për të besuar se është plotësuar një nga kushtet e mëposhtme:
2. personi të cilit i është vendosur kërkesa për informim nuk e ka përmbushur këtë kërkesë (plotësisht ose pjesërisht); dhe
3. në mjediset e përcaktuara në urdhër ndodhen dokumentet ose informacionet e kërkuara;
4. mjediset e përcaktuara në urdhër janë mjediset e një personi të licencuar, të regjistruar ose të njohur dhe në këto mjedise ndodhen dokumente ose informacione në lidhje me të cilat mund të bëhet kërkesë për dhënie informacioni dhe nëse do të bëhej një kërkesë e tillë, ajo nuk do të përmbushej ose dokumentet apo informacionet e lidhura me të do të largoheshin, manipuloheshin ose shkatërroheshin;
5. është kryer (ose po kryhet) nga cilido person një vepër penale e cila dënohet me burgim; në mjediset e përcaktuara në urdhër, ndodhen dokumente ose informacione që mund të tregojnë se është kryer (ose po kryhet) një krim dhe në lidhje me të cilat mund të bëhet kërkesë për dhënie informacioni dhe nëse do të bëhej një kërkesë e tillë, ajo nuk do të përmbushej ose dokumentet apo informacionet e lidhura me të do të largoheshin, manipuloheshin ose shkatërroheshin.
6. Urdhri i gjykatës në zbatim të këtij neni duhet të autorizojë punonjësin e policisë:
7. të hyjë në mjediset e përcaktuara në urdhër;
8. të kryejë kontroll të mjediseve dhe të marrë çdo dokument ose informacion që paraqitet si dokument ose informacion i llojit për të cilin është dhënë urdhri në zbatim të këtij neni ose të marrë në lidhje me dokumente ose informacione të tilla çdo hap tjetër që mund duket i nevojshëm për ruajtjen e tyre ose parandalimin e ndërhyrjes në to;
9. të marrë kopje ose ekstrakte të çdo dokumenti ose informacioni që duket se ka lidhje;
10. t’i kërkojë çdo personi në mjedise të japë shpjegime për çdo dokument ose informacion që duket se i përket llojit përkatës ose të tregojë se ku mund të gjendet; dhe
11. të përdorë forcën që mund të nevojitet në mënyrë të arsyeshme.

### ****Neni 317 Ndërhyrja në lidhje me personat e huaj të njohur****

Autoriteti mund të ushtrojë kompetencën e ndërhyrjes në lidhje me një person të huaj të njohur nëse çmon se:

1. personi ka shkelur ose ka të ngjarë të shkelë një kërkesë të vendosur mbi të nga ky ligj ose në zbatim të këtij ligji (nëse Autoriteti është përgjegjës për të siguruar zbatimin e përputhshmërisë në Republikën e Shqipërisë);
2. personi, në funksion të përmbushjes së ndonjë kërkese të vendosur mbi të nga ky ligj ose në zbatim të këtij ligji, i ka dhënë Autoritetit me dashje ose nga pakujdesia informacion i cili është i rremë ose keqinformues në masë të rëndësishme; ose
3. është e dëshirueshme të ushtrohet kompetenca për të mbrojtur interesat e klientëve aktualë ose të mundshëm.

## **Pjesa III: Mbrojtja e investitorëve**

### ****Neni 318 Kompetenca e Autoritetit për marrjen e masave për të siguruar zbatimin e kërkesave për mbrojtjen e investitorëve****

1. Nëse ndonjë person bie ndesh me një dispozitë të këtij ligji ose të akteve nënligjore të miratuara në zbatim të këtij ligji, ose bie ndesh ose nuk vepron në përputhje me ndonjë kusht ose kufizim të një licence, regjistrimi ose njohjeje të dhënë në zbatim të këtij ligji ose nuk vepron në përputhje me ndonjë dispozitë të rregullores së një institucioni tregu, Autoriteti mund të vendosë sanksione administrative ose mund të marrë ndonjë prej masave të mëposhtme administrative:
2. t’i japë urdhër personit që ka bërë shkeljen, të përmbushë, respektojë, zbatojë ose kryejë rregullën, dispozitën, njoftimin me shkrim, kushin ose urdhrin;
3. të vendosë gjobë në proporcion me shkallën e shkeljes së personit, por jo më shumë se [ ];
4. t’i japë vërejtje personit që ka bërë shkeljen;
5. t’i kërkojë personit që ka bërë shkeljen të marrë hapat që mund t’ia urdhërojë Autoriteti për të korrigjuar shkeljen ose për të zbutur efektin e shkeljes, përfshirë shpërblimin e dëmit personave të tjerë të dëmtuar nga shkelja.
6. Në interes të mbrojtjes së klientëve, Autoriteti mund të japë urdhër për ngrirjen e aktiveve të çdo personi që bie ndesh me ndonjë dispozitë të këtij ligji, të akteve nënligjore ose urdhrave, për shtatë ditë kalendarike. Autoriteti mund t’i drejtohet gjykatës me një kërkesë për zgjatjen e periudhës së urdhrit për ngrirjen e aktiveve, për të parandaluar shpërndarjen e aktiveve të klientëve.
7. Në kuptim të pikës 1, shkronja “d”, gjatë marrjes së vendimit për të urdhëruar shpërblim t dëmit nga personi që ka bërë shkeljen, Autoriteti duhet të mbajë parasysh:
8. fitimet që i ka realizuar personi që ka bërë shkeljen; ose
9. fakti nëse një ose më shumë persona kanë pësuar humbje ose janë cenuar nga shkelja.
10. Kur Autoriteti merr një masë në zbatim të pikës 1 ndaj personit që është objekt i rregullores së një institucioni tregu, Autoriteti duhet të informojë institucionin e tregut për masat që ka marrë.
11. Dispozitat e këtij neni nuk e pengojnë Autoritetin:
12. t’i japë urdhër institucionit të tregut të marrë ndonjë masë disiplinore kundër pjesëmarrësve të tij, një shoqërie të listuar dhe ose një anëtari të këshillit të administrimit të një shoqërie të listuar për shkelje të rregullave të institucionit të tregut, përfshirë vendosjen e gjobës; ose
13. të marrë një masë për të cilën ka kompetencën të marrë në zbatim të këtij ligji, kundër personit që ka bërë shkeljen.
14. Kur personi nuk e paguan gjobën e vendosur nga Autoriteti në zbatim të pikës 1, Autoriteti mund t’i drejtohet gjykatës për të nxjerrë titull ekzekutiv për arkëtimin e gjobës nëpërmjet procedurës së përmbarimit.

### ****Neni 319 Kompetenca e Autoritetit për të mbrojtur aktivet e investitorëve****

Autoriteti mund të marrë një ose më shumë prej masave të mëposhtme, kur shoqëria e investimit që trajton ose së cilës i janë besuar paratë ose aktivet e klientëve në rrjedhën e veprimtarisë së saj tregtare, bie ndesh me ndonjë dispozitë të këtij ligji, të akteve nënligjore ose të urdhrave të nxjerra në zbatim të këtij ligji dhe kur Autoriteti çmon se rrezikohen ose ka të ngjarë të rrezikohen interesat e investitorëve, klientëve të firmës së investimit ose të mbajtësve të kuotave të sipërmarrjeve të investimeve kolektive:

1. mund t’i urdhërojë firmës së investimit të mos tregtojë me paratë ose aktivet e investitorëve ose klientëve në atë mënyrë që e konsideron të përshtatshme Autoriteti ose t’ia kalojë paratë ose pasuritë e investitorëve ose klientëve të tillë apo dokumentet ose evidencat elektronike në lidhje me këto para ose pasuri një personi tjetër të përcaktuar në njoftim nga Autoriteti;
2. mund t’ia ndalojë firmës së investimet kryerjen e transaksioneve, ofrimin e veprimtarisë tregtare personave ose t’i kërkojë firmës së investimit ta ushtrojë veprimtarinë tregtare në mënyrën që mund të përcaktojë Autoriteti; ose
3. t’i kërkojë firmës së investimit të mbajë prona në territorin e Republikës së Shqipërisë në një vendndodhje që e përcakton Autoriteti.

## **Pjesa IV: Njoftimet**

### 

### ****Neni 320 Njoftimet e bëra nga Autoriteti****

1. Kur Autoriteti çmon se një person nuk është i aftë dhe i përshtatshëm për të kryer ndonjë prej veprimtarive të rregulluara dhe/ose bie ndesh me ndonjë dispozitë të këtij ligji, Autoriteti mund t’i japë njoftim këtij personi për masën që propozon të marrë në ushtrim të kompetencave të tij në zbatim të këtij ligji dhe për datën kur fillon të prodhojë pasoja masa.
2. Njoftimi që jep Autoriteti duhet të parashtrojë arsyet mbi të cilat mbështetet Autoriteti për dhënien e njoftimit dhe ta informojë marrësin e njoftimit për mundësinë për t’u shprehur përpara Autoritetit brenda afatit të përcaktuar në njoftim.
3. Autoriteti mund të zgjasë afatin brenda të cilit mund të shprehet marrësi i njoftimit, nëse çmon se ka arsye të fortë për këtë.
4. Nëse, duke marrë parasysh çfarë ka shprehur marrësi, kur është shprehur në lidhje me njoftimin, Autoriteti vendos:
5. të vijojë me masën e propozuar;
6. ta ndryshojë masën e propozuar; ose
7. ta prishë masën e propozuar

Autoriteti i jep marrësit njoftim vendimi.

1. Njoftim-vendimi i dhënë në zbatim të pikës 4 duhet
2. të përfshijë emrin e personit për të cilin zbatohet njoftimi;
3. të përcaktojë kushtet e njoftimit;
4. të japë arsyet e njoftimit; dhe
5. t’i jepet individit emri i të cilit është në urdhër.
6. Personi që ka ankesë për vendimin e Autoritetit, mund t’i drejtohet gjykatës brenda 28 ditëve pune pasi personi në fjalë merr njoftim për këtë vendim.

### Neni 321 Bashkimet

1. Asnjë shoqëri titujsh ose institucion nuk mund të bashkohet ose ndahet pa miratimin paraprak të Autoritetit.
2. Autoriteti e jep miratimin pasi të ketë shqyrtuar dhe vlerësuar planin e bashkimit ose ndarjes dhe nëse çmon se kjo është në interesin më të mirë të aksionarëve të firmës së investimit ose të institucionit.

# **KREU VIII PROCESET GJYQËSORE, BASHKIMET, SHPËTIMI I SUBJEKTEVE DHE FALIMENTIMI**

## Pjesa I: Urdhrat e kufizimit

### 

### ****Neni 322 Sigurimi i padisë****

1. Kur, me kërkesë të Autoritetit, gjykata vendos:
2. se ekziston një mundësi e arsyeshme që një person të ushtrojë pa licencë veprimtari të rregulluar; ose
3. se një person ka shkelur dispozitat e këtij ligji ose të akteve nënligjore të nxjerra nga Autoriteti dhe se ekziston një mundësi e arsyeshme që shkelja të vazhdojë ose të përsëritet, gjykata mund të marrë vendim për ta ndaluar shkeljen.
4. Kur, me kërkesë të Autoritetit, gjykata vendos:
5. se ekziston një mundësi e arsyeshme që një person ka shkelur ose ka të ngjarë të shkelë një dispozitë të këtij ligji ose të akteve nënligjore të nxjerra nga Autoriteti; ose
6. se ka punësuar ose ka të ngjarë të punësojë një person të skualifikuar dhe ka bërë apo ka të ngjarë të bëjë deklarata dhe praktika mashtruese si më lart; ose
7. se ekziston mundësia e arsyeshme që një person ka shkelur ose ka të ngjarë të shkelë rregullat e bursës së titujve të licencuar ose të njohur, shtëpisë së klerimit të licencuar ose të njohur ose depozitarit të licencuar ose të njohur, objekt i të cilave është ky person dhe të cilat ushtrimin e veprimtarive të rregulluara nga ana e këtij personi; ose
8. se një person ka shkelur ndonjë dispozitë ose kusht dhe se ekziston një mundësi e arsyeshme që shkelja do të vazhdojë ose të përsëritet;
9. Gjykata mund të urdhërojë ndalimin e shkeljes ose, sipas rastit, të nxjerrë vendim ku i kërkon personit dhe çdo personi tjetër, i cili gjykata çmon se me dijeni është përfshirë në shkelje, të kryejë hapat që urdhëron gjykata për ta korrigjuar shkeljen.

## Pjesa II Shpëtimi dhe rehabilitimi i firmës së investimit ose i institucionit

## 

### Neni 323 Administrimi i përkohshëm

1. Kur çmon se shoqëria e titujve ose institucioni ndodhet në vështirësi financiare dhe çmon se ka mundësi të arsyeshme për ta shpëtuar firmën e investimit ose institucionin, Autoriteti mund t’i japë urdhër këshillit të institucionit përkatës për të hyrë në procedurë të administrimit të përkohshëm.
2. Autoriteti duhet t’i japë firmës së investimit ose institucionit në fjalë arsyet e masave të propozuara në zbatim të pikës 1 të këtij neni dhe periudhën e propozuar të administrimit të përkohshëm, që nuk mund të jetë më shumë se 12 muaj.
3. Çdo urdhër që nxjerr Autoriteti në zbatim të pikës 1 duhet të publikohet në faqen në internet të Autoritetit dhe të institucionit në fjalë.
4. Nuk mund të merret vendim në zbatim të pikës 1 nëse është çelur procedurë likuidimi nga shoqëria e titujve ose institucionit ose ndaj firmës së investimit ose institucionit.
5. Vështirësia financiare përkufizohet si situata kur Autoriteti mendon se:
6. në mënyrë të arsyeshme, është e pamundur që shoqëria e titujve ose institucioni të jetë në gjendje të paguajë të gjitha borxhet e veta në afat brenda gjashtë muajve pasues; ose
7. në mënyrë të arsyeshme, është e mundur që shoqëria e titujve ose institucioni të kalojë në paaftësi paguese brenda gjashtë muajve pasues.

### Neni 324 Pasojat juridike të administrimit të përkohshëm

1. Të gjitha të drejtat dhe përgjegjësitë e aksionarëve, anëtarëve të këshillit të administrimit dhe drejtuesve të lartë të firmës së investimit ose institucionit pezullohen gjatë të gjithë kohëzgjatjes së periudhës së administrimit të përkohshëm.
2. Ky pezullim duhet të fillojë nga data e marrjes së njoftimit për urdhrin e Autoritetit në zbatim të nenit 310.

### Neni 325 Emërimi i administratorit të përkohshëm

1. Afati dhe fusha e veprimit të administratorit të përkohshëm përcaktohen nga Autoriteti në vendimin për marrjen në administrim të përkohshëm të firmës së investimit ose institucionit në zbatim të nenit 323.
2. Në momentin e emërimit, administratori i përkohshëm mund të ushtrojë kompetencat dhe funksionet që përcakton Autoriteti për t’i dhënë mundësi këtij administratori të vlerësojë dhe konstatojë nëse është i mundshëm shpëtimi dhe rehabilitimi i firmës së investimit ose institucionit.
3. Autoriteti përcakton tarifat dhe shpenzimet e administratorit të përkohshëm dhe përcakton nëse këto duhen paguar nga shoqëria e titujve ose institucionit që merret në administrim të përkohshëm.

### Neni 326 Kushtet e emërimit të administratorit të përkohshëm

Autoriteti duhet të konstatojë nëse kandidati është i aftë dhe i përshtatshëm dhe i kualifikuar në mënyrë të përshtatshme për pozicionin e administratorit të përkohshëm dhe ka të paktën pesë vjet përvojë si drejtues i një institucioni financiar ose të një banke ose një shoqërie auditimi.

### Neni 327 Largimi dhe zëvendësimi i administratorit të përkohshëm

1. Administrues i përkohshëm nuk mund të caktohet personi që:
2. është shpallur fajtor me vendim gjykate për kryerjen e një vepre penale që dënohet me burgim;
3. për të cilin ka dyshime në momentin e caktimit lidhur me aftësinë dhe përshtatshmërinë e tij për të kryer detyrat e administrimit të përkohshëm;
4. është objekt hetimi për praktika mashtruese ose vepra të tjera penale;
5. është objekt i një vendimi gjykate pasoja e të cilët ia bën të pamundur administratorit të përkohshëm përmbushjen e detyrave; ose
6. duket se ka konflikt interesi midis administratorit të përkohshëm dhe Autoritetit ose firmës së investimit ose institucionit.
7. Autoriteti mund ta shkarkojë dhe zëvendësojë administratorin e përkohshëm në çdo moment nëse Autoriteti gjykon se administratori i përkohshëm nuk është i aftë dhe i përshtatshëm për kryerjen e administrimit të përkohshëm në përputhje me kërkesat e këtij ligji.

### Neni 328 Kompetencat dhe detyrimet e administratorit të përkohshëm

1. Administratori i përkohshëm duhet ta administrojë institucionin sa më mirë, me objektiv rivendosjen e firmës së investimit ose institucionit në gjendje të shëndoshë financiare.
2. Kur emërohet, administratori i përkohshëm duhet:
3. sipas rastit, të njoftojë çdo degë të firmës së investimit ose institucionit për datën dhe orën e hyrjes në fuqi të administrimit të përkohshëm;
4. ta publikojë njoftimin e parashikuar në shkronjën “a” të kësaj pike në një ose më shumë gazeta kombëtare dhe në faqen në internet të firmës së investimit ose institucionit të marrë në administrim të përkohshëm; dhe
5. t’ia vërë këtë njoftim në dispozicion Autoritetit.
6. Shoqëria e titujve ose institucioni duhet t’ia vendosë në dispozicion administratorit të përkohshëm të gjitha evidencat, llogaritë dhe dokumentacionet e tjera dhe të hartojë një raport për shëndetin financiar të firmës së investimit ose institucionit për administratorin e përkohshëm dhe Autoritetin.
7. Administratori i përkohshëm ka të drejtë të kërkojë informacione të tjera shtesë nga shoqëria e titujve ose institucioni në funksion të kryerjes së detyrave dhe funksioneve të veta.
8. Administratori i përkohshëm duhet të marrë të gjitha masat për ruajtjen e aktiveve të firmës së investimit ose institucionit, përfshirë, ndër të tjera:
9. ruajtjen e pasurive ose evidencave (të kompjuterizuara ose të mbajtura në formate të tjera) dhe të drejtën e hyrjes në mjedise ose në një pjesë të tyre;
10. mbajtjen e personelit kyç për të kryer veprimtaritë e përditshme të punës;
11. njoftimin për këtë dhe dhënien e autorizimit paraprak për pagesën e shërbimeve duke filluar nga data e marrjes në administrim të përkohshëm; dhe
12. ndërprerjen e pagimit të dividendëve ose të çdo forme tjetër shpërndarjeje të kapitalit te aksionarët që nga data e marrjes në administrim të përkohshëm.
13. Të gjitha transaksionet e kryera gjatë periudhës së administrimit të përkohshëm pa autorizim të rregullt nga administratori i përkohshëm konsiderohen të pavlefshme.

### Neni 329 Plani i shpëtimit të biznesit

Kur emërohet, administratori i përkohshëm duhet:

1. të planifikojë për të parë nëse është e mundshme rimëkëmbja e firmës së investimit ose institucionit nga kryerja të paktën njërës prej masave të mëposhtme:
2. riklasifikimi i cilësisë së aktiveve të firmës së investimit ose institucionit;
3. riklasifikimi i veprimtarive të firmës së investimit ose institucionit në veprimtari me shumë pak ose aspak risk; ose
4. identifikimi i aktiveve dhe huave nën standard dhe kryerja e hapave për të siguruar vlerësimin dhe shlyerjen e tyre;
5. të përpilojë dhe dorëzojë në Autoritet një plan biznesi për shpëtimin dhe rimëkëmbjen e firmës së investimit ose institucionit i cili i mbron më mirë interesat e firmës së investimit ose institucionit dhe të aksionarëve dhe kreditorëve të tij se sa do t’i mbronte likuidimi i detyruar;
6. t’i shesë të gjitha ose një pjesë të aktiveve nën standard të institucionit ose pjesëmarrësit të tregut;
7. të negociojë bashkimin ose shitjen e firmës së investimit ose institucionit në një firmë tjetër investimi ose institucion tjetër ose të kërkojë kapital shtesë për firmën e investimit ose institucionin; ose
8. nëse masat e propozuara që parashikohen në shkronjat “a” deri “d” nuk mund të sjellin rezultate, ta informojë Autoritetin se nuk ka alternativë tjetër veç fillimit të procedurës së likuidimit të detyruar.

### Neni 328 Raportet e administratorit të përkohshëm për Autoritetin

1. Administratori i përkohshëm duhet t’i raportojë periodikisht Autoritetit për ecurinë e procesit të administrimit të përkohshëm lidhur me sa më poshtë:
2. paraqet për aprovim pranë Autoritetit një raport mbi pozicionin financiar dhe gjendjen operative të firmës së investimit ose institucionit gjatë administrimit të përkohshëm;
3. brenda 6 muajve pas marrjes në administrim të përkohshëm, një raport për pozicionin financiar dhe gjendjen operative të firmës së investimit ose institucionit lidhur me rimëkëmbjen e mundshme, ku të jepen këto informacione dhe të dhëna:
4. një vlerësim i gatishmërisë së aksionarëve për të mbuluar humbjet përmes futjes së kapitalit shtesë ose përmes burimeve të tjera të injektimit të kapitalit;
5. mundësia për mbulimin e humbjeve të mbetura pas injektimit të kapitalit sipas nënpikës “i” të kësaj shkronje;
6. çdo detyrim ose shpenzim të paparashikuar ose të kushtëzuar që ka ndikim te borxhi i firmës së investimit ose institucionit;
7. një vlerësim i masave të mundshme për çlirimin nga vështirësitë financiare dhe kostoja e çmuar e vënies në zbatim të masave të tilla; ose
8. një vlerësim i kushteve që bëjnë të nevojshëm fillimin e procedurës së likuidimit të detyruar.
9. Gjatë hartimit të raporteve në zbatim të pikës 1, administratori i përkohshëm duhet të angazhohet për mbrojtjen e interesave të kreditorëve dhe klientëve të firmës së investimit dhe institucionit. Kjo përfshin edhe angazhimin se çdo shumë që përfaqëson paratë e klientëve ose që janë caktuar për shlyerjen e transaksioneve ende të pashlyera nuk mund të përfshihet në vlerësimin e aktiveve financiare të gatshme të firmës së investimit ose institucionit në fjalë.
10. Brenda 30 ditëve pune nga marrja e raportit, Autoriteti duhet të marrë vendim për rekomandimin e propozuar për shpëtimin dhe rimëkëmbjen e firmës së investimit ose institucionit ose në mënyrë alternative për fillimin e procedurës së likuidimit të detyruar dhe ta njoftojë për këtë firmën e investimit ose institucionit.

### Neni 331 Vlerësimi i rezultateve

1. Autoriteti duhet të bëjë vlerësim të rezultateve të administrimit të përkohshëm çdo 3 muaj duke filluar nga data e marrjes së vendimit për administrimin e përkohshëm.
2. Autoriteti harton një raport vlerësimi përfundimtar të administrimit të përkohshëm të firmës së investimit ose institucionit brenda 3 muajve nga marrja e raportit përfundimtar të administratorit të përkohshëm.

### Neni 332 Përfundimi i administrimit të përkohshëm

1. Administrimi i përkohshëm duhet të përfundojë:
2. në përfundim të afatit të përcaktuar në vendimin e Autoritetit për ta vendosur firmën e investimit ose institucionin në administrim të përkohshëm;
3. me vendim të Autoritetit përpara përfundimit të periudhës së administrimit të përkohshëm, kur e konsideron firmën e investimit ose institucionin të rimëkëmbur, në bazë të raportit përfundimtar të vlerësimit, dhe kur:
4. Autoriteti konstaton se shëndeti financiar i firmës së investimit ose institucionit është përmirësuar gjatë periudhës së administrimit të përkohshëm;
5. shoqëria e titujve ose institucioni i ka përmbushur të gjitha detyrimet e tij;
6. shoqëria e titujve ose institucioni mund ta ushtrojë normalisht veprimtarinë e saj;

me vendim të Autoritetit për ta vendosur firmën e investimit ose institucionin në procedurë të likuidimit të detyrueshëm.

1. Vendimi i nxjerrë nga Autoriteti në zbatim të pikës 1, shkronja “b”, duhet të shoqërohet me një plan të hollësishëm rimëkëmbjeje të përpiluar nga administratori i përkohshëm, ku të identifikohen pikat e dobëta në administrimin dhe funksionimin e firmës së investimit ose institucionit, dhe të detajohen sa më poshtë:
2. masat korrigjuese të nevojshme për përmirësimin e situatës; dhe
3. një plan financiar për rehabilitimin e propozuar të firmës së investimit ose institucionit.

## Pjesa III: Procedura e ndjekur në rast të paaftësisë paguese

### Neni 333 Likuidimi vullnetar

1. Asambleja e përgjithshme e firmës së investimit ose institucionit mund të vendosë për prishjen e shoqërisë apo për ndryshimin e veprimtarisë së saj vetëm pas miratimit paraprak të Autoritetit.
2. Kur merret vendimi sipas pikës 1, këshilli i administrimit ose këshilli mbikëqyrës bën kërkesë për likuidim vullnetar, i cili duhet të shoqërohet me këto dokumente:
3. një kopje të vendimit të asamblesë së përgjithshme në lidhje me likuidimin e propozuar;
4. arsyet e likuidimit;
5. emrat e likuiduesve të propozuar;
6. një raport të detajuar financiar në lidhje me trajtimin e kërkesave për dëmshpërblim gjatë likuidimit, të ardhurat dhe shpenzimet, si dhe një parashikim të kohëzgjatjes së procesit.
7. Autoriteti merr vendim, nëse propozimet e paraqitura në zbatim të pikës 2 të këtij neni janë të përshtatshme, brenda 28 ditëve pune nga data e marrjes së kërkesës, dhe informon firmën e investimit ose institucionin për miratimin ose refuzimin, sipas rastit.
8. Nëse Autoriteti refuzon një propozim për likuidim vullnetar brenda afatit të përcaktuar në pikën 3, vendimi për prishjen e shoqërisë ose për ndryshimin e veprimtarisë tregtare nuk mund të miratohet nga asambleja e përgjithshme e shoqërisë. Çdo vendim që merr asambleja e përgjithshme në kundërshtim me këtë pikë është i pavlefshëm dhe nuk mund të regjistrohet.

### Neni 334 Likuiduesi i firmës së investimit ose institucionit

1. Likuiduesit e firmës së investimit ose institucion duhet të miratohen paraprakisht nga Autoriteti. Ata i përfaqësojnë bashkërisht interesat e firmës së investimit ose institucionit.
2. Likuiduesit duhet të jenë persona fizikë, të cilët Autoriteti konsideron se janë të aftë dhe të përshtatshëm për kryerjen e detyrave dhe se kanë përvojën dhe kualifikimet e kërkuara.

### Neni 335 Kufizimet mbi licencën e firmës së investimit ose institucionit

1. Kur Autoriteti e ka miratuar procedurën e likuidimit vullnetar, mund të vendosë:
2. ta kufizojë licencën për të kryer veprimtarinë e rregulluar të firmës së investimit ose institucionit dhe ta lejojë të ndërmarrë veprimtaritë e përcaktuara ose ato veprimtari që janë të nevojshme për likuidimin vullnetar; dhe
3. të përcaktojë se deri në çfarë mase zbatohen rregullat e administrimit të riskut në firmën e investimit ose institucionin në likuidim vullnetar.
4. Pas hapjes së procedurave të likuidimit, shoqëria e titujve ose institucioni mund të vazhdojë të kryejë veprimtaritë e përcaktuara në vendimin e Autoritetit, sipas pikës 1, të këtij neni, të cilat janë të nevojshme për prishjen e veprimtarisë së rregulluar dhe çdo veprimtari të nevojshme për transferimin e rregullt të veprimtarisë tregtare në një firmë tjetër investimi ose në një institucion tjetër.
5. Pavarësisht nga pikat 1 dhe 2, Autoriteti mund t'i kërkojë firmës së investimit të bëjë organizime të posaçme lidhur me mbrojtjen e investitorëve ose të pacenueshmërisë së tregut.

### ****Neni 336 Procedura e detyrueshme e ndjekur në rast të paaftësisë paguese****

1. Autoriteti mund t’i drejtohet gjykatës për t’i kërkuar çeljen e procedurës së likuidimit të detyrueshëm në lidhje me një shoqëri titujsh ose institucion, kur:
2. kjo shoqëri titujsh ose ky institucion nuk është në gjendje t’i shlyejë borxhet e veta brenda afatit;
3. kjo shoqëri titujsh ose ky institucion kryen ose ka kryer një veprimtari të rregulluar në shkelje të këtij ligji; ose
4. Autoriteti është i mendimit se është vendimi i rregullt dhe i drejtë për të tjerët që shoqëria e titujve ose institucioni ta mbyllë veprimtarinë e tij; ose
5. kjo procedurë rekomandohet në kuadër të një procesi të përfunduar shpëtimi dhe rehabilitimi.
6. Autoriteti, për të siguruar mbrojtjen e klientëve individë të firmës së investimit ose institucionit, mund të kërkojë që klientët përkatës dhe aktivet e tyre t’i transferohen një firme tjetër investimi ose një institucioni tjetër.
7. Në kuptim të pikës 1, shoqëria e titujve ose institucioni konsiderohet se nuk është në gjendje t’i paguajë borxhet e veta brenda afatit kur nuk përmbush një detyrim për të paguar një shumë kur i vjen afati dhe kur është e pagueshme sipas një marrëveshjeje investimi ose sipas një borxhi tjetër.

### Neni 337 Pasojat juridike të likuidimit të detyrueshëm nga Autoriteti

1. Të gjitha kompetencat dhe detyrat e firmës së investimit ose institucionit i kalojnë Autoritetit, i cili emëron likuiduesin për të shndërruar në mjete monetare dhe shpërndarë aktivet për të ruajtur interesat e klientëve individë të firmës së investimit ose institucionit ose për të ruajtur pacenueshmërinë dhe stabilitetin e tregut.
2. Çelja e procedurës së likuidimit të detyrueshëm ka pasojën juridike të pezullimit të licencës së firmës së investimit ose institucionit, i cili nuk mund të ndërmarrë veprimtari të reja të rregulluara me përjashtim të atyre që kryhen në funksion të qëllimeve të parashikuara në pikën 1 të këtij neni.

### Neni 338 Likuidimi i personit të huaj të njohur

Autoriteti nuk mund t’i drejtohet me kërkesë gjykatës për çelje të procedurës së likuidimit në lidhje me personin e huaj që ka marrë njohje sipas këtij ligji nëse nuk është kërkuar nga autoriteti i jashtëm rregullator i personit në fjalë.

# KAPITULLI IX ABUZIMI I TREGUT, TREGTIMI BAZUAR NË INFORMACIONIN E PRIVILEGJUAR DHE VEPRAT E LIDHURA

### 

### ****Neni 339 Zbatimi i këtij kapitulli****

Ky kapitull zbatohet për të gjitha veprimet e firmës së investimit ose të ndonjë personi juridik ose fizik, të cilat përbëjnë abuzim tregu. Këtu përfshihen:

1. Manipulimi i çmimeve për të krijuar treg të rremë
2. Tregtimi bazuar informacionin e privilegjuar.

## Pjesa I Manipulimi i tregut

### Neni 340 Zbatimi i përgjithshëm i kësaj pjese

Kjo pjesë zbatohet, në lidhje me të gjitha instrumentet financiare, për:

1. veprimet ose mosveprimet e kryera në Republikën e Shqipërisë në lidhje me instrumentet financiare të çdo personi juridik që është themeluar, ushtron veprimtari ose është listuar brenda ose jashtë Republikës së Shqipërisë; dhe
2. veprimet ose mosveprimet e kryera në Republikën e Shqipërisë në lidhje me instrumentet financiare të çdo personi juridik që është themeluar ose ushtron veprimtari në territorin e Republikës së Shqipërisë;
3. veprimet që ndodhin në territorin e Republikës së Shqipërisë në lidhje me të gjitha instrumentet financiare, pavarësisht nëse tregtohen brenda ose jashtë territorit të Republikës së Shqipërisë; dhe
4. veprimet që ndodhin jashtë territorit të Republikës së Shqipërisë në lidhje me të gjitha instrumentet financiare që tregohen brenda territorit të Republikës së Shqipërisë.

### ****Neni 341 Ndalimi i sjelljes që krijon treg të rremë****

1. Askush nuk duhet të krijojë, të marrë masa për të krijuar apo të bëjë diçka që synon të krijojë një dukje të rreme ose mashtruese sikur po bëhet tregtim aktiv me instrumente financiare në një bursë në territorin e Republikës së Shqipërisë ose një dukje të rreme ose mashtruese në lidhje me tregun ose çmimin e instrumenteve financiare.
2. Askush nuk duhet, me anë të shitblerjes së instrumenteve financiare që nuk çon në ndryshim të pronësisë përfituese të tyre ose me anë të transaksioneve apo mjeteve fiktive, të mbajë, të fryjë, të shfryjë ose të shkaktojë luhatje në çmimin e tregut e një instrumenti financiar.
3. Pa cenuar zbatimin e përgjithshëm të pikës 1, personi i cili:
4. realizon, merr pjesë, përfshihet ose kryen, drejtpërdrejt ose tërthorazi, një transaksion shitblerjeje të një instrumenti financiar, kur ky transaksion nuk sjell ndryshim të pronësisë përfituese të instrumentit financiar, kryen shkelje; ose
5. bën ose merr masa që të bëhet një ofertë për shitblerje të një instrument financiar me një çmim të caktuar, kur ka bërë ose ka marrë masat që bëhet, ose ka dijeni se një person i lidhur me të ka bërë ose ka marrë masat që të bëhet, një ofertë për shitblerje të të njëjtin numër të instrumenteve financiare me një çmim që është në thelb i njëjtë me çmimin e parë të përmendur, kryen shkelje.
6. Në trajtimin e shkeljes së parashikuar në pikën 3, personi mund të mbrohet duke vërtetuar se:
7. qëllimi për të cilin e ka kryer veprimin nuk ka qenë për të krijuar një dukje të rreme ose mashtruese tregtimi aktiv në bursë; ,
8. nuk ka vepruar në kushtet e pakujdesisë, pavarësisht nëse ka krijuar një dukje të rreme apo mashtruese të tregtimit aktiv në bursë,
9. kjo është bërë për të stabilizuar tregun në rastin e një emetimi të ri titujsh, kur të gjitha informacionet e plota janë bërë të ditura në prospekt,
10. kjo është bërë si pjesë e një programi të riblerjes së aksioneve, kur të gjitha informacionet e plota janë bërë të ditura, dhe qëllimi i kësaj ka qenë:
11. zvogëlimi i kapitalit të emetuesit,
12. përmbushja e detyrimeve që rrjedhin nga instrumentet financiare të borxhit të cilat janë të këmbyeshme me instrumente kapitali,
13. përmbushja e detyrimeve që rrjedhin nga programet e opsioneve të aksioneve, ose nga shpërndarje të tjera të aksioneve, për punonjësit ose për anëtarët e organeve administrative, drejtuese ose mbikëqyrëse të emetuesit ose të një shoqërie të lidhur me të.
14. Në kuptim të këtij neni, shitblerja e instrumenteve financiare nuk sjell ndryshim të pronësisë përfituese nëse personi i cili ka pasur interes mbi instrumentet financiare përpara shitblerjes, ose personi i lidhur me të në raport me instrumentet financiare, ka interes të drejtpërdrejtë ose të tërthortë mbi instrumentet financiare edhe pas shitblerjes.
15. Në kuptim të shkeljes së parashikuar në pikën 2, personi mund të mbrohet duke vërtetuar se ndryshimi në pronësinë përfituese në lidhje me shitblerjen e instrumenteve financiare nuk është bërë me qëllim krijimin e një dukjeje të rreme ose mashtruese në lidhje me tregun ose çmimin e instrumenteve financiare.
16. Transaksioni i shitblerjes së instrumenteve financiare, i përmendur në pikën 3, shkronja “a”, përfshin:
17. bërjen e një oferte për shitblerjen e instrumenteve financiare; dhe
18. bërjen e një ftese, pavarësisht se si është shprehur, ku shprehimisht ose në mënyrë të nënkuptuar, i kërkohet një personi që të ofrojë për të shitur ose blerë instrumente financiare.
19. Personi që shkel pikën 1, kryen vepër penale dhe dënohet me gjobë deri në [shuma] dhe/ose me burgim sipas dispozitave të kodit penal

### Neni 342 Manipulimi i tregut

1. Manipulimi i tregut është:
2. transaksione ose urdhra tregtimi të cilat japin, ose mund të japin, sinjale të rreme ose mashtruese në lidhje me ofertën ose kërkesën ose në lidhje me çmimin e instrumenteve financiare, ose të cilat që sigurojnë, nëpërmjet një personi ose disa personave që veprojnë në bashkëpunim, çmimin e një ose disa instrumenteve financiare në një nivel artificial, nëse personi i cili ka kryer transaksionin ose ka dhënë urdhrin për tregtim, nuk vërteton se arsyet e tij për ta bërë këtë veprim janë legjitime dhe se këto transaksione ose urdhra tregtimi përputhen me praktikën e pranuar të tregut në tregun e rregulluar në fjalë;
3. transaksione ose urdhra tregtimi të cilat përdorin mjete fiktive ose ndonjë formë tjetër mashtrimi;
4. shpërndarje e informacionit përmes mediave, përfshirë internetin, ose me çfarëdo lloj mjeti tjetër, i cili jep apo ka të ngjarë të japë sinjale të rreme ose mashtruese për instrumentet financiare, duke përfshirë shpërndarjen e thashethemeve dhe lajmeve të rreme ose keqinformuese, kur personi që e ka bërë shpërndarjen e ka ditur ose duhej ta kishte ditur se informacioni ka qenë i rremë ose keqinformues. Në lidhje me gazetarët kur veprojnë me cilësinë e gazetarit, shpërndarja e informacionit duhet të vlerësohet duke mbajtur parasysh rregullat që rregullojnë profesionin e tyre, me përjashtim të rastit kur ata përfitojnë në mënyrë të drejtpërdrejtë ose të tërthortë një avantazh ose fitim nga shpërndarja e informacionit në fjalë.
5. Në veçanti, konsiderohen manipulim tregu veprimtaritë dhe sjelljet e mëposhtme që rrjedhin nga përkufizimi i manipulimit të tregut nga pika e mësipërme e këtij:
6. veprimtaritë e një personi ose disa personave që veprojnë në bashkëpunim, për të siguruar një pozitë dominuese mbi ofertën ose kërkesën e një instrumenti financiar, me pasojë fiksimin, drejtpërdrejt ose tërthorazi, të çmimeve të shitblerjes ose krijimin e kushteve të tjera të padrejta tregtare;
7. shitblerja e instrumenteve financiare në mbyllje të tregut, me pasojë keqinformimin e investitorëve të cilët veprojnë në bazë të çmimeve të mbylljes;
8. përfitimi nga e drejta e rastësishme ose e rregullt në mediat tradicionale ose elektronike për të shprehur një opinion mbi një instrument financiar ose, tërthorazi, mbi emetuesin e instrumentit financiar, pasi ka marrë më parë pozicionin e këtij instrumenti financiar dhe duke përfituar më pas nga ndikimi i opinionit të shprehur mbi çmimin e këtij instrumenti, pa ia treguar publikut në të njëjtën kohë në mënyrë të duhur dhe efektive konfliktin e interesit.

### Neni 343 Ndalimi i manipulimit të tregut

1. Asnjë person nuk duhet të kryejë ose të përfshihet në kryerjen, drejtpërdrejt ose tërthorazi, të një numri transaksionesh me instrumente financiare të një shoqërie tregtare, të cilët janë transaksione që kanë ose mund të kenë këto pasoja artificiale:
2. ngritjen;
3. uljen; ose
4. fiksimin, mbajtjen ose stabilizimin

e çmimit ose vëllimit të tregtimit të instrumenteve financiare të shoqërisë në Republikën e Shqipërisë, ndër të tjera me qëllim nxitjen e personave të tjerë, pavarësisht nëse këta persona e kanë ose jo nxitjen, për të blerë apo për të shitur instrumentet financiare të shoqërisë në fjalë ose të një shoqërie të lidhur të saj.

1. Në kuptim të këtij neni, transaksioni në lidhje me instrumentet financiare të shoqërisë tregtare përfshin:
2. bërjen e një oferte për shitblerjen e instrumenteve financiare të shoqërisë; dhe
3. bërjen e një ftese, pavarësisht se si është shprehur, ku shprehimisht ose në mënyrë të nënkuptuar, i kërkohet një personi që të ofrojë për të shitur ose blerë instrumente financiare të shoqërisë.
4. Personi që shkel pikën 1, kryen vepër penale dhe dënohet me gjobë deri në [10 milionë lekë] dhe/ose me burgim sipas dispozitave të kodit penal

### 

### Neni 344 Përjashtimi i klasave të caktuara të transaksioneve

Autoriteti mund të nxjerrë akte nënligjore për të përjashtuar klasa, kategori ose përshkrime të caktuara të personave ose klasa, kategori ose përshkrime të caktuara të transaksioneve në lidhje me instrumentet financiare, për të cilat nuk zbatohen nenet 340-343.

### Neni 345 Detyrimi për raportim

1. Të gjitha institucionet e tregut parashikojnë dhe zbatojnë procedura dhe masa që synojnë zbulimin dhe parandalimin e praktikave të manipulimit të tregut në tregun e rregulluar.
2. Shoqëritë e titujve të licencuara nga autoritetet kompetente për të ofruar shërbime të investimeve dhe për të kryer veprimtari investimi dhe institucionet e kreditit të licencuara nga autoritetet që licencojnë institucionet e kreditit informojnë Autoritetin, në bazë të informacioneve për të cilat kanë të drejtë shikimi, për rastet për të cilat dyshojnë në mënyrë të arsyeshme se përbëjnë abuzim tregu.

## Pjesa II Tregtimi bazuar në informacionin e privilegjuar

### 

### Neni 346 Përkufizimi i informacionit të privilegjuar

1. Në kuptim të veprës së tregtimit bazuar në informacionin e privilegjuar, ky informacion përfshin:
2. supozime dhe çështje të tjera që kanë të bëjnë me shoqëritë e listuara, të cilat që nuk janë të përcaktuara mjaftueshëm për publikun;
3. çështje që kanë të bëjnë me synimet faktike apo të mundshme të një personi;
4. çështje që lidhen me negociata ose propozime në lidhje me:
5. veprime tregtare; ose
6. veprime me instrumente financiare;
7. informacion në lidhje me performancën financiare të një shoqërie;
8. informacion se një person propozon të bëjë ose ka bërë më parë një ose më shumë transaksione, kontrata ose marrëveshje në lidhje me instrumente financiare ose ka përgatitur ose propozon të bëjë një deklaratë në lidhje me këto instrumente financiare; dhe
9. çështje të lidhura me të ardhmen.
10. Informacioni konsiderohet se është në përgjithësi i disponueshëm nëse ky informacion në fjalë është bërë i ditur në një mënyrë që do ta sillte në vëmendjen e personave të arsyeshëm të cilët investojnë në instrumente financiarë të një lloji, çmimi ose vlera e të cilave mund të ndikohet nga informacioni, dhe që nga momenti kur është bërë i ditur ka kaluar një periudhë e arsyeshme për ta shpërndarë dhe për t’u asimiluar nga persona të tillë.
11. Informacioni i përmendur në pikën 2 përfshin informacione që konsistojnë në deduksione ose konkluzione të nxjerra nga këto informacione.

### Neni 347 Ndalimi i tregtimit bazuar në informacionin e privilegjuar

1. Personi konsiderohet se ka informacion të privilegjuar, nëse:
2. mban informacione që nuk gjenden përgjithësisht dhe që nëse gjenden përgjithësisht, një person i arsyeshëm do të priste që këto informacione të kishin një ndikim material në çmimin ose vlerën e instrumenteve financiare; dhe
3. ka dijeni, ose mund të pritet në mënyrë të arsyeshme të ketë dijeni, se ky informacion nuk gjendet përgjithësisht.
4. Personi me informacion të privilegjuar, si subjekt kryesor apo si agjent, në lidhje me një instrument financiar me të cilin ka lidhje informacioni i përmendur në pikën 1:
5. nuk duhet të blejë ose të shesë apo të lidhë kontratë apo marrëveshje me qëllim shitblerjen e këtyre instrumenteve financiare; ose
6. nuk duhet të prokurojë, drejtpërdrejt ose tërthorazi, shitblerjen apo lidhjen e një kontrate apo marrëveshjeje me qëllim shitblerjen e këtyre instrumenteve financiare.
7. Kur tregtimi me instrumente financiare të përmendura në pikën 1 lejohet në një bursë të licencuar, personi me informacion të privilegjuar nuk duhet t’ia komunikojë drejtpërdrejt ose tërthorazi informacionin e përmendur në pikën 1 një personi tjetër apo të marrë masat që ky informacion t'i komunikohet një personi tjetër, nëse personi me informacion të privilegjuar ka dijeni ose mund të pritet në mënyrë arsyeshme të ketë dijeni se personi tjetër:
8. ka gjasë ose tendencën të blejë ose të shesë apo të lidhë kontratë apo marrëveshje me qëllim shitblerjen e instrumenteve financiare me të cilët ka lidhje informacioni i përmendur në pikën 1; ose
9. ka gjasë ose tendencën të porosisë një person të tretë të blejë ose të shesë apo të lidhë kontratë apo marrëveshje me qëllim shitblerjen e instrumenteve financiare me të cilët ka lidhje informacioni i përmendur në pikën 1.
10. Personi që shkel pikën 2 ose 3, kryen vepër penale sipas dispozitave të Kodit Penal

### Neni 348 Dhënia e menjëhershme e informacionit të privilegjuar

1. Emetuesi i instrumentit financiar siguron që informacioni i privilegjuar që ka të bëjë drejtpërdrejt me emetuesin në fjalë të bëhet publik sa më parë, duke siguruar që ky informacioni të jetë i plotë, i vërtetë dhe i saktë në thelb.
2. Emetuesit nuk mund ta bëjë publik informacionin e përmendur në këtë nen në kuadër të aktiviteteve të tij të marketingut në atë mënyrë që ka gjasa të jetë keqinformues.
3. Emetuesi e bën publik informacionin në përputhje me dispozitat e këtij neni në atë mënyrë që mundëson të drejtë shikimi të shpejtë dhe vlerësim të plotë, të saktë dhe në kohën e duhur të informacionit. Emetuesi bën publik informacionin duke e aplikuar në mënyrë të përshtatshme. Emetuesi, për një periudhë të përshtatshme, i afishon në faqen e tij në internet të gjitha informacionet e privilegjuara që është i detyruar t'i bëjë publike.
4. Autoriteti mund të bëjë parashikime të mëtejshme me akt nënligjor mbi mënyrën si mund të merret në konsideratë informacioni kur merret vendim për bërjen të ditur të informacionit të privilegjuar.

### Neni 349 Kërkesa për të mbajtur një listë të personave me informacion të privilegjuar

1. Emetuesi ose personi që vepron në emër të tij ose për llogari të tij, ose firma e investimi që ofron shërbime investimi ose këshilltari profesionist harton listën e personave që punojnë për ta me kontratë pune ose në mënyra të tjera dhe të cilët kanë të drejtë të marrjes së informacioneve të privilegjuara që kanë lidhje, drejtpërdrejt ose tërthorazi, me emetuesin, në mënyrë të rregullt ose herë pas here (listat e personave me informacion të privilegjuar).
2. Emetuesi ose personi që vepron në emër të tij ose për llogari të tij e përditëson listën rregullisht dhe ia dorëzon Autoritetit me kërkesë të tij dhe e mban listën për të paktën pesë vjet pasi të jetë hartuar ose përditësuar.
3. Lista e personave me informacion të privilegjuar përfshin, si minimum, këto të dhëna: emri dhe mbiemri, datëlindja, adresa e vendbanimit të përhershëm ose vendbanimit të përkohshëm, nëse ka, të personit që ka të drejtë marrjeje të informacioneve të privilegjuara, arsyeja përse personi është përfshirë në listë dhe datën më të cilën është hartuar ose përditësuar lista e personave me informacion të privilegjuar.
4. Lista e personave me informacion të privilegjuar përditësohet sa herë që ka ndryshim të arsyes të përfshirjes së një personi në listë, sa herë që shtohet në listë një person i ri, dhe sa herë një person që është në listë nuk ka më të drejtë marrjeje informacioni të privilegjuar.
5. Personat të cilët kanë detyrimin të hartojnë listat e personave me informacion të privilegjuar marrin masat e nevojshme për të siguruar që çdo person i përfshirë në listë dhe i cili ka të drejtë marrjeje informacioni të privilegjuar, i pranon detyrimet ligjore dhe rregullatore dhe është i vetëdijshëm për sanksionet që lidhen me shpërdorimin ose qarkullimin e parregullt të këtyre informacioneve.

### Neni 350 Personi me përgjegjësi administruese

1. Personi i cili përmbush përgjegjësi administruese pranë emetuesit është personi i cili është:
2. anëtar i organit administrativ ose mbikëqyrës të emetuesit;
3. drejtues i lartë, i cili nuk është anëtar i organeve të përmendura në shkronjën “a”, i cili ka rregullisht të drejtë marrjeje informacioni të privilegjuar drejtpërdrejt ose tërthorazi i lidhur me emetuesin dhe ka kompetencë për të marrë vendime administruese të cilat ndikojnë në zhvillimet e ardhshme dhe perspektivat e veprimtarisë tregtare të këtij emetuesi.
4. Personi i lidhur ngushtë me personin i cili përmbush përgjegjësi administruese pranë emetuesit të instrumenteve financiare është:
5. bashkëshorti/bashkëshortja e personit që përmbush përgjegjësi administruese, ose çdo person që konsiderohet me ligj se është ekuivalent i bashkëshortit/bashkëshortes;
6. fëmijët në varësi të personit që përmbush përgjegjësi administruese;
7. persona të tjerë që banojnë në të njëjtën familje me personin që përmbush përgjegjësi administruese prej të paktën një viti nga data e transaksionit në fjalë;
8. personi juridik, trusti ose shoqëria, përgjegjësitë administruese të së cilës përmbushen nga personi i përmendur në shkronjat “a”, “b” ose “c” të pikës 1, i cili kontrollohet drejtpërdrejt ose tërthorazi nga ky person, i cili është themeluar në përfitim të këtij personi ose interesat ekonomike të të cilit janë në thelb ekuivalente me ato të këtij personi.
9. Personat e përmendur në këtë nen e njoftojnë Autoritetin për të gjitha shitblerjes e kryera për llogari të vet për aksionet e emetuesit të pranuar për tregtim në një treg të rregulluar në Republikën e Shqipërisë, si edhe për shitblerjet e instrumenteve derivative apo të instrumenteve të tjera financiare të lidhura me këto aksione, në të cilin personi i përmendur në pikën 1 përmbush përgjegjësi administruese, brenda [5 ditëve pune] nga dita e shitblerjes në fjalë.
10. Njoftimi i parashikuar në pikën më lart përmban informacionet e mëposhtme:
11. emrin e personit që përmbush përgjegjësi administruese pranë emetuesit ose, kur ka, emrin e personit të lidhur ngushtë me këtë person;
12. arsyen e përgjegjësisë për të dhënë njoftim;
13. emrin e emetuesit përkatës;
14. përshkrimin e instrumentit financiar;
15. natyrën e transaksionit;
16. datën dhe vendin e transaksionit;
17. çmimin dhe vëllimin e transaksionit.
18. Detyrimet e parashikuara në këtë nen nuk zbatohen për aksionet e emetuesit i cili ka kërkuar ose miratuar pranimin e instrumenteve financiare për tregtim në një treg të rregulluar.

### Neni 351 Ndikimi material në çmimin ose vlerën e instrumenteve financiare

Ndikimi material ndodh atëherë kur informacioni, i cili bëhet i ditur përgjithësisht, do të ndikonte në çmimin ose vlerën e instrumenteve financiare, në bazë të të cilit një person i arsyeshëm i cili investon në instrumenteve financiare do të ndikohej në vendimmarrjen e tij për të blerë ose shitur instrumenteve financiare apo për të lidhur marrëveshje me qëllim shitblerjen e instrumenteve financiare.

### Neni 352 Argumentet mbrojtëse

Nuk është kryer vepra e tregtimit bazuar në informacion të privilegjuar atëherë kur personi që e bën të ditur informacion ose që tregton me instrumenteve financiare ose që nxit një person tjetër të tregtojë me instrumenteve financiare:

1. në momentin në fjalë nuk ka pritur që tregtimi të sillte përfitim bazuar në faktin se informacioni në fjalë ka qenë informacion me ndjeshmëri çmimet në lidhje me instrumentet financiare ose
2. në momentin në fjalë ka besuar, mbi baza të arsyeshme, se informacioni është bërë i ditur aq gjerësisht sa për të siguruar se asnjë prej personave që ka marrë pjesë në tregtim nuk do të cenohej nga mospasja e informacionit ose
3. do të kishte vepruar në të njëjtën mënyrë edhe sikur mos ta kishte pasur informacionin.

Në këtë pjesë, fjala “fitim” apo “përfitim” nënkupton edhe “shmangien e humbjes”.

### 

### Neni 353 Kufizimet mbi tregtimin bazuar në informacion të privilegjuar

1. Tregtimi bazuar në informacion të privilegjuar nuk zbatohet për rastet kur individi vepron në emër të Bankës së Shqipërisë apo në emër të një organi tjetër publik në përmbushje të politikave monetare apo të politikave që kanë të bëjnë me kursin e këmbimit apo me menaxhimin e borxhit publik apo të rezervave valutore.
2. Asnjë kontratë nuk mund të shpallet e pavlefshme apo e paekzekutueshme vetëm mbi bazën se është lidhur si pasojë e tregtimit bazuar në informacion të privilegjuar.

Kapitulli X: Skema e kompensimit të investitorëve

### Neni 354 Krijimi i skemës

1. Autoriteti mund të marrë, në funksion të këtij ligji, masat për të krijuar një skemë për kompensimin e investitorëve individë, e cila quhet “Skema e kompensimit të investitorëve”.
2. Objekti kryesor i Skemës së kompensimit të investitorëve është krijimi dhe administrimi i një skeme për t’u dhënë kompensim investitorëve individë të cilët pësojnë humbje materiale si rezultat i një veprimi mashtrues të një pjesëmarrësi të licencuar të tregut, ku:
3. investitori nuk ka zgjidhje tjetër ligjore; dhe
4. pjesëmarrësi i licencuar i tregut është në vështirësi financiare si pasojë e veprimit mashtrues.
5. Autoriteti mund të miratojë aktet nënligjore që i çmon të përshtatshme për skemën e kompensimit të investitorëve.
6. Skema e kompensimit përbëhet nga:
7. fondet që mund të votohen nga Kuvendi në funksion të skemës;
8. fondet që mund t’i kreditohen sipas parashikimeve të skemës;
9. fondet që mund të arkëtohen si gjoba ose dëmshpërblime të konstatuara nga Autoriteti në zbatim të këtij ligji.
10. Fondet që i përkasin skemës së kompensimit mund të investohen nga Autoriteti sipas mënyrës që mund të përcaktohet nga Autoriteti.

### Neni 355 Emërimi i Komitetit të Kompensimit

1. Autoriteti emëron tre anëtarë të Bordit, të cilët së bashku janë Komiteti i Kompensimit (më tej i quajtur “Komiteti”) i Autoritetit.
2. Komiteti i emëruar sipas pikës 1 është përgjegjës për vlerësimin dhe dhënien e kompensimit në përgjigje të kërkesës së bërë sipas kësaj pjese. Vendimi i Komitetit për çdo vlerësim ose dhënie të tillë është i formës së prerë në kuptim të këtij ligji.

### Neni 356 Kërkesa për kompensim

1. Investitori individ i cili ka pësuar humbje financiare si rezultat i paaftësisë së një pjesëmarrësi të licencuar të tregut për të përmbushur detyrimin kontraktor ndaj investitorit në fjalë, mund të bëjë kërkesë drejtuar Komitetit sipas formës së përcaktuar, për të kërkuar kompensim nga skema e kompensimit.
2. Komiteti mund t’i kërkojë subjektit kërkues, herë pas here, të dorëzojë dokumente ose dëshmi tjetër në mbështetje të kërkesës për kompensim. Kur subjekti kërkues nuk i përmbahet një kërkese të tillë, Komiteti mund ta refuzojë kërkesën.
3. Nëse, në çfarëdo momenti, Komiteti e çmon të nevojshme, ai mund të hetojë pretendimet e subjektit kërkues. Komiteti i kërkon, me njoftim me shkrim, subjektit kërkues të jetë i pranishëm më datën, orën dhe vendin e përcaktuar në njoftim. Kur subjekti kërkues nuk paraqitet për një hetim të tillë më datën e përcaktuar në njoftim, Komiteti mund ta refuzojë kërkesën.

### Neni 357 Pagesa e kompensimit

1. Komiteti, pasi bën shqyrtim të dokumenteve dhe dëshmive të tjera të paraqitura në mbështetje të kërkesës nga subjekti kërkues, ose në përfundim të hetimit nëse është kryer një hetim mi tillë, mund të marrë vendim ta miratojë ose mos ta miratojë kërkesën për kompensim.
2. Kur e miraton kërkesën, Komiteti bën një vlerësim të kompensimit të pagueshëm dhe jep vendimin për kompensim. Njoftimi për vendimin për kompensim i jepet me shkrim subjektit kërkues.

### Neni 358 Dispozita të mëtejshme

Autoriteti nxjerr akte nënligjore për të rregulluar funksionimin e skemës dhe vlerësimin e kompensimit nga Komiteti.

# KAPITULLI XI MASAT NDËSHKIMORE DHE GJOBAT

### Neni 359 Përgjegjësia civile për shkeljet e disa neneve të caktuara

1. Personi i cili ka pësuar humbje ose dëme për shkak të sjelljes së një personi tjetër apo duke u mbështetur në sjelljen e një personi tjetër, kur ky person tjetër ka shkelur dispozitat e neneve 340-343, mund të dëmshpërblehet duke ngritur padi civile kundër këtij personi tjetër, pavarësisht nëse kundër këtij personi tjetër është ngritur ose jo aktakuzë dhe pavarësisht nëse ky person tjetër është shpallur ose jo fajtor për një vepër penale në lidhje me shkeljen në fjalë.
2. Ky nen nuk cenon përgjegjësinë ligjore të parashikuar me ligje të tjera në lidhje me shkeljen në fjalë.

### Neni 360 E drejta e Autoritetit për të ngritur padi civile

1. Kur çmon se një person që ka shkelur nenet 340-343, Autoriteti mund të bëjë padi civile pranë gjykatës, kundër këtij personi, pavarësisht nëse ky person është proceduar për një vepër penale në lidhje me shkeljen dhe pavarësisht nëse shkelja është vërtetuar ose jo në procedim ose Autoriteti mund të bëjë padi civile pranë gjykatës, kundër këtij personi, pavarësisht nëse ky person është proceduar për një vepër penale në lidhje me shkeljen dhe pavarësisht nëse shkelja është vërtetuar ose jo në procedim.
2. Në padinë e bërë nga Autoriteti në bazë të pikës 1, Autoriteti, nëse e çmon se është në interesin publik, mund të ngrejë padi civile kundër këtij personi:
3. për të rimarrë një shumë e cila nuk mund të jetë më e madhe se [përqindje] e përfitimit monetar të përftuar apo e humbjes së shmangur nga personi; ose
4. për të vendosur gjobë civile, me vlerë të çmuar nga gjykata, duke mbajtur parasysh shkallën ose rëndësinë e shkeljes, por e cila nuk mund të jetë më e madhe se [shuma].
5. Shuma e rimarrë nga Autoriteti në kuadër të një procesi civil, sipas pikës 2, duhet të përdoret si vijon:
6. së pari, për t’i rimbursuar Autoritetit të gjitha kostot e hetimit dhe procesit gjyqësor në lidhje me shkeljen; dhe
7. së dyti, për të dëmshpërblyer personat që kanë pësuar humbje ose dëme si pasojë e shkeljes.

### Neni 361 Personat që u lejohet të ushtrojnë veprimtaritë e rregulluara

1. Personi që ushtron ose pretendon se ushtron veprimtari të rregulluara, në territorin e Republikës së Shqipërisë ose prej territorit të Republikës së Shqipërisë, nëse nuk është person i licencuar, i regjistruar, i njohur apo i përjashtuar në zbatim të këtij ligji, kryen vepër penale sipas nenit 170, shkronja “ç”, të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose burgim dispozitave të kodit penal].
2. Në çështjen penale të ngritur kundër tij për veprën e parashikuar në pikën 1 të këtij neni, personi mund të mbrohet duke vërtetuar se i kishte marrë të gjitha masat e kujdesit dhe kishte vepruar me korrektësi për shmangur kryerjen e veprës penale.

### Neni 362 Pretendimi i rremë si person i licencuar, i regjistruar apo i njohur

1. Personi, i cili nuk është person i licencuar, i regjistruar, i njohur apo i përjashtuar në zbatim të këtij ligji apo të akteve nënligjore të nxjerra në zbatim të këtij ligji, kryen vepër penale nëse
2. shtiret ose e përshkruan veten si i tillë; ose
3. shtiret në atë mënyrë që lë të kuptojë ose mund të kuptohet në mënyrë të arsyeshme se është një person i tillë.
4. Personi që shkel pikën 1, kryen vepër penale sipas nenit 170, shkronja “ç” të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose me burgim sipas dispozitave të kodit penal

### Neni 363 Deklaratat dhe praktikat keqinformuese

1. Personi, i cili
2. bën një deklaratë, ku përfshin të dhëna, premtime apo parashikime për të cilat ka dijeni se janë keqinformuese, të rreme ose mashtruese, ose në të cilën fsheh fakte me rëndësi materiale; ose
3. nuk tregon kujdes, pavarësisht nëse e bën për arsye mashtrimi ose jo, një deklaratë, premtim apo parashikim i cili është keqinformues, i rremë ose mashtrues,

kryen vepër penale nëse bën deklaratë, premtim ose parashikim ose e fsheh faktin me qëllim nxitjen, ose tregon pakujdesi se mund ta nxisë një person tjetër, pavarësisht nëse është apo jo personi për të cilin është bërë deklarata, premtimi ose parashikimi ose të cilit i janë fshehur faktet, të lidhë ose të ofrojë për të lidhur ose të mos lidhë ose të mos ofrojë të lidhë marrëveshje për instrumente financiare ose të ushtrojë ose të mos ushtrojë një të drejtë që rrjedh nga instrumente financiare.

1. Personi që kryen një akt ose angazhohet në çdo lloj sjelljeje që krijon një përshtypje të rreme ose mashtruese në lidhje me tregun ose çmimin ose vlerën e një instrumenti financiar kryen vepër penale sipas nenit 143/A/3 të Kodit Penal nëse këtë e kryen me qëllim të krijimit të kësaj përshtypjeje dhe duke nxitur kështu një person tjetër të blejë, shesë ose nënshkruajë instrumentet financiare ose të mos i blejë, shesë ose nënshkruajë ato, ose të mos ushtrojë asnjë të drejtë që rrjedhin nga këto instrumente financiare .
2. Pika 1 e këtij neni nuk zbatohet, me përjashtim të rastit kur
3. deklarata, premtimi ose parashikimi i bërë në faktet ose nga faktet që fshihen në Republikën e Shqipërisë ose nga Republika e Shqipërisë;
4. personi i cili është objektivi i nxitjes ose mbi të cilin ndikon nxitja ndodhet në Republikën e Shqipërisë ose
5. marrëveshja lidhet ose do të lidhej ose të drejtat ushtrohen ose do të ushtroheshin në Republikën e Shqipërisë.
6. Pika 2 e këtij neni nuk zbatohet, me përjashtim të rastit kur
7. veprimi ose sjellja kryhet në Republikën e Shqipërisë ose
8. përshtypja e rreme ose keqinformuese krijohet në Republikën e Shqipërisë.
9. Personi që shkel pikën 1 ose 2, kryen vepër penale sipas nenit 143/A/3 të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose me burgim sipas dispozitave te kodit penal

### Neni 364 Detyrimi për t’i mos dhënë Autoritetit informacione të rreme

1. Personi kryen vepër penale nëse, në funksion të një kërkese ose pretendimi për përmbushje të rregullave dhe detyrimeve ose në lidhje me një kërkesë ose pretendim për përmbushje të rregullave që ia ngarkon ky ligj ose aktet nënligjore të nxjerra në zbatim të këtij ligji, jep informacione që e di se janë të rreme ose keqinformuese në mënyrë materiale, ose nga pakujdesia jep informacione të rreme ose mashtruese në mënyrë materiale për Autoritetin.
2. Personi që shkel pikën 1, kryen vepër penale dhe dënohet me gjobë deri në [10 milionë lekë] dhe/ose me burgim sipas dispozitave te kodit penal

### ****Neni 365 Ndalimi i krijimit të institucionit të tregut pa licencë ose i agjencisë së vlerësimit kreditor pa licencë****

1. Asnjë person nuk mund të krijojë, të operojë ose të mirëmbajë ose të asistojë në krijimin, operimin ose mirëmbajtjen, ose të pretendojë se ofron, operon ose mirëmban një bursë, nëse ky person nuk është i licencuar ose i njohur nga Autoriteti.
2. Personi që shkel pikën 1, kryen vepër penale sipas nenit 170, shkronja “ç” të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose me burgim sipas dispozitave të kodit penal

### Neni 366 Detyrimi për të mos u bërë deklarata të rreme institucioneve të tregut

1. Personi kryen vepër penale nëse, në funksion të një deklarate ose raporti ose pretendimi për përmbushje të rregullave dhe detyrimeve në lidhje me një kërkesë që ia ngarkon ky ligj ose aktet nënligjore të nxjerra në zbatim të këtij ligji, jep informacione që e di se janë të rreme ose keqinformuese në mënyrë materiale, ose nga pakujdesia jep informacione të rreme ose mashtruese në mënyrë materiale.
2. Personi që shkel pikën 1 ose 2, kryen vepër penale sipas nenit 143/A/3 të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose me burgim sipas dispozitave të kodit penal

### ****Neni 367 Mos respektimi i kompetencave hetimore****

1. Personi i cili, pa justifikim të arsyeshëm, nuk e përmbush kërkesën që i vendoset në zbatim të kompetencave hetimore të Autoritetit, kryen vepër penale dhe dënohet me gjobë jo më të madhe se [shuma] dhe/ose me burgim sipas dispozitave të kodit penal
2. Personi i cili është shpallur fajtor në një proces penal të çelur si rezultat i një hetimi në zbatim të këtij neni, në të njëjtin proces mund të urdhërohet të paguajë shpenzimet e hetimit.
3. Personi i cili, me dashje pengon ushtrimin e të drejtave të parashikuara në urdhër ose, pa justifikim të arsyeshëm, nuk e përmbush kërkesën për të dhënë informacion për vendndodhjen e dokumenteve të kërkuara, kryen vepër penale dhe dënohet me gjobë jo më të madhe se [shuma] dhe/ose me burgim sipas dispozitave të kodit penal

### ****Neni 368 Dhënia e informacioneve të rreme ose keqinformuese audituesve****

Personi i licencuar ose i regjistruar dhe çdo nëpunës, kontrollues ose epror i tij që me dijeni ose nga pakujdesia i jep audituesit të emëruar në zbatim të këtij ligji ose të akteve nënligjore të nxjerra në zbatim të tij informacione të cilat ka të drejtë t’i kërkojë audituesi dhe të cilat janë të rreme ose keqorientuese në mënyrë të konsiderueshme, kryen vepër penale sipas nenit 168 të Kodit Penal të Republikës së Shqipërisë dhe dënohet me burgim sipas dispozitave të kodit penal ose me gjobë deri në [10 milionë lekë] ose të dyja.

### ****Neni 369 Ndalimi i influencës së parregullt****

1. Asnjë person nuk duhet të influencojë, detyrojë, keqinformojë ose lejojë një person të angazhuar në:
2. hartimin e pasqyrave financiare të një firme investimi ose institucioni ose të një shoqërie të listuar ose të një shoqërie të lidhur me të; ose
3. kryerjen e një auditimi të pasqyrave financiare të një firme investimi ose institucioni ose të një shoqërie të listuar ose të një shoqërie të lidhur me të;

të bëjë diçka që ky person e di apo në mënyrë të arsyeshme mund ta dinte se mund të shkaktojë që pasqyrat financiare ose pasqyrat financiare të audituara të jenë të rreme ose keqinformuese në mënyrë materiale.

1. Personi që shkel pikën 1, kryen vepër penale dhe dënohet me gjobë deri në [10,000,000] dhe/ose me burgim sipas dispozitave të kodit penal

# KAPITULLI XII: MENAXHIMI I INFORMACIONIT

### Neni 370 Regjistri i personave të licencuar, të regjistruar dhe të njohur

1. Autoriteti duhet të mbajë një regjistër, sipas formës që e gjykon të përshtatshme, i cili të mund të shihet nga publiku, në të cilin shënohet çdo:
2. person i licencuar, i regjistruar ose i njohur;
3. institucion i licencuar ose i njohur;
4. dhe çdo person në lidhje për të cilin është në fuqi një urdhër skualifikimi.
5. Regjistri duhet të përmbajë:
6. emrin e personit për institucion;
7. adresën e punës të personit;
8. llojin e licencës që ka;
9. datën e dhënies së licencës;
10. emrat e personave të regjistruar që veprojnë për llogari të personave të licencuar ose që punojnë për ta; dhe
11. çdo çështje tjetër që Autoriteti i konsideron të përshtatshme.
12. Autoriteti mund të bëjë shënime të përshtatshme në regjistër kur licenca anulohet ose pezullohet në zbatim të këtij ligji ose kur hyn në fuqi një urdhër skualifikimi.

### Neni 371 Kufizimet mbi dhënien e informacionit

1. Informacioni quhet informacion i kufizuar në kuptim të këtij Ligji, kur ka të bëjë me veprimtarinë tregtare ose punët e tjera të personit të licencuar, të regjistruar ose të njohur dhe nuk duhet të nxirret nga personi i përmendur në pikën 3 (“marrësi parësor”) ose nga personi që merr informacionin drejtpërdrejt ose tërthorazi nga ky pa pëlqimin e personit nga i cili e ka marrë informacionin marrësi parësor dhe, nëse është tjetër, personi të cilit i përket.
2. Në varësi të pikës 4, informacioni quhet informacion i kufizuar në kuptim të kësaj pike, nëse marrësi parësor e merr në kuadër ose në përmbushje të funksioneve të tij në zbatim të këtij ligji ose të akteve nënligjore të nxjerra në zbatim të tij.
3. Në kuptim të pikës 1, marrës parësor është
4. Autoriteti;
5. autoriteti ose organi që administron një skemë kompensimi të investitorëve të krijuar në zbatim të këtij ligji;
6. Banka e Shqipërisë;
7. personi i emëruar për të ushtruar të gjitha kompetencat hetimore në zbatim të këtij ligji;
8. zyrtari ose nëpunësi i personave të përmendur në pikën 3, shkronjat “a” deri “d”.
9. Informacioni nuk duhet të trajtohet si informacion i kufizuar në kuptim të këtij neni, nëse është vënë në dispozicion të publikut duke u zbuluar në rrethana ose për qëllime të cilat zbulimi nuk ndalohet nga kjo pjesë.

### Neni 372 Përjashtime nga kufizimet mbi dhënien e informacionit

1. Neni 366 nuk e ndalon dhënien e informacionit:
2. me qëllim çeljen e procesit penal ose në funksion të procesit penal;
3. me qëllim çeljen e procesit civil ose disiplinor ose një procesi në gjykatë ose në funksion të procesit civil ose disiplinor ose një procesi në gjykatë;
4. me qëllim mundësimin ose asistimin e Autoritetit në ushtrimin e të gjitha kompetencat që i janë dhënë me këtë ligj ose me çdo ligj tjetër në fuqi në Republikën e Shqipërisë;
5. me qëllim mundësimin ose asistimin e një institucioni të licencuar të tregut, në kryerjen e funksioneve në zbatim të këtij ligji;
6. me qëllim mundësimin ose asistimin e Autoritetit ose një organi të emëruar për të administruar një skemë kompensimi të investitorëve në zbatim të këtij ligji në kryerjen e funksioneve të tij sipas skemës;
7. me qëllim mundësimin ose asistimin e Bankës së Shqipërisë në kryerjen e funksioneve të saj;
8. me qëllim mundësimin ose asistimin e një likuiduesi në përmbushjen e funksioneve në zbatim të Ligjit nr. 9901, datë 14.04.2008, “Për tregtarët dhe shoqëritë tregtare”;
9. me qëllim mundësimin ose asistimin e çdo personi të caktuar për të ushtruar një kompetencë hetimore ose çdo audituesi të emëruar në zbatim të këtij ligji në kryerjen e funksioneve të tyre; dhe
10. me qëllim mundësimin ose asistimin e autoritetit të huaj rregullator në ushtrimin e funksioneve rregullatore.
11. Neni 366 nuk e pengon dhënien e informacionit Ministrisë së Financave nëse dhënia e informacionit bëhet në interes të investitorëve ose në interes të publikut.
12. Neni 366 nuk e pengon dhënien e informacionit me qëllim që të mundësojë ose ndihmojë një organ publik ose një organ tjetër për të kryer funksionet e tij.
13. Neni 366 nuk e ndalon dhënien:
14. e çdo informacioni që ndodhet në njoftime ose kopje të njoftimeve të vendosura në dispozicion në zbatim të këtij ligji, përmbajtja e të cilëve nuk i është dhënë publikut, nga personi të cilit i është vendosur në dispozicion, ose nga persona që e kanë marrë informacionin drejtpërdrejt ose tërthorazi;
15. e çdo informacioni që gjendet në regjistrin e mbajtur në zbatim të nenit 166 nga një person që e ka parë regjistrin ose një person që e merr informacionin drejtpërdrejt ose tërthorazi nga ai.

### Neni 373 Bërja e ditur e informacioneve të kufizuara

Personi, i cili me dijeni nxjerr informacione të kufizuara në zbatim të këtij ligji, kryen vepër penale sipas nenit 143/A/2 të Kodit Penal të Republikës së Shqipërisë, dhe dënohet me gjobë deri në [10.000.000 lekë] dhe/ose me burgim sipas dispozitave të kodit penal

### Neni 374 Zbatimi i traktateve, aktmarrëveshjeve dhe rezolutave të organizatave ndërkombëtare

Autoriteti mund t’u japë fuqi juridike, me anë të akteve nënligjore, marrëveshjeve dypalëshe ose shumëpalëshe, aktmarrëveshjeve ose rezolutave të një organizate ndërkombëtare ku është palë Republika e Shqipërisë dhe marrëveshje me ndonjë shtet tjetër ose organizatë ndërkombëtare me anë të nënshkrimit, ratifikimit ose aderimit në lidhje me shkëmbimin e informacionit mbi funksionet rregullatore në lidhje me instrumentet financiare dhe investitorët në tregjet e kapitalit.

### Neni 375 Mbrojtja e sinjalizuesve

1. Është e pavlefshme çdo sanksion ose masë administrative e pajustifikuar, e marrë kundër punonjësve të cilët kanë arsye për të dyshuar se është kryer korrupsion dhe këtë dyshim ua bëjnë të ditur personave përgjegjës ose autoriteteve kompetente.
2. Punonjësi ka të drejtë të ankohet përpara gjykatës kundër vendimit të pajustifikuar për arsyen e mësipërme.
3. Raportimi i fakteve në lidhje me korrupsionin nuk përbën shkelje të detyrimit të sekretit profesional.

### Neni 376 Mbrojtja për veprimet e ndërmarra në zbatim të këtij ligji

1. Asnjë anëtar ose zyrtar i Autoritetit nuk mund të bëhet objekt i një procesi civil ose penal për veprime ose mosveprime të kryera ose të pretenduara në mirëbesim në zbatim të këtij ligji ose me urdhër të Autoritetit.
2. Çdo shpenzim që i lind Autoritetit në një proces civil ose penal të çelur prej tij ose kundër tij përpara një gjykate duhet të paguhet nga Autoriteti dhe çdo shpenzim i paguar ose i mbuluar nga Autoriteti në një proces të tillë civil ose penal duhet t’i kreditohet Autoritetit.
3. Çdo shpenzim që i lind personit të përmendur në pikën 1 në proces civil ose penal të ngritur kundër tij përpara një gjykate në lidhje me një veprim që është bërë apo pretendohet se bëhet nga ai në zbatim të këtij ligji ose me urdhër të Autoritetit, nëse gjykata konstaton se një veprim i tillë është bërë në mirëbesim duhet të paguhet nga Autoriteti, me përjashtim të rastit kur këto shpenzime rimerren prej tij në të njëjtin proces civil ose penal.

# KAPITULLI XIII: ANKESAT E KONSUMATORËVE INDIVIDË

### Neni 377 Ankesat e konsumatorëve

1. Autoriteti mund të marrë masa për të krijuar një skemë për hetimin e ankesave të konsumatorëve individë, që lindin në lidhje me veprimtaritë e rregulluara të ushtruara nga persona të licencuar, të regjistruar ose të njohur.
2. Skema e ankesave duhet të projektohet në atë mënyrë që ankesat të hetohen sa më shpejt.

# KAPITULLI XIV: Dispozita kalimtare

### Neni 378 Harmonizimi me ligjet e tjera

Përveç rasteve të parashikuara shprehimisht në këtë ligj, dispozitat e këtij ligji nuk duhet të përdoren për të kufizuar ose cenuar të drejta, titull pronësie, interesa, privilegje, detyrime ose përgjegjësi të asnjë personi; si edhe asnjë hetim, proces ligjor ose zgjidhje ligjore të ndjekur për një të drejtë, titull pronësie, interes, privilegj, detyrim ose përgjegjësi të tillë.

1. [↑](#footnote-ref-2)
2. [↑](#footnote-ref-3)
3. [↑](#footnote-ref-4)
4. [↑](#footnote-ref-5)
5. [↑](#footnote-ref-6)
6. [↑](#footnote-ref-7)
7. [↑](#footnote-ref-8)
8. [↑](#footnote-ref-9)
9. [↑](#footnote-ref-10)